Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-6-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΔ΄ συνεδριάσεώς του, της Πέμπτης 30 Ιουνίου 2016, σε ό,τι αφορά την ψήφιση στο σύνολο των νομοσχεδίων:]] 1. «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις». 2. «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις αρμοδιότητας Υπουργείου Οικονομίας, Ανάπτυξης και Τουρισμού».) Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 4 Ιουλίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1056/28-6-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της μαρίνας Μεσολογγίου. 2. Η με αριθμό 1051/27-6-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Εθνικής Άμυνας, σχετικά με τη μετεγκατάσταση προσφύγων και μεταναστών εντός του αστικού ιστού του Δήμου Καβάλας, στο στρατόπεδο Ασημακοπούλου. 3. Η με αριθμό 1035/21-6-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την απόδοση του τέλους από αιολικά πάρκα σε ορεινά χωριά της Αργολίδας και όλης της Ελλάδας. 4. Η με αριθμό 1061/28-6-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση των εργασιακών και ασφαλιστικών δικαιωμάτων των εργαζομένων του ξενοδοχείου «Athens Ledra». 5. Η με αριθμό 1057/28-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με την εξαφάνιση δύο κοντέινερ με κατασχεμένα τσιγάρα από τον Οργανισμό Λιμένος Θεσσαλονίκης (ΟΛΘ). Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1052/21-6-2016 Επίκαιρη Ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής, σχετικά με τη λειτουργία ημερόπλοιων στο νησί της Ύδρας. 2. Η με αριθμό 1060/28-6-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων σε εργοστάσιο λιπασμάτων στην Καβάλα. 3. Η με αριθμό 1026/21-6-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην πρωτογενή παραγωγή της Κρήτης από την ξηρασία και τις υψηλές θερμοκρασίες. 4. Η με αριθμό 1014/17-6-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την κατάρρευση της δημόσιας υγείας. 5. Η με αριθμό 957/7-6-2016 επίκαιρη ερώτηση του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον Υπουργό Οικονομίας, Ανάπτυξης και Τουρισμού, σχετικά με την προστασία της φέτας στις εμπορικές συμφωνίες της Ευρωπαϊκής Ένωσης. 6. Η με αριθμό 925/30-5-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την επιδείνωση του μεταποιητικού τομέα στη χώρα μας. 7. Η με αριθμό 916/27-5-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών». 8. Η με αριθμό 907/25-5-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. 9. Η με αριθμό 993/14-6-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τη δωρεάν παροχή ιατροφαρμακευτικής περίθαλψης στους οικονομικά αδύναμους και ανασφάλιστους πολίτες. 10. Η με αριθμό 1012/17-6-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την απώλεια επιδότησης των νέων αγροτών και των ενοικιαστών αγροτικής γης.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα ξεκινήσουμε με αυτές που θα γίνουν και μετά θα αναφερθώ σε αυτές που δεν θα γίνουν. Θα συζητηθεί η τρίτη με αριθμό 1063/28-6-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Επικρατείας, σχετικά με τους συμμετέχοντες στον διαγωνισμό των τηλεοπτικών αδειών. Κύριε Νικολόπουλε, έχετε τον λόγο.
Καλημέρα, κύριε Πρόεδρε, και καλό μήνα σε όλους. Ερχόμενος σήμερα από την Πάτρα, όπως πάντα, κάνοντας το αγαπημένο μου δρομολόγιο με το ΚΤΕΛ και από εκεί με το μετρό, οι πολίτες, κύριε Υπουργέ, μέσα στην παραζάλη και τη δυστυχία που βιώνουν τα τελευταία μνημονιακά χρόνια - και το διαπίστωσα και σήμερα - , έχουν μια έντονη ανησυχία ότι η Κυβέρνηση ενδεχομένως μετά από όλον αυτόν τον μεγάλο θόρυβο και μετά τον αγώνα τον μετωπικό που φαίνεται ότι και εσείς προσωπικά αλλά και ο Πρωθυπουργός έκανε κατά της διαπλοκής και όλων αυτών των «νταβατζήδων», που έλεγε ο Κώστας Καραμανλής, ενδεχομένως θα μας ξαναφέρει τους ίδιους ανθρώπους από την πίσω πόρτα. Πραγματικά, θέλω να σας πω ότι εκείνο που ζητά σήμερα από εσάς είναι να μη συνθηκολογήσετε, να μην επιτρέψετε να βρεθούν ξανά με άδειες οι διάφοροι Αλαφούζοι, οι Κοντομηνάδες, οι Ψυχάρηδες, οι Μπομπολαίοι, που πήραν τα θαλασσοδάνεια, μάζεψαν τα κλεμμένα και τα κρύβουν στο εξωτερικό. Όλα αυτά πια δεν είναι καταγγελίες, που έγιναν ή γίνονται εδώ στη Βουλή και από μένα και από άλλους, χρόνια τώρα, από την εποχή του Κώστα Καραμανλή. Είναι πολύ πρόσφατο το σκάνδαλο του «MEGA», για να κάνουμε ότι δεν το θυμόμαστε, ή το σκάνδαλο της συμμετοχής των μετόχων του «MEGA» στο καρτέλ. Κύριε Πρόεδρε, είκοσι επτά χρόνια λέει η Επιτροπή Ανταγωνισμού ότι έκλεβαν το δημόσιο. Kαι αυτοί έχουν δικαίωμα να πάρουν μέρος, άραγε; Θα είναι πολύ συμφέρον πραγματικά για τον κ. Ψυχάρη, που σήμερα όλα τα πρωτοσέλιδα λένε ότι δεσμεύτηκαν όλοι οι λογαριασμοί και οι θυρίδες του. Όσο και για τους υπόλοιπους, μαθαίνω ότι γίνεται το ίδιο και για τον κ. Αλαφούζο αυτές τις μέρες. Αντί να πληρώσουν τα εκατοντάδες εκατομμύρια που οφείλει το «MEGA», να καθαρίσουν με τα ψίχουλα της άδειας και έτσι με 5-6 εκατομμύρια θα ξαναεκπέμψουν ως «MEGA», για παράδειγμα, διατηρώντας μάλιστα και τον ίδιο λογότυπο. Οι Έλληνες φορολογούμενοι, λοιπόν, ζητούν να μην επιτρέψετε να ξαναγίνουν καναλάρχες στην Ελλάδα οι κλέφτες και οι απατεώνες, νομιμοποιώντας τους με τη χορήγηση νέων αδειών και, μάλιστα, δίνοντάς τους και πιστοποιητικό αγνότητος και παρθενίας. Ζητούν, λοιπόν, να μη δούμε καναλάρχες τους κάθε λογής Μαρινόπουλους - τους είδατε σήμερα - του άρθρου 99, που φέσωσαν την ελληνική κοινωνία με δισεκατομμύρια και άφησαν εργαζόμενους στον δρόμο και προμηθευτές και όλο το τραπεζικό σύστημα. Ζητούν, λοιπόν, να πάρετε μέτρα, προκειμένου, στο πλαίσιο της ταυτοποίησης των φυσικών προσώπων, που εμφανίζονται ως φορείς αλλοδαπών εταιρειών, να διακριβώσετε αν αυτοί που θα εμφανιστούν στον διαγωνισμό ως νόμιμοι εκπρόσωποι αλλοδαπών νομικών προσώπων είναι αχυράνθρωποι, μπροστινοί, «αυτοφοράκηδες» των υπόδικων «νταβατζήδων» της διαπλοκής. Ζητούν εκτός από τη φορολογική και την ασφαλιστική ενημερότητα, την οποία αναζητήσαμε στην εξεταστική επιτροπή - είναι μια άλλη ιστορία και δεν έχω χρόνο - , να υπάρχει και πρόβλεψη τραπεζικής ενημερότητας, όχι απλά με κάποια τραπεζικά έγγραφα, με την υπογραφή των πρόθυμων Φραγκιαδάκηδων του τραπεζικού μας συστήματος, που δεν διστάζουν ακόμα και να ψευδομαρτυρήσουν ενώπιον της εξεταστικής επιτροπής της Βουλής. Κύριε Υπουργέ, το λέω αυτό, επειδή από την εξεταστική επιτροπή για τα δάνεια των κομμάτων και των ΜΜΕ πληροφορηθήκαμε έκπληκτοι ότι το μεγαλύτερο μέρος των θαλασσοδανείων των ΜΜΕ οι τράπεζες το εμφανίζουν στα βιβλία τους ως δήθεν «ενήμερα δάνεια», επειδή τα αναχρηματοδότησαν τώρα, επί των ημερών σας, που τους είχατε πει να μην το κάνουν. Μπορούν, λοιπόν, να θεωρηθούν τραπεζικά ενήμεροι οι Αλαφούζος, Κυριακού, επειδή εξυπηρετούν - ακούστε πόσο - το 10% του συνολικού τραπεζικού δανεισμού τους, που έχει ως μοναδική εγγύηση τις ταινιοθήκες, που τις έχουν…
Πρέπει να κλείσετε.
Μπορείτε να μη μου δώσετε δευτερολογία. Αν μου επιτρέπετε, κύριε Πρόεδρε, κάντε αυτή την παραχώρηση. …Τις ταινιοθήκες τις έχουν αποτιμήσει αυθαίρετα σε 200 και 300 εκατομμύρια ευρώ. Τα «Στρουμφάκια», μάλιστα! Αυτή είναι η εγγύηση. Και από κοντά; Οι Κυριακού, Μπόμπολας, Ψυχάρης. Θα επιτρέψετε, λοιπόν, κύριε Υπουργέ, να ξαναστηθούν μιντιακές αυτοκρατορίες με μοναδικούς εγγυητές τα «Στρουμφάκια»; Αλήθεια, ως προς τις εγγυητικές αποστολές, τι μέτρα έχετε λάβει; Θα ζητηθούν τα τυποποιημένα υποδείγματα αποκλειστικά μέσα από το γνωστό σύστημα «SWIFT»; Προβλέψατε οι εγγυητικές αυτές επιστολές να μην είναι οι γνωστές μισθωμένες εγγυητικές επιστολές; Κύριε Υπουργέ, απαντήστε ξεκάθαρα. Τι πρόβλεψη υπάρχει για την περίπτωση που οι άδειες κατοχυρωθούν σε καναλάρχες, που τον ερχόμενο Σεπτέμβριο η εξεταστική επιτροπή της Βουλής μπορεί να τους καταστήσει υποδίκους για τραπεζικές απάτες, ξέπλυμα βρώμικου χρήματος και ηθική αυτουργία στην απιστία των τραπεζών, που τους χορήγησαν τα διερευνώμενα θαλασσοδάνεια; Αν, παραδείγματος χάριν, προφυλακιστούν ή τους επιβληθούν περιοριστικοί όροι…
Κύριε Νικολόπουλε, δεν μπορώ να σας αφήσω άλλο.
Τελειώνω, κύριε Πρόεδρε.
Δεν μπορώ.
Αν τους επιβληθούν περιοριστικοί όροι, όπως έχουν επιβληθεί στον κ. Κοντομηνά, θα μπορούν να συνεχίσουν να κατέχουν νόμιμα ή έστω να μεταβιβάσουν νόμιμα σε τρίτους τις τηλεοπτικές άδειες, που θα έχουν αποκτήσει εν τω μεταξύ με το βρώμικο χρήμα των σημερινών θαλασσοδανείων ή από τα καρτέλ; Μπορεί να πάρει άδεια ο Όμιλος Αλαφούζου, όταν ήδη τώρα με εισαγγελική εντολή διενεργείται έλεγχος, μετά από επώνυμη καταγγελία, για ξέπλυμα μαύρου χρήματος, τόσο στον Όμιλο Αλαφούζου όσο και στο φυσικό πρόσωπο; Πώς μπορεί, ενώ δεν έχουμε το πόρισμα του κέντρου ελέγχου φορολόγησης μεγάλης περιουσίας και μεγάλου πλούτου, να πάρει τέτοια άδεια ο οποιοσδήποτε σαν και αυτή την περίπτωση; Κλείνοντας, ίσως μπλοκάρουν οι τραπεζικοί λογαριασμοί και του Αλαφούζου, όπως του κ. Ψυχάρη. Αλήθεια, γράφτηκε και ότι στον κ. Κοντομηνά επέβαλε τώρα το ΣΔΟΕ πρόστιμο 41 εκατομμύρια ευρώ για φοροδιαφυγή. Και, ως γνωστόν, εκκρεμεί η δίκη για τον δανεισμό από το Ταχυδρομικό Ταμιευτήριο. Τέλος, ο μέτοχος του «MEGA», ο κ. Ψυχάρης ή ο κ. Μπόμπολας, συμμέτοχος του καρτέλ, όλοι αυτοί, λοιπόν, που έκαναν αντίσταση μέχρι σήμερα…
Κλείστε, παρακαλώ.
…βλέπουμε ότι έρχονται και κάνουν αιτήσεις. Αν θέλετε, πείτε μας και ποια είναι η εταιρεία από τη Θεσσαλονίκη, που ήρθε χθες να πάρει μέρος.
Κύριε Νικολόπουλε, πρώτον, είστε παλαιός συνάδελφος. Αυτή δεν ήταν επίκαιρη ερώτηση. Αυτή ήταν επίκαιρη επερώτηση. Αυτά να μην τα ξεχνάμε. Δεύτερον, είμαι υποχρεωμένος, βάσει του Κανονισμού, να σημειώσω ότι, όταν ένας συνάδελφος αναφέρεται σε συγκεκριμένα πρόσωπα και ονόματα, οι χαρακτηρισμοί που αποδίδονται γίνονται με ευθύνη του συγκεκριμένου συναδέλφου και μόνο. Να το ξεκαθαρίσω και αυτό. Κύριε Υπουργέ, έχετε τον λόγο. Τώρα, τι θα πρωτοπρολάβετε να απαντήσετε, αυτό είναι ένα άλλο θέμα. Θα δείξω ανοχή και σε εσάς.
Θα απαντήσω στο κείμενο της ερώτησης και σε ό,τι προλάβω από τα καταιγιστικά ερωτήματα, που παρέθεσε ο κ. Νικολόπουλος.
Ορίστε, έχετε τον λόγο.
Κύριε Νικολόπουλε, νομίζω ότι στο κείμενο της ερώτησής σας περιγράφετε αυτό που και η σημερινή Κυβέρνηση έχει περιγράψει ως «τρίγωνο της διαπλοκής». Και αυτό δεν ήταν ένα ατύχημα. Θα σας έλεγα ότι ήταν ο τρόπος ζωής συγκεκριμένων συμφερόντων στην Ελλάδα. Είχε φτάσει προ ημερών, όταν γινόταν συζήτηση και υπήρχε κόντρα μεταξύ των ιδιοκτητών του τηλεοπτικού σταθμού «MEGA CHANNEL», ο διευθυντής ενός εκ των συγκροτημάτων που βρίσκονται στην ιδιοκτησία του τηλεοπτικού σταθμού να εγκαλεί τους άλλους δύο ιδιοκτήτες, για να βάλουν χρήματα στον σταθμό, επειδή απέκτησαν ισχύ και χρήμα. Προσέξτε τι σας λέω. Αυτή ήταν μια δημόσια δήλωση. «Ισχύς και χρήμα». Άρα έχουμε μια διπλή παραδοχή, ότι όχι μόνο δεν είναι βιώσιμα ως οικονομικά σχήματα τα κανάλια, αλλά ότι χρησιμοποιούνταν και για αλλότριους σκοπούς, όχι για το λειτούργημα της ενημέρωσης του λαού ούτε καν για την επίτευξη του οικονομικού κέρδους, αλλά για να γεννηθεί μέσα από την ιδιοκτησία τους «ισχύς και χρήμα». Νομίζω ότι ήταν μια σοκαριστική παραδοχή, η οποία αποτύπωνε ακριβώς ποιες ήταν οι σχέσεις του πολιτικού προσωπικού με τις ιδιοκτησίες των τηλεοπτικών μέσων ενημέρωσης τα προηγούμενα χρόνια. Πολλές φορές το πολιτικό προσωπικό έπεφτε στην παγίδα να γοητεύεται από την εφήμερη αγάπη των τηλεσχολιαστών των παραθύρων και των δελτίων ειδήσεων με μοναδικό αποτέλεσμα, βεβαίως, να διαιωνίζεται μια κατάσταση, η οποία δεν τιμούσε κανέναν. Αυτές οι επιχειρήσεις λειτουργούσαν, ακριβώς επειδή ήταν πολύ περισσότερες απ' ό,τι η αγορά αντέχει, με ζημιές, με δαπάνες πάρα πολύ μεγαλύτερες απ' όσες θα άντεχαν. Kαι ακριβώς εκεί έρχονταν και οι τράπεζες να κάμπτουν τους τραπεζικούς κανόνες δανειοδότησης, δυστυχώς, διότι και αυτές με τη σειρά τους υφίσταντο πολιτικές πιέσεις από ένα πολιτικό προσωπικό, το οποίο περίμενε στήριξη. Θα σας έλεγα, λοιπόν, ότι στην απαίτηση του λαού, την οποία περιγράψατε, η Κυβέρνηση ΣΥΡΙΖΑ - ΑΝΕΛ έχει ανταποκριθεί. Kαι έχει ανταποκριθεί, διότι και το τέλος χρήσης συχνοτήτων έχουμε εισπράξει και τον φόρο διαφήμισης. Kαι σε σχέση με τον τραπεζικό δανεισμό, θα έλεγα ότι εδώ μάλλον εσείς θα πρέπει να μας ενημερώσετε, διότι είστε και μέλος της εξεταστικής επιτροπής για τα δάνεια των ΜΜΕ. Η συγκρότηση αυτής της επιτροπής νομίζω ότι ήταν μια πάρα πολύ σοβαρή πρωτοβουλία της κοινοβουλευτικής Πλειοψηφίας, παρ' όλο που υπήρχε το πόρισμα της Τραπέζης της Ελλάδος, διότι, όπως ξέρετε, ένα δεύτερο μάτι δεν βλάπτει ποτέ, ειδικά αν το μάτι, το οποίο καλείται να ελέγξει, είναι ομοειδές με το μάτι το οποίο ελέγχεται. Θα σας έλεγα ότι ένας καχύποπτος θα μπορούσε να συνδέσει και την προηγούμενη ιδιότητα του Διοικητή της Τραπέζης της Ελλάδος, του κ. Στουρνάρα, η οποία προηγούμενή του ιδιότητα ήταν ότι ήταν Υπουργός της κυβέρνησης Σαμαρά, η οποία κυβέρνηση Σαμαρά πολιτεύθηκε με πάρα πολύ συγκεκριμένο τρόπο στο «καυτό» θέμα, το οποίο συζητάμε και να είναι εξαιρετικά καχύποπτος εξ αυτής της προτεραίας ιδιότητάς του. Ρωτάτε τώρα για το εάν και ποιος θα πάρει άδειες. Η διαδικασία, η οποία έχουμε συγκροτήσει, κύριε Νικολόπουλε, είναι απολύτως αντικειμενική και προϋποθέτει ότι οι συμμετέχοντες για τα συγκεκριμένα ζητήματα που θίξατε δεν έχουν υποστεί αμετάκλητη καταδίκη για πάρα πολύ συγκεκριμένα αδικήματα, όπως είναι το ξέπλυμα χρήματος, η συμμετοχή σε εγκληματική οργάνωση, η νομιμοποίηση εισροών από παράνομες δραστηριότητες και λοιπά. Υπάρχει το τεκμήριο της αθωότητας, βεβαίως, στον νομικό μας πολιτισμό. Οι έχοντες αμετάκλητη καταδίκη είναι προφανές ότι δεν μπορούν να συμμετέχουν. Η διαδικασία, η οποία έχουμε εμείς συγκροτήσει, είναι απολύτως αντικειμενική. Υπάρχει εταιρεία ελεγκτών, ελεγκτική εταιρεία, η οποία θα ελέγξει τους φακέλους, οι οποίοι έχουν κατατεθεί για τον διαγωνισμό. Συγκροτήσαμε την επιτροπή διεξαγωγής του διαγωνισμού, συνεργαζόμενοι και για τον σχεδιασμό της δημοπρασίας με ελληνικά πανεπιστήμια, και τη συγκροτήσαμε αξιοποιώντας στελέχη της ελληνικής δημόσιας διοίκησης. Το Υπουργείο δεν έχει να κάνει τίποτα άλλο, παρά να μεριμνήσει για το αντικειμενικό της διαδικασίας και, βεβαίως, να διασφαλίσουμε ότι τα προβλεπόμενα από τον νόμο θα τηρηθούν. Υπάρχει αυτή τη στιγμή ενδιαφέρον αξιοσημείωτο, θα έλεγα, πράγμα το οποίο το καταγράφουμε ως θετικό. Στο χρονοδιάγραμμα, το οποίο έχουμε περιγράψει, είμαστε απολύτως μέσα. Τη Δευτέρα που μας έρχεται λήγει η προθεσμία υποβολής υποψηφιοτήτων και νομίζω ότι θα είμαστε μέσα στα προβλεπόμενα και στις αρχές Αυγούστου θα διεξαχθεί η δημοπρασία. Σε κάθε περίπτωση, τα σχήματα, τα οποία θα συμμετέχουν, θα πρέπει να καταθέσουν τις φορολογικές και τις τραπεζικές τους ενημερότητες. Οι εγγυητικές τους επιστολές, βεβαίως, πρέπει να είναι αξιόπιστες και θα σας έλεγα ότι θα περάσουμε σε σχήματα βιώσιμα. Εδώ έρχεται και η όλη συζήτηση, η οποία υπήρξε την προηγούμενη περίοδο, σε σχέση με τον αριθμό των καναλιών και τη σφοδρή κριτική, την οποία και εγώ προσωπικά και η Κυβέρνηση έχουμε υποστεί, για το γεγονός ότι αδειοδοτούμε αυτή τη στιγμή τέσσερα κανάλια. Νομίζω ότι αυτή η συζήτηση φαντάζει πολύ ξεπερασμένη, υπό το φως των γεγονότων χρεοκοπίας μεγάλων τηλεοπτικών σταθμών, όταν, δηλαδή, η αγορά και οι ίδιοι οι ιδιοκτήτες των τηλεοπτικών μέσων ενημέρωσης εκτιμούν, αποτιμούν και αποφασίζουν να μη βάλουν χρήματα, για να στηρίξουν τα συγκεκριμένα επιχειρηματικά τηλεοπτικά σχήματα. Συνεπώς νομίζω ότι είμαστε στην τελευταία φάση. Η Κυβέρνηση θα διασφαλίσει αυτό για το οποίο είχε δεσμευτεί, δηλαδή τη διαφάνεια στο τηλεοπτικό τοπίο, τηρώντας και τους νόμους και το Σύνταγμα. Σας ευχαριστώ πάρα πολύ.
Κύριε Νικολόπουλε, θα σας δώσω για δύο λεπτά τον λόγο, παρ' ότι είπατε για τη δευτερολογία, γιατί νομίζω ότι θα θέλετε να συμπληρώσετε κάτι. Κρατήστε το «αμετάκλητη καταδίκη».
Σας ευχαριστώ πολύ. Κύριε Πρόεδρε, ήθελα να πω ότι ο καθένας αυτοπροσδιορίζεται και με τις πράξεις του. Αυτούς, λοιπόν, που ανέφερα με τα ονόματά τους, για τις πράξεις τους η κοινωνία, ο ελληνικός λαός τούς λέει - δεν τους έλεγε ο Καραμανλής μόνο - «νταβατζήδες». Και τους λέει και άλλα πολλά, γιατί αυτοί έδωσαν δικαιώματα. Και τέλος, έχουν καταδικαστεί αυτοί για συκοφάντες, όπως ο κ. Μπόμπολας από τον ομιλούντα - σε λίγο και ο κ. Ψυχάρης - , γιατί αυτοί μας συκοφαντούν, διότι ασκούμε κοινοβουλευτικό έλεγχο, από τα μέσα που διαθέτουν, για να μας τρομοκρατήσουν. Κύριε Υπουργέ, πραγματικά υπενθύμισε ο αγαπημένος και σεβαστός μας Πρόεδρος κ. Κακλαμάνης ότι θέλει αμετάκλητη. Έτσι, ε; Άρα όλοι αυτοί θα είναι πάλι μέσα στο παιχνίδι. Και ενώ θα διενεργούνται διάφορα, μου λέτε: «Εγώ δεν έχω να κάνω τίποτα.». Τι εννοείτε, δεν έχετε να κάνετε τίποτα; Να πείτε στα κέντρα φοροελέγχου των μεγάλων επιχειρήσεων να πάνε να ξεμπερδεύουνε με τον έλεγχο που κάνουν τώρα του Γιάννη του Αλαφούζου. Να τους πείτε να πάνε να ξεμπερδεύουνε με τον Κοντομηνά και με τον Ψυχάρη. Άμα τα κρατάνε τρία, τέσσερα, πέντε, δέκα χρόνια, πότε θα γίνει; Στην άλλη ζωή; Χριστιανοί ορθόδοξοι είμαστε, πιστεύουμε στη μετά θάνατον ζωή, αλλά δεν πιστεύω ότι θα τους βρούμε πάλι μπροστά μας και μετά θάνατον, για να τους αντιμετωπίσουμε. Τώρα, λοιπόν, τι κάνετε, κύριε Παππά μου; Αν, λοιπόν, τώρα αυτούς τους αφήσετε να ξαναεμφανιστούν, χαιρέτα μου τον πλάτανο. Θα είναι η μεγαλύτερη ήττα που θα έχετε υποστεί, αν ξαναεμφανιστούν αυτοί οι κύριοι. Κλείνω, κύριε Πρόεδρε, με το εξής: Σημερινό δημοσίευμα λέει ότι κλιμάκιο του SSM έρχεται ξανά στην Αθήνα για τα κόκκινα δάνεια. Θα το καταθέσω μήπως δεν το έχει δει ο κ. Παππάς. Αυτοί, ναι, δεν θα κρατήσουν τους Φραγκιαδάκηδες, κύριε Παππά μου. Με ΑΣΕΠ τον πήρατε τον κ. Φραγκιαδάκη; Διαβάσατε τι είπε προχθές ο κ. Φραγκιαδάκης; Ήταν μικρός και δεν ήξερε, λέει, τι υπέγραφε. Και μας είπε να μάθουμε και τούτο, ότι οι αναχρηματοδοτήσεις δεν είναι νέες χορηγίες. Όλα αυτά, λέει, τα κόκκινα δάνεια τα είδαν οι ξένοι και τους στέλνουν από εκεί που ήρθαν, από κει που δεν τους στείλατε εσείς. Αυτά ξέρετε ποια είναι; Είναι τα δάνεια όλων αυτών. Αυτοί, λοιπόν, έχουν δικαίωμα με τα λεφτά που κλέψανε, να έρθουν και να κάνουν τους νοικοκύρηδες. Και παρ' ολίγον να περάσει η τροπολογία. Και ευτυχώς - κυρίως από τη δική σας πλευρά και εμείς φωνάξαμε και ο Βαξεβάνης - δεν πέρασε η τροπολογία για τα καρτέλ. Δηλαδή, είκοσι επτά χρόνια έκλεβαν το δημόσιο οι μεγαλοεργολάβοι, οι εθνικοί εργολάβοι, ο Μπόμπολας, αλλά έχει δικαίωμα, είναι τίμιος, είναι ηθικός, για να πάρει και πάλι άδειες. Ωρέ τι λέτε; Και δεν έχει τρόπο να αμυνθεί το κράτος.
Παρακαλώ, ολοκληρώστε.
Κλείνω, λέγοντας τα εξής: Αφήστε τον κ. Μητσοτάκη. Αυτοδιαψεύδεται καθημερινά. Δεν τον λυπάστε τον καψερό; Να, ορίστε, τρεις, τέσσερις ήρθαν να κάνουν αιτήσεις και έκλαιγε ο Κυριάκος μήπως δεν κάνουν όλοι οι φίλοι του. Πού να κάνουν; Χρεοκοπημένοι, μπατιρισμένοι είναι. Και κυρίως είναι μπατιρισμένοι ηθικά στην κοινωνία. Θα το καταλάβει και αυτός. Θα περάσει λίγος χρόνος και θα το καταλάβει. Σας ρώτησα και για τον Θεσσαλονικιό. Ξέρετε κάτι να μας πείτε; Μπορείτε να μας πείτε, ή δεν ξέρετε και εσείς, δεν σας είπε τίποτα από τη Γενική Γραμματεία;
Κύριε Υπουργέ, έχετε τον λόγο.
Θα απαντήσω πάρα πολύ σύντομα, κύριε Πρόεδρε. Όπως προβλέπεται για όλες τις διαγωνιστικές διαδικασίες του δημοσίου, έτσι και στον ν.4339 η προκήρυξη του διαγωνισμού θεσπίζει ασυμβίβαστο για υποψήφιους σε περίπτωση που εις βάρος των μετόχων ή νομίμων εκπροσώπων τους έχει εκδοθεί αμετάκλητη καταδικαστική απόφαση. Δεν αρκεί για τον αποκλεισμό από τον διαγωνισμό μόνο η άσκηση ποινικής δίωξης. Σε κάθε περίπτωση, εγώ θα ήθελα να επαναλάβω ότι αυτή η Κυβέρνηση δεν έχει με κανέναν προσωπικά. Αυτό που δεν θα επιτρέψουμε είναι να συνεχιστεί το καθεστώς της ασυδοσίας. Και νομίζω ότι θα πρέπει να αναγνωριστεί και από την Αντιπολίτευση και από εσάς, κύριε Νικολόπουλε, ότι αυτή η Κυβέρνηση και στο θέμα των τηλεοπτικών αδειών και στο θέμα του πώς διαχειρίζεται τα ζητήματα της τηλεοπτικής διαφήμισης και των παρεμβάσεων που κάνει, έχει κάνει βήματα προς τη σωστή κατεύθυνση. Σε κάθε περίπτωση, νομίζω ότι πάρα πολύ σύντομα θα είμαστε σε θέση να έρθουμε εδώ και να συζητήσουμε ακριβώς ποια ήταν η πορεία και τα αποτελέσματα της διαγωνιστικής διαδικασίας, την οποία έχουμε επιλέξει και τότε όλοι θα κριθούμε, αν βεβαίως δεν τελεσφορήσει καμμία από τις εξήντα έξι προσφυγές ή άλλες νομικές ενέργειες, στις οποίες έχουν προβεί οι ιδιωτικοί τηλεοπτικοί σταθμοί, μήπως και πιάσει τίποτα και ο διαγωνισμός αυτός ακυρωθεί. Νομίζω ότι πολύ σύντομα θα έχουμε τη δυνατότητα να τα ξαναπούμε. Σας ευχαριστώ.
Συνεχίζουμε τώρα με έναν κύκλο τριών ερωτήσεων στις οποίες θα απαντήσει ο κ. Ευάγγελος Αποστόλου. Εισερχόμαστε στην τέταρτη με αριθμό 1058/28-6-2016 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τους Υπουργούς Αγροτικής Ανάπτυξης και Τροφίμων και Εσωτερικών και Διοικητικής Ανασυγκρότησης, σχετικά με την αποζημίωση των πληγέντων σε περιοχές της Πελοποννήσου από τις πλημμύρες και το χαλάζι της 25ης Ιουνίου 2016. Κύριε Καραθανασόπουλε, έχετε τον λόγο.
Ευχαριστώ πολύ, κύριε Πρόεδρε. Η ερώτηση αυτή δεν είναι κάτι το πρωτότυπο, γιατί τουλάχιστον οι περιοχές Ηλείας, Αρκαδίας, Αργολίδας βρίσκονται στο επίκεντρο του ενδιαφέροντος τα τελευταία χρόνια λόγω των πυρκαγιών, των πλημμυρών, των νέων πυρκαγιών, των νέων πλημμυρών. Βεβαίως, για αυτή την κατάσταση δεν φταίει το κακό το ριζικό τους ούτε ο Θεός που τους μισεί! Φταίνε διαχρονικά οι επιλογές των κυβερνήσεων, που δεν παίρνουν απολύτως κανένα μέτρο θωράκισης, αξιοποίησης της επιστήμης και της τεχνολογίας για να προστατευτούν οι περιοχές και οι περιουσίες από τις θεομηνίες. Υπάρχουν μέτρα που μπορούν να παρθούν, όπως και πάρα πολλές προτάσεις. Όμως, είναι άλλες οι προτεραιότητες. Αντί να θωρακιστεί αντιπλημμυρικά η Μεγαλόπολη, ανασκεύασαν την πλατεία. Αντί να θωρακιστεί το Άργος, έφτιαξαν την κεντρική πλατεία με 5 εκατομμύρια. Από αυτή την άποψη, λοιπόν, υπάρχουν συγκεκριμένες ευθύνες. Το ζήτημα είναι αν η σημερινή Κυβέρνηση, η οποία ακολουθεί την πεπατημένη και των προηγούμενων - δεν έχει κανένα σχεδιασμό - θα πάρει συγκεκριμένα μέτρα, πρώτον καταγραφής συνολικά των ζημιών, δεύτερον αποζημίωσης στο 100% - παρά αυτά που προβλέπουν οι διάφοροι κανονισμοί - του συνόλου των καταστροφών που υπέστησαν οι αγρότες, οι κτηνοτρόφοι, οι γεωργικές εγκαταστάσεις και άλλες δραστηριότητες, οι οικοσκευές, με άμεση χρηματοδότηση, με παροχή έκτακτης βοήθειας στους πλημμυροπαθείς. Και, βεβαίως, θα πρέπει να απαλλαγούν - με πρωτοβουλία της Κυβέρνησης - από μια σειρά υποχρεώσεων που έχουν σε εφορίες και τράπεζες για το διάστημα μέχρι να αποκατασταθούν οι ζημιές και να μπορέσει να υπάρξει μια ομαλοποίηση της κατάστασης. Διότι, βεβαίως, δεν είναι μόνο οι πλημμύρες. Οι αγρότες έχουν να αντιμετωπίσουν την επιδρομή των τελευταίων χρόνων από την Κοινή Αγροτική Πολιτική, από τις αποφάσεις των κυβερνήσεων, από τις αυξήσεις στο ΦΠΑ, στη φορολογία. Καταλαβαίνετε, λοιπόν, τι απελπιστική κατάσταση διαμόρφωσαν οι πρόσφατες πλημμύρες. Η ερώτηση, λοιπόν, είναι σαφέστατη και περιμένουμε από την Κυβέρνηση, όχι θεωρητικολογίες και «θα», αλλά συγκεκριμένα μέτρα και συγκεκριμένο χρονοδιάγραμμα υλοποίησης των μέτρων αποκατάστασης των ζημιών.
Κύριε Υπουργέ, έχετε τον λόγο.
Κύριε συνάδελφε, αυτά που θα σας πω δεν θα είναι θεωρητικολογίες, διότι δεν είναι δυνατόν οι ζημιές από φυσικές καταστροφές στην αγροτική παραγωγή να είναι ευθύνη της Κυβέρνησης. Σε αυτό που ευθύνεται η Κυβέρνηση είναι κατά πόσο λειτουργεί ο κρατικός μηχανισμός και οι φορείς ευρύτερα του δημοσίου για να καλύψουν τις συγκεκριμένες ζημιές. Η αρμοδιότητα, λοιπόν, κάλυψης των ζημιών στη χώρα μας ανήκει στον ΕΛΓΑ. Όταν προξενούνται οι ζημιές, την επόμενη μέρα έχουμε τις αναγγελίες των ζημιών, τις υποβολές των σχετικών δηλώσεων και οι εκτιμητές μπαίνουν στη διαδικασία εκτίμησης των συγκεκριμένων ζημιών. Από εκεί και πέρα, όπως είναι η πραγματικότητα, με βάση το οργανόγραμμα και τον κανονισμό του ΕΛΓΑ, αν καλύπτονται αυτές οι ζημιές, γίνονται οι απαραίτητες διαδικασίες εξατομίκευσης και μπαίνουν σε ένα πρόγραμμα για την κάλυψη τους, για την αποζημίωσή τους. Αν αυτές οι ζημιές δεν καλύπτονται από τον ΕΛΓΑ, αυτό που έχουμε ως δυνατότητα να κάνουμε είναι να εξετάσουμε κατά πόσον αυτές οι ζημιές μπορούν να καλυφθούν από κρατικές ενισχύσεις ή να καλυφθεί η απώλεια εισοδήματος από το γνωστό «de minimis». Λειτουργώντας, βεβαίως, μέσα στο πλαίσιο της Κοινής Αγροτικής Πολιτικής - εσείς διαφωνείτε, εμείς είμαστε υποχρεωμένοι να λειτουργήσουμε μέσα σε αυτή την πραγματικότητα - θα δούμε κατά πόσον θα εγκριθεί από την πλευρά της Ευρωπαϊκής Επιτροπής η συγκεκριμένη κάλυψη δαπανών που δεν μπορεί να καλύψει ο ΕΛΓΑ ή στην προκειμένη περίπτωση κατά πόσον δημοσιονομικά επιτρέπει ο κρατικός προϋπολογισμός να υπάρξει η αντίστοιχη κάλυψη. Αυτό είναι που λέμε «κρατικές ενισχύσεις» ή «de minimis» που αφορά την απώλεια εισοδήματος. Αυτές είναι οι διαδικασίες τις οποίες σήμερα τουλάχιστον δεν μπορούμε να αποφύγουμε. Αυτό σας το λέω διότι δεν μπορεί την ίδια ώρα όλοι μας να επιμένουμε και να λέμε γιατί απ' αυτούς τους κοινοτικούς πόρους δεν παίρνουμε τις ενισχύσεις ή το ένα και το άλλο, ενώ την ίδια ώρα υπάρχει ένας κίνδυνος. Προσέξτε να δείτε το επικίνδυνο, το οποίο αναπτύσσεται αυτή την ώρα στην Ευρωπαϊκή Ένωση. Η Ευρωπαϊκή Επιτροπή αρχίζει να δίνει τη δυνατότητα στα κράτη - μέλη να αυξήσουν τα «de minimis», την κρατική βοήθεια δηλαδή πάνω στον χώρο, που σημαίνει ότι οι αδύναμες χώρες κάποια στιγμή θα βρεθούν μπροστά στο δίλημμα «θέλετε να δίνετε κρατικές ενισχύσεις εσείς, για να καλύπτετε όπως όλοι λέμε, τις ανάγκες» που σημαίνει ταυτόχρονα ότι αφαιρούνται κοινοτικές ενισχύσεις. Αντιλαμβάνεστε, λοιπόν, ότι το δίλημμα είναι πάρα πολύ δύσκολο να απαντηθεί. Τι θέλουμε; Θέλουμε να δίνουμε εμείς ενισχύσεις που σημαίνει ότι θα έχουμε απώλεια από την άλλη πλευρά ή όσο το δυνατόν να μπορέσουμε να καλύψουμε αυτό το κομμάτι μέσα από τις ενισχύσεις, γιατί οι δημοσιονομικές συνθήκες είναι τέτοιες και ο κρατικός προϋπολογισμός δεν το επιτρέπει; Αυτό είναι το μεγάλο ερώτημα που πρέπει να απαντήσουμε.
Κύριε Καραθανασόπουλε, ορίστε, έχετε τον λόγο.
Δυστυχώς με επιβεβαιώσατε. Σας είπα συγκεκριμένα πράγματα να μας απαντήσετε. Αυτές είναι συγκεκριμένες απαντήσεις; Είναι συγκεκριμένο χρονοδιάγραμμα; Με συγχωρείτε πάρα πολύ, αλλά σε ποιους απευθύνεστε; Αυτή η συζήτηση αφορά τους πλημμυροπαθείς αυτών των περιοχών. Τι τους είπατε, δηλαδή; Είπατε κάτι και δεν το κατάλαβα; Λέτε «θα δούμε», «θα εκτιμήσουμε», «θα κάνουμε», «θα ράνουμε», «αν επιτρέπουν οι κανονισμοί», «αν το επιτρέπει η δημοσιονομική κατάσταση». Πείτε συγκεκριμένα πράγματα, όταν τα συγκεκριμένα πράγματα είναι πάρα πολύ χαρακτηριστικά. Για ποιον ΕΛΓΑ μιλάτε και για ποιες αποζημιώσεις; Μιλάτε σοβαρά τώρα ή λέτε ψέματα στον κόσμο; Το ξέρετε ότι ο ΕΛΓΑ χρωστά 80 εκατομμύρια ευρώ, γιατί έχουν υποβληθεί εκατόν δέκα χιλιάδες δηλώσεις με ύψος που ξεπερνά τα 80 εκατομμύρια ευρώ μόνο το 2016 και δεν έχει δώσει τίποτα; Το ξέρετε ότι ακόμα δεν έχει κάνει εξατομίκευση, γιατί οι ελεγκτές του ΕΛΓΑ βρίσκονται σε αποχή; Το ξέρετε ότι ο ΕΛΓΑ για το 2015 χρωστά 30 εκατομμύρια ευρώ αποζημιώσεις; Αυτά τα πράγματα τα ξέρετε πάρα πολύ καλά. Σας είναι γνωστά. Ξέρετε πολύ καλά, επίσης, ότι ο ΕΛΓΑ δεν χρηματοδοτείται από τον κρατικό προϋπολογισμό. Είναι ανταποδοτικός. Οι αγρότες δίνουν 4 εκατομμύρια ευρώ τον χρόνο όσον αφορά τα τέλη εκτίμησης, δηλαδή τις δηλώσεις που κάνουν για να τους εκτιμήσουν. Οι εισφορές των αγροτών στον ΕΛΓΑ είναι 140 εκατομμύρια ευρώ. Τι δώσατε απ' αυτά; Περνά ο καιρός. Ποια αντικειμενική εκτίμηση των καταστροφών θα κάνουν οι εκτιμητές, όποτε πάνε, για καταστροφές που έγιναν τον Μάρτη, τον Φλεβάρη, τον Μάη; Δεύτερον, ξέρετε πολύ καλά ότι ο κρατικός προϋπολογισμός έχει αποθεματικό για να αντιμετωπίζει έκτακτες καταστάσεις. Τι θα δώσετε απ' αυτό για οικοσκευές και όλα τα υπόλοιπα; Τρίτον, σοβαρά η Κυβέρνηση δεν έχει ευθύνη για τις καταστροφές; Σε ποιον τα λέτε αυτά; Πήρε μέτρα για να προστατεύσει; Ποιος είναι ο σχεδιασμός για αντιπλημμυρική προστασία στην Ελλάδα; Ποιος είναι ο σχεδιασμός για αντιπυρική προστασία ή για αντισεισμική προστασία; Υπάρχει κανένα σχέδιο; Τίνος είναι αυτή η ευθύνη, του Θεούλη που θα το ρίξει από πάνω; Δεν είναι ευθύνη των κυβερνήσεων; Μετά κλαίγεστε και λυπάστε και συμπονάτε τον κόσμο που καταστράφηκε από τους σεισμούς, τις πυρκαγιές και τις πλημμύρες; Πολιτική τσίπα δεν έχετε, όταν δίνετε δισεκατομμύρια σε επιχειρηματικούς ομίλους, σε εξοπλιστικές δαπάνες για το ΝΑΤΟ και τους υπόλοιπους; Και λέτε πού θα βρείτε τα χρήματα; Πόσα δίνει η ΔΕΗ από το τέλος του λιγνίτη στη Μεγαλόπολη και την ευρύτερη περιοχή; Πού πάνε αυτά τα χρήματα; Σε πεζοδρόμια και σε πλατείες, σε έργα φιέστας και ομορφιάς και όχι στις πραγματικές ανάγκες που πρέπει να καλύψουν. Άρα τα χρήματα υπάρχουν. Με ευθύνη των κυβερνήσεων, των περιφερειών και των δημοτικών αρχών κατασπαταλούνται δεξιά και αριστερά για έργα βιτρίνας και όχι για έργα ουσίας. Και έχετε τεράστια και εσείς ευθύνη που έχετε αποδεχθεί την ίδια λογική των πολιτικών της Ευρωπαϊκής Ένωσης για το GAP, για τα ΠΣΕΑ, για τα ευρωπαϊκά προγράμματα, που δεν χρηματοδοτούν αυτά τα έργα και δεν διεκδικείτε να βρεθούν πόροι για να χρηματοδοτηθούν ανάγκες αντιπλημμυρικής, αντισεισμικής προστασίας.
Ορίστε, κύριε Αποστόλου, έχετε τον λόγο.
Κύριε συνάδελφε, απάντησα στη δική σας θεωρητική τοποθέτηση. Οπωσδήποτε έγιναν ζημιές στις 25 Ιουνίου του 2016. Ζημιές, όμως, υπήρχαν και πιο μπροστά και τον Ιούνιο και τον Μάιο. Για όλα αυτά έχουν αρχίσει ήδη οι απαραίτητες επισημάνσεις. Βρισκόμαστε αυτή την ώρα όντως σε μια κατάσταση που οι εκτιμητές απέχουν από τα καθήκοντά τους. Τους είπαμε προχθές - και το επαναλαμβάνω και αυτή την ώρα - ότι αρχές της εβδομάδας κατατίθεται σχετική τροπολογία που καλύπτει τις επιπλέον δαπάνες των οδοιπορικών που έχουν. Άρα οφείλουν άμεσα - για το καλό κυρίως του αγροτικού χώρου που υπηρετούν - να πάνε στις σχετικές περιοχές και να κάνουν τις εκτιμήσεις. Δεν υπάρχει κανένα πρόβλημα. Οι εκτιμήσεις θα γίνουν κανονικά. Από εκεί και πέρα, βεβαίως, μέσα από μια διαδικασία που προβλέπεται, θα εξατομικευτούν οι ζημιές και όσες - επαναλαμβάνω - καλύπτει από πλευράς του ο κανονισμός του ΕΛΓΑ, θα αποζημιωθούν. Τα υπόλοιπα θα ακολουθήσουν τις διαδικασίες που σας είπα, τις οποίες δεν μπορούμε να αποφύγουμε. Είναι μονόδρομος. Ως προς το ότι γίνονται ζημιές σε αυτές τις περιοχές, εγώ σας λέω ότι όσον αφορά στις ζημιές του 2015 ήδη έχει πληρωθεί το μεγαλύτερο μέρος. Πιστεύουμε ότι μέσα στους επόμενους δυο, τρεις μήνες ένα υπόλοιπο που υπάρχει θα πληρωθεί. Πάντα η διαδικασία πληρωμών των αποζημιώσεων έχει μια καθυστέρηση εξαιτίας των διαδικασιών που γίνονται για την εκτίμηση, την εξατομίκευση, όλα αυτά. Πληρώνουμε κανονικά τον αγροτικό χώρο. Από εκεί και πέρα, επειδή διαρκώς αναφέρεστε σε σπατάλες, στο ότι λεφτά υπάρχουν για πλατείες κ.λπ., να ξέρετε πως όταν υπάρχει κάποια κανονιστική διαδικασία μέσα στο πλαίσιο της Κοινής Αγροτικής Πολιτικής, δεν μπορούμε εμείς τα χρήματα να τα χρησιμοποιούμε όπως θέλουμε. Υπάρχει συγκεκριμένος κανονισμός πώς θα χρησιμοποιούνται. Διότι όσες φορές έχουμε επιχειρήσει να κάνουμε τέτοιες διαδικασίες, τα πληρώνουμε τρεις και πέντε φορές περισσότερο, με τα πρόστιμα και τις ανακτήσεις που ζητούνται. Άρα εγώ δεν έχω καμμία αντίρρηση. Μπορεί να λέτε εσείς τις απόψεις σας, αλλά δυστυχώς αυτή είναι η πραγματικότητα. Εμείς, λοιπόν, σχεδιάζουμε να δούμε το οργανόγραμμα και τον κανονισμό του ΕΛΓΑ σε μια καινούργια βάση, διότι όντως υπάρχουν πάρα πολλές ζημιές που δεν καλύπτονται σήμερα από τον ΕΛΓΑ. Χρειάζονται, όμως, αναλογιστικές μελέτες για κάθε είδος ζημιάς, για κάθε είδος προϊόντος που καλύπτεται από τον ΕΛΓΑ. Αυτά οπωσδήποτε τα εξετάζουμε. Και επειδή ιδιαίτερα αυτή την ώρα οι καιρικές συνθήκες εξαιτίας τις κλιματικής αλλαγής που υπάρχει, έχουν επιπτώσεις και στον αγροτικό χώρο, είναι σε εξέλιξη μια ολόκληρη διαδικασία στην Ευρωπαϊκή Επιτροπή μήπως τυχόν δούμε και αυτό το κομμάτι, δηλαδή της κάλυψης με αποζημιώσεις, ενισχύσεις ιδιαίτερα των επιπτώσεων που υπάρχουν από την κλιματική αλλαγή στην αγροτική παραγωγή. Όμως, δεν μπορούμε να σας πούμε αυτή την ώρα ότι είναι σίγουρο πως θα καλυφθούν.
Είναι και έξω από την ερώτηση αυτά. Θα συζητηθεί η δεύτερη με αριθμό 1059/28-6-2016 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τους Υπουργούς Αγροτικής Ανάπτυξης και Τροφίμων και Περιβάλλοντος και Ενέργειας, σχετικά με τη λήψη μέτρων αποζημίωσης αγροτών και αποκατάστασης καλλιεργειών και υποδομών από την πυρκαγιά που προκλήθηκε στις 19-06-2016 στη Ρόδο. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είναι στην ίδια ρότα η ερώτηση που θα υποβάλλω τώρα και προέρχεται, βέβαια, από μια άλλη φυσική καταστροφή, από πυρκαγιά. Στις 19-6-2016, πριν από μερικές ημέρες δηλαδή, είχαμε μια πολύ μεγάλη πυρκαγιά που κατέστρεψε πάνω από δεκαεπτά χιλιάδες στρέμματα στις περιοχές Ίστριο, Αρνίθα, Μονόλιθο και Σιάννα, κάνοντας κυριολεκτικά στάχτη πάνω από εννιά χιλιάδες στρέμματα, περισσότερα από τα μισά δηλαδή από αυτά που κάηκαν, με ελαιόδεντρα, εσπεριδοειδή, σιτηρά και άλλες αγροτικές καλλιέργειες, όπως και σταβλικές εγκαταστάσεις και υποδομές. Βέβαια, δεν είναι η πρώτη φορά που αυτές οι περιοχές πλήττονται από πυρκαγιά. Κάτι αντίστοιχο είχε γίνει το 1992 και το 2003. Επιπλέον, είναι μεγάλη η καταστροφή που έχει υποστεί το αρδευτικό δίκτυο, με αποτέλεσμα να είναι αδύνατη η άρδευση, ακόμα και αυτών των καλλιεργειών που διασώθηκαν και να κινδυνεύουν και αυτές. Οι κτηνοτρόφοι αντιμετωπίζουν σοβαρό πρόβλημα με την έλλειψη ζωοτροφής, αφού κάηκαν οι βοσκότοποι. Το γνωστό προστατευόμενο ελάφι της Ρόδου, Dama - dama, με πληθυσμό γύρω στα χίλια πεντακόσια με δύο χιλιάδες ελάφια, αντιμετωπίζει πρόβλημα επιβίωσης, αφού η πυρκαγιά κατέκαψε τμήμα του βιότοπου πάνω από τα Απολακκιά. Ο δασικός πλούτος όλης της γύρω περιοχής και των χωριών που είναι σε αυτήν, έχει καεί εντελώς και κινδυνεύουν από το πλημμύρες, σε περίπτωση βροχής, ενώ απειλούνται και οι οικισμοί της ευρύτερης περιοχής. Κρίνεται πραγματικά η επιβίωση των κατοίκων της περιοχής αυτής από την άμεση κρατική παρέμβαση, ώστε να καταγραφούν οι ζημιές χωρίς χρονοβόρες διαδικασίες, να αποζημιωθούν οι πληγέντες στο 100% των απωλειών της παραγωγής, του κεφαλαίου και των υποδομών. Επίσης, κρίνεται από την αποκατάσταση όλων των κατεστραμμένων δικτύων ύδρευσης και άρδευσης και την άμεση δρομολόγηση, τεχνικών και αντιδιαβρωτικών έργων για την προστασία αγροτικών υποδομών, κατοικιών από πλημμύρες και κατολισθήσεις. Επιβάλλονται μέτρα οικονομικής διευκόλυνσης προς τους πληγέντες με αναστολή πληρωμής τραπεζικών δανείων για τα επόμενα πέντε χρόνια, χωρίς επιβαρύνσεις, χορήγηση άτοκων δανείων - καλλιεργητικά και επισκευαστικά - δεκαετούς διάρκειας και απαλλαγή φορολογίας και δημοτικών τελών έως το 2020. Η τεράστια καταστροφή που υπέστησαν οι υποδομές και οι καλλιέργειες των αγροτών της περιοχής αυτής, τους έχει οδηγήσει σε απόγνωση, έχοντας να αντιμετωπίσουν και όλα τα υπόλοιπα φοροληστρικά μέτρα, ως αποτέλεσμα της αντιλαϊκής και φορομπηχτικής πολιτικής όλων των κυβερνήσεων και βέβαια της σημερινής Κυβέρνησης ΣΥΡΙΖΑ - ΑΝΕΛ. Σας ρωτάμε, λοιπόν, ποια άμεσα μέτρα θα πάρετε ως Κυβέρνηση για την καταγραφή των ζημιών, την αποζημίωση και την παροχή όλων των οικονομικών διευκολύνσεων των πληγέντων αγροτών και την αποκατάσταση καλλιεργειών και υποδομών από την πυρκαγιά που προκλήθηκε στα χωριά Απολακκιά, Αρνίθα, Ίστριο, Μονόλιθο και Σιάννα του Δήμου Ρόδου; Επίσης, θέλουμε να μας πείτε ποια μέτρα θα πάρετε για να κηρυχθούν άμεσα αναδασωτέες οι καμένες εκτάσεις, χωρίς καμμιά αλλαγή στη χρήση, και να προστατευθεί ο βιότοπος και το μοναδικό στο είδος του ελάφι της Ρόδου.
Ορίστε, κύριε Υπουργέ, έχετε τον λόγο.
Κύριε συνάδελφε, προσωπικά βρέθηκα άμεσα στον τόπο της καταστροφής, επικεφαλής κλιμακίου του ΕΛΓΑ, και έχω άποψη. Πραγματικά, πρόκειται για μια μεγάλη οικολογική και οικονομική καταστροφή στην ευρύτερη περιοχή Απολακκιάς - Ίστρι. Μιλάμε για τη νότια Ρόδο. Όντως, πρόκειται για περίπου δεκαεπτά χιλιάδες στρέμματα, από τα οποία επτά χιλιάδες με οκτώ χιλιάδες στρέμματα είναι αγροτική γη, ενώ τα υπόλοιπα είναι δασικά. Εκείνο που άμεσα μας απασχόλησε και ήδη αυτή την ώρα είμαστε έτοιμοι να κάνουμε - το Υπουργείο Εσωτερικών, όχι από τη δική μας πλευρά, γιατί δεν είμαστε αρμόδιοι - είναι να ανακοινώσουμε ένα ποσό που θα καλύψει τις δαπάνες επιδιόρθωσης του δικτύου άρδευσης της περιοχής, για τον απλούστατο λόγο ότι υπάρχουν καλλιέργειες οι οποίες δεν κατεστράφησαν ολοκληρωτικά και πρέπει να τις κρατήσουμε ζωντανές, γιατί όντως πρόκειται για μια περιοχή που η αγροτική δραστηριότητα και η κτηνοτροφική είναι κυρίαρχη. Από εκεί και πέρα, οπωσδήποτε μεριμνούμε για τη δυνατότητα αποκατάστασης ζημιών, ιδιαίτερα για έργα του δημοσίου, τα οποία έχουν σχέση με πλημμύρες. Με το Υπουργείο Υποδομών είμαστε σε μια διαρκή επαφή. Από τη δική μας πλευρά αυτό που άμεσα κάναμε την ίδια στιγμή που πήγαμε - γιατί σας είπα ότι είχαμε κλιμάκιο του ΕΛΓΑ μαζί - ήταν να ξεκινήσει αυτή η διαδικασία της πρώτης εκτίμησης. Έτσι, συναντηθήκαμε με τους φορείς, με τους ανθρώπους της περιοχής και ήδη άρχισαν να υποβάλλουν τις σχετικές αιτήσεις, όπου μέσα από μια διαδικασία εξατομίκευσης των ζημιών, θα προχωρήσουμε. Δεν θέλω να σας επαναλάβω τα προηγούμενα, για τον απλούστατο λόγο ότι έτσι είναι. Ο ΕΛΓΑ δεν καλύπτει ζημιές από δασικές πυρκαγιές. Άρα να δούμε το θέμα μέσα από άλλες διαδικασίες, οι οποίες επαναλαμβάνω ότι είναι διαδικασίες που προϋποθέτουν την έγκριση της Ευρωπαϊκής Επιτροπής. Αυτή είναι η πραγματικότητα. Από εκεί και πέρα, υπάρχουν κι άλλα ζητήματα. Πραγματικά θέσατε ένα ευαίσθητο κομμάτι που αφορά ιδιαίτερα το ελάφι της Ρόδου. Εκεί, λοιπόν, πρέπει να δούμε πώς θα του εξασφαλίσουμε έναν βιότοπο, γιατί τώρα με τις πυρκαγιές που προέκυψαν έχει μειωθεί ο βιότοπος που αφορά το ελάφι. Ταυτόχρονα, βρισκόμαστε στη διαδικασία επεξεργασίας μιας προσθήκης, όσον αφορά ιδιαίτερα το ελάφι και τις ζημιές που γίνονται στους αγρότες της περιοχής. Αντιλαμβάνεστε ότι για να επιβιώσει το ελάφι, θέλει κι αυτόν τον χώρο του. Θα δούμε, λοιπόν, πώς θα τους καλύπτουμε μέσα από τον ΕΛΓΑ. Υπάρχει η δυνατότητα, αλλά αυτό είναι κάτι που δεν μπορώ να σας το πω αυτή τη στιγμή, γιατί γίνεται σχετική επεξεργασία. Σας ευχαριστώ.
Ορίστε, κύριε Τάσσο, έχετε τον λόγο.
Κύριε Υπουργέ, ακριβώς αυτό είναι το πρόβλημα, η πραγματικότητα που εσείς επικαλείστε συνέχεια. Αν όμως αυτή η πραγματικότητα είναι άσχημη για εμάς, για τον λαό, για τους εργαζόμενους, για τα λαϊκά στρώματα, την αλλάζουμε. Την αλλάζουμε, κύριε Υπουργέ, και δεν δεχόμαστε μοιρολατρικά αυτή την πραγματικότητα ωσάν να είναι ένα φυσικό φαινόμενο, σαν να είναι δηλαδή ένας σεισμός που το μόνο που μπορούμε να κάνουμε είναι να ελαχιστοποιήσουμε τις συνέπειές της. Την αλλάζουμε αυτή την πραγματικότητα. Και αυτό είναι κάτι που σας φωνάζουμε και σας λέμε χρόνια τώρα! Στο πλαίσιο που κινείστε, στο πλαίσιο της Ευρωπαϊκής Ένωσης και του καπιταλιστικού συστήματος δεν υπάρχουν λύσεις που είναι φιλολαϊκές, δεν υπάρχουν λύσεις που προστατεύουν το περιβάλλον. Όλα είναι εμπορεύματα προς πώληση με σκοπό το κέρδος. Ξέρετε πολύ καλά ότι οι δαπάνες για την αντιπυρική, αντιπλημμυρική και αντισεισμική προστασία δεν είναι επιλέξιμες. Και δεν είναι επιλέξιμες γιατί δεν φέρνουν γρήγορα και μεγάλα κέρδη στο κεφάλαιο. Γι' αυτό δεν είναι επιλέξιμες! Αυτό είναι το σύστημα το οποίο υπηρετείτε και γι' αυτό σας εγκαλούμε. Στην περίπτωση της Ρόδου φτιάξατε μια αστική μη κερδοσκοπική εταιρεία, την «ΕΤΑΙΠΡΟΦΥΚΑ», για να αναλάβει, λέει, την αντιπυρική προστασία. Και είδατε πού καταλήξαμε! Τα προβλήματα δεν λύνονται με το να μεταθέτει το κράτος και γενικά η κοινωνία τις ευθύνες που της αναλογούν σε ιδιώτες, οι οποίοι βέβαια κινούνται με μόνο κριτήριο το κέρδος. Δεν γίνεται αυτό το πράγμα. Αυτό είναι το πρόβλημα που υπάρχει και αυτό είναι που πρέπει να αλλάξετε. Και για να είμαστε και πιο συγκεκριμένοι, θα πρέπει να προσπαθήσετε να πάρετε άμεσα μέτρα για να αποζημιωθούν αυτοί οι άνθρωποι που έπαθαν καταστροφή, όπως επίσης, και για να υπάρξει μια οργανωμένη αντιπυρική προστασία με έμφαση στην πρόληψη. Ακόμα, θα πρέπει να ανοιχτούν αντιπυρικές ζώνες. Σήμερα το πρωί μιλούσα με έναν κάτοικο της περιοχής, ο οποίος μου έλεγε ακριβώς αυτό, ότι δηλαδή στην Τουρκία έχουν γεμίσει αντιπυρικές ζώνες, ενώ σε εμάς δεν υπάρχουν σχεδόν καθόλου. Ούτε αυτά τα ελάχιστα μέτρα δεν παίρνετε και μετά έρχεστε και μας λέτε «Τι να κάνουμε; Αυτή είναι η υποχρέωση που έχουμε με βάση την Ευρωπαϊκή Ένωση» και λοιπά. Έτσι είναι! Αυτοί είναι οι σιδερένιοι νόμοι του καπιταλισμού! Όλα για το κέρδος και οι ανάγκες των ανθρώπων στα αζήτητα.
Ορίστε, κύριε Υπουργέ, έχετε τον λόγο.
Κύριε συνάδελφε, δεν έχω πρόθεση να υποστηρίξω τους σιδερένιους νόμους του καπιταλισμού. Αυτό που σας είπα και το επαναλαμβάνω είναι ότι αυτή την ώρα έρχονται κάθε χρόνο 2,8 δισεκατομμύρια ευρώ στον αγροτικό χώρο ως ενισχύσεις και άλλο 1 δισεκατομμύριο περίπου που αφορά προγράμματα αγροτικής ανάπτυξης και επενδύσεις. Αντιλαμβάνεστε ότι η χώρα αυτή την ώρα δεν είναι εύκολο να πει ότι αυτά τα ξεχνάω. Επίσης, όλες οι αποζημιώσεις που καλύπτονται από τον ΕΛΓΑ, με βάση τις αναλογιστικές μελέτες και τα ασφάλιστρα που καταβάλλονται, θα πληρωθούν. Θα γίνουν οι σχετικές εκτιμήσεις και θα υπάρξουν αποζημιώσεις. Από κει και πέρα, τα επιπλέον ποσά που δεν καλύπτονται, για να μπορέσουμε να τα καλύψουμε, πρέπει να κάνουμε μια αναλογιστική μελέτη. Δεν είναι εύκολο πράγμα να πούμε ότι για την τάδε ζημιά τόσο είναι το ασφάλιστρο, εντάξει, την καλύπτουμε. Χρειάζονται διαδικασίες τεχνοκρατικές, οι οποίες δεν μπορούν να γίνουν από τη μια μέρα στην άλλη. Πόσο μάλλον όταν στην προκειμένη περίπτωση - και οι ίδιοι το αντιλαμβάνεστε - είναι τόσο δύσκολη η καθημερινότητα του αγροτικού χώρου. Σε όλη την Ελλάδα αυτή την ώρα, εξαιτίας και των κλιματικών συνθηκών, υπάρχουν ζημιές, πλημμύρες, καταστροφές. Όλα αυτά δεν μπορούμε έτσι αφοριστικά να τα προσεγγίσουμε. Προσπαθούμε μέσα στις δυνατότητες που έχουμε. Ειλικρινά, πιστέψτε μας, γίνεται μία μεγάλη προσπάθεια μέσα στις δυνατότητες που έχουμε. Ταυτόχρονα, προσπαθούμε να δούμε από πλευράς της Ευρωπαϊκής Ένωσης τι δυνατότητες έχουμε να εξαντλήσουμε όλα τα περιθώρια. Γιατί δεν μπορούμε να έχουμε ξανά ούτε «πακέτα Χατζηγάκη» με τις επιπτώσεις που έχουμε ούτε δημοσιονομικές διορθώσεις, πρόστιμα για τους βοσκοτόπους 300 και 400 εκατομμύρια ευρώ κάθε χρόνο. Αυτά πρέπει να σταματήσουν. Γιατί άμα συνεχιστούν αυτά, έσβησε ο αγροτικός χώρος. Δυστυχώς αυτή είναι η πραγματικότητα. Ευχαριστώ.
Επόμενη είναι η ένατη με αριθμό 994/14-2016 επίκαιρη ερώτηση δεύτερου κύκλου του Βουλευτή Αρκαδίας του Συνασπισμού Ριζοσπαστικής Αριστεράς, κ. Γεωργίου Παπαηλιού, προς τον Υπουργό Αγροτικής Ανάπτυξης και Τροφίμων, σχετικά με το «πακέτο Χατζηγάκη» και την απόφαση του Ευρωπαϊκού Δικαστηρίου περί ανάκτησης του ποσού των 327 εκατομμυρίων ευρώ ως παρανόμως καταβληθέντος σε Έλληνες αγρότες το 2008 και 2009. Κύριε Παπαηλιού, έχετε τον λόγο.
Ευχαριστώ, κύριε Πρόεδρε. Κύριε Υπουργέ, με αμετάκλητη απόφαση του Ευρωπαϊκού Δικαστηρίου επιβάλλεται στην Ελλάδα η ανάκτηση ενός ποσού εκατοντάδων εκατομμυρίων ευρώ ως παρανόμως καταβληθέντος σε Έλληνες παραγωγούς και αγρότες τα έτη 2008 και 2009 μέσω ΕΛΓΑ, γνωστού και ως «πακέτου Χατζηγάκη». Είναι γνωστό ότι το «πακέτο Χατζηγάκη» δόθηκε από την τότε κυβέρνηση της Νέας Δημοκρατίας για λόγους μικροπολιτικούς. Δυστυχώς τώρα ήρθε η ώρα του λογαριασμού. Η ανάκτηση θα καταλογιστεί και θα γίνει από τον καθένα από τους παραγωγούς για το ποσό που εισέπραξαν. Όμως, από αυτό το συνολικό ποσό το 2008 καταβλήθηκε με απόφαση του ΕΛΓΑ ως αποζημίωση για ακαρπία, μειωμένη παραγωγή σε δενδρώδεις καλλιέργειες, όπως κερασιές, αχλαδιές, μηλιές και βάσει της προβλεπόμενης από τον κανονισμό του ΕΛΓΑ διαδικασίας, δηλαδή με πρόσκληση, χορήγηση προθεσμίας για υποβολή δηλώσεων ζημιών, έλεγχο, εκτίμηση των ζημιών από τους αρμόδιους ελεγκτές - γεωπόνους και φυσικά, εξατομικευμένα πορίσματα που κοινοποιηθήκαν στους παραγωγούς, πάντα σύμφωνα με τον κανονισμό του ΕΛΓΑ. Αυτό συνέβη σε περιοχές, όπως εν προκειμένω η περιοχή της Αρκαδίας, για την οποία είχε εκδοθεί έγγραφο του διευθυντή ΕΛΓΑ Τρίπολης, που στοιχειοθετεί την ακαρπία. Επομένως επρόκειτο για απολύτως τεκμηριωμένη ζημία που προσδιορίστηκε για τον κάθε παραγωγό εξατομικευμένα, νομότυπα, νόμιμα και όχι χωρίς την τήρηση της προβλεπόμενης από τον κανονισμό του ΕΛΓΑ διαδικασίας, όπως πιθανόν έγινε σε άλλες περιπτώσεις μόνο με τη δήλωση παραγωγών στον ΟΣΔΕ. Ενόψει, λοιπόν, της έκδοσης κοινής υπουργικής απόφασης για την κατανομή του ποσού που θεωρήθηκε παράνομη κρατική ενίσχυση με την απόφαση του Ευρωπαϊκού Δικαστηρίου, είναι προφανές και απολύτως δίκαιο να μην κατανεμηθούν και συνεπώς να μην καταλογιστούν ποσά στους αγρότες παραγωγούς της Αρκαδίας, εφόσον γι' αυτούς τηρήθηκε κατά γράμμα η νόμιμη διαδικασία και επί της ουσίας αποζημιώθηκαν για πραγματική ζημία που υπέστησαν. Το ερώτημα, λοιπόν, που τίθεται είναι αν προτίθεστε να μην περιλάβετε, στην κοινή υπουργική απόφαση, που πρόκειται να εκδοθεί, την κατηγορία αγροτών - παραγωγών της Αρκαδίας. Ευχαριστώ.
Ευχαριστούμε. Κύριε Υπουργέ, μιας και θα απαντήσετε, θα σας παρακαλέσω να μας πείτε εάν ξέρετε άλλα κράτη, όπως για παράδειγμα την Ιταλία και την Ισπανία, που ακολούθησαν ακριβώς την ίδια διαδικασία και αν σε αυτά τα δύο κράτη έχει επιβληθεί η αντίστοιχη ποινή επιστροφής. Έχετε τον λόγο.
Ευχαριστώ, κύριε Πρόεδρε. Κατ' αρχάς, η απόφαση της συγκεκριμένης επιτροπής για ανάκτηση είναι αμετάκλητη. Δεν υπάρχει ένδικο μέσον. Από εκεί και πέρα, παρέχεται η δυνατότητα, με βάση αυτή την αμετάκλητη απόφαση στην επιτροπή, να προσφύγει απευθείας η ίδια στο Γενικό Δικαστήριο, ζητώντας την καταδίκη της Ελλάδας λόγω μη συμμόρφωσης και την επιβολή ποινών σε βάρος της, πράγμα το οποίο ήδη υπάρχει για την Ιταλία και δεν θυμάμαι την άλλη χώρα αυτή την ώρα σε εκκρεμότητα σε αντίστοιχο δικαστήριο. Όμως ταυτόχρονα, η ίδια απόφαση είναι και άμεσα εκτελεστέα. Με βάση πάγια νομολογία του δικαστηρίου, η επιστροφή - λέει - παράνομης και ασύμβατης ενίσχυσης, αποτελεί προϋπόθεση για τη χορήγηση νέας ενίσχυσης. Δεν θα έχουμε, δηλαδή, νέες ενισχύσεις, εάν δεν επιστρέψουμε αυτές που δόθηκαν παράνομα. Ας δούμε, όμως, τι έχει συμβεί. Συνολικά το 2008 και το 2009 δόθηκαν στον αγροτικό χώρο ενισχύσεις - αποζημιώσεις, όλο αυτό το κομμάτι που είχε σχέση με αυτό που λέμε «πακέτο Χατζηγάκη», 788 εκατομμύρια ευρώ. Από αυτά τα 788 εκατομμύρια, συμβατά - επαναλαμβάνω - με τον κανονισμό της Ευρωπαϊκής Ένωσης κρίθηκαν τα 374 εκατομμύρια ευρώ. Με αυτές τις ενισχύσεις, λοιπόν, δεν έχουμε κανένα πρόβλημα. Έχουμε πρόβλημα - γι' αυτό και συζητάμε για ανάκτηση - με τα υπόλοιπα 420 εκατομμύρια, τα οποία αφορούν επτακόσιους είκοσι χιλιάδες αγρότες. Όμως, μέσα από τη διαδικασία συνεννοήσεων και διαπραγματεύσεων, έχουμε φτάσει ουσιαστικά και τελεσίδικα - θα έλεγα - πριν κάνουμε έστω μια κίνηση να ανακτήσουμε ένα ποσό, σήμερα στο ποσό των 220 εκατομμυρίων ευρώ, το οποίο αφορά γύρω στις ογδόντα χιλιάδες αγρότες. Πάλι, και επ' αυτού, επειδή πρέπει να μπούμε σε μια διαδικασία ανάκτησης, δεν θα πάμε να πούμε σε ογδόντα χιλιάδες αγρότες: «δώστε μας αυτά τα λεφτά πίσω». Ήδη βρισκόμαστε σε μια συνεννόηση με την Ευρωπαϊκή Επιτροπή. Θα ξεκινήσουμε μέσα από κοινή υπουργική απόφαση την ανάκτηση από - περίπου τους υπολογίζουμε, δεν έχει γίνει εξατομίκευση ακόμη - δώδεκα χιλιάδες αγρότες. Ποσά που αφορούν πάνω από 5.000 ευρώ, δηλαδή από κάποιον, ο οποίος πήρε για παράδειγμα 6.000 ευρώ, θα αναζητήσουμε το ένα χιλιάρικο. Αυτό, βεβαίως, θα γίνει μέσα από μία διαδικασία η οποία θα συνδεθεί με τις ενισχύσεις. Το είδατε ότι είναι απαραίτητη προϋπόθεση να φανεί, σύμφωνα με τη νομολογία που υπάρχει. Θα το συνδέσουμε με τις ενισχύσεις. Βρισκόμαστε σε μια συνεννόηση. Θα το δούμε σε πόσες δόσεις θα πάει αυτό, για να είναι όσο το δυνατόν πιο ήπιο. Αντιλαμβάνεστε πως όταν πάρουμε την έγκρισή τους για ένα πρώτο κομμάτι, που αφορά περίπου - με τον υπολογισμό που κάνουμε - γύρω στα 40 εκατομμύρια ευρώ, εμείς θα επιδιώξουμε μια καινούργια διαπραγμάτευση. Διότι σας είπα και πάλι προηγουμένως ότι…
Ολοκληρώστε, όμως.
Κύριε Πρόεδρε, είναι πολύ σύνθετα αυτά τα θέματα. Το αντιλαμβάνεστε.
Εντάξει, αλλά σας έχω δώσει παραπάνω χρόνο.
Από τη δική μας πλευρά επαναλαμβάνουμε ότι αυτές οι επιπτώσεις των ανακτήσεων θα είναι όσο το δυνατόν πιο ήπιες. Στις περιπτώσεις που θα δούμε, που θα εξατομικεύσουμε ότι τα 374 εκατομμύρια είναι αυτά που είναι συμβατά, αυτά βεβαίως και αφορούν συγκεκριμένους αγρότες που τα έχουν πάρει, δεν θα τα ανακτήσουμε από αυτούς, διότι δεν μας ζητείτε να ανακτήσουμε. Θα ανακτήσουμε από τους υπόλοιπους. Αυτή δεν είναι μια διαδικασία μίας και δύο ημερών, να αναζητήσουμε δηλαδή ποιοι είναι, πού βρίσκονται σήμερα και τι δυνατότητες έχουν και όλα αυτά.
Κύριε Παπαηλιού, ορίστε, έχετε τον λόγο.
Κύριε Υπουργέ, εξ όσων είπατε, κατάλαβα ότι τουλάχιστον στην Αρκαδία, όπου τηρήθηκαν όλες οι νόμιμες διαδικασίες, βάσει του Κανονισμού του ΕΛΓΑ και φυσικά έχουμε νομότυπη, νόμιμη και εξατομικευμένη αποζημίωση, σύμφωνα - επαναλαμβάνω - με τον Κανονισμό του ΕΛΓΑ, δεν πρόκειται να ζητηθεί η ανάκτηση. Θα ήθελα, βέβαια, να προσθέσω ότι η περιοχή της Αρκαδίας είναι μια περιοχή εξαιρετικά προβληματική, που φθίνει. Και θέλω να προσθέσω και δύο ακόμα στοιχεία, τα οποία θεωρώ σημαντικά και που νομίζω ότι πρέπει να σταθμιστούν και να ληφθούν υπ' όψιν κατά την έκδοση οποιασδήποτε απόφασης. Οι παραγωγοί της Αρκαδίας τα τελευταία χρόνια - και όχι μόνο αλλά και πολύ πρόσφατα - έχουν υποστεί ζημιές από πάγο, χαλαζόπτωση, ξηρασία, αναλόγως την περιοχή στην οποία δραστηριοποιούνται. Αποζημιώσεις έχουν λάβει λίγες, ή έχουν λάβει αποζημιώσεις, που το ύψος τους δεν ανταποκρίνεται στις πραγματικές ζημίες, με αποτέλεσμα να μπαίνουν μέσα. Είναι, επίσης, γνωστό ότι το προηγούμενο Σάββατο οι Αρκάδες παραγωγοί υπέστησαν ολοκληρωτική καταστροφή, λόγω των πλημμυρών και της χαλαζόπτωσης, που επέφεραν και το τελειωτικό χτύπημα στην παραγωγή συγκεκριμένων περιοχών. Εκτός του ότι ολόκληρες περιοχές, όπως η Τεγέα, το Κορίνθιο, ένα τμήμα της βόρειας Κυνουρίας, της Γορτυνίας και της Τρίπολης κηρύχθηκαν σε κατάσταση έκτακτης ανάγκης, έχει ζητηθεί - βέβαια δεν είναι της ώρας, αλλά νομίζω ότι πρέπει να ακουστεί - να ανασταλεί, μέχρις ότου αποκατασταθούν οι ζημίες, δοθούν οι αποζημιώσεις, η καταβολή ασφαλιστικών εισφορών προς ΟΓΑ και ΕΛΓΑ, όπως επίσης και να απαλλαγούν, για όσο χρονικό διάστημα χρειαστεί, από φορολογικές υποχρεώσεις και από δόσεις δανείων προς τις τράπεζες. Είναι η ελάχιστη προσφορά προς τους παραγωγούς αγρότες της Αρκαδίας, που, όπως ξέρετε, φυλάττουν πραγματικά Θερμοπύλες. Διαφορετικά, η κατάσταση θα είναι εξαιρετικά αρνητική και, εν τέλει, θα αποβεί καταστροφική. Σας ευχαριστώ.
Ορίστε, κύριε Αποστόλου.
Κύριε συνάδελφε, ας πάμε λίγο στο 2008-2009. Όντως ήταν χρονιές δύσκολες και όντως είχε ανάγκη ο αγροτικός χώρος αποζημιώσεων - ενισχύσεων. Αυτό κι εμείς το λέγαμε εκείνη την περίοδο. Απλά, μερικές απ' αυτές όντως ήταν συμβατές με τον Κανονισμό του ΕΛΓΑ και έγιναν αυτές οι διαδικασίες. Αυτή την ώρα δεν ξέρουμε, διότι αφορούν όλη την Ελλάδα. Τα πρόσωπα αυτά, που καλούνται για ανακτήσεις, υπάρχουν στην απόφαση, αλλά δεν είναι σωστό να μπούμε σε μια διαδικασία ονοματολογίας αυτή την ώρα. Το άλλο που θέλω να σας πω είναι το τι δεν έγινε τότε. Σε όσες δεν ήταν συμβατές, τουλάχιστον από την πλευρά της τότε κυβέρνησης, έπρεπε να γίνει ένα αίτημα ή μια γνωστοποίηση στην Ευρωπαϊκή Ένωση ότι «θέλουμε να κάνουμε αυτό» ή «θα κάνουμε αυτό, το έχουμε ανάγκη». Θα ήταν εντελώς διαφορετικά τα πράγματα στις σχετικές διαπραγματεύσεις από αυτό που έχουμε μπροστά μας, που δεν ενημερώθηκε κανένας, με αποτέλεσμα να υπάρχει μια συνεχής πίεση από πλευράς Ευρωπαϊκής Επιτροπής. Υπάρχει νόμος του 2013, που δόθηκε η εξής απάντηση από την προηγούμενη κυβέρνηση: «εμείς μέσα από διαδικασίες αναγκαστικής είσπραξης θα αναζητήσουμε τα συγκεκριμένα ποσά». Δεν το εφάρμοσαν και, βέβαια, εμείς ήρθαμε μετά και είπαμε ότι δεν είναι δυνατόν να βάλουμε σε τέτοιες διαδικασίες αναγκαστικής είσπραξης τον αγροτικό χώρο. Γι' αυτό το συνδέσαμε με τις ενισχύσεις και, βεβαίως, προσπαθώντας από τετρακόσιους είκοσι χιλιάδες αγρότες, έχουμε φθάσει σήμερα στους ογδόντα πέντε. Έχουμε μπροστά μας δρόμο. Ας πάρουμε το κομμάτι αυτό που αφορά αυτούς που πήραν τα περισσότερα και εννοούμε για ποσά πάνω από 5.000 ευρώ. Δεν μπορώ αυτή την ώρα να ονοματίσω, ούτε πρόσωπα ούτε περιοχές, που είναι, είτε στις συμβατές είτε στις μη συμβατές. Έχουμε δρόμο μπροστά μας.
Θα συζητηθεί η τέταρτη με αριθμό 1019/21-6-2016 επίκαιρη ερώτηση του δεύτερου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018. Θα απαντήσει ο Υπουργός κ. Γεώργιος Χουλιαράκης. Κύριε Δαβάκη, έχετε τον λόγο.
Ευχαριστώ. Κύριε Πρόεδρε, η τροπολογία η οποία είχε υπάρξει πάνω στο άρθρο 236 του γνωστού ν.4389/2016, σχετικά με την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων, όριζε - και διαβάζω επακριβώς: «Η ως άνω διάταξη δεν εφαρμόζεται σε περίπτωση που τα εμπλεκόμενα Υπουργεία προσδιορίσουν δημοσιονομικές παρεμβάσεις ισοδύναμης καθαρής εξοικονόμησης δαπανών μόνιμου χαρακτήρα, οι οποίες θα εξειδικευθούν και θα νομοθετηθούν μέχρι την 30-9-2016 και θα τεθούν σε εφαρμογή από την 1-1-2017». Άρα μέχρι τις 30 Σεπτεμβρίου πρέπει να εξευρεθούν, όπως μας λέει η τροπολογία, παρεμβάσεις ισοδύναμης καθαρής εξοικονόμησης δαπανών. Έκτοτε, ο κύριος Υπουργός Εθνικής Άμυνας παραπέμποντας μονίμως σε εσάς - και γι' αυτό ζήτησα, κύριε Υπουργέ, να παραστείτε για να δώσετε διευκρινίσεις - λέει ότι έχουν εξευρεθεί αυτά τα ισοδύναμα, αυτές οι ισοδύναμες καθαρής εξοικονόμησης δαπανών παρεμβάσεις. Παράλληλα δε, λέει ότι έχουν σταλεί και οι συγκεκριμένοι κωδικοί σε εσάς, ούτως ώστε να μην υπάρξει το πάγωμα των μισθολογικών προαγωγών. Το αντικείμενο της ερώτησής μου είναι στον καθ' ύλην αρμόδιο και πλέον θα έλεγα γνώστη όλων αυτών των ζητημάτων, να μας πει τους αριθμούς αυτών των κωδικών, να μας δώσει κάποιες εξηγήσεις, διότι όπως αντιλαμβάνεστε οι τάξεις και των εν ενεργεία και των εν αποστρατεία στελεχών των Ενόπλων Δυνάμεων βρίσκονται για πολλά χρόνια βέβαια, αλλά ιδιαίτερα τώρα με αυτές τις υπουργικές εξαγγελίες του Υπουργού Εθνικής Αμύνης, σε αναστάτωση και θα ήθελα με τη δική σας ήπια παρέμβαση - και θα έλεγα ιδιαίτερα διαφωτιστική - να τις διαφωτίσετε και να τους κάνετε να ανησυχούν τουλάχιστον λιγότερο. Περιμένω με αγωνία, κύριε Υπουργέ, την απάντησή σας.
Κύριε Υπουργέ έχετε τον λόγο.
Ευχαριστώ, κύριε Πρόεδρε. Θα είμαι σύντομος. Επιτρέψτε μου, κατ' αρχάς, να πω δύο λόγια για τον σχεδιασμό των νέων ειδικών μισθολογίων. Το Υπουργείο Οικονομικών τις ημέρες αυτές ολοκληρώνει την επεξεργασία της δικής του πρότασης για τα νέα ειδικά μισθολόγια, με στόχο αυτή να νομοθετηθεί το αμέσως επόμενο διάστημα και οπωσδήποτε, πριν το τέλος του Σεπτεμβρίου του 2016. Αυτά τα ειδικά μισθολόγια αφορούν αμοιβές ενός μεγάλου εύρους δημοσίων λειτουργών. Αφορούν καθηγητές πανεπιστημίων, διπλωμάτες, δικαστικούς και, βεβαίως, αφορούν τα μόνιμα στελέχη των Ενόπλων Δυνάμεων της Ελληνικής Αστυνομίας, το Πυροσβεστικό και Λιμενικό Σώμα. Οι στόχοι της πρότασης του Υπουργείου Οικονομικών για τα νέα ειδικά μισθολόγια είναι τρεις: Πρώτα από όλα, είναι η απλοποίηση, δεύτερον, η αποκατάσταση ενός συστήματος δικαιοσύνης, η αποκατάσταση μισθολογικών κλιμακίων, που δίνουν κίνητρο στην προσπάθεια διάκρισης επιβραβεύουν την αριστεία και, βέβαια, τρίτον, η συμβατότητα της εισοδηματικής πολιτικής του δημοσίου με το μεσοπρόθεσμο πλαίσιο δημοσιονομικής στρατηγικής. Θα ήθελα να πω δυο λόγια πάνω στην πρώτη από τις δύο ερωτήσεις σας. Τα νέα ειδικά μισθολόγια από τη μια πλευρά - που όπως είπα θα νομοθετηθούν τους επόμενους δύο μήνες - και των πάγωμα των ειδικών μισθολογίων από την άλλη, όπως προβλέπεται από τον ν.4393/2016 είναι δύο απολύτως διακριτά θέματα. Τα νέα ειδικά μισθολόγια νομοθετούνται τώρα και ισχύουν αμέσως μετά τη νομοθέτησή τους και άρα την 1-1-2017. Στη θεωρητική περίπτωση που τα νέα ειδικά μισθολόγια πάγωναν, αυτά θα είναι τα μισθολόγια που προβλέπονται από τον νέο νόμο. Ο ν.4393/2016 προβλέπει το πάγωμα των ειδικών μισθολογίων μόνο σε περίπτωση - και το τονίζω - που τα αρμόδια Υπουργεία δεν προσδιορίσουν δημοσιονομικές παρεμβάσεις ισοδύναμης καθαρής εξοικονόμησης δαπανών μόνιμου χαρακτήρα και έχουν, βέβαια, το περιθώριο να το κάνουν αυτό από σήμερα 1-7-2016 έως το τέλος του Σεπτεμβρίου του 2016, δηλαδή ακριβώς τρεις μήνες. Το Υπουργείο Οικονομικών δεν είναι αρμόδιο για την επεξεργασία των προτάσεων αυτών. Εμείς είμαστε βέβαιοι ότι τόσο το Υπουργείο Εθνικής Άμυνας όσο και τα άλλα αρμόδια Υπουργεία - μιλάω περισσότερο για το Υπουργείο Δικαιοσύνης και το Υπουργείο Παιδείας - θα μεριμνήσουν και θα καταθέσουν στο Υπουργείο Οικονομικών τις δικές τους προτάσεις για αξιολόγηση. Μέχρι σήμερα - και πρέπει να είμαι ειλικρινής σε αυτό - το Υπουργείο Οικονομικών δεν έχει παραλάβει σχετικές προτάσεις με ισοδύναμα αντισταθμιστικά μέτρα, για να αποφύγουμε - αν θέλετε - το πάγωμα της ωρίμανσης και της μισθολογικής προαγωγής των μισθολογίων, αλλά είμαστε βέβαια ότι αυτό θα γίνει σύντομα. Ευχαριστώ.
Όπως αντιλαμβάνεστε, κύριε Υπουργέ, μας δώσατε είδηση γιατί νομίζω ότι δεν ήταν σε αόριστο χρόνο ό,τι ειπώθηκε μέσα στη Βουλή από τον Υπουργό Εθνικής Άμυνας. Κύριε Δαβάκη, έχετε τον λόγο.
Χαίρομαι, κύριε Πρόεδρε, γιατί και την προηγούμενη φορά ήσαστε αυτήκοος μάρτυς, ως Προεδρεύων, των υπουργικών λεγομένων, όχι του κ. Χουλιαράκη αλλά του κ. Καμμένου και μπορείτε να συνδυάσετε τα δεδομένα. Κύριε Υπουργέ, πιστεύω και θέλω να εξάρω αυτή την παρουσία. Είστε ειλικρινής. Παρ' όλα αυτά η περιρρέουσα ατμόσφαιρα, που έχει δημιουργηθεί, είναι «μην ανησυχείτε, έχω βρει τα ισοδύναμα, τους κωδικούς και μάλιστα τους έχω στείλει στον κ. Χουλιαράκη» και πάνω σε αυτό θα ήθελα τη θέση σας. Αυτή ήταν η απάντηση σε ερώτηση συναδέλφου στις 14 Ιουνίου 2016, όπου ο κ. Καμμένος αναφέρει ότι οι κωδικοί, για τους οποίους μιλάτε, έχουν ήδη κατατεθεί στο Υπουργείο Οικονομικών, κάτι το οποίο αναιρεί αυτή τη στιγμή η δική σας παρέμβαση ότι, δηλαδή, δεν έχετε λάβει ακόμα τίποτα. Μάλιστα, δεν μένουμε μόνο στους κωδικούς, αλλά αναφέρουμε συγκεκριμένα σημεία. Θα αναφέρω τρία και θα ήθελα, κύριε Υπουργέ, να έχω τη θέση σας επ' αυτού στο χρονικό διάστημα που έχετε στη διάθεσή σας. Πρώτον, ο κύριος Υπουργός έχει αδιάθετο υπόλοιπο 100 εκατομμυρίων ευρώ από ΧΕΠ, από το χρηματικό ένταλμα προπληρωμής. Δεύτερον, αδιάθετες πιστώσεις από την ομάδα κωδικών 6900, που περιλαμβάνει κωδικούς πληρωμής εξοπλιστικών προγραμμάτων. Τρίτον, επιστροφές χρημάτων από εταιρείες με τις οποίες το Υπουργείο Εθνικής Άμυνας έχει υπογράψει συμβάσεις και στις οποίες υφίσταται ενδεχομένως το στοιχείο της διαφοράς. Ανέφερε μάλιστα χαρακτηριστικά τη «RHEINMETAL», της οποίας ο νομικός σύμβουλος δίνει 200 εκατομμύρια στο Υπουργείο Εθνικής Αμύνης για να συμβιβαστούμε. Αυτά θα τα βρείτε, αν ανατρέξετε στα Πρακτικά της Βουλής. Δεν τα λέει ο Δαβάκης. Τα είπε ο κ. Καμμένος, Υπουργός Εθνικής Αμύνης. Τέταρτον, από την αξιοποίηση της ακίνητης και αχρήστου υλικού των Ενόπλων Δυνάμεων. Μη ματαιοπονούμε. Τα λεφτά τα έχουμε βρει και είναι τα συγκεκριμένα. Τώρα έρχεται ο Υπουργός Χουλιαράκης και λέει «εγώ δεν έχω λάβει τίποτα». Παρακαλώ θερμά και εξαιτίας του τεχνοκρατικού προφίλ, που σας διακρίνει αλλά και της πολιτικής παρουσίας σας το τελευταίο χρονικό διάστημα σ' αυτή την Αίθουσα και διαφυλάττοντας την αξιοπιστία σας να είστε ακριβής σ' αυτά τα τρία - τέσσερα, τα οποία σας ανέφερα και στα οποία παραπέμπει ο κύριος Υπουργός για να μην ανησυχούν τα στελέχη. Μετά τα σήμερον λεχθέντα αισθάνομαι ότι τα εν ενεργεία και εν αποστρατεία στελέχη των Ενόπλων Δυνάμεων πρέπει να ανησυχούν περισσότερο. Πρέπει επιτέλους σ' αυτή την Αίθουσα να είμαστε ακριβείς - δεν αναφέρομαι σε εσάς, κύριε Υπουργέ - να είμαστε συγκεκριμένοι και πάνω απ' όλα να υπηρετούμε την αλήθεια πέρα από οποιεσδήποτε σκοπιμότητες, διότι η αλήθεια όσο και να κρυφτεί θα αποκαλυφθεί. Παρακαλώ θερμά να είχα τη θέση σας επί των συγκεκριμένων που σας ρώτησα. Νομίζω ότι ήμουν σαφής και θα ήθελα να υπάρχει μια σαφής πλέον επεξήγηση σε όλα αυτά. Ευχαριστώ.
Έχετε τον λόγο, κύριε Χουλιαράκη.
Ευχαριστώ, κύριε Πρόεδρε. Θα είμαι ακόμα πιο σύντομος. Εγώ δεν έχω κανέναν λόγο να αμφιβάλλω, το αντίθετο μάλιστα. Θα έλεγα ότι είμαι βέβαιος, πως όλοι οι αρμόδιοι Υπουργοί, τόσο ο Υπουργός Εθνικής Άμυνας όσο και οι Υπουργοί Δικαιοσύνης και Παιδείας θα μεριμνήσουν. Έχουν άφθονο χρόνο να καταθέσουν όσο πιο σύντομα γίνεται τις δικές τους ισοδύναμες προτάσεις. Έχουν μπροστά τους ένα χρονικό διάστημα τριών μηνών. Εδώ να τονίσω ότι οι προτάσεις αυτές πρέπει να αφορούν σε μέτρα μόνιμου χαρακτήρα.
Όπως το λέει. Δεν έχετε λάβει όμως κωδικούς.
Ο χρόνος είναι άφθονος και το Υπουργείο Οικονομικών περιμένει να λάβει για να αξιολογήσει τις προτάσεις αυτές. Μέχρι την ώρα που μιλάμε αυτό δεν έχει γίνει. Είμαι νομίζω απολύτως σαφής. Επαναλαμβάνω ότι είμαι απολύτως βέβαιος ότι θα μεριμνήσουν γιατί κι εγώ έχω ακούσει τον Υπουργό Εθνικής Άμυνας να τοποθετείται με ακρίβεια, με νούμερα και με κωδικούς. Περιμένουν απλώς να σταλούν στο Υπουργείο Οικονομικών για να αξιολογηθούν. Ευχαριστώ.
Σειρά έχει η τέταρτη με αριθμό 992/13-6-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ του κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή. Κύριε Κρεμαστινέ, έχετε τον λόγο.
Κύριε Πρόεδρε, αυτά τα οποία θα πω δεν έχουν καμμία σχέση φυσικά με τον Αναπληρωτή Υπουργό κ. Χουλιαράκη, τον οποίο εκτιμώ ιδιαιτέρως. Η ερώτηση απευθύνεται προς τον Υπουργό Οικονομικών, διότι αφορά πραγματικά ένα πολύ μεγάλο πρόβλημα. Αφορά ουσιαστικά την απαξίωση του πολιτικού συστήματος, όπως φαίνεται σε όλες τις δημοσκοπήσεις. Και η απαξίωση είναι προφανής, διότι δεν έχει απαντηθεί στον κόσμο τι ακριβώς έχει συμβεί μέχρι σήμερα. Η επιτροπή, η οποία είχε συγκροτηθεί για το χρέος και άρχιζε, υποτίθεται, από το 2009- λέτε ότι το χρέος ήταν υπόθεση που εξελίχθηκε από το 2009 και μετά - σταμάτησε. Η πρόταση Δημοκρατικής Συμπαράταξης και ΠΑΣΟΚ ήταν να συσταθεί μια επιτροπή που τουλάχιστον να αρχίσει από τότε που η Ελλάδα μπήκε στην Ευρωζώνη ή όσο θέλει μακριά, εν πάση περιπτώσει. Ο κόσμος θέλει να μάθει γιατί, παραδείγματος χάριν, ψηφίστηκε ο ΕΝΦΙΑ να είναι περιορισμένης χρονικής διάρκειας και ο ΕΝΦΙΑ πάει στο απροσδιόριστο, γιατί οι φόροι συνέχεια και επ' αόριστον ανεβαίνουν, γιατί ο ΦΠΑ είναι ο υψηλότερος στην Ευρώπη και δεν γνωρίζουν πού θα φτάσει. Όλη αυτή η ιστορία, πραγματικά, πλήττει το πολιτικό σύστημα. Αυτό φαίνεται και σε όλες τις δημοσκοπήσεις. Άρα, λοιπόν, είναι θέμα δημοκρατίας και όχι θέμα απλής ερώτησης. Είναι θέμα λειτουργίας του πολιτεύματος. Παντού το εισπράττετε αυτό, όταν βγείτε στον δρόμο και ρωτήσετε τον κόσμο. Η ερώτηση, λοιπόν, σήμερα είναι: Πώς ακούει ο πολίτης ότι η Ελλάδα του ΠΑΣΟΚ με επικεφαλής τον Κώστα Σημίτη το 2004 αποσπούσε στην Ευρώπη όλα τα ευμενή σχόλια και τον Πρωθυπουργό τον είχαν προτείνει μάλιστα, τότε που ήταν και το Σύνταγμα της Ευρώπης ανοιχτό, να είναι υποψήφιος για την Προεδρία της Ευρώπης; Πώς αυτή η ιστορία έδωσε τη συνέχειά της στον επόμενο Πρωθυπουργό, που ήταν ο κ. Καραμανλής, ο οποίος δήλωνε ότι «η Ελλάδα είναι άτρωτη από την πτώση της γνωστής τράπεζας στην Αμερική» και ότι «δεν πρέπει να φοβόμαστε τίποτα» και απεδείχθη ότι έπρεπε να φοβόμαστε τα πάντα; Και, βεβαίως, φτάσαμε στο σημείο να μας λέει σήμερα ο κ. Σόιμπλε ότι «μόνο οι ανόητοι ανεβάζουν τον ΦΠΑ, διότι όποιος ανεβάζει τον ΦΠΑ κάνει κακό στην οικονομία του». «Βέβαια» λέει «η Ελλάδα είναι μια ειδική περίπτωση. Δεν γνωρίζω τι θα γίνει με την Ελλάδα». Κι έρχεται και ο Ρέγκλινγκ, ο επικεφαλής του μεγαλύτερου - αν θέλετε - συγκροτήματος στην Ευρώπη, ο οποίος λέει ότι τον τελευταίο καιρό, δηλαδή τον τελευταίο χρόνο, βλάψαμε, εμείς με την πολιτική μας, η Κυβέρνηση, κατά 100 δισεκατομμύρια τη χώρα. Όταν, λοιπόν, ο πολίτης κάθε μέρα ακούει όλα αυτά τα πράγματα, αντιλαμβάνεστε ότι οδηγείται σε παραλογισμούς. Και όποιος είναι ακραίος και θέλει να το χρησιμοποιήσει αυτό, το χρησιμοποιεί και βάλλει εναντίον όλου του πολιτικού συστήματος. Το Υπουργείο, λοιπόν, Οικονομικών, αν μη τι άλλο, πρέπει να δώσει τα ακριβή νούμερα που να μπορεί κάποιος να τα διαβάσει για να καταλάβει ή να ερμηνεύσει τι ακριβώς γίνεται. Γι' αυτό είπα ότι ο κ. Τσακαλώτος, εκπροσωπώντας το πολιτικό σκέλος της Κυβέρνησης, θα έπρεπε να είναι εδώ σήμερα να απαντήσει στην ερώτηση. Εσείς, όμως, φαντάζομαι ότι θα περιοριστείτε μόνο στα νούμερα και, βεβαίως, αυτό δεν ξέρω κατά πόσο θα βοηθήσει την ουσία της ερώτησης. Ευχαριστώ.
Ορίστε, κύριε Χουλιαράκη, έχετε τον λόγο.
Ευχαριστώ, κύριε Πρόεδρε. Κατ' αρχάς, δεν θα περιοριστώ μόνο στα νούμερα και θα ήθελα να διευκρινίσω ότι η απάντηση που θα δώσω - νομίζω - καλύπτει συνολικά το Υπουργείο Οικονομικών. Δεν είναι μόνο η δική μου άποψη. Έχετε θέσει δύο θέματα. Το ένα είναι το θέμα των αιτιών της δημοσιονομικής εκτροπής της περιόδου 2000-2010 και το δεύτερο το θέσατε τώρα - όχι στην ερώτηση που καταθέσατε - και είναι το θέμα της διαχείρισης της δημοσιονομικής εκτροπής από το 2010 μέχρι σήμερα. Είναι τεράστια θέματα και τα δύο, αναμφίβολα, αλλά ο χρόνος είναι εξαιρετικά περιορισμένος. Θα περιοριστώ στο ιστορικό ερώτημα αυτή τη φορά και αν θέλετε επανερχόμαστε κάποια άλλη στιγμή - και σε άλλον χώρο - για να συζητήσουμε και το δεύτερο. Έχω τοποθετηθεί, άλλωστε, για το δεύτερο πολλές φορές. Τα νούμερα είναι δημόσια πληροφορία, είναι στοιχεία της Ελληνικής Στατιστικής Αρχής, τα έχω μαζί μου και θα τα καταθέσω στο Προεδρείο της Βουλής, για να μπορείτε να τα δείτε κι εσείς και όποιος άλλος θέλει. Θα ήθελα να κάνω δύο - τρία σχόλια πάνω στις αιτίες της δημοσιονομικής εκτροπής του 2010. Κατ' αρχάς μία απάντηση είναι ότι ο προφανής λόγος της μεγάλης ελληνικής ύφεσης του 2010-2015 είναι δύο μεγάλες μακροοικονομικές ισορροπίες που - αν θέλετε - είναι οι δύο όψεις του ίδιου νομίσματος. Από τη μία πλευρά έχουμε μια δραματική επιδείνωση του ισοζυγίου εξωτερικών συναλλαγών και από την άλλη έχουμε μια δραματική επιδείνωση των δημοσίων οικονομικών μεγεθών. Θα έλεγα ότι κοινή αφετηρία και των δύο όψεων του ίδιου νομίσματος είναι ο υπερβολικός δανεισμός και του ιδιωτικού τομέα, αλλά και του δημόσιου τομέα από το 2000 και μετά, που κυρίως στηρίχτηκε στην ευφορία που δημιούργησε η ένταξη της χώρας στο ευρώ. Θα το πω πάρα πολύ απλά: Η αξιολόγηση του ελληνικού χρέους το 2009, έναν χρόνο πριν την κρίση, ήταν λίγο - πολύ ίδια με την αξιολόγηση του γερμανικού χρέους από τις διεθνείς αγορές. Αυτό δείχνει και πόσο αποτελεσματικές είναι πολλές φορές οι αγορές στην αξιολόγηση της πραγματικότητας. Αυτό οδήγησε, λοιπόν, σε έναν υπερδανεισμό της ελληνικής οικονομίας για μία δεκαετία. Στον ιδιωτικό τομέα στήριξε ένα στρεβλό μοντέλο ανάπτυξης και αναπαρήγαγε πολλαπλές ανισότητες. Είναι πάρα πολύ γνωστά αυτά, δεν χρειάζεται να μπω εκεί. Και στον δημόσιο τομέα οδήγησε σε μία μεγάλη αύξηση των δημοσιονομικών ελλειμμάτων χρόνο - χρόνο. Θα ήθελα να τονίσω, για να δείξω ακριβώς την ιδιομορφία της Ελλάδας, ότι η αντίστοιχη κρίση, αντίστοιχη παθογένεια, εμφανίστηκε και στην Ισπανία και στην Ιρλανδία και σε έναν βαθμό και στην Πορτογαλία. Στις χώρες αυτές, όμως, υπήρχε η εξής διαφορά: Η «φούσκα», δηλαδή ο υπερβολικός δανεισμός, πήγε στον ιδιωτικό τομέα και στην αγορά κατοικίας. Στην Ελλάδα η καρδιά του προβλήματος ήταν τα δημόσια οικονομικά, ήταν δηλαδή ο δημόσιος δανεισμός. Είναι τρεις, λοιπόν, οι κύριες αιτίες. Η πρώτη, προφανέστατη, είναι οι πολιτικές ευθύνες των κυβερνήσεων που διαχειρίστηκαν τα δημόσια οικονομικά, ειδικά το δεύτερο μισό του 2010, περισσότερο από το 2007, θα έλεγα, μέχρι το 2009. Αυτό, όμως, είναι μία πρώτη απάντηση, που αφήνει πολλά άλλα ερωτήματα αναπάντητα. Το θέμα είναι για ποιον λόγο ένας, στη θέση που είμαι εγώ τώρα ή στη θέση που είναι ο Ευκλείδης Τσακαλώτος, έχει το περιθώριο και ενώ η οικονομία τρέχει με γρήγορους ρυθμούς, να παράγει ελλείμματα. Το δεύτερο, λοιπόν, μεγάλο θέμα, που νομίζω ότι είναι η καρδιά του προβλήματος, είναι η μεγάλη αδυναμία, αναξιοπιστία αν θέλετε, των ελληνικών δημοσιονομικών θεσμών, που επιτρέπουν την παραγωγή ελλειμμάτων όχι μόνο όταν η οικονομία δεν πάει καλά, όχι μόνο όταν η οικονομία είναι σε ύφεση, οπότε η δημιουργία ελλειμμάτων είναι αναγκαία, στο πλαίσιο της αντικυκλικής πολιτικής, αλλά κι όταν η οικονομία πάει καλά. Θυμηθείτε την οικονομική μεγέθυνση των ετών 2002-2009 και του δεύτερου μισού της δεκαετίας αυτής, μετά την Ολυμπιάδα δηλαδή, παρά τους υψηλούς ρυθμούς, τα ελληνικά δημοσιονομικά επιδεινώνονταν χρόνο - χρόνο. Είναι αυτό που λέω πολλές φορές «η μεροληψία της παραγωγής ελλειμμάτων». Παράγονται ελλείμματα βρέξει - χιονίσει. Να κάνω μία παρατήρηση σε αυτό. Πολλές φορές υπάρχει η παρανόηση ότι η κεϋνσιανή οικονομική πολιτική είναι πολιτική παραγωγής ελλειμμάτων. Είναι λάθος. Παράγεις ελλείμματα όταν η οικονομία δεν πάει καλά, όταν η οικονομία επιβραδύνεται, αλλά όταν η οικονομία ανακάμπτει, είσαι υποχρεωμένος να παράγεις πλεονάσματα. Αυτή την ανισορροπία, δηλαδή τη μεροληψία της παραγωγής ελλειμμάτων, νομίζω ότι θα έβαζα στην καρδιά του προβλήματος των ελληνικών δημόσιων οικονομικών. Τρίτον, η απώλεια της αξιοπιστίας με τη μη ακριβή αποτύπωση των δημόσιων οικονομικών του 2010. Κι εδώ έχει ευθύνη και η Ευρώπη. Εδώ έχει ευθύνη και η Ευρωπαϊκή Επιτροπή, που για μεγάλο χρονικό διάστημα - δεν έχω στοιχεία για να το αποδείξω, αλλά δεν νομίζω ότι θα μπορούσε να είναι διαφορετικά - κάλυπτε τα πραγματικά οικονομικά μεγέθη.
Παρακαλώ ολοκληρώστε, κύριε Υπουργέ. Σας έχω αφήσει διπλάσιο χρόνο.
Σας ευχαριστώ για την ανοχή σας. Είναι τρία, λοιπόν, θέματα. Πολιτικές ευθύνες, οι μεγάλες δομικές παθογένειες στα δημόσια οικονομικά και κρίση αξιοπιστίας. Αυτή είναι και η προσπάθεια που καταβάλλει αυτή η Κυβέρνηση: η αποκατάσταση της αξιοπιστίας και η επαναθεμελίωση των δημοσιονομικών θεσμών σε υγιή βάση. Ευχαριστώ.
Κύριε Κρεμαστινέ, έχετε τον λόγο.
Ευχαριστώ κι εγώ, κύριε Πρόεδρε, διότι ο Υπουργός, ο κ. Χουλιαράκης, απήντησε όσο μπορούσε να απαντήσει σωστά. Κρατάω, όμως, αυτό που είπα, αν το κατάλαβα καλά, ότι η μεγάλη εκτροπή έγινε μεταξύ του 2007 και 2009. Το δεύτερο που λέω είναι ότι ο κ. Προβόπουλος, επικεφαλής τότε της Τράπεζας της Ελλάδος, είπε ότι από την αρχή του 2009 έλεγε σε όλους στον Πρωθυπουργό και στην τότε αντιπολίτευση ότι το πράγμα πάει προς τα εκεί και ότι το έλλειμμα αυξάνει αλματωδώς. Μέσα σε λίγους μήνες από 6% -7% έφτασε στο 12%, 13%, 15%, όπως αξιολογήθηκε στο τέλος. Εδώ είναι το ερώτημα. Εδώ πρέπει να ψάξουμε και να δούμε τι ακριβώς συνέβη και αν υπάρχουν και ευθύνες. Γι' αυτό έχει νόημα η σύσταση αυτής της επιτροπής, που να αποκαλύψει αυτά τα μεγέθη όλα και να ενημερώσει τον ελληνικό λαό τι πραγματικά συνέβη. Διαφορετικά όλοι εδώ αισθάνονται άσχημα, διότι όταν πλήττεται το Κοινοβούλιο, η Βουλή και τα κόμματα πλήττεται η δημοκρατία, το αντιλαμβάνεστε. Αυτό το νόημα έχει η ερώτηση σήμερα, την οποία σας κάνω. Επίσης, θα ήθελα να διευκρινίσετε και κάτι άλλο που ακούγεται συνέχεια για τους χιλιάδες των διορισμών, για τους οποίους θεωρούν υπεύθυνο τον σημερινό Πρόεδρο της Δημοκρατίας. Εγώ δεν τον θεωρώ και το λέω ξεκάθαρα, γιατί απλούστατα οι διορισμοί αποφασίζονται στο Υπουργείο Οικονομικών. Το Υπουργείο Οικονομικών είναι αυτό που λέει ότι μπορείτε ή δεν μπορείτε να κάνετε διορισμούς. Οι διορισμοί, λοιπόν, έβλαψαν όλη αυτή την εικόνα ή δεν την έβλαψαν καθόλου; Γιατί ο κόσμος είναι αποπροσανατολισμένος, αυτά τα πράγματα τα ακούει συνέχεια κάθε ημέρα και τρελαίνεται να μου επιτραπεί η έκφραση. Σας παρακαλώ, δώστε μας μια εικόνα γι' αυτό το θέμα.
Πάντως χαίρομαι που και το ΠΑΣΟΚ, πλέον, μπήκε στην άποψη να γίνει εξεταστική επιτροπή, για το πώς μπήκαμε στο μνημόνιο, που να αρχίσει από το 2000 μέχρι το 2010. Γιατί αν δεν απατώμαι, τα προηγούμενα δυόμισι χρόνια η τότε ηγεσία του ΠΑΣΟΚ δεν δεχόταν να γίνει αυτή η επιτροπή. Ελπίζω ότι και η Κυβέρνηση θα σπεύσει να την κάνει.
Όχι, κύριε Πρόεδρε. Η Πρόεδρος του ΠΑΣΟΚ, η κ. Γεννηματά…
Όχι δεν είπα για τώρα, δεν είπα για την παρούσα ηγεσία, κύριε Κρεμαστινέ.
Για πότε; Νομίζω ότι η θέση είναι ξεκάθαρη, τουλάχιστον από τότε που η χώρα μπήκε στην Ευρωζώνη.
Ναι γι' αυτό είπα και εγώ ότι χαίρομαι πάρα πολύ. Επιτέλους, να γίνει. Κύριε Χουλιαράκη, έχετε τον λόγο και ελπίζω να ακούσω και το σχόλιό σας για τη δήλωση Ρέγκλινγκ. Δεν το άκουσα στα έξι λεπτά που μιλήσατε.
Είπα, κύριε Πρόεδρε, ότι θα περιοριστώ στην ερώτηση που κατατέθηκε γραπτώς για τις αιτίες της εκτροπής.
Το σωστό αυτό είναι, αλλά όλα όσα είπατε δεν είναι στην ερώτηση.
Ευχαρίστως να κάνω σχόλιο και για τη δήλωση Ρέγκλινγκ. Να πω κατ' αρχάς ότι επιδείνωση των μεγεθών από το 2007 και μετά, συμπίπτει με την εκδήλωση της μεγάλης κρίσης του καπιταλισμού, την κατάρρευση της «LEHMAN BROTHERS», όπως είπατε, αλλά και το διάστημα που προηγήθηκε της κατάρρευσης. Αν θέλετε, η κρίση ξεκίνησε το καλοκαίρι του 2007. Η κρίση, λοιπόν, σημαίνει επιδείνωση των συνθηκών ρευστότητας στην παγκόσμια οικονομία, στεγνώνει από ρευστότητα η παγκόσμια οικονομία σιγά - σιγά και αρχίζει να αυξάνει το κόστος δανεισμού και κατά συνέπεια ανακύκλωσης του ελληνικού χρέους. Αν δείτε τα στοιχεία που κατέθεσα, ένα μεγάλο μέρος της επιδείνωσης των μεγεθών μετά το 2007, είναι ακριβώς η επιβάρυνση των τόκων που πρέπει να καταβάλει το ελληνικό δημόσιο για ανακύκλωση του ελληνικού χρέους.
Τα δάνεια ποιας περιόδου, κύριε Υπουργέ;
Μιλάμε για τα δάνεια που είχαν συσσωρευθεί.
Ποιας περιόδου;
Πολύ μεγαλύτερης περιόδου. Τα δάνεια είναι δεκαετή, εικοσαετή, πενταετή.
Ήταν τόκοι δανείων δεκαετίας που έπρεπε να πληρωθούν το 2007 και το 2009.
Υπάρχει το εξής. Υπάρχει η πολιτική ευθύνη της αναγνώρισης της καταιγίδας που έρχεται και μιας πιο συνετής πολιτικής απέναντι στις συνέπειες που αυτή μπορεί να έχει. Αυτό είναι αναμφίβολο. Όμως θέλω να είμαι ακριβής. Μεγάλο μέρος της επιδείνωσης του 2007-2009, της περιόδου δηλαδή που, πράγματι, το πρόβλημα εκτινάχθηκε, οφείλεται στην επιδείνωση της παγκόσμιας οικονομίας. Αλλά η παγκόσμια οικονομία αυτά κάνει, έχει περιόδους ευφορίας και περιόδους κρίσης. Όταν μπαίνεις σε κρίση, πρέπει να ξέρεις και τι συνέπειες θα έχεις. Να πω, λοιπόν, δυο λόγια, για την περίοδο που ακολούθησε μετά το 2010. Η δική μας διάγνωση των μεγάλων αδυναμιών, αδιεξόδων των δύο προηγούμενων προγραμμάτων είναι λίγο - πολύ γνωστή. Θεωρούμε ότι είχε τέσσερις μεγάλες αδυναμίες. Η κύρια αδυναμία ήταν η ιδιαίτερα επιθετική, εμπροσθοβαρής, προκυκλική δημοσιονομική πολιτική, που κλείδωσε την οικονομία στον φαύλο κύκλο της ύφεσης. Αυτό εμείς το ήραμε με χαμηλότερους δημοσιονομικούς στόχους και σημαντικά ηπιότερη δημοσιονομική πολιτική από εδώ και πέρα και μέχρι 2018. Συσταλτική δημοσιονομική πολιτική γιατί πρέπει να ολοκληρωθεί η δημοσιονομική προσαρμογή, αλλά καλά σχεδιασμένη δημοσιονομική πολιτική λαμβάνοντας δηλαδή υπ' όψιν τις συνέπειες που αυτή έχει στην πραγματική οικονομία. Δεύτερο μεγάλο θέμα, είναι το θέμα των τραπεζών και της δημιουργίας μιας αγοράς για τα μη εξυπηρετούμενα δάνεια που προστατεύει τους αδύναμους, αλλά δεν επιβαρύνει τις τράπεζες, κρίσιμος κρίκος για την οικονομική ανάπτυξης της χώρας. Τρίτον, η έμφαση, εάν θέλετε, σε δομικές αλλαγές στις αγορές προϊόντων που έχουν παραμεληθεί, η δημιουργία ενός περιβάλλοντος που είναι πιο φιλικό στο άνοιγμα και στο κλείσιμο επιχειρήσεων, κρίσιμοι κρίκοι, επίσης, στην οικονομική ανάκαμψη από εδώ και πέρα. Το 2015, ήταν αναμφίβολα μία δύσκολη χρονιά, μία χρονιά μεγάλης αβεβαιότητας και όπως ξέρουμε τώρα, μία χρονιά οικονομικής στασιμότητας. Ο οικονομικός ρυθμός μεγέθυνσης είναι μείον 0,2%. Υποπτεύομαι, χωρίς να είμαι βέβαιος, ότι η εκτίμηση του κ. Ρέγκλινγκ στηρίζεται στο μέγεθος του δανείου από τον Ευρωπαϊκό Μηχανισμό Σταθερότητας 2015-2018. Ένα μεγάλο μέρος αυτού του δανείου, τα 56 εκατομμύρια, που είναι περίπου τα 3/4 του δανείου, είναι για την ανακύκλωση του χρέους που έχει ήδη συσσωρευθεί. Ένα άλλο κομμάτι πάει στην πραγματική οικονομία με τη μορφή αποπληρωμής ληξιπρόθεσμων οφειλών. Δεν μπορώ να καταλάβω και θεωρώ ότι είναι επιστημονικά αδόκιμο, από πού προκύπτει ένα τέτοιο ποσό. Ευχαριστώ.
Και εγώ ευχαριστώ, κύριε Χουλιαράκη. Θα συζητηθεί τώρα η τελευταία επίκαιρη ερώτηση. Είναι η έβδομη με αριθμό 1009/16-6-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υγείας, σχετικά με τις απολύσεις στελεχών του ΟΚΑΝΑ στην Πάτρα. Στην επίκαιρη ερώτηση θα απαντήσει ο Υπουργός Υγείας κ. Ξανθός, ο οποίος θα απαντήσει μετά και στην επίκαιρη επερώτηση του Κομμουνιστικού Κόμματος Ελλάδας για τα θέματα υγείας. Κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, χαίρομαι, για την παρουσία σας εδώ σήμερα την οποία είχαμε ζητήσει εδώ και αρκετό καιρό, αφ' ενός γιατί το θέμα, το αντικείμενο της συγκεκριμένης ερώτησης, ήταν επίκαιρο και επείγον, όπως άλλωστε επίκαιρο και πολύ επείγον είναι το θέμα της ερώτησης που έχουμε καταθέσει για την κατάρρευση των δομών υγείας και δεν έχουμε δει ακόμη να προσδιορίζεται η συζήτησή της. Θέλω να είμαι πάρα πολύ συγκεκριμένος, γιατί σήμερα, ξέρετε, σας παρακολουθούν και μας παρακολουθούν οι ενδιαφερόμενοι και οι εργαζόμενοι στον ΟΚΑΝΑ, για μία συγκεκριμένη απάντηση από τη δική σας πλευρά. Τον Οκτώβριο του 2015, κύριε Υπουργέ, έγινε προκήρυξη δύο θέσεων, μίας θέσης ψυχολόγου και μίας θέσης νοσηλευτή, στη μονάδα ΟΚΑΝΑ που βρίσκεται στις φυλακές του Αγίου Στεφάνου στην Πάτρα. Ευαίσθητος χώρος και καταλαβαίνετε πόσο σημαντικές είναι αυτές οι υπηρεσίες του ΟΚΑΝΑ εντός της φυλακής. Οι υποψηφιότητες κατατέθηκαν εμπρόθεσμα και δημιουργήθηκε μία επιτροπή προσλήψεων, η οποία διεξήγαγε τις συνεντεύξεις και ανήρτησε τα αποτελέσματα στις 16-2-2016. Βάσει αυτών των αποτελεσμάτων, αμέσως μετά προσελήφθησαν την 1η Μαρτίου η ψυχολόγος και την 1η Απριλίου η νοσηλεύτρια. Αμέσως μετά και ενώ είχαν αναρτηθεί τα αποτελέσματα, είχαν γίνει οι προσλήψεις, υπήρξαν παρεμβάσεις, κύριε Υπουργέ, από κυβερνητικά στελέχη της Αχαΐας, έτσι ώστε να προωθηθούν παρά την πρόσληψη - και αυτό είναι γνωστό τουλάχιστον στον χώρο του ΟΚΑΝΑ - άλλα άτομα, να προωθηθούν «ημέτεροι», για να το πω πάρα πολύ απλά. Στις 24 Μαΐου συνεδριάζει όχι πλέον η επιτροπή προσλήψεων αλλά το διοικητικό συμβούλιο του ΟΚΑΝΑ και κάνει δεκτές κάποιες ενστάσεις από άλλους υποψηφίους. Αποφασίζει δε ομόφωνα την απόλυση των συγκεκριμένων δύο εργαζομένων του ΟΚΑΝΑ, κάτι το οποίο πρέπει να σας πω ότι και στη φυλακή του Αγίου Στεφάνου δημιούργησε μεγάλη ένταση, διότι ο χώρος όπου παρέχεται η υπηρεσία του ΟΚΑΝΑ, είναι πάρα πολύ ευαίσθητος. Τελικά αποφάσισε ομόφωνα την απόλυση των δύο ενδιαφερομένων, χωρίς να υπάρξει προηγούμενη αξιολόγηση, κάτι το οποίο παραβιάζει την πλέον στοιχειώδη αρχή της διοικητικής δικονομίας, δηλαδή την προηγούμενη ακρόαση του ενδιαφερομένου. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Τελειώνω, κύριε Πρόεδρε, και ευχαριστώ για την ανοχή σας. Κύριε Υπουργέ, θα θέλαμε μία απάντηση. Να σας πω για ποιον λόγο. Διότι εάν δεν είχαν κινητοποιηθεί άμεσα οι εργαζόμενοι του ΟΚΑΝΑ, εάν δεν είχαν κινητοποιηθεί άμεσα αυτοί οι οποίοι αποφασίστηκε ότι θα απολυθούν και αν δεν είχαμε κάνει την ίδια ημέρα ερώτηση στο Υπουργείο, σήμερα θα είχαν συντελεστεί οι απολύσεις, ενώ θέλουμε μία ξεκάθαρη απάντηση από την πλευρά σας. Ευχαριστώ πολύ.
Κύριε Υπουργέ, έχετε τον λόγο.
Αγαπητέ συνάδελφε, νομίζω ότι είναι φρόνιμο και δείγμα ωριμότητας να είμαστε ακριβείς. Πρώτον, δεν υπήρξαν απολύσεις. Δεύτερον, υπήρξε μια προκήρυξη, που αφορούσε πενήντα δύο άτομα στον ΟΚΑΝΑ με μπλοκάκι, με απόδειξη παροχής υπηρεσιών. Σε αυτές τις προκηρύξεις, λοιπόν, σε δυο απ' αυτές υπήρξε κατάθεση ένστασης, η οποία υποβλήθηκε εμπρόθεσμα στις 22 και 23 Φεβρουαρίου και το Δ.Σ. του ΟΚΑΝΑ, που είναι αυτό το οποίο κάνει την τελική επιλογή, ενημερώθηκε δυο μήνες μετά με ευθύνες του γενικού διευθυντή του ΟΚΑΝΑ, ο οποίος στην τελευταία συνεδρίαση στην οποία παρέστη - διότι το Δ.Σ. του ΟΚΑΝΑ προχώρησε σε προκήρυξη της θέσης και επέλεξε άλλον με πολύ ισχυρά προσόντα και βιογραφικό γι' αυτή τη θέση - ενημέρωσε εκ των υστέρων το Δ.Σ. ότι υπάρχουν και δυο ενστάσεις για τις προτεινόμενες θέσεις. Από την αντιπαραβολή, λοιπόν, των στοιχείων, το δ. σ. διαπίστωσε ότι ήταν βάσιμες αυτές οι ενστάσεις και ζήτησε να παγώσει η διαδικασία και να επανεξεταστεί το θέμα. Επίσης για να αρθεί και κάθε υποψία και κάθε σκιά, συγκρότησε ειδική επιτροπή εξέτασης των ενστάσεων, στην οποία μειοψηφεί - δηλαδή συμμετέχει ένα μέλος του δ. σ., ένας εκπρόσωπος των εργαζομένων και προεδρεύει εκπρόσωπος του ΑΣΕΠ - η οποία και θα αποφανθεί οριστικά - έχω πληροφορηθεί ότι αυτό θα γίνει τις επόμενες ημέρες - για τη βασιμότητα ή όχι των ενστάσεων. Νομίζω ότι θα λήξει με τον πιο διαφανή και αξιοκρατικό τρόπο το θέμα. Από την εξιστόρηση αυτή πώς προκύπτει αιτιολόγηση περί παιχνιδιών κομματικών συσχετισμών, περί αυταρχισμού, αναξιοκρατίας και κομματισμού, νομίζω ότι είναι ένα ερώτημα που πρέπει να απαντηθεί. Εμείς, λοιπόν, κύριε Παπαθεοδώρου, στον ΟΚΑΝΑ, όπως και συνολικά στο δημόσιο σύστημα υγείας, δεν απολύουμε, προσλαμβάνουμε αυτή την περίοδο. Προσλάβαμε, λοιπόν, πενήντα δυο εργαζόμενους με μπλοκάκι, μια σχέση ελαστικής εργασίας, αλλά έπρεπε να καλυφθούν επείγουσες ανάγκες και αυτή ήταν η πιο πρόσφορη λύση και τώρα έχουμε εγκρίνει ογδόντα θέσεις με σχέση εργασίας αορίστου χρόνου, δηλαδή ουσιαστικά μόνιμου προσωπικού συνολικά για τον τομέα των εξαρτήσεων, από τις οποίες οι είκοσι πέντε αφορούν τον ΟΚΑΝΑ. Αυτό έχει να γίνει στον ΟΚΑΝΑ δέκα χρόνια, κύριε Παπαθεοδώρου. Ο ΟΚΑΝΑ κάνει μια σημαντική προσπάθεια αναβάθμισης των παρεχόμενων υπηρεσιών. Ανοίγει στην Αθήνα δυο δομές άμεσης πρόσβασης, που φιλοδοξούν μέχρι το τέλος του χρόνου, να απορροφήσουν τη λίστα αναμονής για ένταξη σε προγράμματα αποκατάστασης και κάνει μια προσπάθεια να ενισχύσει ιδιαίτερα την ψυχοκοινωνική υποστήριξη στο ζήτημα της φροντίδας των εξαρτημένων ατόμων. Είναι, λοιπόν, μια ιστορία, η οποία προφανέστατα έχει σχέση με την αλλαγή στο επίπεδο του γενικού διευθυντή του ΟΚΑΝΑ και, δυστυχώς, συνέργησε ένα μέρος του σωματείου των εργαζομένων σε αυτήν την εξέλιξη. Δεν πρόκειται, λοιπόν, περί απόλυσης. Περί αποκατάστασης δικαίου πρόκειται. Δεν έχουν καμμία βάση αυτά τα οποία λέτε περί παρεμβάσεων κομματικών παραγόντων κ.λπ. και η προσπάθεια που κάνουμε, είναι να εδραιωθεί ένα κλίμα χρηστής διοίκησης, διαφάνειας και αξιοκρατίας στο σύστημα υγείας, το οποίο δεν υπήρχε για πάρα πολλά χρόνια και έχουν πολιτικό ονοματεπώνυμο οι πρακτικές ειδικά σε αυτόν τον χώρο. Ξέρει πάρα πολύ καλά ο κόσμος και οι παροικούντες στην Ιερουσαλήμ ότι και ο ΟΚΑΝΑ αλλά και άλλοι εποπτευόμενοι φορείς του δημοσίου και συνολικά το δημόσιο σύστημα υγείας, ήταν για πάρα πολλά χρόνια πεδίο κομματοκρατίας, πελατειακών σχέσεων και συναλλαγής με τα συμφέροντα.
Κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Πράγματι, κύριε Υπουργέ, έχετε δίκιο. Χρειάζεται - αν θέλετε - ψυχραιμία και ωριμότητα, ιδιαίτερα όταν προσεγγίζουμε αυτά τα θέματα. Πράγματι, νομίζω ότι η κατάληξη της τοποθέτησής σας θα ήταν μια πολύ καλή αρχή, όταν θα θελήσετε να συζητηθεί η επίκαιρη ερώτηση, που έχουμε καταθέσει για την κατάρρευση των δομών υγείας. Θέλετε να ξαναγυρίσουμε, όμως, σε αυτό το οποίο είπαμε; Για να είμαστε απολύτως ακριβείς. Είπατε, λοιπόν, ότι υπήρξαν ενστάσεις. Ενστάσεις υπήρξαν, κύριε Υπουργέ, από τον τέταρτο κατά σειρά και αφού είχε ολοκληρωθεί και είχε αναρτηθεί ο πίνακας, με αυτούς οι οποίοι είχαν κριθεί από την πρώτη επιτροπή πρόσληψης ως οι καταλληλότεροι. Επίσης κάποιοι από αυτούς είχαν και ιδιαίτερα κοινωνικά κριτήρια, παραδείγματος χάριν, παιδί με σοβαρότατη ασθένεια. Ελάτε, όμως, να δούμε τι είπατε προηγουμένως, ότι αφού ξεκίνησε όλη αυτή η διαδικασία και καταγγείλαμε το γεγονός, πάγωσε η διαδικασία και δημιουργήθηκε μια επιτροπή, η οποία θα εξετάσει τις ενστάσεις. Μπράβο, κύριε Υπουργέ. Πραγματικά αυτή είναι η σωστή διαδικασία. Τις πρώτες ενστάσεις γιατί τις εξέτασε το διοικητικό συμβούλιο; Γιατί το διοικητικό συμβούλιο έφτασε σε ομόφωνη απόφαση περί απόλυσης των δύο ενδιαφερομένων και πρόσληψης δύο άλλων ενδιαφερομένων κατά τη διάρκεια μιας περιόδου, όπου δεν ήταν γνωστό το θέμα; Συμφωνούμε, πως όταν έγινε γνωστό το θέμα - αυτό σας είπα προηγουμένως, κύριε Υπουργέ - ακολουθήσατε τις νόμιμες διαδικασίες. Βεβαίως, κύριε Υπουργέ, αυτή η καινούργια επιτροπή για τις προσλήψεις όπου συμμετέχει και μέλος του ΑΣΕΠ, έγινε ακριβώς διότι υπήρξε πίεση και από τους εργαζόμενους αλλά και από εμάς. Διαφορετικά θα είχατε ή θα είχαν αποφασίσει μέσω του διοικητικού συμβουλίου του ΟΚΑΝΑ, να λήξουν την υπόθεση. Γι' αυτό η δημοσιότητα και ο κοινοβουλευτικός έλεγχος έχουν πολλές φορές πολύ μεγάλη σημασία, όχι για να μην φτάνουμε σε αδικίες αλλά για να αποκαθίστανται αδικίες. Η αποκατάσταση της αδικίας δεν έχει να κάνει με τους δύο εργαζομένους. Έχει να κάνει πρώτον, με τα κριτήρια με τα οποία είχαν προσληφθεί και δεύτερον, κύριε Υπουργέ, έχει να κάνει με κάτι άλλο, ότι πράγματι το μπλοκάκι είναι μια ευέλικτη μορφή εργασίας, όπως είπατε προηγουμένως. Τρεις μήνες μετά έχουμε την επανεξέταση του φακέλου, όπου σας υπενθυμίζω ότι για να αναλάβουν υπηρεσία την 1η Μαρτίου και την 1η Απριλίου καθεμιά από τις ενδιαφερόμενες, είχε γίνει ο έλεγχος των δικαιολογητικών. Είχε γίνει, επίσης η επανεξέταση του φακέλου. Άρα κάτι άλλο έγινε. Εάν δε με ρωτάτε, γιατί υπήρξε παρέμβαση, νομίζω ότι την απάντηση την υπονοήσατε μέσα σε αυτά τα οποία είπατε προηγουμένως. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα για τριάντα δεύτερα, κύριε Πρόεδρε, την ανοχή σας.
Παρακαλώ, κύριε Παπαθεοδώρου.
Πράγματι είναι είκοσι πέντε θέσεις στον ΟΚΑΝΑ που βγαίνουν και είναι μόνιμες θέσεις, είναι αορίστου χρόνου. Ενδεχομένως εκεί θα αποκαταστήσετε και την αδικία για την οποία μιλήσατε. Όμως επειδή, πράγματι, παρακολουθούμε το θέμα, σας λέω το εξής: Ή οι κανόνες είναι για όλους οι ίδιοι - και οι κανόνες αυτοί λένε ότι ο εργαζόμενος προστατεύεται από τη στιγμή που έχει επιλεγεί και εφόσον έχουν ελεγχθεί τα δικαιολογητικά τα οποία έχει προσκομίσει - ή, κύριε Υπουργέ, φτιάξτε κριτήρια για τις είκοσι πέντε αυτές θέσεις. Πράγματι η ιστορία αυτή έχει ονοματεπώνυμο. Το ονοματεπώνυμο - έχετε δίκιο - είναι γνωστό. Δεν θα ήταν διαφορετική, αν θέλετε, η παρέμβασή μας, αν δεν είχε βουίξει ο τόπος, κατά το κοινώς λεγόμενον, για μια παρέμβαση σε τοπικό επίπεδο, για να φύγουν δύο και να προσληφθούν άλλοι δύο, οι οποίοι πρόσκεινται στον χώρο τον οποίο εκπροσωπείτε. Άρα αυτό το οποίο ζητάμε, είναι πρώτον, σεβασμός και ασφάλεια των εργασιακών σχέσεων και δεύτερον, αξιοκρατία στη διαδικασία τόσο των προσλήψεων όσο και του ελέγχου, τον οποίο θέλετε να διεξάγετε. Ευχαριστώ.
Κύριε Υπουργέ, έχετε τον λόγο.
Κύριε Παπαθεοδώρου, νομίζω πως κάνετε ότι δεν καταλαβαίνετε.
Καταλαβαίνω απολύτως.
Κοιτάξτε, είμαι απολύτως σαφής. Ο γενικός διευθυντής του ΟΚΑΝΑ απέκρυψε από το δ. σ. ότι είχαν κατατεθεί ενστάσεις για δύο αιτήσεις. Το καταλαβαίνετε αυτό; Το δ. σ. αποφάσισε, αγνοώντας αυτό το γεγονός.
Ελέγξτε τον.
Το έφερε δύο μήνες μετά, όταν, φυσικά, είχε γίνει η επιλογή.
Την πρόταση των εργαζομένων την ξέρετε, κύριε Υπουργέ; Την προηγούμενη ακρόαση;
Ακούστε.
Μην το κάνουμε αυτό τώρα, κύριε Παπαθεοδώρου. Κύριε Υπουργέ, συνεχίστε, αλλά μην επαναληφθεί η ίδια απάντηση.
Όχι δεν επαναλαμβάνω ούτε μια απάντηση.
Αναφερθείτε σε ό,τι θέλετε, συμπληρωματικά.
Η απάντηση, λοιπόν, είναι ότι διαπιστώθηκε το θέμα και το δ. σ. , ως μη όφειλε, έχει αρμοδιότητα με τη γνωμοδότηση της επιτροπής ενστάσεων να αποφασίσει. Αυτό λέει ο κανονισμός του ΟΚΑΝΑ. Παρ' όλα αυτά, η διοίκηση αυτή η οποία υπάρχει στον ΟΚΑΝΑ σήμερα, κατά την άποψή μου, έχει και το επιστημονικό και το πολιτικό κύρος, για να διοικήσει ένα τέτοιο σοβαρό και σημαντικό οργανισμό. Έχουμε επιλέξει, κύριε Παπαθεοδώρου, δύο στελέχη του ίδιου του οργανισμού να τον διοικήσουν. Δεν βάλαμε πολιτευτές, δεν βάλαμε αποτυχόντες Βουλευτές. Βάλαμε τον επιστημονικό διευθυντή του ΟΚΑΝΑ, καθηγητή Πανεπιστημίου, τον κ. Καφετζόπουλο και τον κ. Δήμο Φωτόπουλο, Αντιπρόεδρο του ΟΚΑΝΑ, επίσης ψυχίατρο και υπεύθυνο μιας περιφερειακής μονάδας του ΟΚΑΝΑ. Αυτοί, λοιπόν, οι άνθρωποι ακριβώς για να μην υπάρχει η παραμικρή υπόνοια περί ευνοιοκρατίας, επέλεξαν να γίνει έτσι η διαδικασία από εδώ και πέρα, για να αρθεί κάθε παρεξήγηση. Η ουσία είναι ότι ο ΟΚΑΝΑ κάνει μια πολύ σημαντική προσπάθεια αναβάθμισης των υπηρεσιών. Έχει μία αντίληψη - και την προωθεί και η Κυβέρνηση αυτή - λειτουργικής διασύνδεσης όλων των δομών και όλων των φορέων, έτσι ώστε το αποτέλεσμα για τον θεραπευόμενο να είναι καλύτερο. Εκτελεί κοινά προγράμματα και στις φυλακές και αλλού και συνεργάζεται με το ΚΕΘΕΑ και νομίζω ότι αυτή ειδικά η παρέμβαση με τις δύο μονάδες άμεσης πρόσβασης στην Αθήνα, θα δώσει μία πολύ σημαντική και κρίσιμη λύση σε ένα μεγάλο κοινωνικό πρόβλημα. Θα απορροφήσει τη λίστα αναμονής για ένταξη σε προγράμματα αποκατάστασης. Για να το κάνουμε αυτό, αυξήσαμε τον προϋπολογισμό του 5 εκατομμύρια ευρώ φέτος. Από 21 εκατομμύρια που ήταν, τον πήγαμε στα 26 εκατομμύρια. Γίνεται, λοιπόν, μία συστηματική προσπάθεια, να στηρίξουμε τη δράση αυτού του οργανισμού και να τον ενισχύσουμε με το απαραίτητο ανθρώπινο δυναμικό. Τα υπόλοιπα και η συζήτηση για το πελατειακό κράτος στη χώρα και για τις ευθύνες των πολιτικών δυνάμεων στο αδιέξοδο το οποίο βρεθήκαμε, είναι μία συζήτηση που είναι διαρκής και η κοινωνία νομίζω έχει βγάλει τα συμπεράσματά της.
Τελείωσαν και οι ερωτήσεις που ήταν να απαντηθούν. Πριν καλέσω να με αντικαταστήσει στην Έδρα ο αγαπητός συνάδελφος κ. Κρεμαστινός, θα κλείσω, ανακοινώνοντας ότι ο Υπουργός κ. Κατρούγκαλος, ευρισκόμενος στο εξωτερικό, δικαιολογημένα δεν είναι παρών για να απαντήσει σε δύο επίκαιρες ερωτήσεις, στη πρώτη με αριθμό 1055/28-6-2016 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναφορά της Συλλογικής Σύμβασης Εργασίας των Ηθοποιών και στη έκτη με αριθμό 1053/27-6-2016 επίκαιρη ερώτηση πρώτου κύκλου του Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη σύναψη ατομικών συμβάσεων μίσθωσης έργου με προσωπικό καθαριότητας και φύλαξης των κεντρικών, αποκεντρωμένων και όλων εν γένει των υπηρεσιών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης καθώς και των ΝΠΔΔ και ΝΠΙΔ που εποπτεύονται από το άνω Υπουργείο.. Επίσης ο κ. Τόσκας ευρισκόμενος στη Θεσσαλονίκη, δικαιολογημένα δεν είναι παρών για να απαντήσει σε δύο επίκαιρες ερωτήσεις, στη δεύτερη με αριθμό 1049/27-6-2016 επίκαιρη ερώτηση. πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ανολοκλήρωτο έλεγχο για πλαστά πτυχία σε προσλήψεις του Πυροσβεστικού Σώματος και στη τρίτη με αριθμό 1054/27-6-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσής Αυγής κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «απορρόφηση των επιλαχόντων συμβασιούχων πυροσβεστών πενταετούς υποχρέωσης». Λόγω συνάντησης με τον αντικαγκελάριο της Γερμανίας, δεν είναι παρών και ο κ. Σκουρλέτης, για να απαντήσει στη πέμπτη με αριθμό 1048/27-6-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις, που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά». Η πρώτη με αριθμό 1050/27-6-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών, σχετικά με την αναβάθμιση του τελωνείου Κήπων και την εκμετάλλευση των προοπτικών των σημείων εισόδου - εξόδου στον Έβρο, δεν θα συζητηθεί λόγω κωλύματος του Υπουργού. Οφείλω να πω ότι ο κ. Αλεξιάδης είναι από τους πολύ τακτικούς Υπουργούς. Επίσης η έκτη με αριθμό 1015/17-6-2016 επίκαιρη ερώτηση δεύτερου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Οικονομικών, σχετικά με τις δηλώσεις του επικεφαλής του Eurogroup κ. Ντάϊσελμπλουμ περί μη βιωσιμότητας του ελληνικού προγράμματος, δεν θα συζητηθεί λόγω κωλύματος του Υπουργού, δεν θα συζητηθεί λόγω κωλύματος του Υπουργού κ. Τσακαλώτου. Επίσης η όγδοη με αριθμό 1034/21-6-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των εκπροσώπων των θεσμών στο δημόσιο, δεν θα συζητηθεί λόγω κωλύματος του Υπουργού κ. Τσακαλώτου. Τελειώνοντας, θα δώσω τον λόγο στον κ. Παναγούλη, που μένει υπομονετικά δύο ώρες μέσα στην Αίθουσα. Η δέκατη με αριθμό 1003/14-6-2016 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα λειτουργικά προβλήματα στο Αντικαρκινικό Νοσοκομείο «ΜΕΤΑΞΑ», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας. Ομοίως η δωδέκατη με αριθμό 899/23-5-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας. Η δέκατη τρίτη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν θα συζητηθεί λόγω κωλύματος του κυρίου Υπουργού. Η πρώτη με αριθμό 5192/5-5-2016 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο «Μαντζαβινάτειο» Νοσοκομείο Ληξουρίου, δεν θα συζητηθεί λόγω κωλύματος του κυρίου Υπουργού. Η δεύτερη με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», δεν θα συζητηθεί λόγω κωλύματος του κυρίου Υπουργού. Τέλος, η ενδέκατη με αριθμό 996/14-6-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά, δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη. Δεν θα κάνω σχόλιο. Δεν χρειάζεται. Έχω βαρεθεί πλέον. Επομένως, κύριε Παναγούλη, έχετε τον λόγο για ένα λεπτό, για να κλείσω εγώ τη συνεδρίαση των επικαίρων ερωτήσεων και παρακαλώ τον κ. Κρεμαστινό να με αντικαταστήσει.
Κύριε Πρόεδρε, στις 12 Απριλίου είχα καταθέσει ερώτηση στον Υπουργό Οικονομικών, τον κ. Τσακαλώτο, για το πόσο κοστίζουν οι εκπρόσωποι των θεσμών, που βρίσκονταν εκείνη την περίοδο και, ενδεχόμενα, βρίσκονται ακόμη στο «HILTON». Ο κ. Τσακαλώτος, αγνόησε επιδεικτικά να απαντήσει, όπως ορίζει ο Κανονισμός της Βουλής, μέσα σε είκοσι πέντε ημέρες. Από εκεί και πέρα, κύριε Πρόεδρε, έχει αρχίσει μια γελοιοποίηση της ιστορίας. Κάθε εβδομάδα καταθέτω επίκαιρη ερώτηση, για να απαντηθεί εδώ στη Βουλή, και ο κ. Τσακαλώτος την περασμένη εβδομάδα συγκεκριμένα ενημέρωσε το γραφείο μου στις 9.30΄ το πρωί ότι δεν θα έλθει, ενώ για τη σημερινή συνεδρίαση αργά εχθές το απόγευμα. Ο κ. Τσακαλώτος, ο εμπνευστής, κύριε Πρόεδρε, και εισηγητής του περιβόητου προγράμματος της Θεσσαλονίκης, αγνοεί πέρα για πέρα το Κοινοβούλιο. Διαμαρτύρομαι έντονα, κύριε Πρόεδρε, γιατί, όπως διαπιστώσαμε και σήμερα, εκτός από ελάχιστους Υπουργούς που ήλθαν να απαντήσουν, οι περισσότεροι αγνοούν το Κοινοβούλιο. Διαμαρτύρομαι και θα ήθελα να μεταφέρετε στον κύριο Πρόεδρο της Βουλής ότι πρέπει να συστήσει στους Υπουργούς ότι πρέπει να είναι άψογοι στα καθήκοντά τους. Άλλως, ας γυρίσουν εκεί που ήταν και πρώτα, πριν γίνουν Υπουργοί.
Και κλείστε, παρακαλώ.
Κλείνω, κύριε Πρόεδρε. Θα υποβάλω πάλι τη Δευτέρα την ερώτηση στον κ. Τσακαλώτο και αν δεν έλθει την επόμενη εβδομάδα, θα κάνω κι εγώ μια πρωτότυπη, ενδεχόμενα, διαμαρτυρία. Ευχαριστώ.
Δεν το λέω για να σας παρηγορήσω, αλλά μέχρι τις εννέα φορές που είχε αναβληθεί η δική μου για τον κ. Κιμ Γκλεν έχετε πολύ ακόμη. Τέσσερις φορές έχει αναβληθεί μέχρι στιγμής σ' εσάς. Ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 27/21/26-05-2016 επίκαιρη επερώτηση του Γενικού Γραμματέα και Προέδρου της Κοινοβουλευτικής Ομάδας του Κομμουνιστικού Κόμματος Ελλάδας κ. Δημητρίου Κουτσούμπα και των Βουλευτών του κόμματός του κ.κ Αλέκας Παπαρήγα, Αθανασίου Βαρδαλή, Ιωάννη Γκιόκα, Ιωάννη Δελή, Γαρυφαλιάς (Λιάνας) Κανέλλη, Νικολάου Καραθανασόπουλου, Χρήστου Κατσώτη, Γεωργίου Λαμπρούλη, Διαμάντως Μανωλάκου, Νικολάου Μωραΐτη, Αθανασίου Παφίλη, Κωνσταντίνου Στεργίου, Εμμανουήλ Συντυχάκη, Σταύρου Τάσσου προς τον Υπουργό Υγείας, σχετικά με τις οδυνηρές συνέπειες της κυβερνητικής πολιτικής στην υγεία. Όπως έχω ενημερωθεί, πρώτος θα πάρει τον λόγο ο εισηγητής του Κομμουνιστικού Κόμματος Ελλάδας, ο κ. Γεώργιος Λαμπρούλης και αμέσως μετά ο Γραμματέας του κόμματος και Πρόεδρος της Κοινοβουλευτικής Ομάδας. Επειδή βλέπω ότι είναι ομιλήτρια και η κ. Αλέκα Παπαρήγα, εάν συμφωνεί η Κοινοβουλευτική Ομάδα και η ιδία, μπορεί να ακολουθήσει τον κ. Κουτσούμπα ή με τη σειρά της. Όπως θέλετε. Είναι θέμα δικό σας. Απλώς να ενημερώσετε το Προεδρείο.
Πριν αρχίσετε την ομιλία σας, κύριε Λαμπρούλη, θα ήθελα να σχολιάσω ότι αυτό που είπε ο κ. Παναγούλης ετέθη στην προηγούμενη συνεδρίαση της Βουλής. Το θέσαμε στη Διάσκεψη των Προέδρων την προηγούμενη φορά. Πράγματι, ο Πρόεδρος της Βουλής, ο κ. Βούτσης, πήρε θέση και είπε ότι δεν είναι και αυτός ικανοποιημένος από τον τρόπο με τον οποίο γίνεται η παρουσία των Υπουργών στις απαντήσεις σε ερωτήσεις των Βουλευτών και ότι θα προχωρήσουμε στο παλαιό σχέδιο, όπου δηλαδή οι Υπουργοί θα έχουν μια ορισμένη ημέρα για να απαντούν συνολικά στις ερωτήσεις τους, ούτως ώστε και οι ίδιοι να μπορούν να κανονίζουν τις υποθέσεις τους, να μην έχουν ούτε φόρτο εργασίας, ούτε απασχόληση αλλού κ.λπ.. Γιατί πράγματι, το μεγαλύτερο ποσοστό απαντήσεων ήταν την περίοδο εκείνη που ίσχυε αυτό το μέτρο. Οπότε, από τη νέα κοινοβουλευτική περίοδο μάλλον αυτό θα είναι γεγονός και μάλλον θα λυθεί το πρόβλημα κατά τον καλύτερο τρόπο κατά τη γνώμη μου. Κύριε Λαμπρούλη, έχετε τον λόγο.
Επιτρέψτε μου, κύριε Κρεμαστινέ, να σας πω ότι αυτό ναι μεν συζητήθηκε στη Διάσκεψη των Προέδρων μετά από πρόταση του Προέδρου συγκεκριμένα και είναι προς εξέταση. Δεν έχει λυθεί το θέμα. Γιατί έχουμε και την εμπειρία αυτού του τρόπου διεξαγωγής του κοινοβουλευτικού ελέγχου, δηλαδή να έρχονται οι Υπουργοί σε συγκεκριμένες μέρες στο παρελθόν και το αλλάξαμε πάλι. Τέλος πάντων, θα το δούμε αυτό στη συνέχεια.
Εγώ μετέφερα το τι είπε ο Πρόεδρος. Και είπε ότι στη νέα κοινοβουλευτική περίοδο αυτό θα γίνει πραγματικότητα. Δεν είναι δηλαδή δική μου η άποψη.
Εντάξει.
Παρακαλώ, συνεχίστε.
Η τραγική και επικίνδυνη κατάσταση που επικρατεί στις δημόσιες υγειονομικές μονάδες, νοσοκομεία και κέντρα υγείας, όπως και τα οξυμένα προβλήματα του λαού, σε ό,τι αφορά στην προστασία, την προαγωγή και διασφάλιση της δημόσιας υγείας του είναι αποτελέσματα συγκεκριμένων αντιλαϊκών πολιτικών, τόσο των προηγουμένων κυβερνήσεων όσο και της σημερινής Κυβέρνησης ΣΥΡΙΖΑ - ΑΝΕΛ. Σε αυτήν την πολιτική οφείλεται εξάλλου η ανεργία και η ημιαπασχόληση, η ανατροπή του σταθερού ημερήσιου χρόνου εργασίας, η επιδείνωση των συνθηκών δουλειάς, η ποιότητα και ποσότητα διατροφής, το ζήτημα της κατοικίας, η έκθεση σε βλαπτικούς παράγοντες του περιβάλλοντος, η τεράστια οικονομική αιμορραγία που βιώνουν οι λαϊκές οικογένειες από την άγρια φορολογία, όπως και η απόλυτη επιδείνωση των όρων και του επιπέδου παροχής των δημόσιων υπηρεσιών υγείας. Πρόκειται για μια πολιτική που γεννάει και αναπαράγει τις συνθήκες και τους παράγοντες που οδηγούν άμεσα και μακροπρόθεσμα στην πρόωρη φθορά της υγείας του λαού και στην επιδείνωση του βιοτικού του επιπέδου. Σε αυτήν ακριβώς την πολιτική εστιάζουμε την κριτική μας απέναντι στη συγκυβέρνηση και στις επιπτώσεις που έχει η εφαρμογή της στο λαό, σε αντίθεση με τα άλλα κόμματα που κατηγορούν την Κυβέρνηση για έλλειψη σχεδιασμού, ανικανότητα ή προχειρότητα, θέλοντας με αυτόν τον τρόπο να συγκαλύψουν ότι αποδέχονται την αντιλαϊκή ευρωενωσιακή στρατηγική και στην υγεία, που ως κλωστή όμως διαπερνά όλα τα κόμματα, τα οποία βεβαίως διαγωνίζονται για το πώς θα προωθηθεί αποτελεσματικότερα αυτή η αντιλαϊκή πολιτική. Και η Κυβέρνηση, προκειμένου να δικαιολογήσει αυτήν τη στρατηγική επιλογή στήριξης της πολιτικής της Ευρωπαϊκής Ένωσης κεφαλαίου αλλά και να αποπροσανατολίσει τον λαό από τη συνειδητή αυτή επιλογή της στην άσκηση της ίδιας αντιλαϊκής πολιτικής, όπως και οι προηγούμενες κυβερνήσεις, προπαγανδιστικά εμφανίζεται ως εξαναγκαζόμενη λόγω των συνθηκών, των πιέσεων, των εκβιασμών, να μην μπορεί να εφαρμόσει τη δική της - όπως λέει - πολιτική. Έτσι, η προπαγάνδα αλλά και η πρακτική της Κυβέρνησης, όπως και των προηγούμενων κυβερνήσεων, για νοικοκύρεμα, περιορισμό σπατάλης, εξορθολογισμό των δαπανών, έχει ακριβώς το ίδιο αποτέλεσμα στην υγεία, δηλαδή τις περικοπές των κρατικών ασφαλιστικών παροχών, τα πλαφόν στις εξετάσεις, τις αυξημένες ασφαλιστικές εισφορές, τον εξαναγκασμό του λαού σε απευθείας πληρωμές. Όμως, ακόμα και εάν θεωρητικά δεχθεί κάποιος ότι αντιμετωπίζεται η σπατάλη ή η διαφθορά, πράγμα αδύνατο στον καπιταλισμό, γιατί ο ίδιος είναι που τα γεννάει, αυτό δεν σημαίνει ταυτόχρονα πλήρη και δωρεάν παροχή από το κράτος σύγχρονης ιατροφαρμακευτικής και νοσοκομειακής περίθαλψης καθολικά στον λαό. Χαρακτηριστικό παράδειγμα είναι η φαρμακευτική δαπάνη. Όλα τα μέτρα που πάρθηκαν και συνεχίζουν βεβαίως στηρίχθηκαν στο επιχείρημα της πολυφαρμακίας, της σπατάλης, των πάρτι των επιχειρηματιών και άλλα πολλά που ακούγαμε και ακούμε, τις λεγόμενες δηλαδή «παθογένειες». Έτσι, ο εξορθολογισμός των δαπανών οδήγησε στη δραστική μείωση της κρατικής και ασφαλιστικής δαπάνης, ενώ παράλληλα αυξήθηκαν οι πληρωμές για φάρμακα από τους ασθενείς μεσοσταθμικά, από το 9% που ήταν το 2009 στο 30% περίπου σήμερα. Και έρχεται η Κυβέρνηση και επαίρεται πως εξοικονόμησε χρήματα. Γιατί λοιπόν, λέμε εμείς, δεν αξιοποιείτε ένα μέρος από την εξοικονόμηση αυτών των πόρων, αυτών των χρημάτων ώστε να μειώσετε τη συμμετοχή των ασθενών στα φάρμακα; Γιατί δεν το κάνετε για αυτούς που δεν έχουν να πληρώσουν, όταν το 60% των χρόνιων ασθενών δεν λαμβάνουν σωστά τη θεραπεία τους; Υποθεραπεύονται ή δεν θεραπεύονται καθόλου για κάποιο διάστημα, επειδή δεν έχουν να πληρώσουν. Δεν πρόκειται για πραγματικές ανάγκες; Όμως, η Κυβέρνηση για προπαγανδιστικούς λόγους επικαλείται τις πραγματικές ανάγκες και λέει ότι θα καλύπτονται όσες λαϊκές ανάγκες υπάρχουν, όχι δήθεν οι περίσσιες. Έτσι, στην πραγματικότητα, η κρατική συνδρομή περιορίζεται σε ένα ελάχιστο επίπεδο υπηρεσιών υγείας για ένα τμήμα του πληθυσμού, των πιο αδύναμων και των πιο ευάλωτων, που βρίσκεται κάτω από το όριο της φτώχειας. Προσπαθείτε να πείσετε ότι η πολιτική των ψίχουλων αποτελεί ένα βήμα στην αντιμετώπιση των λαϊκών αναγκών, στοχεύοντας στη διαχείριση και ενσωμάτωση αφ' ενός των αντιδράσεων, προβάλλοντας ως ρεαλισμό τις ελάχιστες παροχές και τις ελάχιστες απαιτήσεις από τα λαϊκά στρώματα. Και μάλιστα, όταν σας κάνουμε κριτική με αφορμή δημόσιες παρεμβάσεις ή παρεμβάσεις εδώ στο Κοινοβούλιο, μας εγκαλείτε. Αλήθεια, πού διαφέρει και σε αυτό η συγκυβέρνηση ΣΥΡΙΖΑ - ΑΝΕΛ από τις προηγούμενες κυβερνήσεις; Διότι ακόμα και η κατάργηση των 5 ευρώ, για παράδειγμα, που παρουσιάστηκε ως προσφορά στο λαό - λες και ο λαός σας τα χρωστούσε! - δεν την πληρώνει ο λαός και οι συνταξιούχοι πολλαπλάσια με το νέο χαράτσι της αύξησης των ασφαλιστικών εισφορών στον κλάδο υγείας; Τον προηγούμενο Σεπτέμβριο του 2015 δεν το θεσπίσατε και εφαρμόζεται 4% παρακράτηση στις βασικές και 6% στις επικουρικές; Ακόμα και τη ρύθμιση για τους ανασφάλιστους δεν την πληρώνουν οι ασφαλισμένοι; Το κράτος πού συμμετέχει; Δεν δίνει δεκάρα τσακιστή. Και αυτό από την Κυβέρνηση βαπτίζεται ισοτιμία, όπως προπαγανδίζει ο Υπουργός και η Κυβέρνηση, δηλαδή το να πληρώνει ο φτωχός εργαζόμενος για τον εξαθλιωμένο άνεργο προκειμένου να μη στοιχίζει στο κράτος και στους επιχειρηματίες. Έτσι, σε αυτούς που έχετε αφαιρέσει τα ασφαλιστικά δικαιώματα στην υγεία, που τους πέταξε στην ανεργία το εκμεταλλευτικό σύστημα, που και εσείς υπηρετείτε, ή που φυτοζωούν από την αναδουλειά, τους παρουσιάζετε ως προσφορά δήθεν το να μην πληρώνουν συμμετοχή για φάρμακα, με την προϋπόθεση όμως να μην έχουν την ατυχία να είναι πλούσιοι εισοδηματίες των 201 ευρώ το μήνα και πάνω! Το να μην πληρώνουν οι ανασφάλιστοι συμμετοχή για φάρμακα ή ότι χρειάζονται στο κάτω - κάτω για τις ανάγκες τους, αυτό είναι μη ρεαλιστικό; Αυτό είναι το περιεχόμενο και το αρνητικό κοινωνικό πρόστιμο για τον λαό του αντισταθμιστικού μέτρου της Κυβέρνησης για τους ανασφάλιστους, αφού το κόστος τους το φορτώνει στους ίδιους τους εργαζόμενους και στους άνεργους. Δεν λέτε όμως κουβέντα για τα εκατομμύρια των λαϊκών οικογενειών που εντάσσονται στην κατηγορία της σχετικής φτώχειας, από την οποία έχει αφαιρεθεί ένα μεγάλο μέρος κρατικών και ασφαλιστικών παροχών. Όπως προωθείτε την εθνική σύνταξη πτωχοκομείου - την προωθήσατε, την προωθείτε, τώρα την υλοποιείτε - με τον πρόσφατο νόμο λαιμητόμο, αντίστοιχα υποστηρίζετε και την ελάχιστη κρατική παροχή στην υγεία, αυξάνοντας την ανταποδοτικότητα, δηλαδή όποιος πληρώνει, θα έχει υγεία. Να γιατί στην καλύτερη περίπτωση η περίφημη προπαγάνδα περί καθολικότητας και ισότιμης πρόσβασης ισχύει για ένα ελάχιστο επίπεδο υπηρεσιών πολύ πίσω από τις ανάγκες του λαού. Όταν λέμε σύγχρονες ανάγκες, εννοούμε την ικανοποίηση πλήρως των αναγκών της υγείας εν προκειμένω, σε σχέση με τις τεράστιες δυνατότητες που δίνει σήμερα, εν έτει 2016, η επιστήμη, η τεχνολογία, το πολυάριθμο επιστημονικό και υγειονομικό προσωπικό, η αύξηση της παραγωγικότητας και όχι το 1950 και το 1960 ή ακόμα αν θέλετε και τις αρχές του 2000. Για ποια καθολικότητα και ισότιμη πρόσβαση κάνει λόγο η Κυβέρνηση, όταν οι προληπτικές για παράδειγμα εξετάσεις, όπως ο προγεννητικός έλεγχος, οι εξετάσεις στις εγκύους α' και β' επιπέδου, οι εξετάσεις κυστικής ίνωσης ή η ψηφιακή μαστογραφία, τα οπτικά πεδία ή τα εμβόλια πληρώνονται εξ ολοκλήρου ή όταν εσείς, η συγκυβέρνηση ΣΥΡΙΖΑ - ΑΝΕΛ, συντηρείτε την περικοπή του επιδόματος τοκετού, που έκοψε η προηγούμενη νεοφιλελεύθερη πολιτική; Ο κατάλογος, βέβαια, είναι μακρύς σε ό,τι αφορά τις παροχές που πετσοκόπηκαν, όπως προβλέπονται από τον Εθνικό Οργανισμό, εμείς λέμε όχι Παροχών, αλλά περικοπών Υπηρεσιών Υγείας, τον ΕΟΠΥΥ. Τον ίδιο στόχο της μείωσης των κρατικών και ασφαλιστικών δαπανών υγείας, εξάλλου, δεν υπηρετεί το δίκτυο πρωτοβάθμιας φροντίδας υγείας, όπως προπαγανδίζει η Κυβέρνηση, που μάλιστα το παρουσιάζει και ως βασική μεταρρυθμιστική τομή στο σύστημα υγείας; Ενδεικτικό αυτής της κατεύθυνσης αποτελεί και το πιλοτικό πρόγραμμα. Η λογική της Κυβέρνησης και στην πρωτοβάθμια φροντίδα κινείται όχι στην κάλυψη των αναγκών - γενικών, ειδικών αναγκών - αλλά σε υπηρεσίες πρωτοβάθμιας φροντίδας και παράλληλα, όχι σε υπηρεσίες με προσανατολισμό την πρόληψη, αλλά όλο αυτό αποτελεί κόστος για το κράτος. Βεβαίως, εστιάζει στον τρόπο που θα περιστέλλονται οι κρατικές ασφαλιστικές δαπάνες μέσω του οικογενειακού γιατρού, ώστε να εξασφαλίζεται ότι η χρέωση του ασφαλιστικού ταμείου δεν θα υπερβαίνει το όριο των πετσοκομμένων προϋπολογισμών. Κόστος αποτελεί κατά την Κυβέρνηση και η επιδημιολογική επαγρύπνηση και η αδυναμία της συστηματικής καταγραφής, όπως επίσης αποτελεί σπατάλη και πολυτέλεια η καταγραφή και η συστηματική επιδημιολογική επαγρύπνηση για την γρίπη, ενώ ο εμβολιασμός επαφίεται στην ατομική ευθύνη του καθένα. Εμβληματικό παράδειγμα της κρατικής απουσίας και παρέμβασης αποτελεί το κρίσιμο ζήτημα της πρόληψης της υγείας των εργαζομένων από τον επαγγελματικό κίνδυνο. Είναι μια κατάσταση που βιώνουν όλοι οι εργαζόμενοι, όπως και στις δημόσιες υπηρεσίες υγείας, συνέπεια της εντατικοποίησης της εργασίας και των εξαντλητικών ωραρίων λόγω των τεράστιων ελλείψεων σε προσωπικό. Έτσι, την ίδια ώρα που υπάρχουν τεράστιες ελλείψεις σε προσωπικό, πάνω από τριάντα χιλιάδες, με κλειστά κρεβάτια σε ΜΕΘ, κλειστά κρεβάτια χειρουργείων, τεράστιες ελλείψεις σε νοσηλευτικό προσωπικό, κλινικές και τμήματα που καταρρέουν ή και κλείνουν, η συγκυβέρνηση όπου σταθεί και όπου βρεθεί προβάλλει το κατόρθωμα των τρεισήμισι χιλιάδων προσλήψεων σε βάθος χρόνου, που ούτε τις τελευταίες συνταξιοδοτήσεις, όμως, δεν αντικαθιστούν. Μάλιστα και αυτές ακόμα γίνονται με κριτήριο το κόστος και της μείωσης αυτού, αφού μεγάλο μέρος των προσλήψεων αφορά σε επικουρικούς, σε εργαζόμενους με μπλοκάκι, διότι δεν επιβαρύνουν τον κρατικό προϋπολογισμό, αφού πληρώνονται από τα έσοδα των νοσοκομείων. Γι' αυτό η Κυβέρνηση εφαρμόζει και με το παραπάνω όλους τους αντεργατικούς νόμους που ανατρέπουν τη μόνιμη και σταθερή δουλειά, καθώς και τις μετακινήσεις από μονάδα σε μονάδα υγείας προκειμένου να μπαλώσει όπως - όπως τα τεράστια κενά από την έλλειψη προσωπικού. Αυτή η κατάσταση έχει τραγικές επιπτώσεις τόσο για τους ίδιους τους εργαζόμενους όσο και στους ασθενείς, που εξαναγκάζονται λόγω των μεγάλων ελλείψεων στις δημόσιες μονάδες να πληρώσουν, όσοι έχουν, τεράστια ποσά στους ιδιώτες επιχειρηματίες και η μεγάλη πλειοψηφία να ταλαιπωρείται από τις λίστες αναμονής, που ορισμένες φορές αποβαίνει σε βάρος όχι μόνο της υγείας τους, αλλά και της ίδιας της ζωής τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Τελειώνω, κύριε Πρόεδρε. Δεν φτάνει μόνο αυτό, αλλά επαίρεται η Κυβέρνηση, το Υπουργείο Υγείας, ο Υπουργός για την πρώτη, έστω και οριακή, υποχώρηση της λιτότητας στο δημόσιο σύστημα υγείας, επειδή - λέει - το πρώτο εξάμηνο του 2016 δόθηκε μεγαλύτερο ποσοστό της κρατικής χρηματοδότησης σε σχέση με το αντίστοιχο του 2015, ενώ και τις δύο χρονιές το συνολικό ύψος είναι το ίδιο, επειδή δηλαδή οι ρυθμοί και όχι η ίδια η επιχορήγηση των νοσοκομείων από τον κρατικό προϋπολογισμό του 2016 είναι καλύτεροι από το 2015. Το θέμα, όμως, είναι πως ο προϋπολογισμός παραμένει σε επίπεδα λιτότητας, αφού διατηρούνται όλες οι περικοπές που έχουν γίνει, με αποτέλεσμα τις ελλείψεις σε προσωπικό, εξοπλισμό κ.λπ.. Αυτό δεν το λες υποχώρηση της λιτότητας αλλά συνέχιση της λιτότητας. Μάλιστα, προπαγανδίζει η Κυβέρνηση την αύξηση των λειτουργικών δαπανών των νοσοκομείων ως αύξηση της κρατικής χρηματοδότησης. Τι κρύβεται εδώ; Ότι η αύξηση στις λειτουργικές δαπάνες θα προκύψει από την αύξηση των πληρωμών των ασθενών, είτε άμεσα είτε έμμεσα, από τα ασφαλιστικά ταμεία. Το θράσος δεν έχει όρια, αφού η Κυβέρνηση με την πολιτική της δραστικής κρατικής υποχρηματοδότησης έδωσε τη δυνατότητα, για παράδειγμα, στους δήμους να χρηματοδοτούν τα νοσοκομεία, τα κέντρα υγείας. Αλήθεια, ξέρετε πολλούς δήμους να τους περισσεύουν χρήματα, όταν και αυτοί οι ίδιοι υποχρηματοδοτούνται ή δεν έχουν καθόλου χρήματα; Τι θα κάνουν; Όσοι έχουν για κάποιους λόγους κάποια έσοδα είτε από τον τουρισμό κάποιοι δήμοι είτε, για παράδειγμα, στη δυτική Μακεδονία από τη ΔΕΗ, μπορεί ενδεχομένως να χρηματοδοτήσουν, να μπαλώσουν κάποιες τρύπες. Από πού θα τα πάρουν οι υπόλοιποι; Πού θα τα βρουν; Ή θα πρέπει να «χαρατσώσουν» τον λαό, δηλαδή να επιβάλουν ανταποδοτικά τέλη, ή αλλιώς οι μονάδες υγείας θα πάνε άκλαυτες, εντείνοντας παράλληλα βεβαίως και μ' αυτόν τον τρόπο τη διαφοροποίηση των μονάδων υγείας από περιοχή σε περιοχή σε υπηρεσίες υγείας. Στη βάση των ανωτέρω, λοιπόν, η Κυβέρνηση καλεί τον λαό να δεχθεί με υπομονή τις θυσίες και να μην αντιμετωπίζει τα οξυμένα προβλήματα στην υγεία, προκειμένου να ληφθούν αναπτυξιακά μέτρα που θα τονώσουν την ανταγωνιστικότητα, δηλαδή την κερδοφορία των επιχειρηματικών ομίλων. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Αντιπροέδρου]] Αυτό το κριτήριο ανάπτυξης υπέρ των επιχειρηματικών ομίλων που υπηρετεί η Κυβέρνηση όχι μόνο δεν προμηνύει ανάκτηση απωλειών σε υπηρεσίες πρόληψης και αποκατάστασης της υγείας του λαού, αλλά προμηνύει μονιμοποίηση της άθλιας και επικίνδυνης κατάστασης, αφού η υγεία του λαού αποτελεί κόστος για το κεφάλαιο και το αστικό κράτος που το στηρίζει. Ο λαός μας δεν μπορεί να περιμένει υψηλού επιπέδου υπηρεσίες πρόληψης ή μείωση και εξάλειψη των αιτιών που δημιουργούν τις ασθένειες, με τα μονοπώλια να κάνουν κουμάντο. Αυτή είναι και η αιτία που οι κατακτήσεις της επιστήμης και της τεχνολογίας στον τομέα της υγείας και η ύπαρξη μεγάλου αριθμού εξειδικευμένου υγειονομικού προσωπικού δεν μπορούν να αξιοποιηθούν για την ικανοποίηση των σύγχρονων λαϊκών αναγκών στην υγεία, όσο υποτάσσονται στο καπιταλιστικό κέρδος. Επειδή, μάλιστα, στα ζητήματα υγείας δεν χωρά αναμονή, το Κομμουνιστικό Κόμμα καλεί τον λαό, πέρα από την πάλη και τη διεκδίκηση για την εξασφάλιση της κάλυψης των αναγκών των μονάδων υγείας με μόνιμο προσωπικό για τα νοσοκομεία και τα κέντρα υγείας, τη λειτουργία κλινικών και τμημάτων που έκλεισαν, την πλήρη κρατική χρηματοδότηση των μονάδων υγείας από τον κρατικό προϋπολογισμό, την κατάργηση όλων των πληρωμών των ασθενών για τις παροχές υγείας, την πλήρη ιατροφαρμακευτική περίθαλψη για τους ανασφάλιστους, τους άνεργους, τις οικογένειές τους, με παράλληλη κατάργηση της επιχειρηματικής δράσης στον χώρο της υγείας και αγώνες διεκδίκησης ενός αποκλειστικά δωρεάν συστήματος υγείας πανελλαδικά αναπτυγμένο με κεντρικό σχεδιασμό. Παράλληλα, καλούμε τον λαό να δημιουργήσει εκείνους τους πολιτικούς και κοινωνικούς όρους για έναν δρόμο ανάπτυξης της παραγωγής και της οικονομίας, όπου στο επίκεντρο θα είναι η ικανοποίηση των συνεχώς διευρυνόμενων λαϊκών αναγκών και στην υγεία. Ευχαριστώ, κύριε Πρόεδρε.
Ευχαριστώ κι εγώ, κύριε Λαμπρούλη. Κύριοι συνάδελφοι, σύμφωνα με τον Κανονισμό, ο πρώτος εισηγητής μιλά για δέκα λεπτά και όσον αφορά όλους τους υπόλοιπους, οι περισσότεροι μιλούν για πέντε λεπτά και οι δύο τελευταίοι από τρία λεπτά στην πρωτολογία. Στη δευτερολογία είναι κατά σειρά πέντε λεπτά, τρία λεπτά, τρία λεπτά και δύο λεπτά οι τελευταίοι. Αυτό το λέω, για να κατανείμουμε τους χρόνους με κατανόηση. Ορίστε, κύριε Κουτσούμπα, έχετε τον λόγο.
Κυρίες και κύριοι, αυτά τα μεγάλα προβλήματα που φέρνει σήμερα η επίκαιρη επερώτηση του ΚΚΕ για την υγεία έπρεπε να συζητάμε, το πώς θα οργανώσουμε την πάλη για να βγούμε οριστικά απ' αυτόν τον κυκεώνα που συνεχώς ματώνει τον λαό, δηλαδή τα πολλά συσσωρευμένα προβλήματα που αντιμετωπίζει ο λαός για την αποκατάσταση της υγείας του, τα προβλήματα των φορολογικών βαρών για το λαό, τα χαράτσια, το κυνήγι της εφορίας, τον ΕΝΦΙΑ, το πετσόκομμα τώρα του ΕΚΑΣ, τη μείωση του εισοδήματος και των συντάξεων, το κλείσιμο των επιχειρήσεων, την αποπληρωσιά, την αναδουλειά, το σύνολο δηλαδή της αντιλαϊκής πολιτικής όλων των μέχρι σήμερα κυβερνήσεων και παλαιότερα της Νέας Δημοκρατίας και του ΠΑΣΟΚ, που συνεχίζει η σημερινή Κυβέρνηση ΣΥΡΙΖΑ - ΑΝΕΛ. Αυτά είναι ορισμένα μόνο από τα προβλήματα που σταθερά αναδεικνύει το ΚΚΕ και στη Βουλή και όχι το χάσιμο χρόνου - να μου επιτρέψετε - και οι ατέρμονες συζητήσεις για εκλογικούς νόμους και για συνταγματικές αναθεωρήσεις. Μόλις έρχεται, μάλιστα, η μία κυβέρνηση μετά από μία άλλη, τα αλλάζει ξανά αυτά και «φτου και από την αρχή». Δηλαδή, σε δουλειά να βρισκόμαστε. Κυρίες και κύριοι Βουλευτές, ο τομέας της υγείας στενάζει. Οι εργαζόμενοι σ' αυτήν έχουν ξεπεράσει τα όριά τους. Οι εργαζόμενοι συνολικά, οι άνεργοι, οι επαγγελματίες, οι αγρότες, οι συνταξιούχοι, οι λαϊκές οικογένειες κυριολεκτικά λιποθυμούν στους διαδρόμους των νοσοκομείων για να πάρουν μία σειρά για εξετάσεις που τις περισσότερες φορές τις πληρώνουν από την τσέπη τους και στα δημόσια νοσοκομεία. Οι συνταξιούχοι δεν μπορούν να πληρώσουν τα βασικά φάρμακά τους. Δεν ισχυριζόμαστε ότι για όλα τα κακά της μοίρας της υγείας φταίει η σημερινή Κυβέρνηση μόνο. Έχουμε πλήρη συνείδηση ότι όλοι οι παράγοντες που συνθέτουν την άθλια κατάσταση στον χώρο της υγείας - όπως η μείωση της κρατικής χρηματοδότησης, οι ελλείψεις προσωπικού, υποδομών, εξοπλισμού, η αύξηση πληρωμών που συνολικά έχουν οδηγήσει σε επιδείνωση την ιατροφαρμακευτική περίθαλψη - εφαρμόστηκαν σταδιακά από όλες τις μέχρι σήμερα κυβερνήσεις. Αυτό συνεχίζει να κάνει και η σημερινή Κυβέρνηση. Η δική της πολιτική στην υγεία είναι στην ίδια στρατηγική κατεύθυνση με τις προηγούμενες, δηλαδή της στήριξης των επιχειρηματικών ομίλων, της κερδοφορίας τους. Αυτές είναι που οδηγούν σε μείωση της χρηματοδότησης από το κράτος, σε αύξηση πληρωμών από τους ασθενείς, σε μισθολογική και εργασιακή εξουθένωση των υγειονομικών. Οι δυσκολίες που αντικειμενικά υπάρχουν στο αστικό κράτος, σε αυτό το σύστημα, εξαιτίας και της οικονομικής καπιταλιστικής κρίσης, δεν μπορεί, δεν πρέπει να υιοθετηθούν από τους εργαζόμενους, για να παραιτηθούν από τη διεκδίκηση και την ικανοποίηση στοιχειωδών αναγκών τους. Δεν είναι πρόβλημα των εργαζομένων η αναθέρμανση των κερδών των ομίλων, των λίγων. Οι εργαζόμενοι έχουν πληρώσει πάρα πολλά στα χρόνια της κρίσης και της προηγούμενης ανάπτυξης. Τους ξεζούμισαν οι ιδιώτες καπιταλιστές, το αστικό κράτος, οι κυβερνήσεις. Φτάνει πια, δεν αντέχουν άλλο! Σήμερα η ιατρική επιστήμη, η έρευνα, η φαρμακευτική, η καινοτομία έχουν φτάσει σε απίθανες δυνατότητες. Μόνο να σκεφτεί κάποιος ότι πολλές άγνωστες μέχρι πριν κάποιες δεκαετίες ασθένειες, έχουν διαγνωστεί, έχουν μελετηθεί και πολλές είναι ήδη αντιμετωπίσιμες ή και πλήρως ιάσιμες με τη χρήση κατάλληλων μεθόδων και φαρμάκων, ενώ άλλες προλαμβάνονται ή έχουν εξαλειφθεί από τους εμβολιασμούς. Όλα αυτά συνέβαλαν στην αύξηση του μέσου όρους ζωής, στη μείωση θνησιμότητας από ασθένειας, όπως το AIDS, τα καρδιακά και εγκεφαλικά επεισόδια, ο καρκίνος, οι παιδικές ασθένειες, ορισμένες μάλιστα δραστικά. Και όμως, την ίδια στιγμή χιλιάδες άνθρωποι εξακολουθούν να πεθαίνουν από αρρώστιες που η επιστήμη μπορεί να θέσει υπό έλεγχο, ή τις έχουν ήδη θέσει σε ανεπτυγμένα κράτη, να αντιμετωπίσει την εξάπλωσή τους ή και να τις αντιμετωπίσει ακόμα και ολοκληρωτικά. Ασθένειες που είχαν εκλείψει, επανεμφανίζονται, όπως η φυματίωση, η ελονοσία, λοιμώδη νοσήματα, ακόμα και σε οικονομικά ανεπτυγμένες χώρες. Εκατομμύρια άνθρωποι σε ολόκληρο τον κόσμο στερούνται ακόμα και στοιχειώδεις υπηρεσίες υγείας και φαρμάκου. Παιδιά πεθαίνουν επειδή δεν έχουν εμβολιαστεί για συγκεκριμένες παθήσεις, παρ' όλο που η μακροχρόνια επίμονη επιστημονική έρευνα έχει οδηγήσει στην ανακάλυψη των κατάλληλων εμβολίων. Όλα αυτά συμβαίνουν για τον απλό λόγο, που ισοδυναμεί με έγκλημα, ότι η έρευνα, η υγεία, η επιστήμη, το φάρμακο υποτάσσονται στον στόχο της κατάκτησης, εκ μέρους των μεγάλων συμφερόντων των μονοπωλίων, μεγαλύτερου πρόσθετου κέρδους. Το βασικότερο κριτήριο για την προώθηση της έρευνας και της ανάπτυξης της καινοτομίας, στο πλαίσιο αυτής της καπιταλιστικής οικονομίας, είναι η εξασφάλιση του μέγιστου κέρδους. Γι' αυτό και οι όμιλοι επενδύουν εκεί, μόνο που προσδοκούν μεγαλύτερα περιθώρια κερδοφορίας, εγκαταλείποντας άλλους τομείς. Σε αυτόν τον ιδιοτελή κερδοσκοπικό σχεδιασμό τους θέλουν σύμμαχό τους και το κράτος και τις κυβερνήσεις σας, και στην Ελλάδα και στην Ευρώπη. Μάλιστα, φέτος τον Γενάρη πάνω από ογδόντα φαρμακευτικές και διαγνωστικές εταιρείες από όλον τον κόσμο υπόγραψαν στο Παγκόσμιο Οικονομικό Φόρουμ στο Νταβός διακήρυξη στην οποία θέτουν ως όρο για να συνεχίσουν την όποια έρευνα για νέα αντιβιοτικά και για την καταπολέμηση της πολυανθεκτικότητας, την άμεση ή έμμεση χρηματοδότηση από το κράτος. Πρόκειται για τη διαχρονική στήριξη των επιχειρηματιών, και στον τομέα της έρευνας και της καινοτομίας, από το κράτος για δραστηριότητες που δεν έχουν καταστεί ακόμα κερδοφόρες για το κεφάλαιο.) Αντίστοιχα συμβαίνει στον τομέα της προληπτικής ιατρικής, που είναι καθοριστικός για την προαγωγή και την προστασία της υγείας, τη βελτίωση της ποιότητας ζωής του λαού μας. Ωστόσο, επειδή δεν θεωρείται πρώτη προτεραιότητα για τις ανάγκες - δηλαδή, για τα κέρδη του κεφαλαίου, για να εξηγούμαστε - , παρά τις όποιες θεωρητικές διακηρύξεις, υποσχέσεις κ.λπ., στην πράξη προσανατολίζονται στη διαχείριση των νόσων και των συνεπειών τους και όχι στην πρόληψή τους. Όπου γίνεται κάποια έρευνα, αυτή γίνεται μόνο εκεί που είναι εξασφαλισμένη η αύξηση της καπιταλιστικής κερδοφορίας. Πολλές φορές αποσύρονται από την κυκλοφορία φάρμακα, γιατί δεν εξασφαλίζονται οι απαραίτητοι όροι κερδοφορίας για βιομηχανίες, στερώντας από τον λαό τη δυνατότητα να αντιμετωπίσει παθήσεις που μπορούν να θεραπευθούν. Θα θυμάστε πιθανόν το παράδειγμα του φαρμάκου που αποσύρθηκε από την κυκλοφορία, επειδή δεν απέφερε τα αναμενόμενα κέρδη στις εταιρείες, αφού οι ασθενείς που το έπαιρναν, ήταν κατά βάση πάμφτωχοι Αφρικανοί και δεν μπορούσαν να το αγοράσουν. Αφορούσε τη νόσο που προκαλεί η μύγα τσε - τσε. Δεν αφορά τόσο την Ελλάδα, όμως δείχνει το πνεύμα και την αντίληψη αυτών των ζητημάτων. Μετά από λίγα χρόνια βρέθηκε ότι η τοπική χρήση της ουσίας αυτού του ίδιου του φαρμάκου βοηθάει στην καταπολέμηση της αυξανόμενης τριχοφυΐας στις γυναίκες και η ίδια η εταιρεία το έβγαλε ξανά στην κυκλοφορία. Συνολικά ο λαός αναγκάζεται να πληρώνει όλο και περισσότερο για τη χρησιμοποίηση θεραπειών, υπηρεσιών υγείας, για αγορά φαρμάκων, ενώ ένα ακόμα μεγαλύτερο τμήμα του πληθυσμού στερείται, λόγω οικονομικής αδυναμίας, καινοτόμα, αλλά ακόμα και πιο απλά φάρμακα, θεραπείες, υπηρεσίες υγείας κ.λπ.. Αυτή η κατάσταση δεν συμβαίνει μόνο σε υπανάπτυκτες χώρες, όπως στην Αφρική και την Ασία, αλλά και στη χώρα μας, στην Ευρώπη και στις πιο ανεπτυγμένες καπιταλιστικές χώρες. Κυρίες και κύριοι, η διαφωνία μας εκτός από τα επιμέρους, εδράζεται στη συνολικά διαμορφωμένη και ριζικά διαφορετική μας αντίληψη ως ΚΚΕ για το πώς πρέπει να λειτουργεί η υγεία υπέρ του λαού. Έχουμε τεράστια πείρα να αξιοποιήσουμε από το σοσιαλισμό που γνωρίσαμε στον εικοστό αιώνα, γεγονός που δεν αμφισβητούν, τουλάχιστον σ' αυτόν τον τομέα, ούτε οι πιο φανατικοί πολέμιοί του. Πώς θα μπορούσαν, άλλωστε, αφού οι ίδιοι, μέλη των οικογενειών τους, τα παιδιά τους γιατρεύτηκαν αρκετές φορές σ' αυτές τις χώρες; Για παράδειγμα, ο τομέας της πρόληψης αποτελεί πρωτεύον και βασικό αντικείμενο της σοσιαλιστικής έρευνας στην υγεία. Στην αντίληψή μας, η πρόληψη δεν σχετίζεται μόνο με την ανάπτυξη κάποιου εμβολίου, το οποίο προλαμβάνει την εμφάνιση μιας νόσου, αλλά με ένα σύνολο διαφορετικών παραγόντων, οι οποίοι βρίσκονται σε μια διαλεκτική αλληλεπίδραση τόσο μεταξύ τους όσο και με τον άνθρωπο που θα εκδηλώσει αυτήν τη νόσο. Με τη σχεδιασμένη και ολοκληρωμένη παρέμβαση στο σύνολο, λοιπόν, αυτών των παραγόντων, όπως είναι το περιβάλλον, η διατροφή, η κατοικία, ο ελεύθερος χρόνος, η ψυχαγωγία, ο πολιτισμός, ο αθλητισμός, η άσκηση και μέσω και της άμεσης διασύνδεσης πολλών και διαφορετικών κλάδων, όπως είναι τα κρατικά ιδρύματα, τα εκπαιδευτικά ιδρύματα, τα ερευνητικά ινστιτούτα, χρειάζεται να προσεγγιστούν ολόπλευρα τα ζητήματα υγείας και πρόληψης, για να οδηγήσουν όλα αυτά μαζί στην ουσιαστική βελτίωση του επιπέδου της ζωής, της υγείας του λαού, στην αύξηση του προσδόκιμου επιβίωσης και πάει λέγοντας. Σε συνθήκες τέτοιας σοσιαλιστικής οικονομίας μπορούν να αναπτυχθούν όλοι οι τομείς - και η επιστημονική έρευνα και η καινοτομία και η υγεία - ενταγμένοι σε αποκλειστικά κρατικές και δωρεάν υπηρεσίες υγείας - πρόνοιας μέσω κέντρων υγείας, περιφερειακών ιατρείων, μονάδων πρόνοιας και νοσοκομείων. Επίσης, μπορούν να λειτουργήσουν και να υποστηριχθούν με την επαρκή στελέχωση όλων των μονάδων με ιατρικό, νοσηλευτικό και άλλο προσωπικό, με προσανατολισμό - εκτός από την πρόληψη, την αντιμετώπιση νόσων και την αποκατάσταση - και στον τομέα της επείγουσας ιατρικής που αφορά περιπτώσεις και τροχαίων ατυχημάτων και φυσικών καταστροφών από πυρκαγιές, σεισμούς, πλημμύρες αλλά και τη στελέχωση των μονάδων σε ορεινές και νησιωτικές περιοχές. Και στον τομέα της υγείας φαίνεται η φιλολαϊκή, κοινωνική, πολιτική, οικονομική πρόταση του ΚΚΕ, η θέση ότι για την ικανοποίηση των σύγχρονων λαϊκών αναγκών και στην υγεία και στο φάρμακο, για την ανάπτυξη της έρευνας και της τεχνολογίας σε όφελος του λαού, απαιτούνται ριζικά διαφορετικές σχέσεις ιδιοκτησίας και παραγωγής, δηλαδή σχέσεις κοινωνικής ιδιοκτησίας, επιστημονικού κεντρικού σχεδιασμού, με αποκλειστικό οδηγό την ικανοποίηση των λαϊκών αναγκών. Σε αυτή την κατεύθυνση πρέπει να εντάσσονται και οι σημερινές προτάσεις για άμεση ανακούφιση και αποσυμφόρηση των νοσοκομείων, με προσλήψεις ιατρικού και νοσηλευτικού προσωπικού, με εξασφάλιση υποδομών, ιατρικού εξοπλισμού, φαρμάκων, με γενναία αύξηση της κρατικής χρηματοδότησης, κ.α. Σε αυτόν τον αγώνα, καλούμε όλους τους εργαζόμενους και τους επιστημονικούς φορείς - ειδικά τους γιατρούς και τους νοσηλευτές - σε κοινή πάλη, βέβαια, σε συμμαχία με την εργατική τάξη και τα άλλα λαϊκά στρώματα, να καταθέσουν κάθε θυσία και καθημερινή προσπάθεια. Σας ευχαριστώ.
Ευχαριστώ κι εγώ, κύριε Πρόεδρε. Παρακαλώ, κυρία Μανωλάκου, έχετε τον λόγο, κατά τον Κανονισμό, για πέντε λεπτά.
Ευχαριστώ, κύριε Πρόεδρε. Θα κάνω χρήση και της δευτερολογίας. Στην άτυπη Σύνοδο των Υπουργών Υγείας της Ευρωπαϊκής Ένωσης, κύριε Υπουργέ, αναφέρατε ότι το φάρμακο δεν αποτελεί απλό εμπορικό προϊόν, αλλά είναι μείζονος σημασίας κοινωνικό αγαθό. Και, όμως, είναι υπέρογκες οι αυξήσεις στα φάρμακα, που πληρώνουν οι ασθενείς. Μέχρι και οι ανασφάλιστοι πληρώνουν συμμετοχή. Εξαιρούνται όσοι έχουν 201 ευρώ μηνιαίο εισόδημα. Μεγάλη γαλαντομία, όταν το φάρμακο είναι βασικό για την αντιμετώπιση προβλημάτων και για την αποκατάσταση της υγείας και ο καθένας πρέπει, χωρίς κανένα εμπόδιο, να έχει πλήρη και δωρεάν φαρμακευτική περίθαλψη. Ακριβώς επειδή είναι εμπόρευμα στον καπιταλιστικό τρόπο παραγωγής, δεν μπορεί να ικανοποιηθεί αυτή η βασική ανάγκη. Εξάλλου, ειπώθηκε ότι το 60% δεν λαμβάνει σωστά τη θεραπεία του, το 17,5% διακόπτει τα φάρμακα για τη χοληστερίνη. Αυτά είναι μερικά στοιχεία από τις επιπτώσεις του κριτηρίου κόστους στην ιατροφαρμακευτική περίθαλψη του λαού, με το οποίο διαμορφώνει την πολιτική της και η σημερινή Κυβέρνηση, όπως και οι προηγούμενες. Έχουμε αύξηση της συμμετοχής του ασφαλισμένου στα φάρμακα, όταν, ταυτόχρονα, κόβετε στον χαμηλοσυνταξιούχο το ΕΚΑΣ, που αντιστοιχεί στο 35% του εισοδήματός του. Έχετε αυξήσει τις ασφαλιστικές εισφορές στον κλάδο υγείας στους συνταξιούχους στο 6% στις κύριες και επικουρικές συντάξεις, που αντιστοιχεί σε πολλαπλάσια επιβάρυνση από τα 5 ευρώ, που καταργήσατε και το έχετε κάνει σημαία. Να, γιατί φτωχοί άνθρωποι κόβουν από βασικές ανάγκες, όπως είναι και το φάρμακο. Εξάλλου, στο τρίτο μνημόνιο προβλέπεται ο ΕΟΠΥΥ μέχρι και το 2018 για φάρμακα να έχει μειωμένη δαπάνη. Ταυτόχρονα, διατηρήσατε το χαράτσι του ενός ευρώ ανά συνταγή, μειώνετε τις ασφαλιστικές τιμές, αυξάνετε τα φάρμακα της αρνητικής λίστας και των μη συνταγογραφούμενων που τα πληρώνει 100% ο ασθενής. Όλα αυτά είναι στην κατεύθυνση υλοποίησης της ευρωενωσιακής πολιτικής, που εφάρμοζαν και η Νέα Δημοκρατία και το ΠΑΣΟΚ και το συνεχίζετε κι εσείς. Δηλαδή, μείωση συμμετοχής κράτους και ασφαλιστικών ταμείων, που πράγματι πλήρωσαν κατά 57,5% λιγότερο, ενώ οι ασφαλισμένοι περισσότερα κατά 43%. Όλα αυτά για φάρμακα. Επίσης, οι ασθενείς πλήρωσαν απ' την τσέπη τους, για φάρμακα που δεν αποζημιώνονται από τα ασφαλιστικά ταμεία, κατά 14,5% περισσότερα. Συνεπώς, τα επιχειρήματα περί εξορθολογισμού δαπανών, χτυπήματος σπατάλης είναι για υλοποίηση του στόχου μείωσης των κρατικών και ασφαλιστικών δαπανών στο φάρμακο. Το κάνετε με μεγάλη επιτυχία, διότι αυτό συνδέεται και απαιτεί η ανταγωνιστικότητα και η κερδοφορία του κεφαλαίου. Γι' αυτό δεν μπορεί να περάσει ούτε ως σκέψη στην πολιτική της Κυβέρνησης το λαϊκό αίτημα για δωρεάν φάρμακο και αποκλειστικά δημόσιο δωρεάν σύστημα υγείας. Και με τον μηχανισμό αυστηρού ελέγχου, εξάλλου, και επιτήρησης της ζήτησης των νοσοκομειακών φαρμάκων, μειώνεται η συνολική νοσοκομειακή φαρμακευτική δαπάνη για το κράτος και τα ασφαλιστικά ταμεία, ενώ δημιουργούνται κίνδυνοι έλλειψης φαρμάκων. Πρόκειται κυρίως για φάρμακα υψηλού κόστους, που αφορούν σοβαρές χρόνιες ή σπάνιες παθήσεις, για καρκινοπαθείς. Και ξέρετε, το 28% των καρκινοπαθών δεν έχει πρόσβαση στα φάρμακά του. Το 60% των χρόνιων ασθενών δεν παίρνει τη θεραπεία του. Βέβαια, σε αυτά η Ευρωπαϊκή Ένωση εκφράζει υποκριτικά ανησυχία, αφού μια σειρά κοινωνικών δεικτών αποτυπώνουν τη χειροτέρευση των όρων ζωής και του επιπέδου υγείας των ευρωπαϊκών λαών. Όμως, η φιλομονοπωλιακή πολιτική της περικόπτει παροχές υγείας πρόνοιας, αποκλείει μέρος των λαϊκών στρωμάτων από αυτές τις υπηρεσίες, για να παράγει κέρδος για τον καπιταλιστή. Για τον λαό, το ρεαλιστικό και αναγκαίο είναι να παρέχονται τα φάρμακα σε όλους, απολύτως δωρεάν. Πρέπει να δοθεί προτεραιότητα σε αυτούς που εντάχθηκαν στο πρόγραμμα ανθρωπιστικής κρίσης, στους χρόνια πάσχοντες, στους καρκινοπαθείς και στα άτομα με ειδικές ανάγκες. Πρέπει να καταργηθεί άμεσα κάθε συμμετοχή στα φάρμακα, αλλά και το χαράτσι του ενός ευρώ ανά συνταγή και να καταργηθούν όλες οι λίστες. Όλα τα φάρμακα πρέπει να είναι συνταγογραφούμενα με αποκλειστικά επιστημονικά κριτήρια από τους γιατρούς και να αποζημιώνονται από τον ΕΟΠΥΥ με κρατική χρηματοδότηση. Πρέπει να καταργηθεί ο ΦΠΑ στα φάρμακα. Και επειδή τα οξυμένα προβλήματα δεν μπορούν να περιμένουν, πρέπει να σημάνει συναγερμός ενάντια στη σημερινή άθλια κατάσταση, για να γίνει η υγεία του λαού υπόθεση κάθε πρωτοβάθμιου σωματείου, ομοσπονδίας, εργατικού κέντρου. Διότι οι ταξικές επιλογές της Κυβέρνησης και της Ευρωπαϊκής Ένωσης ανατρέπονται μόνο με ταξικό αγώνα, κόντρα και σε ρήξη με τους καπιταλιστές και την εξουσία τους. Τελειώνοντας, θα ήθελα να πω ότι είναι ελπιδοφόρο το γεγονός ότι οι περισσότερες κινητοποιήσεις τελευταία γίνονται για την υγεία, αλλά και οι περισσότερες επίκαιρες ερωτήσεις. Όμως, κύριε Υπουργέ, να απαντάτε στις επίκαιρες. Και σήμερα αναβλήθηκε η επίκαιρη που είχαμε για τα προβλήματα του αντικαρκινικού νοσοκομείου «Μεταξά». Είναι οξυμένα τα προβλήματα και είναι το μοναδικό αντικαρκινικό στη δυτική Αττική. Ευχαριστώ.
Ευχαριστούμε πολύ, κυρία Μανωλάκου. Κυρία Παπαρήγα, έχετε τον λόγο για δέκα λεπτά.
Τελείωσε ο διάλογος;
Παρακαλώ, όχι διαλογική συζήτηση. Μιλάει η κ. Παπαρήγα.
Κύριε Υπουργέ, διάβασα με πολύ μεγάλο ενδιαφέρον την ομιλία σας στην ημερίδα του «ECONOMIST». Και σκέφτηκα ότι είναι το κατάλληλο Υπουργείο και ο κατάλληλος Υπουργός στην κατάλληλη ημερίδα. Αυτό αποτελεί - και δεν είναι μόνο συμβολικό - μία πολύ μεγάλη απόδειξη ότι στην ημερίδα όπου είχαν μαζευτεί διάφοροι επενδυτές και συζητούσαν τις επενδύσεις στην Ελλάδα, πήγε και ο Υπουργός Υγείας, για να πει το πρόγραμμα του Υπουργείου Υγείας. Αυτό τι αποδεικνύει; Ότι ο τομέας της υγείας είναι μεγάλο φιλέτο. Δεν είναι καινούργιο φιλέτο. Ήταν και πριν. Δεν έγινε τώρα φιλέτο. Υπάρχουν μελέτες του Διεθνούς Νομισματικού Ταμείου, της Παγκόσμιας Τράπεζας, του Νταβός. Στην προτελευταία Σύνοδο του Νταβός - όχι σε αυτήν που πήγε ο κ. Μητσοτάκης, αλλά σε αυτήν που πήγε ο κ. Τσίπρας - έγινε πολλή συζήτηση ότι ο τομέας της υγείας είναι ένας τομέας ο οποίος θα προσελκύσει πάρα πολλές επενδύσεις και συνδέθηκε με την ανάκαμψη της παγκόσμιας οικονομίας, με την παραγωγικότητα, με την ανταγωνιστικότητα. Μάλιστα, σε εκείνη τη Σύνοδο του Νταβός είχαν κατατεθεί και μελέτες, που έδειχναν ότι παρ' όλα αυτά, θα μειωθούν στις δεκαπέντε πιο ανεπτυγμένες καπιταλιστικές χώρες οι θέσεις εργασίας στον τομέα της υγείας. Ο τομέας αυτός - από γεννησιμιού του, στον καπιταλισμό βεβαίως, δεν λέω ότι έγινε τώρα - είναι περικυκλωμένος από τη βιομηχανία παραγωγής εργαλείων, μηχανημάτων, φαρμάκων κ.λπ.. Είναι, δηλαδή, βουτηγμένος σε αυτό που λέμε βιομηχανική παραγωγή, εμπόριο, κέρδος. Ακόμη κι αν δεν λέγεται Εθνικό Σύστημα Υγείας, αλλά κοινωνικό κράτος - όπως και να έχει ονομαστεί αυτός ο τομέας - το κριτήριο είναι ότι αυτός ο τομέας, ιδιαίτερα τα τελευταία χρόνια - θέλετε να πω στον 20ο και στον 21ο αιώνα; - έχει αποδειχτεί ένας τομέας που έχει - μπορεί να είναι και υπερβολή αυτό που θα πω - αύξηση της κερδοφορίας ανάλογη με αυτήν που έχει η βιομηχανία και το εμπόριο όπλων. Οπωσδήποτε, σε όλη τη γη και στην Ελλάδα, υπάρχουν άνθρωποι, κατά εκατομμύρια, περισσότερο ενημερωμένοι, περισσότερο ευαισθητοποιημένοι. Κι αν θέλετε, αυτή η βιομηχανική παραγωγή των εργαλείων, των φαρμάκων κ.λπ., δημιουργεί αντικειμενικά τις προϋποθέσεις να μεγαλώσει το προσδόκιμο ζωής, να υπάρχει πρόληψη, να γεννηθούν πιο γερά παιδιά. Υπάρχει πολύ μεγάλο ενδιαφέρον και ευαισθησία. Και εκεί, εσείς, κύριε Υπουργέ, μιλήσατε ακριβώς έτσι. Η υγεία, ως τομέας της οικονομίας, των επενδύσεων κ.λπ.. Είναι χαρακτηριστική αυτή η ομιλία και τη θεωρώ - πώς να σας το πω; - και το απαύγασμα. Είναι γεγονός ότι παραλάβατε έναν τομέα, ο οποίος είναι σε πορεία φτωχοποίησης εδώ και πολλά χρόνια, πριν την κρίση. Προσέξτε, όμως, από τη στιγμή που έχουμε την καπιταλιστική οικονομική κρίση, έχουμε τα μνημόνια και γενικά όλες τις προδιαγραφές και τις κατευθύνσεις της Ευρωπαϊκής Ένωσης, έχει μπει σε αυτόματο πιλότο φτωχοποίησης. Ακόμα και οικογενειακός γιατρός, που καθιερώνετε εσείς στην πρωτοβάθμια φροντίδα υγείας, θα λειτουργεί ως ο αυτόματος κόφτης. Δηλαδή, ανάλογα τι έχεις, κόβεις. Θα είναι ο οικογενειακός γιατρός, έτσι όπως αναλύθηκε στη διημερίδα που οργάνωσε το Υπουργείο Υγείας για την πρωτοβάθμια φροντίδα. Είναι κόφτης. Όμως, εγώ θα σας πω τις εξής πλευρές: Αν, παραδείγματος χάριν, θέλετε να κάνετε μεγάλες τομές στον τομέα της υγείας, στην κατεύθυνση, ας πούμε, του να έχουμε λαϊκή υγεία - δεν μπορεί να κάνετε ούτε θέλετε ούτε είσαστε σε θέση, αλλά εν πάση περιπτώσει - εγώ θα σας έλεγα να ξεκινήστε από κάτι, το οποίο, στο κάτω - κάτω, στο ξεκίνημά του δεν έχει κόστος - οπωσδήποτε έχει κόστος - από την έρευνα. Για πείτε μας, υπάρχει έρευνα στην Ελλάδα, βεβαίως διασυνδεμένη και με τις διεθνείς έρευνες - δεν μιλάμε για έναν περίκλειστο τομέα - που να πιάσει επαγγελματικές ασθένειες; Υπάρχουν επαγγελματικές ασθένειες. Καμμία έρευνα δεν γίνεται γι' αυτές. Επίσης, υπάρχει έρευνα για αυτοάνοσα νοσήματα, μια σειρά από παλιές και καινούργιες ασθένειες; Και ξαναλέω, έρευνα με όρους διεθνούς συνεργασίας - και να αξιοποιηθούν τα πάντα - απαλλαγμένη, όμως, από την έρευνα που παραγγέλνουν οι βιομηχανίες παραγωγής φαρμάκων ή ιατρικών μηχανημάτων. Μιλάμε για έρευνα, η οποία γίνεται από το Υπουργείο Υγείας, από τα πανεπιστήμια, η οποία θα μπει στην υπηρεσία του συνόλου. Έρευνα σε ζητήματα ασθενειών και ιατρικής, γίνεται. Με τι στόχο; Όπου θεωρούν ότι κοστίζει μια ασθένεια στο ασφαλιστικό σύστημα - έχω υπ' όψιν μου τη ρευματοειδή αρθρίτιδα στις Ηνωμένες Πολιτείες - γίνεται έρευνα, γιατί λέει κοστίζει πάρα πολύ. Τι γίνεται, όμως; Τα αποτελέσματα της έρευνας, τα κρίνουν ως εξής: Θα έχω γρήγορη απόσβεση του κόστους της έρευνας; Θα διακινήσω γρήγορα το προϊόν; Θα πουλήσω γρήγορα το προϊόν; Αν χρειαστούν είκοσι χρόνια έρευνας; Η έρευνα αυτή δεν θεωρείται ότι φέρνει άμεσα κέρδη. Υπάρχει ένας κατάλογος ασθενειών, στις οποίες γίνεται συλλογική έρευνα. Και τα αποτελέσματά της μπαίνουν παντού, από την πρωτοβάθμια περίθαλψη στα νοσοκομεία - δεν ξέρω, ανάλογα με το τι ερευνά κανείς - ακόμα και με προοπτική χρόνων, ακόμα και χωρίς ημερομηνία λήξης της έρευνας. Εδώ, επί Νέας Δημοκρατίας, καταργήθηκαν βαριά και ανθυγιεινά επιδόματα, χωρίς να υπάρχει ένα επιστημονικό πόρισμα, που να λέει ότι αυτό το επάγγελμα πριν πενήντα χρόνια ήταν βαρύ ή ανθυγιεινό ή και τα δυο, τώρα όμως λόγω της τεχνολογίας, έχει πάψει να είναι. Τότε να υπογράψουμε κι εμείς να καταργηθεί το επίδομα. Δεν έγινε αυτό. Έγινε καθαρά για λόγους κόστους, οφέλους, περιορισμού των κρατικών δαπανών. Ό,τι έχει μειωθεί επί Νέας Δημοκρατίας και ΠΑΣΟΚ - και το συνεχίζετε κι εσείς - όπως οι φυσικοθεραπείες, οι λουτροθεραπείες, μια σειρά από προληπτικές εξετάσεις, προγεννητικές ή μεταγεννητικές εξετάσεις για τα παιδιά, λέει «δεν χρειάζεται». Έλεγαν, παραδείγματος χάριν, ότι η γυναίκα πρέπει να κάνει μαστογραφία από τα σαράντα ή τα πενήντα χρόνια και μετά ή ότι πρέπει να κάνει κάθε δύο χρόνια ή κάθε χρόνο. Δεν μπαίνω σε λεπτομέρειες γιατί θα χάσουμε χρόνο. Αυτά είναι γνωστά, τα ξέρετε κι εσείς. Όλες αυτές οι περικοπές στηρίχθηκαν σε έρευνα που έλεγε ότι «Ξέρετε, αυτά τα φαινόμενα ξεπεράστηκαν»; Μου έλεγαν στο Αντικαρκινικό «Άγιος Σάββας» ότι έχει κατέβει ο μέσος όρος γυναικών με καρκίνο του μαστού. Κάποτε θα έβρισκες τρεις, τέσσερις φορές τον χρόνο είκοσι πέντε χρονών κοπέλες με καρκίνο του μαστού και τώρα μπορεί να έρχεται και μία την εβδομάδα. Είναι, αν θέλετε, οι κλιματικές αλλαγές, το περιβάλλον, είναι πολυπαραγοντικοί παράγοντες; Χίλια δυο μπορεί να είναι. Εμείς να δεχθούμε να αλλάξουν οι προδιαγραφές, να αλλάξουν τα πρωτόκολλα. Με τι κριτήριο, όμως; Σίγουρα όχι με κριτήριο το μνημόνιο. Στην δεκαετία του '60 οι έγκυες - το θυμάμαι, γιατί έχω την προσωπική μου εμπειρία - κάναμε μια εξέταση, την μεσογειακή αναιμία, το στίγμα. Τίποτα άλλο. Σήμερα, υπάρχει ολόκληρος κατάλογος, τον οποίο ξαναδιάβαζα χθες. Είναι δεκαπέντε εξετάσεις, πριν και αφού γεννηθεί το έμβρυο. Κυστική ίνωση. Είναι μεγάλο το ποσοστό - τα έχασα - παιδιών που γεννούνται με κυστική ίνωση. Πρέπει να γίνει η εξέταση, η οποία κοστίζει. Αυτά δεν τα φέρνετε. Στον τομέα, δηλαδή, που κατεξοχήν έχει ανάγκη την επιστήμη. Τέλος, το πολύ χαρακτηριστικό. Αυτά που προβάλει η Κυβέρνηση στο πρόγραμμά της, στο «νέο παραγωγικό μοντέλο», όπως το λέει, και του Υπουργείου Υγείας, είναι δύο πράγματα, τα οποία δείχνουν τον καθαρά κερδοσκοπικό και εμπορικό χαρακτήρα, που δεν έχει σχέση με τις συλλογικές λαϊκές ανάγκες. Ιαματικός τουρισμός και ιατρικώς υποβοηθούμενη αναπαραγωγή. Ξέρετε - για το δεύτερο μιλώντας - στην Ελλάδα είναι πιο χαλαρό το πλαίσιο. Έρχονται πολλές γυναίκες από τη Γερμανία, για να μείνουν έγκυες στην Ελλάδα, γιατί εκεί είναι πάρα πολύ αυστηρά. Αυτά βέβαια, πληρώνονται. Δεύτερον, όσον αφορά τον ιαματικό τουρισμό, έχουμε επτακόσιες είκοσι ιαματικές πηγές. Από αυτές πιστοποιημένες είναι οι εκατόν έντεκα ή οι εκατόν δεκαοχτώ. Δεν θυμάμαι ακριβώς τον αριθμό. Στην Ελλάδα έχουμε αυτό το μεγάλο πλεονέκτημα, τις ιαματικές πηγές. Δεν παίρνουν, δηλαδή, συνέχεια χάπια, φάρμακα, χημικά - για να ανακουφιστούν όσοι έχουν προβλήματα μυοσκελετικά κ.λπ.. Αυτά τα έχει πάρει τώρα το ΤΑΙΠΕΔ και πουλάει ιαματικές πηγές. Ο ιατρικός τουρισμός αφορά τα πεντάστερα ξενοδοχεία, τους λεφτάδες που θα κάνουν διακοπές, θα κάνουν στα ξενοδοχεία αιμοκάθαρση, θα κάνουν και φυσικοθεραπείες κ.λπ.. Όσοι έχουν μυοσκελετικά προβλήματα - είναι πάρα πολλοί και το 80% είναι γυναίκες, για χ, ψ λόγους, δεν θα τους αναλύσω - κόβονται. Λέει για δέκα φυσικοθεραπείες το ένα εξάμηνο και δέκα το άλλο. Πρώτα πήγαινες τρεις και τέσσερις φορές το χρόνο. Ποιος επιστήμονας είπε ότι αντί τέσσερις φορές, πηγαίνεις δύο; Έπρεπε να κάνεις την άνοιξη, το φθινόπωρο ανάλογα με το τι έχεις. Αυτές είναι και θεραπείες. Δεν βάζω φάρμακα στο στομάχι μου και καταπίνω, ας πούμε χημικά. Επομένως, είπαμε για τον ιαματικό τουρισμό και την ιατρικώς υποβοηθούμενη αναπαραγωγή. Αυτά τι δείχνουν; Παραλάβατε ένα σύστημα φτωχοποιημένο και θα το φτωχοποιήσετε πολύ περισσότερο. Παραλάβατε ένα σύστημα, που παρήγε κέρδη και όσο παράγει κέρδη αυτό το σύστημα, τόσο ο λαός έχει λιγότερες κοινωνικές παροχές. Τέλος, θα επαναλάβω αυτό που ειπώθηκε και από προηγούμενο ομιλητή του Κομμουνιστικού Κόμματος Ελλάδας. Λέτε ότι θα κάνουμε ένα σύστημα ισοτιμίας, δηλαδή οι φτωχοί θα πληρώνουν τους εξαθλιωμένους. Κόψατε το πεντάευρω και όχι μόνο αυξήσατε 6% τις εισφορές υγείας, αλλά τις βάλατε και στα επικουρικά.
Και στις κύριες και στις επικουρικές.
Και στις επικουρικές. Δηλαδή, πληρώνουμε ό,τι βάζουμε στην τσέπη μας. Πληρώνουμε εισφορές υγείας κι έχουμε όλο και λιγότερο. Κόβετε το ένα, κόβετε το άλλο. Σου λέει ο ΕΟΠΥΥ ότι δεν δέχεται. Τώρα υπάρχουν φυσιοθεραπευτήρια, τα οποία δεν πληρώνονται κιόλας, γιατί βασικά είναι στα χέρια ιδιωτών τα φυσιοθεραπευτήρια. Δεν τα πληρώνει ο ΕΟΠΥΥ και σου λέει ο άλλος: «Με συγχωρείς, δεν μπορώ, δώσε κάτι». Έτσι δίνεις και «μαύρα», γιατί δεν μπορεί να τα εισπράξει. Αυτά είναι πράγματα που τα ζει εκατομμύρια κόσμος. Δεν χρειάζεται να είσαι ούτε γιατρός ούτε επιστήμονας ούτε να διαβάσεις. Όμως, εν πάση περιπτώσει, πέντε πράγματα δεν μπορούσατε να κάνετε με βάση την αριστερή αντίληψη που λέτε; Ε, όχι! Τον αυτόματο πιλότο της παραπέρα φτωχοποίησης και της κερδοφορίας των παραγωγών, εργαλείων, μηχανημάτων κ.λπ., εμείς δεν μπορούμε να τον ανεχθούμε. Τέλος, επειδή μιλάτε και για την ηθικοποίηση της υγείας, όπως είπατε στο «ECONOMIST», ηθικοποίηση του τομέα της υγείας δεν γίνεται με τίποτα. Πρέπει να είναι δωρεάν οι υπηρεσίες και να καταργηθεί η ουρά. Δύο προϋποθέσεις χρειάζονται, γιατί οι ασθένειες, και στον πιο έντιμο άνθρωπο, ασκούν πίεση. Χρειάζονται, λοιπόν, δωρεάν υπηρεσίες και κατάργηση της ουράς. Τότε μπορεί να ηθικοποιηθεί ο τομέας της υγείας. Διαφορετικά, η διαφθορά θα πάει πιο βαθιά σ' αυτόν τον τομέα και θα χαλάσουν και καλοί άνθρωποι και έντιμοι, ακόμα παραπέρα. Ολοκληρώστε και τις εργασίες στη Βουλή, για κάποιους που έχουν κάποια κινητικά προβλήματα, όπως μπάρες στις σκάλες. Κάντε κι αυτό. Δεν είμαστε όλοι 100% άρτιοι. Έχουμε κάποια προβλήματα.
Ευχαριστώ πολύ, κυρία Παπαρήγα. Ο κ. Δελής έχει τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, η αντιλαϊκή πολιτική στην υγεία συνεχίζεται και βαθαίνει από τη συγκυβέρνηση ΣΥΡΙΖΑ - ΑΝΕΛ. Δεν είναι διόλου παράξενο αυτό, όταν η πολιτική αυτή υλοποιεί τη στρατηγική της Ευρωπαϊκής Ένωσης και του κεφαλαίου στην υγεία, στρατηγική την οποία αποδέχονται και υλοποιούν τα κόμματα του καπιταλιστικού δρόμου ανάπτυξης και αυτό ακριβώς αποτυπώθηκε με την ψήφο σας στο τρίτο μνημόνιο. Σύμφωνα με τη στρατηγική αυτή, οι εργαζόμενοι και οι ανάγκες τους στην υγεία αποτελούν κόστος, που πρέπει να μειωθεί, για να μην εμποδίζει την ολοένα και μεγαλύτερη στήριξη των επιχειρηματικών ομίλων, την ανταγωνιστικότητά τους, δηλαδή την κερδοφορία τους. Είναι το λεγόμενο μη μισθολογικό κόστος, όπως χαρακτηρίζεται από την Ευρωπαϊκή Ένωση, το οποίο συμπιέζεται παντού, σε όλες τις καπιταλιστικές χώρες, όπως ακριβώς και το μισθολογικό κόστος, προκειμένου να αυγατεύουν τα καπιταλιστικά κέρδη. Γι' αυτό αναζητούνται συνεχώς από τις κυβερνήσεις - και τη δική σας - οι τρόποι εκείνοι που φορτώνουν αυτό το κόστος στις πλάτες του λαού, αφού συνήθως το κράτος δεν βρίσκει χρήματα για τις λαϊκές ανάγκες, αλλά όταν πρόκειται για τις ανάγκες του κεφαλαίου, πάντα έχει τον τρόπο. Έτσι και στην καπιταλιστική Ελλάδα, η υγεία των λαϊκών οικογενειών αντιμετωπίζεται και εξελίσσεται σε εμπόρευμα όλο και πιο ακριβό, όλο και πιο απρόσιτο. Ως κοινωνικό αγαθό, η υγεία αντιμετωπίζεται και είναι μόνο στη σοσιαλιστική κοινωνία και γι' αυτό μόνο εκεί μπορεί να παρέχεται ισότιμα και δωρεάν σε όλους. Η στρατηγική της Ευρωπαϊκής Ένωσης, λοιπόν! Να, τι εφαρμόζει η Κυβέρνησή σας στην υγεία. Να, γιατί μειώνει συνεχώς το κράτος τη χρηματοδότηση της λαϊκής υγείας. Να, γιατί λείπουν ή δεν λειτουργούν οι υποδομές και ο ιατροτεχνολογικός εξοπλισμός στα νοσοκομεία. Να, γιατί αυξάνονται και πληθαίνουν οι πληρωμές των ασθενών. Να, γιατί τσακίζονται εργασιακά και μισθολογικά οι υγειονομικοί. Να, γιατί προσλαμβάνονται κυρίως επικουρικοί, με το μπλοκάκι, αφού πληρώνονται από τα έσοδα των νοσοκομείων. Και όλα αυτά, παρακαλώ, στο δημόσιο σύστημα υγείας, που κάτω από το κέλυφος του δημόσιου, λειτουργεί όλο και περισσότερο με όρους επιχείρησης και επιπλέον ως πασαδόρος στους ιδιώτες εμπόρους της. Η στρατηγική που υλοποιείται δεν είναι καινούργια. Η εφαρμογή της ξεκίνησε από το '90, χωρίς να υπάρχουν ούτε κρίση ούτε μνημόνια. Τότε ξεκίνησε η μείωση των δωρεάν παροχών, η ανταποδοτική πληρωμή και η ανατροπή των εργασιακών σχέσεων. Και αυτό είναι πρόκληση, να δικαιολογείστε με τα γνωστά «παραλάβαμε χάος», «κάνουμε ό,τι μπορούμε μέσα σε ασφυκτικά πλαίσια», όταν τώρα εσείς υλοποιείτε αυτήν τη στρατηγική. Και έτσι, φτάσατε εσείς μαζί με τους προηγούμενους να χρηματοδοτείτε την υγεία με μόλις 1,4 δισεκατομμύρια ευρώ, παγωμένο και αυτό μέχρι το 2018 και εφόσον γλιτώσει και αυτό το ποσό από τον κόφτη που ψηφίσατε, εάν δεν πιαστούν οι δημοσιονομικοί στόχοι. Έτσι έφτασαν τα νοσοκομεία να επιχορηγούνται από το κράτος κατά 60% λιγότερο το 2016, σε σχέση με το 2009, φορτώνοντας τα επιπλέον και με το κόστος ακριβών φαρμάκων, που μέχρι πέρσι κάλυπτε ο ΕΟΠΥΥ. Για να μην θυμηθούμε και την αφαίρεση των ταμειακών τους διαθέσιμων πέρσι, για να πληρωθούν οι δανειστές, που έχουν απόλυτη προτεραιότητα και για εσάς και όχι οι λαϊκές ανάγκες. Έτσι, φτάσατε στις ΜΕΘ να μένουν κλειστές, διακόσιες είκοσι κλίνες, δηλαδή το 1/3. Φτάσατε στο σημείο, τα νοσοκομεία να είναι περικυκλωμένα από εργολάβους, οι οποίοι απολύουν όποτε θέλουν, όπως χθες στον «Ευαγγελισμό», όπου απέλυσαν δύο εργαζόμενους, να έχουν τριάντα χιλιάδες ελλείψεις προσωπικού, που κάνουν τις συνθήκες δουλειάς των εργαζομένων εξαντλητικές και τους ασθενείς είτε να πληρώνουν - όσοι έχουν και ποιοι έχουν δηλαδή - τεράστια ποσά στους ιδιώτες είτε την πλειοψηφία να ταλαιπωρείται στις ατέλειωτες λίστες αναμονής, σε βάρος της υγείας τους και αρκετές φορές σε βάρος της ζωής τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό ακόμα, κύριε Πρόεδρε. Για να μην μιλήσουμε και για τα νοσοκομεία των φυλακών, που βρίσκονται σε άθλια κατάσταση, μια πραγματική ντροπή! Άνθρωποι είναι και οι κρατούμενοι και έχουν και αυτοί δικαίωμα στην υγεία. Έτσι, φτάσατε την πρόληψη να υπάρχει στα λόγια και υποχρεώνετε γονείς να πληρώνουν πανάκριβα τον προγεννητικό έλεγχο και αρκετά εμβόλια των παιδιών τους. Όσο για την πρωτοβάθμια φροντίδα υγείας, που την παρουσιάζετε και ως μεταρρυθμιστική τομή και μόνο η εγκατάλειψη των κέντρων υγείας και των πολυιατρείων του ΕΟΠΥΥ που αδειάζουν από προσωπικό, σας αποκαλύπτουν. Αλήθεια, για ποια πρωτοβάθμια φροντίδα υγείας μιλάτε, όταν σε είκοσι τρεις νομούς της χώρας δεν υπάρχει παιδίατρος στο ΠΕΔΥ ούτε καν συμβεβλημένος με την ΕΟΠΥΥ, όπως και ιατροί άλλων ειδικοτήτων, όταν οι γιατροί στο ΠΕΔΥ είναι κατά 50% τουλάχιστον λιγότεροι σε σχέση με το 2014; Και μην μας πείτε για την μονάδα αναφοράς στην Πάτρα, ένα μισο - ανεπτυγμένο κέντρο υγείας, που καλείται να καλύψει τις ανάγκες υγείας μιας πόλης με πάνω από διακόσιες χιλιάδες κατοίκους. Το ότι είναι μια αντιλαϊκή μεταρρύθμιση, που θέλετε να την επεκτείνετε σε όλη την χώρα, φαίνεται από το ότι ένας μόνος παιδίατρος θα αντιμετωπίζει στις εφημερίες όλον τον παιδικό πληθυσμό αυτής της πόλης και ένας γυναικολόγος στην πρωινή βάρδια θα υπάρχει για όλη την Πάτρα. Κοντολογίς, η πολιτική σας συνοψίζεται στη φράση «το ελάχιστο πακέτο υγείας για όλους» και από εκεί και πέρα, όποιος έχει λεφτά και μπορεί. Η υγεία όμως δεν εξασφαλίζεται με το ελάχιστο, αλλά με το αναγκαίο. Κι αυτό το αναγκαίο, που δεν υπάρχει στην πολιτική σας, θα το επιβάλλει τελικά ο λαός μας με την πάλη του. Ευχαριστώ.
Ευχαριστώ κι εγώ, κύριε Δελή. Κύριε Κατσώτη, έχετε τον λόγο για πέντε λεπτά.
Ευχαριστώ, κύριε Πρόεδρε. Κύριε Υπουργέ, ακούσατε την καταγγελία για τις δύο απολύσεις στον «Ευαγγελισμό» από την εργολαβική εταιρεία «ΑΡΙΑΔΝΗ». Έγινε μετά από την κινητοποίηση, που είχαν για την καταβολή των δεδουλευμένων τους και σας καλούμε να παρέμβετε άμεσα, προκειμένου να ανακληθούν οι απολύσεις και να καταβληθούν τα δεδουλευμένα στους εργαζόμενους από την εργολαβική εταιρεία έως να αντιμετωπιστεί αυτό το ζήτημα. Ήθελα να ασχοληθώ με το θέμα των ανασφάλιστων. Το θέμα της υγείας, με όλες τις πλευρές που έχει, αφορά κάθε άνθρωπο, που ζει σ' αυτή τη χώρα. Είναι το ύψιστο αγαθό, που συνδέεται με την ίδια τη ζωή, γι' αυτό θα έπρεπε να είναι στην υπηρεσία των ανθρώπων, με κάθε επιστημονικό και τεχνολογικό επίτευγμα, πλήρως αναβαθμισμένη και αποκλειστικά δημόσια και δωρεάν. Αυτό πρέπει να πούμε, ότι γινόταν μόνο στον σοσιαλισμό που γνωρίσαμε. Στο καπιταλιστικό σύστημα, ιδιαίτερα μετά τις ανατροπές του σοσιαλισμού, η υγεία εξελίχθηκε σε πανάκριβο εμπόρευμα. Έτσι, αλλιώς αντιμετωπίζει την ασθένεια ο εργάτης, αλλιώς ο επιχειρηματίας. Αλλιώς ο εργαζόμενος, αλλιώς ο άνεργος. Αλλιώς ο ασφαλισμένος, αλλιώς ο ανασφάλιστος. Η πολιτική της Κυβέρνησης στην υγεία υπηρετεί τους δημοσιονομικούς στόχους και τις επενδύσεις των κεφαλαιοκρατών για νέα πεδία κερδοφορίας. Οι κατευθύνσεις της Ευρωπαϊκής Ένωσης, τα μνημόνια με τα αντεργατικά κι αντιασφαλιστικά μέτρα που εφαρμόζετε, που τέλος δεν έχουν, οδηγούν στη διευρυμένη φτωχοποίηση του λαού μας, σε μεγάλα ποσοστά ανεργίας - και της μακροχρόνιας - σε μεγάλη αύξηση των ανασφάλιστων. Το εργατικό λαϊκό κίνημα, με συνεχείς παρεμβάσεις στα νοσοκομεία, στις άλλες δομές υγείας, απαιτούσε και απαιτεί δωρεάν περίθαλψη για τους ανασφάλιστους. Οι όποιες ρυθμίσεις για την υγειονομική κάλυψη των ανασφάλιστων είναι αποτέλεσμα των αγώνων των συνδικάτων, των λαϊκών επιτροπών, των εργαζόμενων στα νοσοκομεία και σωματείων τους. Η Κυβέρνηση προβάλλει αυτές τις ρυθμίσεις ως μέτρο με αριστερό πρόσημο. Όμως η πολιτική που υλοποιεί κι αυτή η Κυβέρνηση είναι αυτή που διευρύνει τη φτώχεια, την εξαθλίωση του λαού, στέλνει στην ανεργία και τη μαύρη εργασία χιλιάδες εργαζόμενους, αφαιρεί βιβλιάρια ασθενείας. Οι ρυθμίσεις δίνουν την όποια περίθαλψη στους ανασφάλιστους, την οποία πληρώνουν οι ασφαλισμένοι, αφού ο κρατικός προϋπολογισμός δεν συμμετέχει. Η δαπάνη φορτώνεται στον ΕΟΠΥΥ, δηλαδή, στα ασφαλιστικά ταμεία, δηλαδή, στους εργαζόμενους. Οι ανασφάλιστοι είναι άνεργοι, θύματα της πολιτικής που υπηρετεί το κεφάλαιο. Τους καλείτε να πληρώνουν συμμετοχές, χαράτσια κι άλλα, όπως οι ασφαλισμένοι για εξετάσεις, φάρμακα, θεραπείες. Μόνο όσοι έχουν ατομικό μηνιαίο εισόδημα ως 200 ευρώ δεν θα πληρώνουν συμμετοχή στη φαρμακευτική δαπάνη, δηλαδή ένα μικρό μέρος των εξαθλιωμένων ανθρώπων. Τα δημόσια νοσοκομεία, που καλούνται να λειτουργήσουν με κριτήριο το κέρδος, θα κάνουν πιο αυστηρά τα κριτήρια εισαγωγής, προκειμένου να περιορίσουν το κόστος και χωρίς τις τριμελείς επιτροπές που καταργήθηκαν. Παράδειγμα; Έχουμε. Είναι αυτοί που έχουν βιβλιάριο πρόνοιας. Πολλές περιπτώσεις, κύριε Υπουργέ, δεν γίνονται δεκτές στα πανεπιστημιακά νοσοκομεία, επειδή δεν χρηματοδοτούνται από το κράτος γι' αυτό. Η κάλυψη των ανασφάλιστων γίνεται μόνο στις δημόσιες μονάδες υγείας, με τους όρους του κανονισμού παροχών του ΕΟΠΥΥ. Μόνο κατά περίπτωση, όταν πιστοποιημένα ο δημόσιος τομέας δεν μπορεί να καλύψει, και με απόφαση του Υπουργού θα καλύπτονται από τον ιδιωτικό τομέα. Σε ιδιωτική κλινική συμβεβλημένη με τον ΕΟΠΥΥ θα πληρώνουν κανονικά. Ειρήσθω εν παρόδω, οι εργαζόμενοι στην ιδιωτική υγεία σήμερα βρίσκονται σε απεργία. Εκφράζουμε την συμπαράστασή μας, καταγγέλλουμε την εργοδοσία και τον ΟΜΕΔ, που αποδέχθηκε την απαίτηση των εργοδοτών για κατάργηση του πενθημέρου και τη μείωση των μισθών τους, την παγίωση του διαχωρισμού νέων και παλιών εργαζομένων, στηρίζουμε το αίτημά τους για υπογραφή συλλογικής σύμβασης με αυξήσεις στους μισθούς. Επίσης, οι ανασφάλιστοι δεν θα μπορούν να πηγαίνουν στους συμβεβλημένους γιατρούς με τον ΕΟΠΥΥ. Θα πηγαίνουν στις μονάδες του ΠΕΔΥ, που υπάρχει τεράστια και παντελής έλλειψη γιατρών και ειδικοτήτων, στα δημόσια νοσοκομεία, που είναι τεράστιες οι λίστες αναμονής για τα πρωινά δωρεάν ραντεβού. Για να έχουν έγκαιρη αντιμετώπιση των προβλημάτων υγείας, θα αναγκάζονται να πληρώνουν, αν έχουν. Θα πληρώνουν εξ ολοκλήρου υπηρεσίες, υλικά, φάρμακα που δεν αποζημιώνονται από τον ΕΟΠΥΥ. Ο αριθμός αυτός αυξάνεται συνεχώς. Ο ανασφάλιστος είναι άνεργος. Πώς θα πληρώνει, κύριε Υπουργέ; Οι ανασφάλιστοι, οι χρόνια πάσχοντες με αναγκαία τη συστηματική μηνιαία φαρμακευτική αγωγή, με συχνές εξετάσεις και θεραπείες, καθώς και υλικά, πώς θα πληρώνουν τη συμμετοχή τους; Αρκετοί θα εξαναγκάζονται να μην εφαρμόζουν ολοκληρωμένα ή και καθόλου τη θεραπεία. Χρησιμοποιείτε το κυβερνητικό μέτρο των εξαιρέσεων από πληρωμές, όταν επιδεινωθεί πολύ η κατάσταση της υγείας τους. Οι εξαιρέσεις γίνονται με κριτήρια εισοδηματικά, οικογενειακά, περιουσιακά, όπως επίσης με αναπηρία πάνω από 67% και ορισμένες κατηγορίες χρόνιων πασχόντων γίνονται, πάλι, με τα ίδια κριτήρια, αλλά με πιο αυξημένο το εισοδηματικό κριτήριο. Η μηδενική συμμετοχή έχει εφαρμογή σε ένα πολύ μικρό αριθμό ανασφάλιστων, με ή χωρίς αναπηρία, γιατί πρέπει να πληρούν συνδυαστικά και τους τρεις όρους που προβλέπονται: Πρώτον, να μην υπερβαίνουν το ετήσιο εισόδημα, που είναι για το άτομο 2.400, δηλαδή 200 ευρώ τον μήνα, 4.800 για τετραμελή οικογένεια, δηλαδή 400 ευρώ τον μήνα, 6.000 για μεμονωμένα άτομα ΑΜΕΑ, δηλαδή 500 ευρώ τον μήνα και 9.600 για τετραμελή οικογένεια ΑΜΕΑ, δηλαδή 800 ευρώ. Δεύτερον, η φορολογητέα αξία της ακίνητης περιουσίας στο μεμονωμένο άτομο να μην ξεπερνά τις 150.000, με 15.000 για κάθε προστατευόμενο μέλος. Δηλαδή, ένας ανασφάλιστος χωρίς εισόδημα, κύριε Υπουργέ, με ιδιοκτησία κύριας κατοικίας κι ένα πατρικό στο χωριό του θα αποκλείεται από τη μηδενική συμμετοχή. Και οι περιπτώσεις αυτές είναι πάρα πολλές, κύριε Υπουργέ. Τρίτον, το συνολικό ύψος των καταθέσεων στις τράπεζες, λέει, να μην υπερβαίνει το τριπλάσιο του ετήσιου εισοδήματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Εξαιρεί από τις πληρωμές για φάρμακα ορισμένες κατηγορίες, όπως ανήλικοι έως δεκαοκτώ ετών που φιλοξενούνται σε δομές κοινωνικής πρόνοιας, σε θεραπευτικές δομές, κρατούμενους, πρόσφυγες, και λοιπά. Για όσους ανασφάλιστους έχουν μόνο ιδιωτική ασφάλιση, προβλέπει τη χρήση των δημόσιων μονάδων υγείας μόνο σε περιπτώσεις έκτακτων προβλημάτων υγείας. Και όσοι πήγαν να κάνουν ένα φθηνό συμβόλαιο, την πατήσανε δηλαδή με λίγα λόγια. Η Κυβέρνηση, όπως και τα κόμματα της αστικής διαχείρισης, κινούνται και στο θέμα της υγείας στη λογική του κόστους, το οποίο διαρκώς μειώνουν για να ικανοποιούν την απαίτηση του κεφαλαίου για διαρκή κρατική χρηματοδότηση. Αυτό θα οδηγεί σε μεγαλύτερα αδιέξοδα, σε χειροτέρευση της κατάστασης στην υγεία. Για το εργατικό λαϊκό κίνημα αποκτά προτεραιότητα ο αγώνας για ανατροπή συνολικά αυτής της πολιτικής, για διεκδίκηση πλήρους κρατικής χρηματοδότησης στην υγεία, χωρίς καμιά συμμετοχή για όλους και χωρίς όρους και προϋποθέσεις, υγειονομική και φαρμακευτική κάλυψη για όλο τον πληθυσμό.
Ευχαριστώ, κύριε Κατσώτη. Οι δύο τελευταίοι ομιλητές, κατά τον Κανονισμό, μιλούν τρία λεπτά. Παρακαλώ, κύριε Συντυχάκη, έχετε τον λόγο.
Ευχαριστώ, κύριε Πρόεδρε. Θα πάρω και τη δευτερολογία μου. Κύριοι Υπουργοί, κυρίες και κύριοι Βουλευτές, βασική προϋπόθεση για την ανταγωνιστικότητα και ανάκαμψη της κερδοφορίας των επιχειρηματικών ομίλων είναι η προώθηση των αντιδραστικών αναδιαρθρώσεων σε κρίσιμους κοινωνικούς τομείς, όπως είναι αυτός της υγείας, με βάση τις κατευθύνσεις του ΟΟΣΑ, της στρατηγικής «Ευρώπη 2020». Για να υλοποιηθούν, όμως, αυτές οι πολιτικές, η Κυβέρνηση προετοιμάζει το κατάλληλο ευνοϊκό επενδυτικό περιβάλλον για τους επιχειρηματικούς ομίλους, το αναγκαίο νομοθετικό θεσμικό πλαίσιο για όλες τις βαθμίδες υγείας. Αυτόν τον στόχο υπηρετεί το υπό διαβούλευση σχέδιο νόμου για τη διοικητική μεταρρύθμιση των υπηρεσιών ψυχικής υγείας. Ομολογείται, άλλωστε, από τα επιτελεία της Ευρωπαϊκής Ένωσης ότι τα προβλήματα ψυχικής υγείας είναι πηγή απώλειας της παραγωγικότητας και της αυξανόμενης τάσης συνταξιοδοτήσεων. Αυτή είναι η ουσία των επιδιώξεων για την ψυχική υγεία, γενικότερα για την υγεία. Βάθεμα της εμπορευματικής λειτουργίας όπου με μικρότερο κόστος για το κεφάλαιο και το κράτος του, θα εξασφαλίζεται το αναγκαίο επίπεδο υγείας ως όρος για την αναπαραγωγή της εργατικής δύναμης. Η Κυβέρνηση αποδέχεται την πολιτική των ιδιωτικοποιήσεων, του κλεισίματος των δημόσιων ειδικών ψυχιατρικών νοσοκομείων και του κατακερματισμού των δομών ψυχικής υγείας, όπως έκαναν και οι προηγούμενες κυβερνήσεις Νέας Δημοκρατίας και ΠΑΣΟΚ με τον ν.2716/99 για την ψυχιατρική μεταρρύθμιση, οδηγώντας στον αποκλεισμό των πασχόντων από την πρόληψη, τη θεραπεία και την αποκατάσταση. Έτσι εξηγείται γιατί επί δεκαπέντε χρόνια ο Συνασπισμός τότε, ΣΥΡΙΖΑ μετά, στήριζε το «ΨΥΧΑΡΓΩΣ», που ήταν η επιτομή της Ευρωπαϊκής Ένωσης στην ψυχική υγεία, με μπάσιμο για τα καλά των ιδιωτών στον χώρο, με ΜΚΟ, συλλόγους ασθενών και συγγενών, ξενώνες και οικοτροφεία ιδιωτών με κρατικό χρήμα, μείωση κρεβατιών, ενίσχυση της επιστημονικής έρευνας από ιδιώτες, ανάθεση πρωτοβάθμιας φροντίδας υγείας σε ιδιώτες με ιδιωτικά κέντρα ψυχικής υγείας. Γι' αυτό και απέτυχε. Ομολογείται, άλλωστε, από τις ίδιες τις εκθέσεις της Ευρωπαϊκής Ένωσης για την αξιολόγηση του «ΨΥΧΑΡΓΩΣ». Το ΚΚΕ τότε διαφώνησε και αντιστάθηκε στο κλείσιμο των δημόσιων ψυχιατρείων. Σήμερα ούτε τα μεγάλα ψυχιατρεία έχουν κλείσει - άλλωστε πού θα πάνε τόσοι ασθενείς; - ούτε αναπτύχθηκε ενιαίο σύστημα πρωτοβάθμιας φροντίδας υγείας, με κρατικά κέντρα ψυχικής υγείας, παιδοψυχιατρικές υπηρεσίες, εξειδικευμένο προσωπικό, σύγχρονες προνομιακές δομές, αντίστοιχα ιδρύματα ατόμων με νοητική στέρηση, ειδικά σχολεία για άτομα με ειδικές ανάγκες, που η κατάσταση αυτών και των οικογενειών τους είναι τραγική. Σήμερα, λειτουργούν σχεδόν μόνο ιδιωτικά, πανάκριβα και με αμφιλεγόμενες συνθήκες. Στο Ηράκλειο, για παράδειγμα, η καλύτερη δομή είναι αυτή της Εκκλησίας, που κοστίζει περίπου 1.200 ευρώ ο μήνας. Η πολιτική, λοιπόν, που στηρίζεται στα επισφαλή προγράμματα και στη λεγόμενη κοινωνική οικονομία, έχει ημερομηνία λήξης, όπως είναι, για παράδειγμα, η Παιδοψυχιατρική στο Πανεπιστημιακό Γενικό Νοσοκομείο Ηρακλείου, τα επτά ψυχοδιαγνωστικά κέντρα που υποστηρίζουν θεραπευτικά άτομα με διπλή διάγνωση, κινητές μονάδες, ιδιωτών συνήθως, κρατικά χρηματοδοτούμενες με ΚΟΙΝΣΕΠ, που δεν πρόκειται ποτέ να επιβιώσουν. Η Παιδοψυχιατρική στο Ηράκλειο, βέβαια, είναι αναγκαία. Είναι η μοναδική στο Νότιο Αιγαίο, αλλά είναι με ημερομηνία λήξης, όπως και τα ψυχοδιαγνωστικά κέντρα σε όλη τη χώρα, που υποστηρίζουν θεραπευτικά τα άτομα με διπλή διάγνωση. Οι εργαζόμενοι είναι με μπλοκάκι και οι συμβάσεις τους λήγουν τον Σεπτέμβρη. Οι προεκλογικές υποσχέσεις του Πρωθυπουργού στο Ηράκλειο της Κρήτης στις τελευταίες εκλογές, για μόνιμη προκήρυξη απαραίτητων θέσεων στην Παιδοψυχιατρική ώστε να λειτουργεί σε μόνιμη βάση, ήταν βέβαια ένα αδειανό πουκάμισο. Συνολικά, υπάρχει έλλειψη δομών και ψυχιατρικών κλινικών σε όλη τη χώρα. Στην Κρήτη υπάρχει μόνο στο ΠΕΠΑΓΝΗ, ενώ οι δομές σε Λασίθι, Χανιά, Ρέθυμνο, απονευρωμένες, αδυνατούν να εξυπηρετούν καθημερινά τις ολοένα αυξανόμενες ανάγκες, αφού η ψυχική υγεία γίνεται ολοένα και πιο σημαντική. Το νομοσχέδιό σας, όμως, πάει κι ένα βήμα πιο πέρα. Κατοχυρώνει πλέον τον διοικητικό, θεσμικό ρόλο των επιχειρηματικών και των ΜΚΟ, ιδιαίτερα στις παιδοψυχιατρικές υπηρεσίες. Ενισχύει την ιδιωτική επιχειρηματική δράση και του ανταποδοτικού χαρακτήρα των υπηρεσιών αυτών από τις μονάδες του δημόσιου τομέα. Η προτεινόμενη διοικητική οργάνωση των υπηρεσιών ψυχικής υγείας και τα όργανα που συστήνονται - τομεακές επιστημονικές επιτροπές, περιφερειακές διοικήσεις, τομέων ψυχικής υγείας, περιφερειακά τοπικά συμβούλια - θα είναι τα νέα εργαλεία για την υλοποίηση των αντιδραστικών αλλαγών στη ψυχική υγεία. Αναβαθμίζεται ο ρόλος του ιδιωτικού τομέα με τη συμμετοχή του στις τοπικές επιστημονικές επιτροπές, ενώ ο επιτελικός, εποπτικός ρόλος του κράτους παραμένει καθαρά διαχειριστικός, αφού η πολιτική σας δεν επιτρέπει ριζική αντιμετώπιση των προβλημάτων. Από αυτή την άποψη, λοιπόν, το ΚΚΕ δεν ψέγει την Κυβέρνηση για ανικανότητα, για προχειρότητα, για έλλειψη σχεδιασμού, όπως αρέσκονται τα άλλα κόμματα για να συγκαλύψουν την κοινή στρατηγική σύμπλευση ή για το ποιος προωθεί την αντιλαϊκή πολιτική πιο αποτελεσματικά. Η αντίθεση του ΚΚΕ στην εφαρμοζόμενη πολιτική αφορά την ουσία. Για το ΚΚΕ η υγεία είναι κοινωνικό αγαθό, δεν είναι εμπόρευμα, δεν μπαίνει σε διαπραγμάτευση. Γι' αυτό και η πρότασή του είναι το ενιαίο, σύγχρονο, αποκλειστικά κρατικό, δωρεάν σύστημα υγείας, με κεντρικό σχεδιασμό, πλήρως και επαρκώς χρηματοδοτούμενο από τον κρατικό προϋπολογισμό, με κατάργηση κάθε είδους επιχειρηματικής δραστηριότητα, με μόνιμο προσωπικό πλήρους, αποκλειστικής απασχόλησης, δίχως ελαστικές εργασιακές σχέσεις, που τα έχετε γενικεύσει μπλοκάκια, συμβασιούχοι, επικουρικοί εργαζόμενοι, ατομικές, κρατικές εργολαβίες. Για το ΚΚΕ οι δομές της ψυχικής υγείας πρέπει να αποτελούν στοιχεία ενός ενιαίου, δωρεάν κρατικού συστήματος υγείας και πρόνοιας, χρηματοδοτούμενο από τον κρατικό προϋπολογισμό. Από εκεί και μετά προϋποθέτει όλο αυτό για τον λαό άλλου τύπου εξουσία, άλλου είδους οικονομία, που να βασίζεται στον εργατικό λαϊκό έλεγχο και στον κεντρικό σχεδιασμό. Γι' αυτό εμείς καλούμε τον λαό να μην επαναπαυθεί, να διεκδικήσει το αυτονόητο, δηλαδή, όλος ο λαός να έχει πρόσβαση στην υγεία. Αυτό απαιτεί πάλη σε αντιμονοπωλιακή, αντικαπιταλιστική κατεύθυνση και μόνο τότε μπορεί να δρομολογηθούν τέτοιου είδους εξελίξεις. Ευχαριστώ, κύριε Πρόεδρε.
Και εγώ ευχαριστώ, κύριε Συντυχάκη. Τον λόγο έχει ο κ. Τάσσος.
Κύριε Πρόεδρε, θα πάρω και τη δευτερολογία μου και εγώ. Κυρίες και κύριοι συνάδελφοι, αν η κατάσταση στην υγεία είναι δραματική στην ηπειρωτική Ελλάδα, στην νησιωτική - λόγω της γεωγραφικής ιδιαιτερότητάς της - είναι τραγική. Η υποστελέχωση και η υποχρηματοδότηση που προϋπήρχε συνεχίζεται και γίνεται χειρότερη κάθε χρόνο αφού η πολιτική και της Κυβέρνησης ΣΥΡΙΖΑ - ΑΝΕΛ κινείται στην ίδια ρότα με την πολιτική των προηγούμενων κυβερνήσεων της περικοπής των κρατικών δαπανών, της εμπορευματοποίησης, της ιδιωτικοποίησης και της μεταφοράς της δαπάνης για την υγεία στους εργαζόμενους και τα λαϊκά στρώματα. Σύμφωνα με τα πιο πρόσφατα στοιχεία της Ελληνικής Στατιστικής Αρχής και του ΕΟΠΥΥ, η μείωση του ιατρικού προσωπικού στο Βόρειο Αιγαίο μεταξύ 2013 και 2014 έφθασε στο 20,9%, δύο έως τρεις φορές μεγαλύτερη από οποιαδήποτε άλλη περιοχή της χώρας. Αντίστοιχα, το ήδη ελλιπές νοσηλευτικό προσωπικό μειώθηκε κατά 1,5% στο Βόρειο Αιγαίο και κατά 7,2% στο Νότιο Αιγαίο, ενώ το λοιπό προσωπικό μειώθηκε κατά 10,2% και 6,3%. Μόλις χθες απολύθηκαν από το Γενικό Νοσοκομείο Λέσβου, λόγω λήξης της σύμβασής τους, ένας ψυχίατρος, ένας παθολόγος, ένας πνευμονολόγος και επίκειται η απόλυση, για τον ίδιο λόγο, ενός καρδιολόγου. Αντίστοιχη σε ελλείψεις προσωπικού, μέσων και κρατικής χρηματοδότησης είναι η κατάσταση στα νοσοκομεία, στα ιατρεία του ΠΕΔΥ, σε κέντρα υγείας, στα περιφερειακά και αγροτικά ιατρεία της Λήμνου, της Χίου, της Σάμου, της Ρόδου, αλλά και όλων των νησιών του Βόρειου και Νότιου Αιγαίου. Θα χρειαζόταν κανείς ώρες για να περιγράψει την κατάσταση αυτή σε όλα τα νησιά, περιγραφή στην οποία ούτε κι εσείς, φαντάζομαι, διαφωνείτε. Όμως, σίγουρα διαφωνείτε ως προς τα αίτια, τις ευθύνες σας, αλλά και τον τρόπο αντιμετώπισης των προβλημάτων αυτών. Είναι η εγκληματική πολιτική της σημερινής Κυβέρνησης ΣΥΡΙΖΑ - ΑΝΕΛ, αλλά και των προηγούμενων των ΠΑΣΟΚ και της Νέας Δημοκρατίας, όσον αφορά τη λειτουργία των δημόσιων μονάδων υγείας, που είναι απόρροια της ενίσχυσης της ανταγωνιστικότητας στα πλαίσια του καπιταλιστικού τρόπου ανάπτυξης που, μεταξύ των άλλων, προωθεί και τα συμφέροντα των επιχειρηματικών ομίλων στον τομέα της υγείας κοστίζοντας ζωές, ποιότητα ζωής, την υγεία και την αποκατάσταση των ασθενών καθώς και την υγεία και ζωή των εργαζομένων. Τα μέτρα που εσείς παίρνετε για την περικοπή των δαπανών, για τις ελαστικές σχέσεις εργασίας και ούτω καθεξής, προστίθενται στα προηγούμενα και δρουν πολλαπλασιαστικά οδηγώντας στην περαιτέρω επιδείνωση. Πώς απαντά η Κυβέρνηση στις ελλείψεις σε προσωπικό και κρατική χρηματοδότηση; Με την τηλεϊατρική, που χρησιμοποιείται ως εργαλείο υποκατάστασης των ελλείψεων και μείωσης των κρατικών δαπανών για την υγεία, και τον ιατρικό και ιαματικό τουρισμό, ο οποίος προβάλλεται από την Ευρωπαϊκή Ένωση - Κυβέρνηση - κόμματα του ευρωμονόδρομου ως ένας από τους πιο βασικούς τομείς που μπορεί να συμβάλλει στη διέξοδο από την κρίση και την ανάκαμψη της οικονομίας, ως η μεγάλη ευκαιρία που θα ξαναβάλει τη χώρα σε τροχιά ανάκαμψης. Το ζήτημα, βέβαια, δεν είναι «ναι» ή «όχι» στην τηλεϊατρική ή «ναι» ή «όχι» στον ιατρικό και ιαματικό τουρισμό, όπως δεν είναι «ναι» ή «όχι» στην ανάπτυξη συστήματος υγείας. Το ζήτημα είναι ανάπτυξη του συστήματος υγείας με κίνητρο και σκοπό την ενίσχυση της επιχειρηματικής δράσης και της κερδοφορίας του ιδιωτικού και κρατικού τομέα αξιοποιώντας, κατά βάση, υπαρκτές ανάγκες ή ανάπτυξη με κριτήριο ότι η υγεία πρέπει να είναι κοινωνικό αγαθό και οι αντίστοιχες σύγχρονες υπηρεσίες να είναι απολύτως δωρεάν και να καλύπτουν τις ανάγκες του λαού παντού όπου κατοικεί, εργάζεται, σπουδάζει, αθλείται, μετακινείται μόνιμα ή προσωρινά; Να αξιοποιούνται με σχεδιασμένο τρόπο όλα τα σύγχρονα επιστημονικά και τεχνικά μέσα, η συσσωρευμένη γνώση, το υγειονομικό και άλλο προσωπικό με κριτήριο την ικανοποίηση των λαϊκών αναγκών και όχι αυτές να μπαίνουν στην κρησάρα του κόστους. Στο πλαίσιο αυτό αξιοποιούμε και την τηλεϊατρική με τρόπο που να λειτουργεί συμπληρωματικά στην παροχή υπηρεσιών υγείας έχοντας θετικά αποτελέσματα για τους ασθενείς και όχι ως υποκατάστατο των ελλείψεων. Να είναι, δηλαδή, η τηλεϊατρική ενταγμένη σε πλήρως ανεπτυγμένες, αποκλειστικά κρατικές και δωρεάν υπηρεσίες υγείας - πρόνοιας μέσω κέντρων υγείας, περιφερειακών ιατρείων, νοσοκομείων και μονάδων πρόνοιας, επαρκώς στελεχωμένων με το απαραίτητο ιατρικό, νοσηλευτικό και άλλο εξειδικευμένο προσωπικό. Να είναι με ιδιαίτερο προσανατολισμό στον τομέα της επείγουσας ιατρικής σε περιπτώσεις τροχαίων ατυχημάτων, με την εγκατάσταση συστημάτων και μονάδων τηλεϊατρικής του ΕΚΑΒ, φυσικών καταστροφών, σε πυρκαγιές, σεισμούς, αλλά και σε πλοία. Ο δε ιατρικός και ιαματικός τουρισμός να λειτουργούν στο πλαίσιο της πλήρους και ολοκληρωμένης ανάπτυξης της πρωτοβάθμιας φροντίδας υγείας, με επαρκώς εξοπλισμένα κέντρα υγείας και αποκεντρωμένα ιατρεία, λαμβάνοντας υπ' όψιν τη μεγάλη διασπορά νησιών και την πληθώρα ορεινών περιοχών της χώρας. Στην ανάπτυξη αυτή συνυπολογίζεται και η κάλυψη των αναγκών που προκύπτουν από την αύξηση του πληθυσμού στις περιοχές της χώρας λόγω του εσωτερικού και του εξωτερικού τουρισμού. Ευχαριστώ.
Ευχαριστώ, κύριε Τάσσο. Ο Υπουργός Υγείας, ο κ. Ξανθός, έχει τον λόγο.
Αγαπητοί συνάδελφοι, νομίζω ότι με τη σημερινή επίκαιρη επερώτηση του ΚΚΕ για τα προβλήματα της δημόσιας περίθαλψης, έχουμε μία ευκαιρία να ξανασυζητήσουμε την όντως άσχημη πραγματικότητα του δημόσιου συστήματος, τις υπαρκτές ακάλυπτες ανάγκες των ανθρώπων, κυρίως όμως να δώσουμε και εμείς τις πληροφορίες και τις εξηγήσεις για τον τρόπο με τον οποίο η Κυβέρνηση αντιμετωπίζει αυτά τα συσσωρευμένα και διαχρονικά προβλήματα. Κατ' αρχάς, θεωρώ πραγματικά πολύ σημαντικό το γεγονός ότι σήμερα το ΚΚΕ διά του Γενικού του Γραμματέα, του Προέδρου της Κοινοβουλευτικής του Ομάδας, επέλεξε να αναδείξει αυτά τα θέματα. Είναι γνωστή η πολιτική ευαισθησία και η αγωνιστική συνέπεια του συγκεκριμένου πολιτικού χώρου για τη διεκδίκηση και την προβολή των προβλημάτων της υγείας. Επιτρέψτε μου να πω ότι το όραμα ενός συστήματος καθολικού, δημόσιου, δωρεάν, το οποίο θα καλύπτει τις ανάγκες των ανθρώπων, χωρίς οικονομική επιβάρυνση, προφανώς είναι και δικό μας όραμα. Δυστυχώς, όμως, η μεγάλη μας πολιτική διαφορά, αγαπητοί συνάδελφοι του ΚΚΕ, είναι ότι εσείς μας λέτε απερίφραστα ότι όχι μόνο αυτή τη μνημονιακή περίοδο, την περίοδο της λιτότητας, την περίοδο της κυριαρχίας του νεοφιλελευθερισμού στην Ευρώπη, ότι όχι μόνο αυτή την περίοδο δεν μπορεί κανείς να περιμένει τίποτα καλό και τίποτα βελτιωτικό στο χώρο της υγείας, αλλά συνολικά όσο είναι σε ισχύ το εκμεταλλευτικό καπιταλιστικό σύστημα και όσο κυριαρχούν οι σημερινές παραγωγικές σχέσεις η υγεία θα εξακολουθεί να είναι εμπόρευμα, ότι ποτέ δεν θα μπορέσει να προσεγγιστεί ως κοινωνικό αγαθό. Επιτρέψτε μου να πω πραγματικά ότι είναι αυτή μία σεβαστή πολιτική άποψη, αλλά είναι μία άποψη, η οποία, πρώτον, αγνοεί κρίσιμες παραμέτρους της καπιταλιστικής πραγματικότητας, την οποία ζούμε και στην οποία παλεύουμε να έχουμε μία βιώσιμη έξοδο από την κρίση προς όφελος των αδύναμων και των πληγέντων από τα μέτρα της λιτότητας και είναι και μία πολιτική, η οποία δεν βοηθά, κατά την άποψή μου, μία προσπάθεια, ένα κοινωνικό μέτωπο, μία συστράτευση δυνάμεων των πιο έντιμων, των πιο αξιόπιστων, των πιο έγκυρων επιστημονικά δυνάμεων που έχει το σύστημα υγείας, για να διεκδικήσουν σταδιακή βελτίωση της καθημερινότητας, να διασφαλίσουν όντως την ποιότητα των υπηρεσιών στον κόσμο που τις έχει ανάγκη. Θεωρώ ότι όντως το κρίσιμο πολιτικό ερώτημα είναι αν με δεδομένες τις δεσμεύσεις της συμφωνίας, με δεδομένο το σημερινό δημοσιονομικό πλαίσιο, μπορούμε να περιμένουμε κάτι καλύτερο στον χώρο της υγείας. Αυτό είναι το πολιτικό ερώτημα. Οι ελλείψεις, οι ανεπάρκειες, τα κενά, οι ακάλυπτες ανάγκες είναι κοινός τόπος και κανείς δεν θέλει να αμφισβητήσει αυτήν την εικόνα και πολύ περισσότερο να εξωραΐσει την πραγματικότητα. Το ερώτημα, λοιπόν, είναι αν μείνουμε σε αυτό το πλαίσιο, αν προσβλέπουμε σε μια σταδιακή έστω βελτίωση της κατάστασης. Η απάντησή μας είναι απολύτως κατηγορηματική. Βεβαίως και μπορούμε και γι' αυτό είμαστε σε αυτές τις θέσεις. Είμαστε άνθρωποι της δημόσιας περίθαλψης. Έχουμε αγωνιστεί για να έχουμε στη χώρα μας ένα αξιόπιστο δημόσιο σύστημα υγείας. Έχουμε τη γνώση και την εμπειρία και προσπαθούμε σε συνεργασία με το ανθρώπινο δυναμικό του, το οποίο είναι όντως κουρασμένο, ταλαιπωρημένο, εξουθενωμένο - και εργασιακά και μισθολογικά - να οικοδομήσουμε μια σχέση εμπιστοσύνης, να δώσουμε ένα σήμα ότι σταμάτησε η περίοδος της συνειδητής εγκατάλειψης, απαξίωσης και αποδιοργάνωσης της δημόσιας περίθαλψης των προηγούμενων χρόνων, ότι σταθεροποιείται σήμερα η λειτουργία του συστήματος υγείας, ότι γίνονται παρεμβάσεις ανακουφιστικές για την καθημερινότητα και των δημόσιων νοσοκομείων και των εργαζομένων και κυρίως, των πολιτών και ότι σιγά - σιγά υπάρχει ένα σχέδιο ριζικής αναδιοργάνωσης σε αυτόν τον τομέα. Ξέρουμε όλοι πολύ καλά, ότι αυτός ήταν διαχρονικά ένας τομέας και προκλητής ζήτησης και σπατάλης και διαφθοράς και συναλλαγής με συμφέροντα και πελατοκρατίας και κομματοκρατίας και εκμετάλλευσης του αρρώστου. Και με αυτές τις διαχρονικές παθογένειες και στρεβλώσεις δεν έχουμε κανέναν πολιτικό λόγο να συμβιβαστούμε και να παρέχουμε ασυλία. Μας λέτε, λοιπόν, ότι συνεχίζουμε την ίδια πολιτική διάλυση του συστήματος υγείας. Η πραγματικότητα στο οικονομικό επίπεδο το διαψεύδει κατηγορηματικά. Έχουμε για πρώτη φορά το 2016 την αντιστροφή της συνεχιζόμενης περικοπής των λειτουργικών δαπανών για το σύστημα υγείας. Από 1,388 δισεκατομμύρια που ήταν το όριο αγορών το 2015, φέτος είναι 1,634 δισεκατομμύρια. Αυτή είναι η αλήθεια. Ο κρατικός προϋπολογισμός, η κρατική επιχορήγηση από 1,025 πήγε 1,156. Επίσης, αυξήσαμε τα κονδύλια για την πρωτοβάθμια φροντίδα και από 115 εκατομμύρια, τα πήγαμε 150 εκατομμύρια. Αυξήσαμε το κονδύλιο για τους επικουρικούς και για το επικουρικό προσωπικό. Στα νοσοκομεία από 34 εκατομμύρια, έγινε 60 εκατομμύρια. Στην πρωτοβάθμια από 12 εκατομμύρια, έγινε 20 εκατομμύρια. Επιπλέον, έχουμε προσλάβει χίλιους διακόσιους εβδομήντα πέντε επικουρικούς γιατρούς από τον Οκτώβριο του 2015. Ξεπαγώσαμε τριακόσιες πενήντα θέσεις από παλιές κρίσεις του 2008, του 2009 και του 2010 και έχουμε υπογράψει τριακόσιους πενήντα διορισμούς. Φυσικά γίνεται μια προσπάθεια, γιατί έχουν μεσολαβήσει πάρα πολλά χρόνια από τότε και αρκετοί από αυτούς τους συναδέλφους έχουν κάνει άλλες επιλογές, πολλοί έχουν βρεθεί στο εσωτερικό. Αυτό είναι ένα τεράστιο κοινωνικό πρόβλημα, είναι μια μεγάλη απειλή για το σύστημα υγείας, η ιατρική μετανάστευση, το ότι αυτήν τη στιγμή δεκαεφτά χιλιάδες πεντακόσιοι, συνήθως από τους καλύτερα καταρτισμένους νέους γιατρούς της χώρας μας εργάζονται σε συστήματα υγείας του εξωτερικού. Προχωρήσαμε για πρώτη φορά μετά από έξι χρόνια σε προσλήψεις μόνιμου προσωπικού. Ολοκληρώθηκε από τον ΑΣΕΠ και διορίζονται αυτή την περίοδο εννιακόσιοι ογδόντα πέντε άνθρωποι. Βεβαίως, είναι ανεπαρκές το νούμερο σε σχέση με τις τεράστιες συσσωρευμένες ανάγκες, αλλά είναι ένα πολύ σημαντικό πολιτικό μήνυμα, το οποίο δίνεται ιδιαίτερα στους εργαζόμενους των δημόσιων νοσοκομείων, ότι η περίοδος της συνεχούς διαρροής ανθρώπινου δυναμικού τελειώνει και σιγά - σιγά προωθούμε δέσμες παρεμβάσεων είτε με μόνιμο είτε με επικουρικό προσωπικό είτε και με άλλες εργασιακές σχέσεις. Βεβαίως, όπως είχαμε πει από την αρχή, θα χρησιμοποιήσουμε όλα τα θεσμικά εργαλεία, για να μπορέσουμε σε αυτή την κρίσιμη φάση να καλύψουμε τα πιο επείγοντα κενά, παρ' ότι η ευστάθεια του συστήματος υγείας πέρυσι ήταν υπό διακινδύνευση. Θα προωθηθεί τώρα - είναι στο Υπουργείο Εργασίας και σύντομα θα πάει στο ΑΣΕΠ - άλλη μια δέσμη χιλίων επτακοσίων θέσεων νοσηλευτών και υπόλοιπου παραϊατρικού προσωπικού. Μόνιμες θέσεις είναι αυτές. Οι τρεισήμισι χιλιάδες στις οποίες αναφερθήκατε είναι μόνιμες θέσεις και δεν είναι σε βάθος χρόνου, είναι μέσα στο 2016. Στον φετινό κρατικό προϋπολογισμό υπάρχει πρόβλεψη για επιπλέον τρεις χιλιάδες τετρακόσιες σαράντα οκτώ θέσεις εργαζομένων στο σύστημα υγείας. Προσλαμβάνουμε αυτές τις μέρες, μετά τη διαδικαστική δυσκολία και την προσπάθεια εμπλοκής μέσω του ΚΕΕΛΠΝΟ, πεντακόσιους γιατρούς και νοσηλευτές στις Μονάδες Εντατικής Θεραπείας. Καλύπτουμε ένα κρίσιμο έλλειμμα και πιστεύουμε ότι θα αυξηθούν οι διαθέσιμες κλίνες, ειδικά στο Λεκανοπέδιο της Αττικής και θα τελειώσουμε με το σοβαρό πρόβλημα της λίστας αναμονής για κρεβάτι εντατικής. Προκηρύσσονται αυτές τις μέρες - έχει ολοκληρωθεί στα περισσότερα νοσοκομεία και οι συνάδελφοι νοσοκομειακοί γιατροί το ξέρουν πάρα πολύ καλά αυτό - εξακόσιες εβδομήντα θέσεις μόνιμων γιατρών του ΕΣΥ. Αυτό έχει να γίνει από το 2010. Αυτή είναι η αλήθεια, αγαπητοί συνάδελφοι. Και είναι, επίσης, ισχυρό σήμα ότι δεν καλύπτουμε μόνο τις θέσεις επικουρικού προσωπικού, που βεβαίως καλύπτουν ανάγκες, αλλά προωθούμε σταδιακά ένα σχέδιο, που καλύπτει ανάγκες του συστήματος υγείας και κενά και με μόνιμο τρόπο. Έχουν κάνει δεκάδες αιτήσεις σε κάθε θέση. Αυτό δείχνει ότι μπορεί πραγματικά, εάν η πολιτεία δώσει με πειστικό τρόπο τη διέξοδο, την αξιοπρεπή επαγγελματική και επιστημονική διέξοδο στους νέους γιατρούς, να αντιστραφεί αυτή η τάση μετανάστευσης στο εξωτερικό, να σταματήσει το ντροπιαστικό για τη χώρα μας brain drain και οι νέοι γιατροί να μπορέσουν σιγά σιγά - όχι προφανώς με μισθούς και συνθήκες εργασίας του εξωτερικού, αλλά με αυτές που μπορεί να αντέξει η χώρα μας αυτή την περίοδο της κρίσης και της δημοσιονομικής στενότητας - να συμβάλουν στο να έχει αξιόπιστη περίθαλψη ο κόσμος. Έχουμε κάνει, λοιπόν, πολύ περισσότερα από τα πέντε πράγματα που μας ζήτησε η κ. Παπαρήγα. Και κυρίως κάναμε μια πολύ σημαντική τομή: τη ρύθμιση για τους ανασφάλιστους ανθρώπους. Μια παρέμβαση που εκκρεμούσε εδώ και χρόνια. Ήδη παράγει ανακουφιστικά αποτελέσματα. Ήδη έχει διευκολύνει χιλιάδες ανθρώπους σε αυτό το δίμηνο που αρχίζει να εφαρμόζεται, οι οποίοι έχουν πρόσβαση στα δημόσια νοσοκομεία δωρεάν, όπως οι ασφαλισμένοι, χωρίς φίλτρα, χωρίς γραφειοκρατικά εμπόδια, χωρίς το άγχος ότι θα πρέπει να πληρώσουν, να απογράψουν δήλωση αποδοχής χρέους και να μετατεθεί το χρέος στην εφορία. Αυτή είναι μια παρέμβαση, κατά την άποψή μου, που έχει ισχυρό ιδεολογικό και πολιτικό συμβολισμό. Για πρώτη φορά, στην ουσία, υλοποιείται η αντίληψη ότι η υγεία είναι κοινωνικό αγαθό και ότι οφείλει η πολιτεία να το παρέχει σε όλους με ισότιμο τρόπο, ανεξάρτητα από την εργασία, ανεξάρτητα από την ασφάλιση και ανεξάρτητα από το εισόδημα. Αυτή, λοιπόν, είναι μια προοδευτική, είναι μια αριστερή πολιτική και αυτή η Κυβέρνηση την προωθεί με συνέπεια, επειδή, ακριβώς, αγαπητοί συνάδελφοι, ξέρουμε ότι η κοινωνία είναι ζορισμένη. Ξέρουμε ότι οι πολίτες δυσφορούν από τα μέτρα λιτότητας, από τις παρατεινόμενες επιβαρύνσεις και για αυτό είναι ζωτική ανάγκη να υπάρξουν ανακουφιστικές παρεμβάσεις σε προνομιακούς χώρους, όπως είναι η δημόσια περίθαλψη και το κοινωνικό κράτος. Εκεί πρέπει να επενδύσουμε. Με πολιτική επιλογή της Κυβέρνησης έχει γίνει αυτή η ανακατανομή πόρων. Δεν γεννήσαμε λεφτά παραπάνω για να τα δώσουμε στο σύστημα υγείας. Πέρυσι σε μία χρονιά δημοσιονομικής στενότητας, που σε όλα τα Υπουργεία γίνονταν περικοπές, στο χώρο της δημόσιας περίθαλψης έγινε επένδυση και χρηματοδοτική ένεση 150 εκατομμυρίων ευρώ. Έτσι μπόρεσαν τα νοσοκομεία μέχρι το τέλος του χρόνου να παραμείνουν όρθια, να μπορέσουν να εφοδιάζονται με τα βασικά υλικά και φέτος να έχουμε μια πιο σταθεροποιημένη λειτουργία. Με την αλλαγή που προωθούμε και ολοκληρώνεται αυτή την περίοδο στο επίπεδο της διοίκησης του συστήματος πραγματικά νομίζουμε ότι εξασφαλίζουμε την ευστάθεια, την κυβερνησιμότητα του συστήματος υγείας. Εδώ ανοίγω μία παρένθεση. Πρέπει να πούμε ότι για πρώτη φορά σε ένα σύστημα υγείας που ήταν συνώνυμο της πελατειακής, της ψηφοθηρικής και της κομματικής λογικής, επιλέγονται διοικήσεις με διαφανή και αξιοκρατικό τρόπο. Το ξέρουν οι τοπικές κοινωνίες, το ξέρουν οι άνθρωποι της υγείας. Τα βιογραφικά είναι στη «ΔΙΑΥΓΕΙΑ», είναι στη «ΔΙΑΦΑΝΕΙΑ». Τα ξέρουν όλοι και βλέπουν ότι δεν επιλέγονται οι άνθρωποι με βάση την κομματική τους ταυτότητα και ότι έχουμε επιλέξει ανθρώπους από άλλους πολιτικούς χώρους…
Μα, το είπατε μόνος σας!
…ανθρώπους που δεν τους ρωτήσαμε την κομματική τους ταυτότητα, αλλά αυτό που πήραμε υπ' όψιν μας, αλλά είναι η γνώση τους, η εμπειρία τους, τα προσόντα τους, οι ειδικές σπουδές που έχουν κάνει. Είναι η πρώτη φορά που γίνεται αυτό στο σύστημα υγείας. Ξέρουμε πολύ καλά πώς γινόταν η κατανομή στο παρελθόν, τα γνωστά 4-2-1, οι λίστες με αλφαβητικό κατάλογο, χωρίς μοριοδότηση. Συγκροτήθηκε και γι' αυτό καθυστέρησε αυτή η διαδικασία. Αν θέλαμε να κάνουμε κομματικό κράτος, όπως μας λέγατε και όπως θα συνεχίζουν κάποιοι να λένε, σε κραυγαλέα αντίθεση με την πραγματικότητα, δεν θα κρατούσε τόσο καιρό αυτή η διαδικασία. Προφανώς, υπάρχει υγειονομική ανισότητα στη χώρα, όπως υπάρχει και στον κόσμο. Η παρέμβαση της κ. Παπαρήγα για το πώς το καπιταλιστικό σύστημα, πώς η κυριαρχία του κεφαλαίου στο κομμάτι της υγείας, πώς το ιατροβιομηχανικό σύμπλεγμα παράγει καινοτομία, παράγει νέα γνώση, νέο ιατροτεχνολογικό εξοπλισμό, ο οποίος δεν μπορεί να τύχει της ευρύτερης αξιοποίησης από τους ανθρώπους, από χώρες, από κοινωνίες, αυτή είναι μία πραγματικότητα. Για εμάς η υγειονομική ανισότητα δεν είναι αποδεκτή. Εμείς πιστεύουμε ότι πραγματικά ο χώρος της υγείας είναι χώρος κάλυψης αναγκών, κατοχύρωσης δικαιωμάτων και χώρος κοινωνικής αναδιανομής, χώρος που πρέπει το οργανωμένο κράτος να αναδιανέμει πόρους υπέρ των αδύναμων. Σε ένα βαθμό αυτό προσπαθούμε να κάνουμε, αναπροσανατολίζοντας δημόσιους πόρους, όπως είναι οι πόροι της κοινωνικής ασφάλισης στις δημόσιες δομές. Το έχουμε εξηγήσει και άλλες φορές αυτό. Για πρώτη φορά ο ΕΟΠΥΥ δεν αγοράζει υπηρεσίες μόνο από τον ιδιωτικό τομέα. Ο ΕΟΠΥΥ, σε συνεννόηση με την Κυβέρνηση, κατανέμει δημόσιους πόρους στις δημόσιες δομές πρωτοβάθμιας φροντίδας, στα ΠΕΔΥ και στα Κέντρα Υγείας. Αποζημιώνει τους ασφαλισμένους για τις εξετάσεις που κάνουν εκεί, για τις ιατρικές επισκέψεις, για την παρακολούθηση χρονίων νοσημάτων. Γι' αυτό επιλέξαμε να έχει τη δέσμευση, την υποχρέωση να καλύψει και τη χρηματοδότηση της πρόσβασης των ανασφάλιστων ανθρώπων, ακριβώς για να υπάρξει συνέργεια πόρων της κοινωνικής ασφάλισης και του Κρατικού Προϋπολογισμού. Έχουμε ένα σύστημα υγείας που ο πρώτος τομέας, η κοινωνική ασφάλιση, σήμερα διαθέτει περισσότερους πόρους. Διαθέτει 5,5 δισεκατομμύρια ευρώ, ενώ ο κρατικός προϋπολογισμός 4,5 δισεκατομμύρια ευρώ. Αυτή η αναλογία δεν μπορεί να αλλάξει αυτόματα. Σταδιακά πρέπει να πάμε σε μια πιο εγγυημένη χρηματοδότηση από τον κρατικό προϋπολογισμό. Αυτή είναι η γνώμη μας. Όμως, η συνέργεια με το ασφαλιστικό σύστημα είναι απολύτως επιβεβλημένη σήμερα. Το θέμα του φαρμάκου είναι πολύ κρίσιμο. Έχουμε κλειστό προϋπολογισμό και για τα εξωνοσοκομειακά και για τα νοσοκομειακά φάρμακα. Προφανώς, είναι στα όρια της ουτοπίας το αίτημα για μηδενική συμμετοχή των ανθρώπων σε όλα τα φάρμακα και σε όλα τα επίπεδα. Αυτό δεν μπορεί να συμβεί με τους δεδομένους προϋπολογισμούς και με τους δεδομένους δημοσιονομικούς στόχους που έχουν προκύψει από τη συμφωνία. Αυτό που πρέπει να κάνουμε, και το κάνουμε με συστηματικό τρόπο, είναι να ελέγξουμε τη ζήτηση. Υπάρχει τεχνογνωσία γι' αυτό, υπάρχει εμπειρία από τις άλλες χώρες και σοβαρά προβλήματα σε αυτό το κομμάτι. Την ώρα που όντως υπάρχει στέρηση σε πολύ μεγάλο ποσοστό του πληθυσμού, την ίδια ώρα η χώρα μας δαπανά πολύ μεγάλους πόρους, δυσανάλογα μεγάλους με άλλες χώρες της Ευρώπης για τη θεραπεία κακοηθειών και ρευματοπαθειών, διότι δεν είχε οργανώσει μέχρι τώρα ένα σύστημα αξιολόγησης της τεχνολογίας υγείας και επιστημονικά ορθολογικής χρήσης των νέων, καινοτόμων και ακριβών φαρμάκων. Αυτό που κάναμε, λοιπόν, είναι να συγκροτήσουμε για πρώτη φορά επιτροπή διαπραγμάτευσης στον ΕΟΠΥΥ με ειδική υποεπιτροπή για το φάρμακο, η οποία ξεκινάει τη διαπραγμάτευση με πολυεθνικές για ακριβά φάρμακα, όπως τα φάρμακα της ηπατίτιδας C. Με δική μας πρωτοβουλία υπάρχει ήδη η προετοιμασία μιας διακρατικής συνεργασίας, κατ' αρχάς, με άλλες πέντε χώρες του ευρωπαϊκού νότου, εκτός από την Ελλάδα, για να υπάρξει κοινή διαπραγμάτευση με μεγάλες φαρμακευτικές εταιρείες, που έχουν ακριβά και καινοτόμα φάρμακα, έτσι ώστε να διασφαλιστεί και η δυνατότητα της πρόσβασης των ανθρώπων σε αυτό που παράγεται ως καινούργια τεχνογνωσία και ως νέα δυνατότητα για φάρμακα που έχουν μεγαλύτερο φαρμακευτικό όφελος ή ακόμα και που εξαλείφουν ορισμένες παθήσεις, αλλά ταυτόχρονα να διασφαλιστεί και η βιωσιμότητα του δημοσίου συστήματος υγείας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τελειώνω, κύριε Πρόεδρε, λέγοντας το εξής: Αυτό το οποίο παρουσίασα, είναι, κατά την άποψή μας, ένα άλλο πολιτικό σχέδιο, που βάζει ως πραγματική πολιτική προτεραιότητα τη δημόσια περίθαλψη και τις τεράστιες υγειονομικές ανάγκες του πληθυσμού, που έχουν επιδεινωθεί και λόγω της κρίσης. Περιμένω να δω ποιο είναι το άλλο πολιτικό σχέδιο. Το ΚΚΕ το ανέπτυξε με σαφήνεια. Είναι η κοινωνική αλλαγή, είναι η αλλαγή στις παραγωγικές σχέσεις, είναι η λαϊκή εξουσία. Περιμένω από τη νεοφιλελεύθερη Αντιπολίτευση να μας πει ποιο είναι το δικό της πολιτικό σχέδιο, για να αντιμετωπιστούν αυτές οι ακάλυπτες ανάγκες. Τι ακριβώς σημαίνει «λιγότερο κράτος» στην υγεία, για παράδειγμα; Θα κάνετε προσλήψεις, αγαπητοί συνάδελφοι της Αντιπολίτευσης, εάν ο λαός σας δώσει τη δυνατότητα; Θα καλύψετε τα κενά του συστήματος υγείας; Θα αυξήσετε, όπως εμείς, τα κίνητρα προσέλκυσης στις άγονες και νησιωτικές περιοχές, που σωστά ο κ. Τάσσος επεσήμανε τα προβλήματα και τα ελλείμματά τους; Εμείς, λοιπόν, μέσα σε αυτές τις δύσκολες συνθήκες, μέσα από ένα κονδύλι 1,5 εκατομμυρίου ευρώ, επαναφέραμε το επίδομα της αγόνου περιοχής, ποσού 400 ευρώ, και το παίρνουν σήμερα τριακόσια έντεκα περιφερειακά ιατρεία σε όλη τη χώρα σε άγονες νησιωτικές και δυσπρόσιτες περιοχές. Εμείς, λοιπόν, ανακτούμε απώλειες που είχε το σύστημα υγείας και καλύπτουμε κενά με σταδιακό και συγκεκριμένο τρόπο. Προσπαθούμε να στηρίξουμε - και το καταφέρνουμε, νομίζω - όσο είναι δυνατόν με τη συνδρομή του ανθρώπινου δυναμικού τη λειτουργία των δημόσιων δομών. Δίνουμε πραγματικά μια μάχη με τον χρόνο, με τις αντοχές των ανθρώπων, με τις αντοχές των εργαζομένων στο σύστημα υγείας. Δίνουμε μια μάχη και με ένα σύστημα που αντιστέκεται, γιατί υπάρχει αυτό και το ξέρουμε όλοι, ένα σύστημα που προσποριζόταν από το δημόσιο σύστημα υγείας όλα τα προηγούμενα χρόνια και μ' αυτό το σχέδιο, μ' αυτό το όραμα, με αυτές τις πολιτικές παρεμβάσεις, νομίζουμε ότι μπορούμε να τα καταφέρουμε για να υπάρξει μια σταθεροποιημένη και πιο εξυγιαντική παρέμβαση στον χώρο της δημόσιας υγείας. Σας ευχαριστώ.
Ως Κοινοβουλευτικοί Εκπρόσωποι έχουν οριστεί από το Κομμουνιστικό Κόμμα Ελλάδας, ο κ. Καραθανασόπουλος, από το ΣΥΡΙΖΑ ο κ. Ηγουμενίδης, από τη Νέα Δημοκρατία ο κ. Βρούτσης, από τη Χρυσή Αυγή ο κ. Κουκούτσης, από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Λοβέρδος, από το ΠΟΤΑΜΙ ο κ. Μπαργιώτας, από τους ΑΝΕΛ ο κ. Παπαχριστόπουλος και από την Ένωση Κεντρώων η κυρία Μεγαλοοικονόμου. Όλοι θα μιλήσουν έξι λεπτά. Ο κ. Καραθανασόπουλος, κατά τον Κανονισμό, θα μιλούσε δώδεκα λεπτά, αλλά λόγω του ότι μίλησε ο κ. Κουτσούμπας - και πάλι κατά τον Κανονισμό - ο χρόνος μειούται στο ήμισυ. Κατά συνέπεια, όλοι οι Κοινοβουλευτικοί Εκπρόσωποι θα μιλήσουν έξι λεπτά. Κύριε Καραθανασόπουλε, έχετε τον λόγο.
Σας άκουσα με προσοχή, κύριε Υπουργέ. Το ζήτημα δεν είναι να κοιτάζεστε στον καθρέφτη σας και να λέτε «τι ωραίο όραμα, τι αριστερή πολιτική έχω στον χώρο της υγείας!». Το ζήτημα είναι αν αυτό το όραμα, που λέτε ότι είναι αριστερό, συμβαδίζει με τις πράξεις σας. Εδώ είναι το ζητούμενο, ότι αποτελείτε συνέχεια και στον τομέα της υγείας των προηγούμενων πολιτικών. Αυτό είναι το πρώτο. Δεύτερον, δεν μπορείτε να λέτε ότι αυτά που λέει το ΚΚΕ είναι εξωπραγματικά και πως πρέπει να προσαρμοστούμε στις πραγματικές συνθήκες. Τι λέτε, δηλαδή, στον λαό; Ότι η υπόθεση κάλυψης του συνόλου των αναγκών στα ζητήματα της υγείας δεν μπορεί να γίνει, γιατί έτσι προστάζουν οι ανάγκες του κεφαλαίου, γιατί έτσι έχουμε συμφωνήσει με τους δανειστές μας στα πλαίσια των μνημονίων. Άρα, λέτε «προσαρμόστε τις ανάγκες στις απαιτήσεις του κεφαλαίου». Δηλαδή, τι λέτε στο λαό; Να αυτοπαγιδευτεί, να αιχμαλωτιστεί και να μην διεκδικεί, να μην απαιτεί κάλυψη και ικανοποίηση των αναγκών στον τομέα της υγείας, με βάση τις δυνατότητες που υπάρχουν, τις αντικειμενικές δυνατότητες που τις καθορίζει η επιστήμη. Εμείς λέμε ότι όλος ο λαός πρέπει να έχει δημόσια δωρεάν υγεία και να μην συμμετέχει καθόλου, να καταργηθεί δηλαδή η εισφορά για τον κλάδο της υγείας και να είναι δωρεάν για όλους, να είναι ισότιμη η πρόσβαση. Αυτό θεωρείτε ότι είναι κάτι υπερβολικό, κάτι εξωπραγματικό με βάση τα σημερινά δεδομένα. Ας δεχτούμε, λοιπόν, ότι είναι εξωπραγματικό. Για τους ανασφάλιστους, για τους άνεργους τι θα γίνει; Γιατί αυτοί πρέπει να πληρώνουν, κύριε Υπουργέ; Αυτοί δεν έχουν εισοδήματα και τους αντιμετωπίζετε με την ίδια λογική που αντιμετωπίζετε και τους ασφαλισμένους. Σ' αυτούς δεν μπορούσε να είναι δωρεάν; Τι πρέπει; Να έχουν εισόδημα έως 200 ευρώ το μήνα, για να έχουν κάποιες παροχές δωρεάν, και όχι όλες; Γιατί τα μη συνταγογραφούμενα φάρμακα θα τα πληρώσουν, όπως και αυτοί που παίρνουν 200 ευρώ. Από αυτή την άποψη, η περιβόητη αναδιανομή που λέτε ότι κάνετε, είναι μία τρύπα στο νερό. Τι αναδιανομή κάνατε; Το μεγάλο κατόρθωμα που λέτε ότι σας διαχωρίζει από τα υπόλοιπα κόμματα του ευρωμονόδρομου, ότι δηλαδή ασφαλίσατε τους ανασφάλιστους, τους δώσατε ιατροφαρμακευτική περίθαλψη - και το παρουσιάσατε ως μεγάλο επίτευγμα - ποιος το πληρώνει; Το πληρώνει ο κρατικός προϋπολογισμός;
Φυσικά.
Βάζετε χρήματα από τον κρατικό προϋπολογισμό για να καλύψετε τους ανασφάλιστους; Όχι, από τον ΕΟΠΥΥ. Ο ΕΟΠΥΥ, δηλαδή, οι ίδιοι οι ασφαλισμένοι δίνουν τα χρήματα με τις ασφαλιστικές εισφορές για να καλύπτονται και οι ανάγκες των ανασφάλιστων. Ο κρατικός προϋπολογισμός δεν επιβαρύνεται γι' αυτό το κονδύλι. Δεύτερο ζήτημα. Βάλατε καμμία έκτακτη εισφορά στο μεγάλο κεφάλαιο, στους επιχειρηματικούς ομίλους, ώστε να καλύψουν αυτό το κόστος - γιατί όλα τα μετράτε με το κόστος - της ιατροφαρμακευτικής περίθαλψης για τους ανασφάλιστους, για να κάνετε έστω μια στοιχειώδη αναδιανομή; Όχι. Κανένα ειδικό κονδύλι. Να πληρώσουν μια έκτακτη εισφορά οι βιομήχανοι, οι τραπεζίτες και οι εφοπλιστές και τα χρήματα αυτά να πάνε να καλύψουν την ιατροφαρμακευτική περίθαλψη των ανασφάλιστων. Όχι. Τι είπατε; Οι ασφαλισμένοι, αυτοί των οποίων μειώνετε τους μισθούς, των οποίων μειώνετε τις συντάξεις, που βάζετε εισφορά υγείας στους συνταξιούχους, θα πληρώσουν και για τους ανασφάλιστους. Αυτό κάνατε. Κάνατε, δηλαδή, αναδιανομή ανάμεσα στα λιγότερα φτωχά στρώματα σε σχέση με τα πιο φτωχά. Αυτό, νέο μοίρασμα της φτώχειας. Από αυτή την άποψη, εμείς το λέμε καθαρά, κύριε Υπουργέ και θέλουμε να απαντήσουμε στην πρόκληση την οποία βάλατε. Δεν θέλουμε να αφήσουμε αναπάντητο το ερώτημά σας. Το βασικό ερώτημα ποιο είναι, για να είμαστε ρεαλιστές; Μπορεί να βελτιωθεί η κατάσταση στον χώρο της υγείας στο δεδομένο πλαίσιο που καθορίζει το τρίτο μνημόνιο, η δημοσιονομική πολιτική και στόχοι; Αυτό δεν είπατε ότι είναι το βασικό ερώτημα; Εμείς λέμε όχι, δεν μπορεί να βελτιώσει την κατάσταση της υγείας. Γιατί δεν μπορεί να βελτιώσει την κατάσταση της υγείας; Διότι, κατ' αρχάς, η κατάσταση της υγείας ενός λαού εξαρτάται από μια σειρά συνθήκες οι οποίες επιδεινώνονται. Δεν εξαρτάται από τις συνθήκες εργασίας η κατάσταση της υγείας ενός λαού; Οι συνθήκες εργασίας είναι άσχετες; Όταν εντατικοποιούνται και επιδεινώνονται οι συνθήκες εργασίας, θα έχει καλύτερο επίπεδο υγείας; Όταν επιδεινώνεται το βιοτικό επίπεδο του λαού, θα έχει καλύτερες συνθήκες υγείας; Όταν επιδεινώνεται το βιοτικό του επίπεδο, θα έχει καλύτερες συνθήκες υγείας; Σας λέμε, λοιπόν, ότι θα επιδεινωθεί ακόμα περισσότερο η κατάσταση της υγείας του λαού και βεβαίως και τις όποιες μικρομεταβολές κάνετε είναι πάντοτε υπό τη δαμόκλειο σπάθη της επιτυχίας των δημοσιονομικών στόχων, αλλιώς θα ενεργοποιείται ο δημοσιονομικός κόφτης. Διότι οι δαπάνες υγείας δεν εξαιρέθηκαν από τον δημοσιονομικό κόφτη - και το γνωρίζετε πάρα πολύ καλά - ενώ εξαιρέθηκαν οι δημόσιες δαπάνες, τα επενδυτικά σχέδια, τα αναπτυξιακά προγράμματα, αυτά που αφορούν το κεφάλαιο. Τρίτο ζήτημα. Δεν μπορεί με την πολιτική σας να γίνει η υγεία κοινωνικό αγαθό και κοινωνικό δικαίωμα. Δεν μπορεί να γίνει, γιατί συμμετέχει ο άλλος, πληρώνει. Πληρώνει την εισφορά υγείας, πληρώνει τη συμμετοχή στα φάρμακα και τις εξετάσεις, πληρώνει το 1 ευρώ για τη συνταγή, σε κάθε συνταγή. Στο όνομα της μείωσης του μη μισθολογικού κόστους αυξάνετε την άμεσα ιδιωτική χρηματοδότηση και τη στιγμή που η δημόσια δαπάνη τα τελευταία χρόνια έχει μειωθεί πάνω από 35%, έχει αυξηθεί και έχει φτάσει στο 40% η ιδιωτική δαπάνη. Έχει ξεπεράσει το 40%, πλησιάζει περίπου το μισό όσον αφορά το σύνολο των δαπανών για την υγεία. Αυτό τι σημαίνει; Είναι κοινωνικό δικαίωμα; Είναι κοινωνικό δικαίωμα, κύριε Υπουργέ ή είναι εμπόρευμα; Στο κάτω - κάτω της γραφής, είναι εμπόρευμα και θα εμπορευματοποιηθεί ακόμα περισσότερο, γιατί με την πολιτική σας στον τομέα της υγείας δεν αμφισβητείτε την ευρωενωσιακή πολιτική στον τομέα της υγείας. Το τρίτο πακέτο της Ευρωπαϊκής Ένωσης για την υγεία που ψηφίστηκε από το Ευρωπαϊκό Κοινοβούλιο το 2014- το γνωρίζετε πολύ καλά, κύριε Υπουργέ - αυτό δεν θα το εφαρμόζατε από το 2014 έως το 2020; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, με αυτό. Τι λέει το τρίτο πακέτο για την υγεία; Λέει ότι οι μονάδες υγείας πρέπει να είναι βιώσιμες, να έχουμε βιώσιμα συστήματα υγείας. Δηλαδή, ποιος καθορίζει το τι μονάδες υγείας θα αναπτυχθούν και πού; Το κόστος λειτουργίας τους και όχι οι ανάγκες και ότι αυτά τα δημόσια συστήματα υγείας πρέπει να λειτουργούν με τη λογική της ανταποδοτικότητας και της ανταγωνιστικότητας, να καταστούν ανταγωνιστικά βιώσιμα. Αυτό τι σημαίνει; Σημαίνει, λοιπόν, ότι ο δημόσιος τομέας υγείας θα λειτουργεί με τους ίδιους κανόνες και τα κριτήρια του ιδιωτικού τομέα. Δεύτερον, όπου δεν υπάρχει μεγάλη ανάγκη με βάση τους δείκτες που μετράτε, το πόσες γέννες γίνονται, μπορεί να μη χρειάζεται να υπάρχει γυναικολόγος σε ένα νοσοκομείο. Ας κάνει πεντακόσια χιλιόμετρα, διακόσια χιλιόμετρα, εκατό χιλιόμετρα να πάει παραδίπλα για να βρει γυναικολόγο και όχι ότι υπάρχει ανάγκη να υπάρχει γυναικολόγος μόνιμα. Από αυτή την άποψη, λοιπόν, το καθορίζει το κόστος και όχι οι ανάγκες. Από αυτή την άποψη, εμείς το λέμε καθαρά ότι με την πολιτική σας όχι μόνο δεν θα αντιμετωπίσετε, δεν θα αμβλύνετε την υγειονομική ανισότητα, αλλά θα την επιδεινώσετε ακόμη παραπάνω και ότι ο λαός δεν πρέπει να προσαρμόσει τις απαιτήσεις του στις ανάγκες του κεφαλαίου, όπως θέλετε να τον κάνετε, αλλά πρέπει να διεκδικήσει και στον τομέα της υγείας να ανατρέψει τη συγκεκριμένη πολιτική.
Ευχαριστώ, κύριε Καραθανασόπουλε. Κύριε Ηγουμενίδη, έχετε τον λόγο για έξι λεπτά.
Ευχαριστώ, κύριε Πρόεδρε. Επιτρέψτε μου, κατ' αρχάς, να κάνω μία παρατήρηση για τη συζήτηση. Νομίζω ότι για μένα είναι πρωτόγνωρη διαδικασία. Νομίζω ότι αν υπήρχε η δυνατότητα και στα υπόλοιπα κόμματα, εκτός του επερωτώντος κόμματος, να συμμετέχουν στη συζήτηση με περισσότερους από τον Κοινοβουλευτικό τους Εκπρόσωπο, θα ήταν πιο ολοκληρωμένη η συζήτηση. Θα μπορούσε να γίνει μία θεματική συνεδρίαση της Βουλής - για να το πω έτσι - η οποία έχει την αξία της για να αναδειχθούν όλες οι πλευρές ενός θέματος. Κυρίες και κύριοι συνάδελφοι, φαντάζομαι ότι δεν έχετε αντίρρηση - το λέω ιδιαίτερα για τους επερωτώντες - ότι τα αποτελέσματα της πολιτικής των προηγούμενων κυβερνήσεων της Νέας Δημοκρατίας και του ΠΑΣΟΚ που σήμερα αθροιστικά βιώνουμε, έχουν βλάψει ταξικά την υγεία των πολιτών. Σε σχέση μ' αυτήν την πολιτική θα ήθελα να σημειώσω ότι δεν είχαμε μία απλή διαχείριση με λιγότερους πόρους λόγω επιβαλλόμενης από μνημόνια δημοσιονομικής στενότητας, αλλά μια συνειδητή επιλογή συρρίκνωσης της δημόσιας περίθαλψης. Έτσι, το Εθνικό Σύστημα Υγείας σήμερα παρουσιάζει εικόνα βομβαρδισμένου τοπίου. Η υγειονομική φτώχεια, οι αποκλεισμοί, η ανισότητα στην περίθαλψη και την κοινωνική φροντίδα έχουν αναιρέσει θεμελιώδη ανθρώπινα και κοινωνικά δικαιώματα στη χώρα μας. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Γι' αυτόν τον λόγο, κυρίες και κύριοι συνάδελφοι, πιστεύουμε ότι δεν υπάρχει κανένα περιθώριο συνέχισης αυτής της πολιτικής. Γι' αυτόν τον λόγο, για μας είναι αδιαπραγμάτευτη ανάγκη να στηρίξουμε τη δημόσια περίθαλψη σε όλα τα επίπεδα. Ο στρατηγικός στόχος της Αριστεράς και της Κυβέρνησής μας είναι η οικοδόμηση ενός δημόσιου συστήματος υγείας που θα εξασφαλίζει τη δωρεάν ισότιμη πρόσβαση, την καθολική κάλυψη του λαού μας και θα έχει υψηλή ποιότητα παρεχόμενων υπηρεσιών και ελεγχόμενο κόστος. Αυτός δεν είναι ο στόχος μας λόγω κάποιας ιδεολογικής εμμονής, αλλά γιατί έχει αποδειχθεί και διεθνώς ότι τα δημόσια συστήματα υγείας, όταν φυσικά λειτουργούν με κανόνες και έλεγχο, υπερτερούν σε ποιότητα και ως προς το τελικό κόστος των υπηρεσιών, αλλά και στην καταπολέμηση της ανισότητας στην πρόσβαση. Θα ήθελα να σταθώ σε μερικές πλευρές του προγράμματός μας, των στόχων μας, των σχεδίων μας, των αποφάσεων και των θεμάτων στα οποία κινείται η Κυβέρνηση. Όσον αφορά την πρωτοβάθμια φροντίδα υγείας, κατά τη γνώμη μου, ποτέ κάποιο σχέδιο δεν πολεμήθηκε τόσο πολύ πριν από την εμφάνισή του. Αυτό δεν μπορώ να το αντιληφθώ. Θεωρούμε την πρωτοβάθμια φροντίδα υγείας θεμέλιο του δημόσιου συστήματος υγείας και μία πλευρά της, την πρωτοβάθμια φροντίδα υγείας και τη δημόσια υγεία στα μεγάλα αστικά κέντρα της πατρίδας μας, πλευρά που σήμερα είτε υπολειτουργεί είτε λείπει από το Εθνικό Σύστημα Υγείας. Προωθούμε ένα νέο μοντέλο στηριγμένο στον οικογενειακό γιατρό, στην ομάδα υγείας - όχι μόνο γιατρούς - στις τοπικές μονάδες υγείας, στα ιατρεία της γειτονιάς και στις μονάδες αναφοράς τους. Ο στόχος μας είναι η ενιαία, δημόσια, ολοκληρωμένη, υποκείμενη σε κοινωνικό έλεγχο πρωτοβάθμια φροντίδα υγείας όλου του πληθυσμού. Τα ιατρεία της γειτονιάς, οι τοπικές μονάδες υγείας θέλουμε να παρέχουν υπηρεσίες πρωτογενούς και δευτερογενούς πρόληψης - εμβολιασμούς, αγωγή υγείας, κ.λπ. - ιατροφαρμακευτικής περίθαλψης χρόνιων νοσημάτων και εκτάκτων περιστατικών, φυσικής και κοινωνικής αποκατάστασης και φροντίδας στο σπίτι. Αυτό το σύστημα των ιατρείων της γειτονιάς ολοκληρώνεται με την ανάπτυξη των μονάδων αναφοράς με έναν κατ' αρχήν σχεδιασμό στον μέγιστο αριθμό του, ένα ιατρείο ανά πέντε χιλιάδες κατοίκους και μία μονάδα αναφοράς ανά πέντε ιατρεία. Αντιλαμβάνεστε ότι αυτός ο αριθμός, πέρα από τους διαθέσιμους πόρους, εξαρτάται από πολλά στοιχεία και πλευρές κάλυψης των αντίστοιχων περιοχών. Παράλληλα, για την πιο αποδοτική και αποτελεσματική λειτουργία αυτού του νέου συστήματος, από την πρώτη κιόλας επαφή του ασθενή με το ιατρείο της γειτονιάς προτείνουμε τη δημιουργία του ηλεκτρονικού φακέλου υγείας, ο οποίος θα συνοδεύει τον άρρωστο σε όλη του την πορεία στο δημόσιο σύστημα υγείας. Είμαστε έτοιμοι να προχωρήσουμε ένα τέτοιο σύστημα υγείας σε μία από τις περιοχές στο Δήμο Μαλεβιζίου με είκοσι πέντε χιλιάδες κατοίκους. Έχουμε προχωρήσει, αν θέλετε, σε συνεργασία με την τοπική αυτοδιοίκηση για το ποια και πού θα είναι τα ιατρεία με βάση τον χάρτη υγείας και όχι με βάση ρουσφετολογικά ή πελατειακού κράτους κριτήρια. Το θέμα και το ερώτημα που προκύπτει για τη μονάδα αναφοράς είναι το εξής: Πόσα παιδιά έχει η περιοχή, στα οποία οι μονάδες υγείας θα καθορίζουν και είναι υποχρεωμένες να οργανώνουν τον εμβολιασμό τους; Πόσοι είναι οι πνευμονοπαθείς ή οι καρδιοπαθείς της περιοχής, πόσοι είναι οι σακχαροδιαβητικοί άνθρωποι της περιοχής, οι άνθρωποι δηλαδή που οι μονάδες στα «ιατρεία της γειτονίας» θα φροντίζουν τον εμβολιασμό τους, για παράδειγμα το αντιγριπικό εμβόλιο τον χειμώνα; Αυτά τα στοιχεία δεν έχουν καταγραφεί και δεν υπάρχουν πουθενά. Από την πρώτη λειτουργεία των «ιατρείων της γειτονιάς» θα δούμε τι ανάγκες έχουμε σε ειδικότητες. Μέχρι να λύσουμε αυτό το πρόβλημα, μπορούμε να στηριχτούμε στις μονάδες του ΠΕΔΥ που υπάρχουν στην αντίστοιχη περιοχή. Τέλος πάντων, δεν συνεχίζω. Θα επανέλθουμε στο θέμα με το νομοσχέδιο που θα φέρει η Κυβέρνησή μας στο επόμενο διάστημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτό που θα ήθελα να πω, για να κλείσω το θέμα της πρωτοβάθμιας φροντίδας υγείας στον αστικό ιστό της πατρίδας μας, είναι ότι ο σχεδιασμός μας αυτός για την πρωτοβάθμια και τη δημόσια υγεία στα μεγάλα αστικά κέντρα είναι ένας σχεδιασμός μακράς πνοής. Μας βγάζει, κυρίες και κύριοι συνάδελφοι, από τη λογική της αντιμετώπισης του ανθρώπου σαν μια μηχανή που χαλά με μόνη υποχρέωσή μας την επισκευή του, την αποκατάσταση δηλαδή της ικανότητάς του για εργασία, της ικανότητάς του να αποτελεί αντικείμενο εκμετάλλευσης.
Παρακαλώ, ολοκληρώστε.
Ολοκληρώνω. Με κύριο προσανατολισμό στην πρόληψη, στην προαγωγή υγείας και στην δημόσια υγεία ο σχεδιασμός αυτός προσεγγίζει τον άνθρωπο και την υγεία του με την αντίληψη της Αριστεράς. Θα ήθελα να ολοκληρώσω με ένα θέμα ακόμα. Ζητώ την ανοχή σας, κύριε Πρόεδρε, επιτρέψτε μου, ακριβώς για να ολοκληρώσω. Γιατί αυτή η αντιπαράθεση στον χώρο την υγείας; Γιατί για εμάς η υγεία αποτελεί χώρο κάλυψης πραγματικών υγειονομικών αναγκών του πληθυσμού, χώρο κατοχύρωσης ανθρώπινων και κοινωνικών δικαιωμάτων. Το κράτος, κατά τη γνώμη μας, δεν είναι για να εγγυάται την εύρυθμη λειτουργία της αγοράς υγείας, αλλά για να διασφαλίζει θεσμικά, χρηματοδοτικά και λειτουργικά την ισότιμη παροχή αξιόπιστης ιατροφαρμακευτικής φροντίδας και πρόληψης προαγωγής υγείας σε όλους, ανεξάρτητα από την εργασιακή, ασφαλιστική, οικονομική κατάσταση του καθενός ή τη νομιμότητα παραμονής στη χώρας μας. Απέναντι σε αυτήν την προσπάθειά μας - και κλείνω με αυτό, κύριε Πρόεδρε - όντως βρίσκονται εραστές του λιγότερου κράτους, της πολιτικής δηλαδή που υποστηρίζει τη μείωση και κατ' επέκταση τη μετακύλιση των κρατικών υποχρεώσεων για την υγεία στις πλάτες των εργαζομένων. Άρα, δεν μας δημιουργεί κανένα ερωτηματικό η στάση της Νέας Δημοκρατίας και του ΠΑΣΟΚ απέναντι στην καρδιά της κοινωνικής πολιτικής της Αριστεράς. Ωστόσο, μας προκαλεί ερωτηματικά, και σε εμένα προσωπικά, η στάση του Κομμουνιστικού Κόμματος Ελλάδας. Και αυτό γιατί έχουμε συναντηθεί στον αγώνα για δωρεάν δημόσια υγεία. Πέρα, λοιπόν, από την κριτική στάση στις μορφές πάλης που επιλέγει τελευταία, κυρίως ακτιβιστικού χαρακτήρα, οι οποίες, αν θέλετε, κάποιες φορές ενδεχομένως υπονομεύουν και αυτά ακόμα τα αιτήματα για τα οποία ξεκινάνε, δεν μπορώ να εξηγήσω τη στάση του απέναντι στην προσπάθειά μας να σταθεροποιήσουμε και να ενισχύσουμε το δημόσιο σύστημα υγείας, παρά μόνο σαν αποτέλεσμα ιδεοληπτικής εμμονής, να μην αναγνωρίσει δηλαδή τίποτα θετικό, ακόμα και όταν το βλέπει στην Κυβέρνηση, που βασικός της κορμός είναι η Αριστερά.
Κλείστε, σας παρακαλώ.
Κλείνοντας, κυρίες και κύριοι συνάδελφοι, θέλω να πω ότι όσο δύσκολο και αν φαντάζει το έργο μας, πιστεύουμε ότι θα πετύχουμε, γιατί μαζί με τις δικαιολογημένες απαιτήσεις του λαού μας, εισπράττουμε και την υποστήριξή του, και αυτό είναι το ακαταμάχητο όπλο μας. Με τις ζωντανές κοινωνικές δυνάμεις, τόσο στα γενικότερα οικονομικά προβλήματα της πατρίδας μας όσο και ειδικότερα στα θέματα της υγείας, σε μια σχέση αγωνιστικής ενότητας, βασισμένη στην ειλικρίνεια για τα προβλήματα που συναντάμε και τους τρόπους λύσης τους, όσες δυσκολίες και αν συναντήσουμε, πιστεύω ότι θα τις ξεπεράσουμε, θα τα καταφέρουμε. Ευχαριστώ.
Ευχαριστούμε τον κ. Νικόλαο Ηγουμενίδη, Κοινοβουλευτικό Εκπρόσωπο του ΣΥΡΙΖΑ Τον λόγο έχει ο κ. Ιωάννης Βρούτσης, Κοινοβουλευτικός Εκπρόσωπος της Νέας Δημοκρατίας.
Κύριε Πρόεδρε, κυρίες και κύριοι συνάδελφοι, στην επίκαιρη επερώτηση την οποία κατέθεσε σήμερα το Κομμουνιστικό Κόμμα Ελλάδας για την υγεία θα περίμενε κάποιος να τοποθετηθεί η Κυβέρνηση με περισσότερο θάρρος, περισσότερη ειλικρίνεια, περισσότερη σοβαρότητα. Δυστυχώς, κύριοι Υπουργοί, σήμερα ζήσαμε το θέατρο του απόλυτου πολιτικού κυνισμού. Ακούσαμε τον Υπουργό λίγο πριν. Την ώρα, κύριε Υπουργέ, που σήμερα - δεν ξέρω αν το ξέρετε - απεργούν οι γιατροί οι οποίοι είναι συμβεβλημένοι με τον ΕΟΠΥΥ - τα διαγνωστικά κέντρα - και είναι έξι μήνες απλήρωτοι και δεν έχουν πάρει ούτε ένα ευρώ, αντί να πείτε κάτι για αυτό, γιατί είναι ένα μεγάλο υγειονομικό θέμα για τη χώρα, προτιμήσατε να κάνετε και να καταθέσετε το ιδεολογικό μανιφέστο της Αριστεράς για την υγεία. Δεν καταλαβαίνετε ότι ο κόσμος σας πήρε χαμπάρι; Δεν καταλαβαίνετε ότι ο κόσμος σας πήρε χαμπάρι και κουράστηκε από τα «θα» και τις καλές προθέσεις της Αριστεράς; Κυβερνάτε ήδη ενάμιση χρόνο και είστε η χειρότερη Κυβέρνηση που πέρασε ποτέ από τον χώρο της υγείας, γιατί η δημόσια υγεία ουσιαστικά κατέρρευσε στα χέρια σας. Κατέρρευσε στην κυριολεξία! Και αυτό είναι κάτι που ξέρετε ή ίσως δεν το ξέρετε, γιατί δεν πάτε στα νοσοκομεία. Αποφεύγετε να πάτε στα νοσοκομεία. Πηγαίνετε προεκλογικά με τους συνδικαλιστές, τους οποίους τώρα δεν θέλετε ούτε να βλέπετε!
Εσύ έχεις πάει σε κανένα νοσοκομείο;
Εσύ είσαι Υπουργός! Και δεν σου επιτρέπω να με διακόπτεις!
Σε παρακαλώ τώρα! Θα μιλήσεις πάλι για τα νοσοκομεία!
Δεν σου επιτρέπω να με διακόπτεις! Και μη νευριάζεις! Να χαμηλώσεις τους τόνους! Εμπαίξατε και εξαπατήσατε τον κόσμο. Γνωρίζεις πως υποφέρει σήμερα το νοσηλευτικό προσωπικό στα νοσοκομεία; Γνωρίζεις ότι οι γιατροί δουλεύουν από το πρωί μέχρι το βράδυ; Και αντί να πείτε ένα δημόσιο «ευχαριστώ» στον κόσμο της υγείας, τον κοροϊδεύετε και τον προκαλείτε και του κουνάτε το δάχτυλο! Γνωρίζετε ότι οι ασθενείς σήμερα αναγκάζονται να αγοράσουν οι ίδιοι υλικά για να πάνε στο νοσοκομείο; Δεν υπάρχουν υλικά στα νοσοκομεία για να θεραπευθούν και τους αναγκάζουν, τους λένε αναγκαστικά να πάνε να αγοράσουν υλικά. Κυρίες και κύριοι συνάδελφοι, είναι πραγματικά θράσος να ακούμε τον Υπουργό να λέει τι θα έκανε η Νέα Δημοκρατία. Μα, εμείς ήμασταν. Εμείς κάναμε και παραλάβατε από εμάς. Δεν είναι τυχαίο…
Βέβαια! Και διαλύσατε την πρωτοβάθμια υγεία!
Ξέρω εκνευρίζεστε, Υπουργέ! Τα κάνατε θάλασσα! Για πηγαίνετε σε ένα νοσοκομείο, αλλά να μην είναι Σαββατοκύριακο! Πηγαίνετε σε ένα νοσοκομείο! Είναι πρόκληση και θράσος να λέτε τι θα έκανε η Νέα Δημοκρατία. Μα, παραλάβατε από τη Νέα Δημοκρατία! Και δεν είναι τυχαίο ότι σήμερα, ενάμιση χρόνο διακυβέρνησης ΣΥΡΙΖΑ, δεν υπάρχει ούτε ένας γιατρός ούτε ένας διοικητικός υπάλληλος ούτε ένας νοσηλευτής που να λέει ότι σήμερα είναι καλύτερα από πριν. Όλοι λένε: «Μη χειρότερα», «Τέτοια Κυβέρνηση και τέτοια πολιτική ηγεσία δεν ξαναπέρασε ποτέ». Για να κάνουμε μια σύγκριση. Και έρχομαι στη νησιωτική Ελλάδα στην οποία και αναφερθήκατε. Το βόρειο - νότιο Αιγαίο έχει κατά 20,9% λιγότερο ιατρικό προσωπικό, 1,5% λιγότερο διοικητικό προσωπικό το βόρειο Αιγαίο, 10,2% το βόρειο Αιγαίο, 7,2% το νότιο Αιγαίο, 6,3% λιγότερο το νότιο Αιγαίο. Αυτή είναι η νησιωτική πολιτική που τάζετε ότι θα πηγαίνουν τα καράβια - τουλάχιστον έτσι άκουγα εγώ στην περιοχή μου - θα κατεβαίνει ο καταπέλτης του πλοίου και θα γεμίζει γιατρούς το νησί; Και έρχομαι στη διακομιδή των νησιωτών. Ξέρετε - ίσως δεν το ξέρετε, αλλά είναι καλό να το μάθετε - ότι η διακομιδή στα νησιά δεν γίνεται πλέον.
Ποιος το είπε αυτό; Θα μας πείτε;
Δεν υπάρχουν τα ελικόπτερα του ΕΚΑΒ. Τα καθηλώσατε κάτω! Η μετακίνηση γίνεται με πυροσβεστικά ελικόπτερα, τα οποία δεν υπάρχουν, όπως δεν υπάρχουν ούτε δυνατότητες υγειονομικής παροχής ούτε οξυγόνο. Εκεί φτάσατε την υγεία στα νησιά! Όσον αφορά τα ζητήματα που αφορούν τα ασθενοφόρα του ΕΚΑΒ, φτάσατε στο σημείο να βάζετε ως οδηγούς στο ΕΚΑΒ υπαλλήλους των δήμων και της Πυροσβεστικής, χωρίς να έχουν τη στοιχειώδη επάρκεια γνώσης; Και μιλάτε για την υγεία, την οποία διαλύσατε; Όσον αφορά τα νησιά του Αιγαίου, κυρίες και κύριοι συνάδελφοι, προχθές στην Πάρο υπήρξε ένα επεισόδιο. Αναγκάσατε τους κατοίκους στην Πάρο να κατέβουν στο λιμάνι, για να εμποδίσουν να φύγει το μοναδικό ασθενοφόρο από το νησί της Πάρου. Και προεκλογικά - αν και δεν είναι ώρα να τα πούμε - τάζατε λαγούς και πετραχήλια. Τάζατε λαγούς και πετραχήλια στον ελληνικό λαό για την υγεία! Αυτό είναι πρόκληση. Όμως, είμαι υποχρεωμένος να σας πω το εξής: Υπάρχουν άλλοι Υπουργοί της Κυβέρνησης οι οποίοι κλαίνε στις αποκρατικοποιήσεις. Εσείς σήμερα καταθέσατε το όραμά σας για όταν θα γίνετε κυβέρνηση. Σας θυμίζω ότι είστε Κυβέρνηση! Όμως, θεωρώ ότι αποτελεί τη χειρότερη μορφή πολιτικού τυχοδιωκτισμού να ακούω Υπουργό της Κυβέρνησης, ο οποίος να λέει απολογητικά ότι δεν μπορούμε να εφαρμόσουμε το πρόγραμμά μας, γιατί επικρατούν νεοφιλελεύθερες απόψεις και αντιλήψεις στον κόσμο, στην κοινωνία. Καλά, δεν ντρέπεστε; Καταλαβαίνετε τι λέτε; Συνειδητοποιείτε τι λέτε; Δηλαδή…
Πού το άκουσες αυτό;
Υπουργέ, ακούστε τι λέτε! Εσείς το είπατε πριν λίγο εδώ. Ακούστε, λοιπόν, τι λέτε! Ότι πουλάτε τη συνείδησή σας, τις αρχές σας και τις αξίες σας, για να κρατήσετε τη θέση του Υπουργού. Αυτό λέτε!
Έλεος!
Αφού δεν μπορείτε να εφαρμόσετε το πρόγραμμά σας, ανταλλάσσετε τα ιδεολογικοπολιτικά σας «πιστεύω», για να κρατήσετε τη θέση του Υπουργού.
Έλεος!
Όμως, κλαίτε και μάχεστε για το ιδεολογικό αφήγημα της Αριστεράς στον χώρο της υγείας. Δεν υπήρξε ποτέ τόσος τυχοδιωκτισμός στην πολιτική ζωή του τόπου! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχω χρόνο, κύριε Πρόεδρε, όπως και ο προηγούμενος;
Ναι, έχετε ένα λεπτό, κύριε Βρούτση.
Θέλω, λοιπόν, να πω και δύο στοιχεία τα οποία έχουν την αξία τους. Σας παραδώσαμε την υγεία με τεσσερισήμισι χιλιάδες θέσεις εργασίας έτοιμες, γραμμένες στον προϋπολογισμό, για να κάνετε διορισμούς. Εσείς, όμως, επιλέξατε την ΕΡΤ και τους φίλους σας, το πελατειακό σας σύστημα. Ανταλλάξατε την υγεία με ΕΡΤ και φίλους. Εκεί πήγαν οι προσλήψεις. Εκεί πήγαν τα χρήματα του φορολογούμενου Έλληνα πολίτη. Σας παραδώσαμε το σύστημα υγείας με ληξιπρόθεσμα 1,8 δισεκατομμύρια ευρώ και σήμερα το έχετε φτάσει στα 3 δισεκατομμύρια ευρώ χρέη. Σας παραδώσαμε τις επιχορηγήσεις των νοσοκομείων με 1,4 δισεκατομμύρια και σήμερα είναι στο 1,1 δισεκατομμύριο. Αυτοί είστε. Αυτή είναι η πολιτική σας για την υγεία. Άλλωστε, μην κρυβόμαστε, αυτή είναι η αριστερή πολιτική. Αυτή είναι η αριστερή πολιτική για την υγεία και αυτή είναι η αντίληψη που έχετε για τα πράγματα στη δημόσια υγεία. Αυτό είναι το πραγματικό σας πρόσωπο: υποχρηματοδότηση, υποστελέχωση, ανικανότητα, αναξιοκρατία, λαϊκισμός. Αλλά εφαρμόζοντας όλα αυτά και πλέον μπαίνοντας στην πραγματικότητα της ζωής που πρέπει να κυβερνήσετε και να ασκήσετε πολιτική, υπέρ του κοινωνικού προσώπου του κράτους, επικαλείστε τις αόρατες δυνάμεις, παγκόσμιες αόρατες δυνάμεις, που εμποδίζουν τον καλό ΣΥΡΙΖΑ να εφαρμόσει την καλή πολιτική. Μα, ποιον κοροϊδεύετε, τέλος πάντων; Είστε η πρώτη Κυβέρνηση της μεταπολίτευσης, που γκρέμισε το δημόσιο σύστημα υγείας. Κλείσανε δημόσια νοσοκομεία, τομείς. Τι κάνατε στην Πτολεμαΐδα; Έκλεισε ο τομέας της παθολογίας. Τι κάνατε στο Ασκληπιείο της Βούλας; Κλείσατε το τμήμα αιμοκάθαρσης. Πρώτη φορά Αριστερά. Πρώτη φορά ΣΥΡΙΖΑ. Αυτοί είστε. Αυτή είναι η αριστερή πολιτική. Ο κόσμος το βιώνει. Ο κόσμος το ζει. Αυτή είναι δυστυχώς, κυρίες και κύριοι συνάδελφοι, η ωμή πραγματικότητα: Δυστυχώς, ΣΥΡΙΖΑ και Αριστερά βλάπτουν σοβαρά την υγεία. Ευχαριστώ πολύ.
Κύριε Πρόεδρε, θα ήθελα τον λόγο, για να απαντήσω στον κ. Βρούτση.
Θα απαντήσετε μετά, κύριε Υπουργέ. Τον λόγο έχει ο κ. Κουκούτσης από τη Χρυσή Αυγή.
Ευχαριστώ, κύριε Πρόεδρε. Σήμερα στη συζήτηση αυτή, τι παρακολουθήσαμε; Δύο, τρεις ιδεολογικές πλατφόρμες, την πάλη ανάμεσα στον δογματικό κομμουνισμό και στη ρεβιζιονιστική αριστερά. Βέβαια, ο πόνος είναι ότι είναι δικά σας παιδιά. Εσείς τα εκθρέψατε, αλλά σήμερα αντί να ακούτε τον Στάλιν που τους μαθαίνατε, ακούτε τον Μπερλίνγκουερ τον Καρίγιο, τον Μαρσέ. Είναι κι αυτό μια άποψη. Όλα είναι μεσοβέζικα σε αυτήν τη χώρα, ιδεολογίες, πρακτικές, θέσεις, εξ ου και τα χαμόγελα νωρίτερα δικαιολογημένα από την πλευρά του ΚΚΕ για την αριστερή άποψη του ΣΥΡΙΖΑ. Άλλωστε, ο κ. Κατρούγκαλος τον τελευταίο καιρό, μιλώντας στη Μεσσηνία, μίλησε για καινούργια Βάρκιζα. Τέλος πάντων, θα τα δούμε όλα αυτά. Γιαλαντζί λοιπόν όλα. Γιαλαντζί δεν είναι μόνο η παραπλάνηση των πολιτών, που τους μεταφέρετε μια εικονική πραγματικότητα, λες και αυτοί οι άνθρωποι δεν μπαίνουν σε νοσοκομεία, δεν βλέπουν το χάλι το σημερινό. Η επιχορήγηση του ΕΟΠΥΥ είναι χαμηλότερη. Κατάντησαν τα βιβλιάρια ασθενείας κουρελόχαρτα. Η ιατροφαρμακευτική περίθαλψη πληρώνεται από τις τσέπες των πολιτών. Δεν μπορεί να κρυφτεί η τραγική κατάσταση που είναι σήμερα η υγεία. Δεν μπορεί να κρυφτεί. Τα νοσοκομεία δεν διαθέτουν φαρμακευτικό και υγειονομικό υλικό, ας είμαστε ρεαλιστές. Δεν διαθέτουν το στοιχειώδες υγειονομικό υλικό, γάζες, βαμβάκι, γάντια, σύριγγες κ.λπ. Αναστέλλονται χειρουργεία, λόγω έλλειψης υλικών, κινδυνεύουν ανθρώπινες ζωές και στην τηλεόραση βλέπεις άλλα πράγματα. Ο απολογισμός, όμως, στις προσλήψεις είναι μηδέν. Μία στις τρεις θέσεις είναι κενές σε οργανισμούς που συστήθηκαν, σύμφωνα πάντα με τις μνημονιακές προβλέψεις, γιατί έχουμε κατάργηση χιλιάδων οργανικών θέσεων. Το προσωπικό στα νοσοκομεία σήμερα είναι γύρω στις σαράντα πέντε χιλιάδες. Προ μνημονίου ήταν γύρω στις εξήντα πέντε. Σε κάθε κλινική είναι μία νοσηλεύτρια για σαράντα ασθενείς. Πρέπει να διαχωρίσουμε κάτι. Υπάρχει ιδιωτικός τομέας στην υγεία. Υπάρχουν τα μικροϊατρεία, αυτά που είμαστε εμείς, τα γιατρουδάκια που λέει ο κόσμος, της επαρχίας, των Αθηνών, της περιφέρειας. Υπάρχουν και τα trust και τα χρήματα τα πολλά, τα «τρωκτικά», που δεν είναι τα ιατρεία της γειτονιάς, του Γκύζη, των Αμπελοκήπων, της Πετρούπολης, του Περιστερίου. Αλλού είναι. Οι υποχρεώσεις, λοιπόν, των γιατρών σε προμηθευτές, σε ελληνικό δημόσιο, ασφαλιστικά ταμεία, δημόσιες επιχειρήσεις τρέχουν διαρκώς και κανένας σε αυτούς δεν κάνει πίστωση. Άνθρωποι πεθαίνουν, περιμένοντας να βρουν μια θέση σε μια μονάδα εντατικής θεραπείας και παραμένουν διακόσια κρεβάτια κλειστά, λόγω έλλειψης προσωπικού. Γιατροί και νοσηλευτές εργάζονται στα όρια της εξάντλησης στις κλινικές και στα επείγοντα και οι προσλήψεις που γίνονται - και το είπε ο κύριος Υπουργός - είναι και μόνιμου προσωπικού αλλά κυρίως επικουρικοί. Σκλάβοι στη γαλέρα, με πενιχρούς μισθούς, να δουλεύουν ατελείωτες ώρες, επικουρικοί, ουσιαστικά δηλαδή συμβασιούχοι. Υπάρχει, κυρίες και κύριοι συνάδελφοι, έλλειψη σχεδιασμού. Υπάρχει αδυναμία άσκησης διοίκησης. Είμαστε εγκλωβισμένοι ξανά στον κομματισμό. Εάν αναλογιστεί κανείς ότι, με όλους αυτούς τους συρρικνωμένους προϋπολογισμούς, οι δημόσιες δομές καλούνται να αντιμετωπίσουν όχι μόνο την περίθαλψη και την νοσηλεία των Ελλήνων πολιτών, αλλά έχουμε και εκείνη των χιλιάδων προσφύγων και λαθρομεταναστών. Αντιλαμβάνεστε, λοιπόν, το πρόβλημα, που έχει ενσκήψει στο σύστημα, ιδίως στα νοσοκομεία και τα κέντρα υγείας των περιοχών που βρίσκονται οι αλλοδαποί πληθυσμοί. Οι προϋπολογισμοί δεν επαρκούν, ενώ οι ελλείψεις αναλωσίμων υλικών και φαρμάκων στα νοσοκομεία του ΕΣΥ ήδη είναι ορατές και είμαστε στους πρώτους μήνες. Λένε για εμάς ότι δεν έχουμε θέσεις. Κάλεσε ο κύριος Υπουργός τα υπόλοιπα κόμματα να πουν κάποιες θέσεις. Να λοιπόν οι δικές μας, οι εθνικιστικές θέσεις, οι θέσεις της Χρυσής Αυγής: Η φροντίδα της δημόσιας υγείας πρέπει να είναι ευθύνη μιας κεντρικής εθνικής υπηρεσίας υγείας, με εκτεταμένο πρόγραμμα πρόληψης, που θα στοχεύει στην πρόληψη του καρκίνου, των καρδιακών παθήσεων και εμφραγμάτων, στη μείωση των ατυχημάτων στο σπίτι και την εργασία και στην φροντίδα των αναπήρων. Θα πρέπει να υπάρχει ένα συνολικό ποσό χρηματοδότησης, το οποίο θα παρέχει ένα σφαιρικό μηχανισμό ελέγχου του εθνικού συστήματος υγείας. Οι γενικοί γιατροί πρέπει να λειτουργούν ως γιατροί πρωτοβάθμιας φροντίδας, σε εικοσιτετράωρη βάση. Αλλαγή του μοντέλου χρηματοδότησης από μεικτό, δηλαδή, από φορολογία και κοινωνική ασφάλιση, σε μοντέλο που θα στηρίζεται εξ ολοκλήρου στον κρατικό προϋπολογισμό. Χρειάζεται η διαμόρφωση ενός βασικού πακέτου παροχών, που θα προσφέρεται εντελώς δωρεάν στις φτωχές οικογένειες, ενώ για τους υπόλοιπους θα υπάρχει μεν η ίδια συμμετοχή με εισοδηματικό όμως, και νοσολογικό κριτήριο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συγχωρέστε με, μια σελίδα έχω, κύριε πρόεδρε. Το ΕΣΥ πρέπει να διοικείται από ένα κεντρικό όργανο σχεδιασμού, συντονισμού, αξιολόγησης και ελέγχου. Να συσταθεί ένα νέο καθεστώς εργασιακών σχέσεων, επιτέλους. Να υπάρξει, δηλαδή, μονιμότητα στους γιατρούς και στο προσωπικό, η οποία θα συνδεθεί με δεκαετή έστω αξιολόγηση. Οι διοικήσεις να επιλέγονται βάσει τεχνοκρατικών και επαγγελματικών προσόντων. Χρειάζεται πραγματική αναδιάρθρωση του νοσοκομειακού χάρτη σε επίπεδο νοσοκομείων, κλινικών, εργαστηρίων και ορθολογική ανακατανομή. Να καταστήσουμε την πρωτοβάθμια φροντίδα υγείας κορωνίδα του ΕΣΥ, ως πρέπει. Να πάψει επιτέλους η υποχρηματοδότηση και η υποστελέχωση. Να καθιερωθούν νέες σχέσεις συνεργασίας συμπληρωματικότητας, μεταξύ του δημοσίου και του ιδιωτικού τομέα. Η Χρυσή Αυγή αγωνίζεται για την ανάπτυξη ενός εθνικού συστήματος δωρεάν παροχής υπηρεσιών στον ελληνικό λαό. Πρέπει επιτέλους, να τεθεί άμεσα φραγμός στις πρακτικές διεφθαρμένης και κλεπτοκρατικής διαχείρισης. Λογιστικός έλεγχος σε όλα τα δημόσια νοσοκομεία και οριστικό τέλος στην αλόγιστη σπατάλη. Τέλος στην πολυφαρμακία και στην πολύσυνταγογράφηση. Επιβολή αυστηρών ποινών στους παρανομούντες διοικητές νοσοκομείων, ιατρούς, νοσηλευτές και διοικητικούς υπαλλήλους. Επιδότηση, επιτέλους, της εγχώριας αγοράς φαρμάκων, φαρμακοβιομηχανίας και προτίμηση αγοράς φαρμάκων που παράγονται στην Ελλάδα και όχι εισαγομένων για τα δημόσια νοσοκομεία. Η Χρυσή Αυγή διακρίνει ριζικά την ελληνική φαρμακοβιομηχανία από τους πολυεθνικούς, φαρμακευτικούς κολοσσούς και την θεωρεί έναν από τους ελάχιστους εναπομείναντες ισχυρούς κλάδους της οικονομίας. Και μάλιστα, με εξαγωγικό προσανατολισμό. Καμμία παροχή υγείας σε λαθρομετανάστες, παρά μόνο σε έκτακτες περιπτώσεις. Να σταματήσουν τα ελληνικά νοσοκομεία να περιθάλπουν όσους έχουν εισβάλει παράνομα στη χώρα και χρεώνουν εκατοντάδες εκατομμύρια ευρώ τα δημόσια ταμεία.
Ολοκληρώστε, σας παρακαλώ την σκέψη σας.
Ναι, κύριε Πρόεδρε, και σας ευχαριστώ πάρα πολύ για την ανοχή σας. Κύριε Υπουργέ, απευθύνομαι και σε σας και στον κύριο Υφυπουργό, στις δικές μας ερωτήσεις δεν απαντάτε. Δικαίωμα σας είναι. Οι απαντήσεις που παίρνουμε σε ερωτήσεις, που κάνουμε στο Υπουργείο Υγείας - και προς εσάς, δηλαδή - είναι ουσιαστικά ότι «είστε εγκληματική οργάνωση, είστε φασίστες και δεν σας απαντάμε». Αυτό γίνεται. Αλλά, σας ξαναείπα σε μια επιτροπή. Δεν απαντάτε σε εμάς. Ποιος είναι τώρα ο Δημήτρης ο Κουκούτσης να του απαντήσετε προσωπικά; Αλλού δεν απαντάτε. Δεν απαντάτε σε δέκα χιλιάδες Μεσσήνιους, οι οποίοι το πρωί όταν πηγαίνουν για δουλειά, για μεροκάματο ή όταν μπαίνουν στο νοσοκομείο και υπάρχουν ελλείψεις, εκεί δεν γράφει: Χρυσή Αυγή, Κομμουνιστικό Κόμμα Ελλάδας, Νέα Δημοκρατία, ΣΥΡΙΖΑ. Γράφει: Έλληνας εργαζόμενος. Ένας από εμάς. Και παρεμπιπτόντως - και τελειώνω αφού βρέθηκα εδώ - θα ήθελα εκ μέρους του ΣΥΡΙΖΑ κάποια στιγμή να μας πουν στο Ε9 ποιων ανθρώπων, ποιων πολιτών είναι γραμμένο το κτήριο της Κουμουνδούρου; Κουίζ. Ευχαριστώ πολύ.
Ευχαριστούμε τον κ. Δημήτριο Κουκούτση, Κοινοβουλευτικό Εκπρόσωπο του Λαϊκού Συνδέσμου - Χρυσή Αυγή. Προχωρούμε με τον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ - ΔΗΜΑΡ, κ. Ανδρέα Λοβέρδο. Κύριε Λοβέρδο, έχετε τον λόγο.
Ευχαριστώ, κύριε Πρόεδρε. Άκουγα αυτές τις ημέρες πάλι, με ευκαιρία τον γενικό πολιτικό διάλογο, στελέχη της σημερινής πλειοψηφίας να λένε στα μέσα ενημέρωσης και εδώ στη Βουλή, ότι «έχετε καταστρέψει τη χώρα», ότι «σαράντα χρόνια, εσείς που μας καταντήσατε», κ.λπ.. Επειδή με τέτοιου είδους επιχειρήματα - όχι ακριβώς αυτά - ασχολήθηκε και ο Υπουργός Υγείας, αισθάνομαι την υποχρέωση, κύριε Πρόεδρε, να δώσω ορισμένες διευκρινήσεις ενώπιον της Εθνικής Αντιπροσωπείας. Αυτά τα σαράντα χρόνια, δηλαδή, τα χρόνια της Μεταπολίτευσης - λες και πριν ήταν καλά που είχαμε χούντα, κάνουν την τομή από εκεί - η Ελλάδα απέκτησε μεσαία τάξη, η παιδεία απέκτησε σχολεία με εγκαταστάσεις όσο μπορούσαμε καλύτερες, με πανεπιστήμια. Οι πόλεις της χώρας γέμισαν από γυμναστήρια που αθλείται η νεολαία μας. Τα παιδιά των οικογενειών όλα αυτά τα χρόνια - αλλά και τώρα ακόμη κάποια από αυτά - μπορούν και οδηγούν με τα αυτοκίνητα, που τους έχουν αγοράσει οι γονείς τους στους δρόμους της χώρας. Γενικά η ασφάλιση αποτέλεσε θέμα όλων των Ελλήνων και όχι θέμα ορισμένων. Θέλω να θυμίσω ότι μέχρι να έρθουμε εμείς τουλάχιστον στην εξουσία το 1981 η κοινωνική ασφάλιση ήταν μερικό φαινόμενο στην Ελλάδα. Για τα θέματα που συζητάμε, δεν χρειάζεται μεγάλη προσπάθεια να διευκρινίσει κανείς ότι το Εθνικό Σύστημα Υγείας και οι τεράστιες υποδομές που διαθέτει η χώρα ήταν αποτέλεσμα των δικών μας πρωτοβουλιών και συνολικά των χρόνων της Μεταπολίτευσης. Αυτά ήταν τα σαράντα χρόνια της Μεταπολίτευσης. Ξέσπασε η κρίση. Των φρονίμων τα παιδιά, λέει ο ελληνικός λαός, μαγειρεύουν πριν πεινάσουν. Για αυτό μπορεί κανείς να μας μεμφθεί και θα έχει δίκιο. Έπρεπε να ληφθούν μέτρα νωρίς και δεν ελήφθησαν. Για να δούμε τώρα τη στάση των κομμάτων, που σήμερα κάνουν αυτήν την κριτική και παρ' ότι έχει εξαντληθεί η κριτική τους, μόνο αυτό τους έχει μείνει. Τι λέγανε τα χρόνια αυτά, τα καλά χρόνια ας πούμε, τα χρόνια της οικονομικής ακμής; Λέγανε ότι τίποτα δεν πάει καλά και, εάν δίναμε 1 ευρώ, ζητούσαν 10 ευρώ. Εάν κάναμε μια πρόσληψη, ζητούσαν δεκαπέντε. Εάν δίναμε 10 ευρώ, ζητούσαν 20 ευρώ. Η πολιτική τους τι ήταν; Η αντιπολίτευση του «δώσε και άλλο». Τι είπαν στις προσπάθειές μας να αναμορφώσουμε το ασφαλιστικό σύστημα το 2001; Είπαν «όχι» και μαζί με δικές μας δυνάμεις βγήκαν στον δρόμο. Όλη αυτή η ιστορία δεν κόστισε τα χρήματα, βέβαια, που είπε ο κ. Γιαννίτσης - υπερβολές - το 80% του δημόσιου χρέους. Στα 319 δισεκατομμύρια ευρώ το 80%; Όχι. Αυτό είναι υπερβολή. Αλλά μίνιμουμ 50 δισεκατομμύρια ευρώ κόστισε. Ας μείνουμε στον χώρο της υγείας. Το ανέφερα τελευταίο από τα καλά παραδείγματα, για την εποχή της ακμής, για να τα δούμε τώρα και στην εποχή της κρίσης όσο μπορώ πιο γρήγορα. Ήρθε η κρίση: Μείωση των δαπανών για το φάρμακο. Μιλάμε για κάτι δισεκατομμύρια ευρώ, όχι για κάποια εκατομμύρια που μιλούν σήμερα. Τι είπε η σημερινή Κυβέρνηση, τότε μικρή μειοψηφία, αργότερα μεγαλύτερη μειοψηφία στη Βουλή; «Όχι» σε όλα! Ποια νομοθετική προσπάθεια εψήφισε και στήριξε για να μειωθεί η τιμή του φαρμάκου; Καμμία. Δεν αναφέρομαι στους παρόντες Υπουργούς, αλλά στον προκάτοχό τους. Έχω πει από αυτήν την Αίθουσα ότι ο προκάτοχός τους ελέγχεται για την μη έκδοση νέας τιμολόγησης κατά τον καιρό της θητείας του. Την ευθύνη του αυτή, τουλάχιστον σε πολιτικό επίπεδο, την έχουμε στο μυαλό μας ζωντανή και ακέραιη. Καθυστέρησε δραματικά. Ήρθε ο επόμενος Υπουργός - Αναπληρωτής Υπουργός τότε - για να τη δημοσιεύσει. Συνολικά οι δαπάνες στον χώρο της υγείας ασύγκριτες, με ρεμούλες και σπατάλη! Τις μειώσαμε. Ποια προσπάθεια αυτής της μείωσης στήριξαν; Καμμία. Κάναμε διαδικασίες εξορθολογισμού, γνώσεις δαπανών και εσόδων με το esy.net. Το κάναμε δωρεάν, χωρίς να λέμε πολλά - πολλά. Το κάναμε! Το λειτουργούν σήμερα; Δεν γνωρίζω. Νομίζω όχι. Δεν ακούω καλά μηνύματα για αυτό. Μεταφορά της τιμολόγησης των φαρμάκων στο Υπουργείο Υγείας. Την στήριξαν; Την καταψήφισαν. Και άλλα και άλλα. Συν τοις άλλοις, επί των δικών μου ημερών - μετά δεν έχω παρακολουθήσει - μισή υποδομή δεν έκλεισε. Αντίθετα, άνοιξαν υποδομές και έχω πρόχειρα τώρα στο μυαλό μου το Κέντρο Υγείας στο Περιστέρι και το Κέντρο Υγείας στη Χαλκιδική. Δεν θυμάμαι την κοντινότερη πόλη από την οποία παίρνει και το όνομά του όταν συνεννοούμαστε μεταξύ μας. Εσείς, κύριοι της πλειοψηφίας, σήμερα τι κάνατε απέναντι σε όλα αυτά; Πού στηρίξατε, τουλάχιστον με έναν λόγο επιεική; Πουθενά. Αντιθέτως, θυμάμαι ειδικά της προσπάθεια για τον ΕΟΠΥΥ που ήταν η εφαρμογή ενός αιτήματος από τη δεκαετία του '70, κύριε Πρόεδρε, το Υπουργείο το δικό μου τότε ήταν κατειλημμένο από τις δυνάμεις, που σήμερα είναι στην πλειοψηφία που πραγματικά ασελγούσαν στο χώρο του κέντρου του Εθνικού Συστήματος Υγείας. Κανένας άλλος δεν φέρθηκε όπως αυτοί. Κανένας άλλος δεν χτύπησε όπως αυτοί. Χτύπησε κατά κυριολεξία. Δεν προπηλάκισε με λόγια. Χτύπησε. Ανέλαβε αυτή η πολιτική δύναμη τη διακυβέρνηση του τόπου. Τι είδαμε από τότε; Είδαμε κάτι από τα υπεσχημένα τα οποία υπόσχονταν σε χρόνο ιστορικό συγκεκριμένο με όλα γνωστά; Έκανε τίποτα απ' όλα αυτά; Τίποτα δεν έκανε απ' όλα αυτά. Σκληρές πολιτικές, σκληρότερες πολιτικές, εξαγγελίες για την προϋπολογισμό του 2016, που δεν υπάρχει καμμία περίπτωση να τηρηθούν, για μεγαλύτερες δαπάνες στον χώρο της υγείας. [[Στο σημείο αυτό Κτυπάει προειδοποιητικά το κουδούνι λήξης της ομιλίας του κυρίου Βουλευτή]] Άκουσα τον Υπουργό να αναντιστοιχεί με τις πράξεις του, να μιλάει εδώ ωσάν να μιλάει εκτός ιστορίας, σαν να μην έχουμε 1η Ιουλίου 2016, αλλά σαν να έχουμε μια άλλη μέρα ενός άλλου έτους σε μια άλλη χώρα. Τον άκουσα να μιλάει για τις καλές του προθέσεις. Ουδέποτε τις αμφισβητήσαμε. Ούτε προδότη τον λέμε, ούτε γερμανοτσολιά, ούτε άνθρωπο των συμφερόντων, όπως μας έλεγαν. Ειδικά ο συνδικαλιστικός τους εκπρόσωπος, ο κ. Βαρνάβας, που από τη μέρα που ανέλαβε ο κ. Κουρουμπλής εξαφανίστηκε. Κάθε μέρα από το πρωί μέχρι το βράδυ στα κανάλια ήταν. Εξαφανίστηκε κατά κυριολεξία. Έχω καιρό να τον δω, έχω μήνες να δω τον κ. Βαρνάβα. Αυτοί, λοιπόν, οι άνθρωποι που όλα τα ήξεραν…
Στα κανάλια δεν στηρίζεται η Κυβέρνηση, κύριε Λοβέρδο. Αυτή είναι η ουσία.
Σας παρακαλώ, λίγη υπομονή. Θα έχετε ξανά τον λόγο. Τώρα θα τα ακούσετε όμως. Και όποτε έρχεται θέμα υγείας θα τα ακούτε. Έτσι είναι. Συμπολίτευση - Αντιπολίτευση. Αναντιστοιχία, λοιπόν, λόγων και έργων από μια Κυβέρνηση που, σημειώστε, το 1/3 του χρόνου διαχείρισης της κρίσης είναι Κυβέρνηση. Άλλοι ήταν για τα προηγούμενα 2/3. Σε ό,τι αφορά την κυβέρνηση Παπανδρέου, από την στιγμή της υπογραφής του μνημονίου, είστε περισσότερο στην Κυβέρνηση εσείς από τη δική μας κυβέρνηση. Είστε περισσότερο εσείς. Και εδώ τώρα πια δεν νομιμοποιήστε να λέτε για τις καλές σας προθέσεις. Εγώ δεν τις αμφισβητώ. Είστε υποχρεωμένος να πείτε για τα πεπραγμένα σας. Στα πεπραγμένα σας αναφέρθηκε η επίκαιρη επερώτηση και δεν έχω ούτε χρόνο ούτε και τη διάθεση να αναφερθώ. Θα κάνω όμως τρεις αναφορές. Η μία θα καταλήγει σε ερώτηση. Η κ. Χριστοφιλοπούλου σάς κάνει πέντε φορές ερώτηση για το Θριάσιο Γενικό Νοσοκομείο Ελευσίνας. Γιατί δεν απαντάτε; Εδώ είστε, στη Βουλή. Γιατί δεν απαντάτε; Εμείς όταν ήμασταν στην Κυβέρνηση και εγώ προσωπικά Υπουργός, δεν επέτρεπα το Υπουργείο να μην απαντάει παρά μόνο για λόγους φοβερής ανώτερης βίας, όχι απλής ανώτερης βίας. Δεν μπορούσα εγώ; Ερχόταν Υπουργός. Ερχόταν Υφυπουργός. Είστε δύο εκεί. Έχετε δυνατότητα. Τα ξέρετε τα θέματα. Και δεν επιτρέπεται να μην τα ξέρετε ο ένας του άλλου. Εμείς αναλαμβάναμε ο ένας την ευθύνη του άλλου. Συλλογικά λειτουργεί η Κυβέρνηση, πόσω μάλλον η ηγεσία του ίδιου Υπουργείου. Δεν επιτρέπεται να αφήνετε ερωτήσεις που αφορούν νοσοκομείο, τις τρεις από τις εννιά χειρουργικές κλινικές. Τα βλέπω εδώ. Δεν είναι δική μου ερώτηση. Δεν την ελέγχω, ώστε να μπορώ να κάνω αναπαραγωγή, αλλά βλέπω ότι πέντε φορές έχετε αρνηθεί. Ένα παράδειγμα είναι αυτό που αφορά σε Βουλευτή της Δημοκρατικής Συμπαράταξης. Ένα το κρατούμενο. Είναι μια πληγή για την οποία δεν απαντάτε. Δεύτερον. Στις Μονάδες Εντατικής Θεραπείας υπάρχουν τα γνωστά προβλήματα, που έχει προκαλέσει το Υπουργείο Υγείας. Δεν εξετάζω τώρα ποιος έχει δίκιο ή άδικο. Αυτό είναι καταφανές, αλλά και θέμα της δικαιοσύνης. Ακόμα μαθαίνω σήμερα ότι το νοσηλευτικό προσωπικό δεν έχει προσληφθεί. Αληθεύει, κύριε Πρόεδρε; Αν ολοκληρώθηκε, ολοκληρώθηκε η διαδικασία των εκατό και κάτι γιατρών. Αλλά των τετρακοσίων νοσηλευτών δεν έχει ακόμα ολοκληρωθεί. Και υπάρχει αποτίμηση αυτής της έλλειψης.
Προχωρήστε και στο τρίτο για να ολοκληρώνουμε.
Και κάτι, που το συνδυάζω με τις πρώτες μέρες ανάληψης αυτής της ηγεσίας του Υπουργείου. Εγώ το 2012, πριν φύγω, έκανα μια προκήρυξη για να πάρουμε αυτοκίνητα για να εξοπλιστεί ο στόλος του ΕΚΑΒ, που είναι η πιο κρίσιμη υπηρεσία αυτού του χώρου, κατά τη δική μου γνώμη. Πέρυσι έμαθα από μια κόντρα που έγινε στη Βουλή ότι αυτά ακόμα δεν είχαν αγοραστεί. Το σωτήριο έτος 2015. Τώρα, σωτήριο έτος 2016, έναν χρόνο μετά από εσάς στην ηγεσία του Υπουργείου, τα πήρατε; Αν ήμουν εγώ, βάζοντας το κεφάλι μου, πραγματικά, σε κίνδυνο, θα τα είχα πάρει δέκα φορές. Πήρατε τα αυτοκίνητα; Το ρωτάω γιατί δεν το ξέρω. Δεν το ρωτάω ρητορικά.
Καλώς, κύριε Λοβέρδο.
Δώστε μου λίγο χρόνο και κλείνω. Πήρα τον λόγο για να καταλήξω κάπου αλλού, κύριε Πρόεδρε. Όταν κάναμε προχθές μαζί αυτήν την πραγματικά αξιέπαινη πρωτοβουλία του κοινοβουλίου του Παρισιού, που εσείς εδώ ως Πρόεδρος της Επιτροπής Ευρωπαϊκών εξειδικεύσατε για τα ζητήματα, που αφορούν δεκατρείς καρκινογόνες ουσίες και τα ζητήματα, που θέτει γενικά η Συνθήκη της Λισαβόνας, θυμάστε, το Υπουργείο Υγείας δεν υπήρχε. Συζητάγαμε οι Βουλευτές για καρκινογένεση από δεκατρείς τοξικές χημικές ουσίες, καινούργιες, που προστίθενται στον κατάλογο και το Υπουργείο Υγείας δεν ήταν εκεί. Κυρίες και κύριοι, δεν έχω χρόνο, αλλά πήρα τον λόγο με βασικό μου γνώμονα να σας πω: Είστε Υπουργοί Υγείας εσείς ή Υπουργοί Ασθένειας; Έχετε μιλήσει μια φορά εδώ πέραν των οικονομικών της υγείας για κάτι; Εμείς τις δύσκολες στιγμές, που περνούσαμε εν μέσω κρίσης, κοιτάξαμε και τις μεταμοσχεύσεις - ποιος είναι ο ρυθμός - κοιτάξαμε και τον ΟΚΑΝΑ - όπου μειώσαμε τη λίστα, κύριε Υπουργέ, διότι σε όλα τα νοσοκομεία κάναμε…
Τώρα, μην κάνουμε αυτήν τη…
…και σε αυτά δίναμε έμφαση παρ' ότι τη διαμεσολάβησή μας με τους πολίτες την εμποδίζατε με τους τραμπουκισμούς, που οργάνωνε ο πολιτικός σας χώρος, που εμείς σήμερα καταδικάζουμε. Και όταν μας ρωτούν δικοί μας άνθρωποι «να πάμε;», εμείς λέμε «όχι, όχι σε αυτά». Πρέπει να γίνει πολιτική, όχι τραμπουκισμοί.
Καλώς, κύριε Λοβέρδο. Κλείστε σας παρακαλώ.
Εσείς, λοιπόν, ως Υπουργοί ασθένειας πρέπει να καταλάβετε ότι είσαστε Υπουργοί Υγείας, πρέπει να μιλήσετε γι' αυτό το κοινωνικό αγαθό και να μας πείτε πώς ξεδιπλώνετε τις πολιτικές σας, αντί να κάνετε αυτά που κάνετε.
Ωραία. Μετά θα απαντήσουν οι Υπουργοί. Τον λόγο έχει τώρα ο κ. Μπαργιώτας Κωνσταντίνος, Κοινοβουλευτικός Εκπρόσωπος από το Ποτάμι. Να παρακαλέσω να μένουμε στον χρόνο.
Ευχαριστώ, κύριε Πρόεδρε. Κύριε Υπουργέ, παίρνοντας την πάσα από τον κ. Λοβέρδο σε σχέση με τις πολιτικές που έχουν να κάνουν με τις μεταμοσχεύσεις κ.λπ., σας θυμίζω την τελευταία μας κουβέντα και την τελευταία σας δέσμευση για τη σύγκλιση της Επιτροπής Κοινωνικών Υποθέσεων για το κάπνισμα. Εκκρεμεί. O κ. Μανιός περιμένει εσάς. Νομίζω ότι είναι μια καλή ευκαιρία να γίνει και να συζητηθεί. Για να μπω στην ουσία του θέματος, που συζητάμε σήμερα, θα μου επιτρέψετε να μιλήσω λίγο πιο γενικά. Θέλω να ξεφύγω λίγο από την περιγραφή των ελλείψεων ή των προβλημάτων, γιατί έχει αρχίσει να γίνεται τετριμμένο ζήτημα, μια και χρονίζει πλέον. Η κοινή αντίληψη με την οποία αντιμετωπίστηκε το πρόβλημα υγείας στην Ελλάδα είναι αυτό που είπε ο κ. Λοβέρδος, «για κάθε ευρώ ζητούνταν δέκα». Είναι ο λεγόμενος οικονομισμός, όπως λέγαμε παλιά στα πανεπιστήμια, κοινώς η αντίληψη ότι τα προβλήματα λύνονται αυτομάτως και από μόνα τους εγχέοντας πόρους, ευρήματα, προσωπικό και μηχανήματα. Tο σύστημα υγείας έτσι μοιάζει με ένα μπαλόνι το οποίο φουσκώνει από μόνο του και αρχίζει να γίνεται όμορφο και λειτουργικό μόνο επειδή το φουσκώνουμε. Αυτή ήταν η βασική αντίληψη όλων αυτών των χρόνων, ενώ στην πραγματικότητα το ξέρουμε καλά όλοι ότι το Εθνικό Σύστημα Υγείας πάνω από τα καλά του και την προσφορά του την κοινωνική υπήρξε - και εξακολουθεί να είναι στην πραγματικότητα - ο πίθος των Δαναΐδων. Θυμίζω ότι απορροφάει και δεν γεμίζει ποτέ. Είναι κάτι που το ξέρουμε από τις καλές εποχές. Το Κομμουνιστικό Κόμμα Ελλάδας και ο ΣΥΡΙΖΑ, αλλά για να τα λέμε όλα και η Νέα Δημοκρατία και το ΠΑΣΟΚ όταν βρίσκονται στην αντιπολίτευση, έχουν την τάση να πουλάνε το ίδιο σενάριο: περισσότερα λεφτά, περισσότεροι πόροι, περισσότερες επενδύσεις. Στην πραγματικότητα, όμως, βρισκόμαστε σε μια εποχή όπου ο προϋπολογισμός είναι πεπερασμένος. Λεφτά δεν υπάρχουν. Είναι συγκεκριμένα. Έτσι, λοιπόν, το αίτημα για αύξηση των πόρων είναι ένα αίτημα, που ρεαλιστικά για την επόμενη δεκαετία είναι ένα αίτημα εκτός πραγματικότητας. Οι ανάγκες, δυστυχώς, στην Ελλάδα - και αυτό είναι διαχρονικό - ούτε αναλυμένες επαρκώς είναι ούτε ιεραρχημένες. Έχουμε ένα σύστημα υγείας στο οποίο επενδύθηκαν εκατοντάδες εκατομμύρια κατά τη διάρκεια της Μεταπολίτευσης και κατά τη διάρκεια των τελευταίων είκοσι χρόνων με έναν καθαρά ελληνικό τρόπο, θα έλεγε κανείς, λίγο τυχαία, λίγο βάσει ρουσφετολογικών ή πελατειακών θέσεων ή επιδιώξεων κομματικών, χωρίς στην πραγματικότητα να ξέρουμε τις ιεραρχημένες ανάγκες. Η Κυβέρνηση, ουσιαστικά, σήμερα είναι δέσμια της πολιτικής αντίληψης, που ανέφερα προηγουμένως, της αντίληψης, δηλαδή, ότι το σύστημα υγείας πρέπει να μεγαλώνει, να επενδύουμε, να προσλαμβάνουμε, να αγοράζουμε, να εγχύσουμε. Είναι μια πολιτική, η οποία, σε απλά ελληνικά, δεν είναι εφικτή πλέον, ειδικά από την εποχή που η Κυβέρνηση προσχώρησε στο μνημονιακό μέτωπο διαβαίνοντας τον Ρουβίκωνα. Έτσι, λοιπόν, στην ουσία παρακολουθεί αμήχανη σε επίπεδο πολιτικό και νομίζω ότι, όπως είπα και στην αρχή, είναι περιττό να περιγράψουμε την κατάσταση. Η κατάσταση περιεγράφηκε από όλους και με μια κουβέντα είναι χειρότερη παρά ποτέ. Παρ' όλες τις προσπάθειες, που ανέφερε ο Υπουργός, - κι εγώ θα του τις αναγνωρίσω, όπως και τις προθέσεις - η κατάσταση σήμερα, λόγω της συσσώρευσης μια πενταετίας κρίσης και περικοπών, είναι χειρότερη από ποτέ. Πολύ φοβάμαι, κι αυτό το λένε άνθρωποι, που ξέρουν την κατάσταση στα νοσοκομεία από μέσα, ότι πολύ σύντομα, ειδικά στην Αθήνα που η κτηριακή υποδομή είναι παλιά, θα αρχίσουμε να έχουμε προβλήματα της κτηριακής υποδομής, για τον απλούστατο λόγο ότι δεν υπάρχουν λεφτά ούτε για ελαφριά, πολύ περισσότερο για βαριά συντήρηση. Σε αυτό η Κυβέρνηση αντιπαραθέτει είτε ψεματάκια, όπως τα περίφημα 200 εκατομμύρια, που θα δώσει ο ΕΟΠΥΥ στο Σύστημα Υγείας - πού θα τα βρει ο ΕΟΠΥΥ και πώς θα τα δώσει είναι μια άλλη κουβέντα - ή μισές αλήθειες. Οι τρεισήμισι χιλιάδες διορισμοί στην καλύτερη περίπτωση θα μπορέσουν να συγκρατήσουν σε βάθος τριετίας τον αριθμό του προσωπικού του ΕΣΥ στο σημερινό πλαίσιο. Δεν πρόκειται να αντιμετωπίσουν τις χρόνιες και συσσωρευμένες ανάγκες. Είναι σταγόνα στον ωκεανό, όπως άλλωστε και η περίφημη αύξηση του προϋπολογισμού για την υγεία, αν υποθέσουμε ότι είναι πραγματική. Μέχρι τώρα έχουμε δει πολιτικές πυρόσβεσης, κανένα όραμα, κανέναν προγραμματισμό, καμμία συνολική αντιμετώπιση. Το αποτέλεσμα είναι αυτό, που είπαμε προηγουμένως. Υπάρχει πλήρης αποσυντονισμός και παρά την πανηγυρική «κάλυψη όλων των ανασφάλιστων» από την Κυβέρνηση, έχουμε ουσιαστικά αύξηση των αποκλεισμένων από το σύστημα, γιατί απλά το σύστημα πλέον είναι εκτός λειτουργίας σε μεγάλο του κομμάτι ή δεν μπορεί να ανταπεξέλθει, στην καλύτερη περίπτωση, στην πίεση την οποία υφίσταται. Όταν εξαντληθεί και το επικοινωνιακό αποτέλεσμα της πολιτικής, που συμποσούται επιγραμματικά στο «Παύλος εν υαλοπωλείο», την οποία εφαρμόζει ο κ. Πολάκης τον τελευταίο καιρό, όταν σπάσει, δηλαδή, ό,τι έχει μείνει όρθιο μέχρι τώρα, η χώρα θα βρεθεί αντιμέτωπη με την αλήθεια η οποία δεν είναι καθόλου ευχάριστη. Η Κυβέρνηση - έξω οι προθέσεις - με τα κονδύλια που διαθέτει για τα επόμενα λίγα χρόνια - αυτή η Κυβέρνηση και ενδεχομένως και η επόμενη - δεν μπορεί να συντηρήσει στοιχειωδώς το ΕΣΥ στο μέγεθος και τον κατακερματισμό, που έχει σήμερα. Πολύ περισσότερο, δεν μπορεί να δημιουργήσει φαραωνικές πρωτοβάθμιες κρατικές δομές, οι οποίες έχουν απροσδιόριστο αριθμό προσλήψεων, όπου όχι τρεισήμισι χιλιάδες δεν φτάνουν, ούτε δεκατρεισήμισι χιλιάδες δεν φτάνουν για να γίνει. Συνεπώς αν θέλουμε να είμαστε ρεαλιστές, πρέπει να αντιμετωπίσουμε το πρόβλημα με αυτά που έχουμε, όχι με τη λογική της διαρκούς μεγέθυνσης, αλλά με τη λογική της διαχείρισης των χρημάτων, που έχουμε και του συστήματος που έχουμε. Το ΕΣΥ δεν μπορεί ούτε με μπαλώματα να συντηρηθεί ούτε να πάει πολύ μακριά με τις λογικές αυτές. Χρειάζεται μια μεγάλη αλλαγή στη χρηματοδότηση, τις προμήθειες και κυρίως στην καθημερινή του λειτουργία. Είναι ανάγκη να δούμε κατάματα αυτό που σπρώχνουν συνεχώς κάτω από το χαλί όλες οι κυβερνήσεις μέσα στην κρίση, αλλά και πολύ πριν. Τόσο στην Αθήνα, κυρίως, αλλά και στην περιφέρεια, επείγει η αναδιάταξη των διαθέσιμων πόρων, υλικών και κυρίως ανθρώπινων. Αν δεν γίνουν μελετημένα και συνειδητά τώρα, έστω την τελευταία στιγμή, πολύ σύντομα η αδυναμία συντήρησης των κτηρίων και του εξοπλισμού, που είπα προηγουμένως και οι συνταξιοδοτήσεις και ενδεχομένως, ο νέος κύκλος διαπραγμάτευσης με την τρόικα, θα επιβάλλουν βίαια και άναρχα κλεισίματα. Κι εγώ δεν μιλάω για κλεισίματα, μιλάω για συγχωνεύσεις και συνεργασίες, έτσι ώστε να μπορέσουμε να αξιοποιήσουμε το 100% του δυναμικού με τον καλύτερο τρόπο. Ακόμα και σήμερα, με τα τεράστια κενά, υπάρχουν δυνάμεις στο ΕΣΥ που είτε σχολάζουν είτε σπαταλούνται σε δευτερεύουσες ή άχρηστες υπηρεσίες. Η αναδιάταξη και η συγχώνευση, λοιπόν, είναι το πρώτο βήμα για τη σωτηρία και τη μεταρρύθμιση του ΕΣΥ. Το δεύτερο είναι ο εκσυγχρονισμός μιας τόσο πολύ απαρχαιωμένης διοικητικής δομής, η οποία δεν μπορεί να εφαρμόσει στην ουσία καμμία μεταρρύθμιση. Είναι απαραίτητο τα νοσοκομεία, αλλά και οι μεγάλες κρατικές δομές του ΠΕΔΥ να ανεξαρτητοποιηθούν από τα νύχια των κομματικών στρατών. Πρέπει όχι να διορίζονται διοικητές με αξιολογικά κριτήρια, πρέπει να γίνουν αυτόνομες αυτοδιοικούμενες μονάδες στις οποίες κανένας πολιτικός δεν θα μπορεί να βάλει χέρι ή να επηρεάσει τον διορισμό των διοικήσεων. Πρέπει να γίνουν αυτοδιοικούμενες, δημόσιες μονάδες που λειτουργούν με ιδιωτικοοικονομικά κριτήρια. Η δυσκολότερη, ίσως, μεταρρύθμιση και αυτή την οποία πιο δύσκολα, δυστυχώς, όλοι εμείς οι γιατροί - πολιτικοί παραδεχόμαστε, είναι η ανάγκη της μεταρρύθμισης που αφορά τις ιατρικές υπηρεσίες και την καθαρή ιατρική λειτουργία των νοσοκομείων. Από την αναμόρφωση του ΚΕΣΥ και της διαλυμένης, πλέον, ιατρικής εκπαίδευσης στις ειδικότητες, κύριε Υπουργέ, για την οποία δεν έχει γίνει τίποτα, μέχρι τη διασφάλιση της ποιότητας, που δεν υπάρχει ούτε ως έννοια στο ελληνικό σύστημα της αξιολόγησης των γιατρών, οι οποίοι κάνουν ό,τι καταλαβαίνουν και ό,τι μπορούν χωρίς να τους ελέγχει κανένας…
Ολοκληρώστε τη σκέψη σας, παρακαλώ.
…εδώ υπάρχει μια τεράστια μεταρρύθμιση που συνεπάγεται τεράστιες οικονομίες. Θα απογοητεύσω όσους πιστεύουν ότι το μόνο πρόβλημα σπατάλης είναι οι προμήθειες υλικών και μέσων στο σύστημα υγείας. Η πραγματικά μεγάλη σπατάλη στο σύστημα υγείας γίνεται με την κατάχρηση και τη σπατάλη υλικών από ανθρώπους, που καλή τη πίστει, νομίζουν ότι ασκούν τις βέλτιστες τακτικές και τις βέλτιστες πρακτικές. Αυτό το πράγμα στην Ελλάδα δεν υπάρχει, δεν υπάρχει η παιδεία και δεν υπάρχει καν η προσπάθεια από την πολιτική ηγεσία να εφαρμοστεί. Δυστυχώς, η Κυβέρνηση - και τελειώνω με αυτό - δεν έχει ούτε όραμα ούτε πολιτικό σχέδιο. Εκτός από την καλοπροαίρετη προσπάθεια να βουλώσει τρύπες σε ένα σύστημα, που καταρρέει ψηλαφά ουσιαστικά αμήχανη στα σκοτεινά το τι πρέπει να κάνει από εδώ και πέρα, καθώς δεν έχει λεφτά και δεν θα έχει λεφτά. Αναμασά τη σκανδαλολογία - μας έβγαλε ο κ. Πολάκης είκοσι τρεις υποθέσεις με την πιο καινούρια από το 2013- αναλώνεται σε ρουσφέτια, πολύ φοβάμαι - ΚΕΕΛΠΝΟ - και στέλνει τον λογαριασμό στους φτωχούς στην πραγματικότητα. Γιατί αυτοί που πλήττονται από τις αδυναμίας του συστήματος υγείας, είναι αυτοί που δεν μπορούν να βάλουν το χέρι στην τσέπη. Είναι οι φτωχοί και οι αδύναμοι της κοινωνίας, οι οποίοι δεν βρίσκουν θέση στο νοσοκομείο, γιατί δεν έχει πόρτα το νοσοκομείο ανοικτή πλέον. Ευχαριστώ πολύ.
Ευχαριστούμε. Τον λόγο έχει ο κ. Αθανάσιος Παπαχριστόπουλος, Κοινοβουλευτικός Εκπρόσωπος των ΑΝΕΛ, για έξι λεπτά αυστηρά.
Το δημόσιο νοσοκομείο για πάρα πολλά χρόνια, συνολικά τριάντα επτά, ήταν το δεύτερό μου σπίτι. Και είχα και την τύχη να λειτουργήσω και σαν διοικητής νοσοκομείου από το 2004 έως το 2006 και μάλιστα ενός πολύ δύσκολου νοσοκομείου, όπως είναι το Νοσοκομείο της Νίκαιας. Συνεπώς, θέλω να πιστεύω ότι δικαιούμαι να έχω μια κάποια εξειδικευμένη γνώμη για το πώς θα έπρεπε να δουλεύει η δημόσια υγεία, αλλά και γενικότερα η υγεία. Είμαι απ' αυτούς που εδώ και δεκαετίες ολόκληρες - γιατί δεν είναι καινούριο, κάποιοι το ανακαλύψανε τώρα πρόσφατα - λέω ότι στα κρεβάτια στις μονάδες εντατικής θεραπείας υπάρχει έλλειψη. Υπήρχε έλλειψη μεγάλη. Πέρναγε ο ένας Υπουργός μετά τον άλλο και δεν γινόταν τίποτα. Μάλιστα δεν είναι μόνο τα εκατόν πενήντα - τώρα έχουν γίνει διακόσια - κρεβάτια, αλλά θα έπρεπε να είναι τουλάχιστον άλλα πεντακόσια. Θυμάμαι πέρασαν πέντε Υπουργοί και δεν έγινε τίποτα γι' αυτό. Κάθε φορά που ένας Έλληνας πολίτης πηγαίνει ένα βράδυ που κάτι του συμβαίνει σε ένα νοσοκομείο, που εφημερεύει στο τμήμα επειγόντων, βλέπει κάποιους ανθρώπους που στην κυριολεξία δίνουν τη ζωή τους, την ψυχή τους και σε επίπεδο νοσηλευτικού και ιατρικού προσωπικού. Αλλά σε καμμιά περίπτωση δεν είναι εικόνα σωστή για έναν πολίτη. Ανεξίτηλα χαραγμένη θα μείνει αυτή η εμπειρία στο μυαλό ενός πολίτη, που θα χρειαστεί να πάει ένα βράδυ, που έχει μεγάλη ανάγκη, γιατί έπαθε ένα έμφραγμα, γιατί έχει ένα τροχαίο, γιατί έχει πάθει εγκεφαλικό επεισόδιο στα τμήματα επειγόντων, τα οποία θυμίζουν καμιά φορά ή εμπόλεμη Ουκρανία ή Συρία ή δεν ξέρω τι. Είμαι απ' αυτούς που φωνάζω, ουρλιάζω - συγχωρείστε μου την έκφραση - χρόνια τώρα - όχι τώρα - ότι θα έπρεπε να προσέξουμε και τα έσοδα στα δημόσια νοσοκομεία. Και ανήκω στην κατηγορία αυτών των γιατρών που δεν είχα ποτέ μου ιδιωτικό ιατρείο, ακόμα και όταν ο Αλέκος ο Παπαδόπουλος μάς έδωσε τη δυνατότητα. Εδώ μάλιστα θέλω να επαινέσω τους γιατρούς του ΚΚΕ στο Νοσοκομείο «Ευαγγελισμός», τον Ηλία Σιώρα, που δεν μπήκαν ποτέ στη λογική να έχουν ούτε καν απογευματινό ιατρείο, όπως και εγώ. Θα έπρεπε να βρούμε έναν τρόπο να αυξήσουμε τα έσοδα στα δημόσια νοσοκομεία. Και η γνώμη μου είναι ότι όταν ένας ασθενής πάει στη μονάδα εντατικής θεραπείας, όποιος και αν είναι, πρέπει η πολιτεία να του δίνει τη δυνατότητα να σώζει τη ζωή του που κινδυνεύει χωρίς να πληρώνει ούτε μία δραχμή. Ωστόσο, θα μπορούσε με άλλους τρόπους να συνυπάρξει αυτή η άμεση παροχή ιατρικής βοήθειας με κάποια κέρδη για τα νοσοκομεία, σε άλλα τμήματα του νοσοκομείου. Θέλω ακόμη να πω κάτι, γιατί άκουσα τον εκπρόσωπο της Αξιωματικής Αντιπολίτευσης, που θέλω να πιστεύω ότι δεν τον ξέρει τον χώρο της υγείας, τον αγνοεί. Μίλησε με πολύ σκληρούς τόνους. Τον άκουσα να λέει για θράσος, άκουσα πάλι ότι είμαι τυχοδιώκτης, άκουσα διάφορα. Θέλω να του θυμίσω μερικά περιστατικά. Ένα απ' αυτά, που το έζησα στο πετσί μου, ήταν το εξής: Ο «Ευαγγελισμός» ήταν ένα νοσοκομείο στο οποίο εργαζόμουν για πολλά χρόνια, πάνω από τριάντα πέντε και είχε έναν διοικητή αδέκαστο. Θα πω και το όνομά του. Ήταν ο γιος του Τζακ του Διαμαντόπουλου, ο χειρουργός Διαμαντόπουλος, ο οποίος ήταν αδέκαστος και όλος ο «Ευαγγελισμός», όλο το νοσοκομείο ήταν υπερήφανο για αυτόν τον διοικητή. Επειδή όμως δεν συνεμορφώνετο με τας υποδείξεις, η τότε ηγεσία του Υπουργείου Υγείας πέρασε μια τροπολογία νύχτα, που έλεγε ότι όποιος έχει υπηρετήσει σαν γιατρός σε ένα νοσοκομείο δεν έχει δικαίωμα να είναι διοικητής. Ήταν ο μοναδικός βρώμικος τρόπος να φύγει ένας έντιμος διοικητής. Έτσι διοικούνταν η δημόσια υγεία, κύριε Πρόεδρε, κύριοι, επί των ημερών του κόμματος της Αξιωματικής Αντιπολίτευσης, στο οποίο και εγώ ανήκα, αργότερα όμως, Τι θέλω να πω; Να είμαστε λίγο πιο προσεκτικοί, γιατί στο χώρο της υγείας έγινε ίσως το μεγαλύτερο πάρτι διαφθοράς και διαπλοκής. Νύχτα οι προμηθευτές συναντούσαν είτε συνδικαλιστές είτε διοικητές και κανόνιζαν ποια τροπολογία μοναδική θα περάσει και κανόνιζαν το ποσό που θα πάρει αυτός που κανόνιζε να περάσει η τροπολογία νύχτα. Όλα αυτά σήμερα - το λέω και το εννοώ - είναι παρελθόν. Οι δάνθρωποι που ηγούνται αυτή τη στιγμή στον χώρο της υγείας έχουν βρει ρημαγμένη γη. Πώς θα ήταν δυνατόν να μην είναι ρημαγμένη αυτή η γη, όταν χρεωκόπησε η χώρα; Δηλαδή, η υγεία τι θα ήταν, η εξαίρεση; Σε μία χρεωκοπημένη χώρα η δημόσια υγεία τι θα ήταν; Όχι βέβαια. Και ειλικρινά θαυμάζω το θάρρος και το σθένος αυτών των ανθρώπων που σήμερα κάνουν για πρώτη φορά μια έντιμη προσπάθεια. Είναι όλα σωστά; Όχι. Υπάρχει, όμως, πολύ καλή πρόθεση. Θέλω να επαινέσω ακόμα την κίνηση του ΚΚΕ. Πιστεύω ότι είναι σε συνέπεια με αυτά που λέει και ανέδειξε το θέμα. Το θέμα της υγείας δεν λύνεται σε έξι - επτά λεπτά. Επειδή είμαι γνώστης του χώρου, αυτά που λέω είναι το ένα χιλιοστό απ' αυτά που θα μπορούσα να πω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό θέλω ακόμη, κύριε Πρόεδρε. Είναι ένας χώρος που θα έπρεπε να τον αγκαλιάσουμε όλοι μαζί. Επειδή θέλω να πιστεύω ότι όλοι έχουμε αδέλφια, γυναίκες, παιδιά, δικούς μας ανθρώπους - εδώ και αν θα έπρεπε να ισχύει η λέξη αξιοκρατία, που δυστυχώς δεν ισχύει - λέω ότι πρέπει να αγκαλιάσουμε συνολικά τον χώρο της υγείας. Δεν προσφέρεται για αντιπολιτευτικές κορώνες. Θέλω να πω το εξής. Έχω ζήσει δύο χώρες, τη Δανία και την Ολλανδία. Η μία είναι σκανδιναβική χώρα, αλλά και οι δύο είναι καπιταλιστικές. Ο τρόπος που δουλεύει το σύστημα υγείας σ' αυτές τις δύο χώρες είναι απίστευτα ελεγχόμενος. Οι λέξεις «διαφθορά» και «διαπλοκή» δεν υπάρχουν. Οι φράσεις «έγινε αυτό» ή «ο τάδε γιατρός, επειδή είχε μέσο» δεν υπάρχουν. Έχω φθάσει μέχρι το σημείο να λέω, θέλετε, βρε παιδιά, να φέρουμε αυτούς; Τι έχουν κάνει αυτοί οι άνθρωποι και κατάφεραν πριν από τριάντα ή σαράντα χρόνια αυτό που παλεύουμε εμείς; Σας τα λέει ένας άνθρωπος, που όταν ο Παρασκευάς ο Αυγερινός ξεκίνησε αυτήν την πραγματικά έντιμη προσπάθεια - λείπουν οι φίλοι του ΠΑΣΟΚ από εδώ - ήμουν ένας απ' αυτούς που τον αγκάλιασαν. Πάρα πολλοί γιατροί τα δώσαμε όλα τότε. Όχι, η εξέλιξη δεν ήταν αυτή που ονειρευτήκαμε εμείς. Κάποιοι γιατροί πλούτισαν μέσα στα δημόσια νοσοκομεία. Η δε ιδιωτική υγεία ήταν ανεξέλεγκτη. Τα λέω όλα αυτά και ξαναλέω - σπάνια λέω καλές κουβέντες - ότι δέχονται απίστευτο πόλεμο αυτοί οι άνθρωποι αυτή τη στιγμή. Το λάθος τους; Το λάθος τους είναι δεν έχουν καμμία σχέση με διαφθορά και διαπλοκή. Είμαι απ' αυτούς που πραγματικά θα επαινέσω, όχι μόνο τους συγκεκριμένους, αλλά τους όποιους θα προσπαθήσουν να ανταπεξέλθουν σ' αυτό το πολύ δύσκολο έργο, ίσως το πιο δύσκολο για μένα, γιατί έχουν εκατόν είκοσι έξι δημόσια νοσοκομεία, έχουν ιδιωτικά, έχουν κέντρα υγείας, έχουν το ΕΚΑΒ, έχουν τα πάντα, που δεν υπάρχει αλλού τέτοιος κύκλος εργασιών. Είναι κοινωνικό θέμα γιατί κάποιος αρρώστησε, κάποιος έχει την αίσθηση ότι αδικήθηκε και λέει αμέσως «τάδε έφη Πολάκης» ή αναφέρεται σε κάποιον άλλον παλαιότερο. Είναι δύσκολο φορτίο. Προσέξτε γιατί σας μιλάει ένας άνθρωπος, που δεν είχε ιδιωτικό ιατρείο και ήταν το δεύτερό του σπίτι το δημόσιο νοσοκομείο. Χαίρομαι - και τελειώνω - αλλά θα έπρεπε κάτω από άλλες συνθήκες με περισσότερο χρόνο και πάνω απ' όλα με καλή διάθεση να κάνουμε μία πιο μεγάλη κουβέντα για το χώρο της υγείας. Ευχαριστώ.
Ευχαριστούμε και εμείς, κύριε Παπαχριστόπουλε. Τον λόγο έχει η τελευταία από τους Κοινοβουλευτικούς Εκπροσώπους κ. Θεοδώρα Μεγαλοοικονόμου από την Ένωση Κεντρώων.
Κύριοι Υπουργοί, πριν λίγο καιρό, 4 με 7 Μαΐου, στη Ρόδο έγινε το Ιατρικό Συνέδριο «Ελεγεία». Κύριοι Υπουργοί, λάμψατε διά της απουσίας σας, αν με ακούτε, στο Ιατρικό Συνέδριο στη Ρόδο.
Ξέρετε πόσα τέτοια συνέδρια γίνονται στην Ελλάδα κάθε χρόνο;
Γιατί δεν ήρθατε; Ήταν Ιατρικό Συνέδριο.
Χίλια το χρόνο! Δεν μπορούμε να πάμε σε όλα!
Ήταν από όλα τα μέρη της Ελλάδας και σας περίμεναν οι γιατροί. Τουλάχιστον, εγώ…
Δεν είχα υποσχεθεί ότι θα πάω.
Όμως, σας περίμεναν. Εγώ γιατί πήγα; Δεν είμαι γιατρός. Ήταν πάρα πολύ ενδιαφέρον. Ήταν για τον οικογενειακό γιατρό, ο οποίος πρέπει να μπει τουλάχιστον. Στα χρόνια της γιαγιάς μου ο γιατρός ήταν ιδιωτικός, δεν υπήρχε δημόσιος γιατρός. Ήταν ο γιατρός, που έμπαινε στα σπίτια μας και μας παρακολουθούσε από την ασπιρίνη μέχρι τη γέννα της γιαγιάς μου. Όμως, σας περίμεναν, κύριοι Υπουργοί, στο Συνέδριο εκείνο. Ήταν πάρα πολύ ωραίο. Δεν ξέρω γιατί δεν ήρθατε. Τώρα νομίζω ότι η Ελλάδα αυτή τη στιγμή…
Έχουμε πάει σε πολλά συνέδρια στη ζωή μας ως γιατροί, αλλά ως Υπουργοί να κάνουμε και καμμιά δουλειά.
Σας παρακαλώ, κύριοι συνάδελφοι, ας μην το συνεχίσουμε άλλο αυτό.
Ως Υπουργούς σας περίμεναν, δεν σας περίμεναν ως γιατρούς. Η Ελλάδα νομίζω ότι αυτή τη στιγμή βιώνει τη χειρότερη κατάσταση στο χώρο της υγείας την τελευταία δεκαετία. Έχω την έκθεση της Τράπεζας της Ελλάδος, που αποτυπώνει ότι βρισκόμαστε στην πιο οδυνηρή οικονομική κρίση. Αυτή τη στιγμή ο κόσμος υποφέρει από κατάθλιψη που είναι στην πρώτη θέση. Η παιδική θνησιμότητα είναι μεγάλη, διότι ο κόσμος δεν μπορεί να έχει και εμβόλια και οι χρόνιες παθήσεις έχουν αυξηθεί, ειδικά τα καρδιακά νοσήματα. Μάλιστα καταθέτω για τα Πρακτικά στοιχεία, για να μην αμφιβάλλετε και για να είμαστε τεκμηριωμένοι. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μεγάλη έλλειψη υπάρχει στο ιατρικό και νοσηλευτικό προσωπικό. Πάρα πολλοί γιατροί συνταξιοδοτούνται και χάρη στο φιλότιμό τους εξακολουθούν να πηγαίνουν στα νοσοκομεία, όπως πηγαίνουν και στο Γενικό Κρατικό Νίκαιας και στο «Μεταξά». Παρ' όλο που έχουν συνταξιοδοτηθεί, εξακολουθούν να σέβονται τον Όρκο του Ιπποκράτη, πηγαίνουν και δεν εγκαταλείπουν τη θέση τους και συγκεκριμένα στα χειρουργεία. Το έζησα αυτό. Η θέση μας είναι πάρα πολύ δύσκολη ως προς το σύστημα ιατροφαρμακευτικής περίθαλψης, το οποίο έχει καταρρεύσει. Θα καταθέσω δημοσιεύματα που το αποδεικνύουν. Ο προϋπολογισμός έχει φτάσει στο 1/5 και μάλιστα υπάρχει δημοσίευμα από το Capital.gr, όπου αναφέρει ότι έχουμε βγει εκτός προϋπολογισμού για το 2016. Είμαστε εκτός κατά 430 εκατομμύρια. Το καταθέτω και αυτό για τα Πρακτικά. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα χρέη των νοσοκομείων στο ΕΣΥ έχουν φτάσει 177 εκατομμύρια και αυτό σχετίζεται με τον ν.4368/2016 με την παροχή υπηρεσιών ιατροφαρμακευτικής περίθαλψης σε απόρους και αλλοδαπούς και πρόσφυγες. Το ίδιο είχαμε κάνει και στο παράλληλο πρόγραμμα. Όταν είχα αναφερθεί στο παράλληλο πρόγραμμα, μου είχατε πει ότι 100 εκατομμύρια ευρώ έφταναν να περιθάλψουν όλους τους ανασφάλιστους κ.λπ. και σας είπα ότι δεν φτάνουν, γιατί δεν ξέρετε πόσους θα περιθάλψετε. Τότε, μου είπατε ότι χρήματα υπάρχουν, οπότε θα φτάσουν, αλλά ακόμη δεν φτάνουν. Το έχουμε υπερβεί αυτό. Το 2018, η δέσμευσή μας είναι ότι θα μπορέσουμε να ξοδέψουμε 1,94 δισεκατομμύρια ευρώ. Σας ερωτώ, πιστεύετε ότι οι πολίτες θα έχουν φάρμακα, που θα τα δικαιολογούν μέχρι το 2017-2018; Θα μας φτάσουν αυτά τα χρήματα; Θα κάνω και μία σκέψη παραπάνω. Με τον κόφτη που ψηφίστηκε πρόσφατα, όταν το κόστος των φαρμάκων θα εκτροχιαστεί, τι θα γίνει; Όταν ενεργοποιηθεί ο μηχανισμός, οι πολίτες πώς θα παίρνουν τα φάρμακά τους; Δηλαδή, αν εκτροχιαστούμε, που ήδη φεύγουμε από τον προϋπολογισμό των φαρμάκων, θα κόβουμε τα φάρμακα; Πώς θα κοπούν; Δεν θα υπάρχει περίθαλψη; Πώς θα το αντιμετωπίστε αυτό; Ως προς το ΕΚΑΒ, τα ασθενοφόρα είναι ήδη παλιά και είναι εκτός προγράμματος. Επίσης, τα ελικόπτερα είναι καθηλωμένα. Καταθέτω κι αυτό το δημοσίευμα. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα νοσοκομεία δουλεύουν με προσωπικό ασφαλείας, δηλαδή δουλεύουν τόσοι γιατροί, που είναι σαν να δουλεύουν κάθε μέρα με προσωπικό ασφαλείας. Οι συνοδοί των ασθενών στα νοσοκομεία, μάλιστα, αναγκάζονται - τους το ζητάνε στα νοσοκομεία - να φέρουν σεντόνια, μαξιλάρια και είδη πρώτης ανάγκης, ακόμη και ενέσεις. Θα ήθελα να αναφερθώ πάλι στο γεγονός ότι είναι θλιβερό να μην μπορούν οι άνθρωποι να κάνουν εξετάσεις. Όσον αφορά τις εξετάσεις των γυναικών για το καρκίνο, το 30,7% των γυναικών δεν μπορούν να εξεταστούν. Δεν μπορούν να κλείσουν ραντεβού με τους γιατρούς τους. Δεν μπορούν να κάνουν προγραμματισμό για χειρουργεία σε καρκινοπαθείς. Δεν μπορούν να έχουν σήμερα προληπτικό έλεγχο. Επίσης, θα ήθελα να μου απαντήσετε, κύριε Υπουργέ, σχετικά με το θέμα για το οποίο είχα κάνει και μια επίκαιρη ερώτηση, για το Νοσοκομείο «Μεταξά». Έχετε αποφύγει συστηματικά να απαντήσετε στην ερώτηση. Από την 25η Απριλίου την έχω υποβάλει. Είναι δύο μήνες τώρα. Το Νοσοκομείο «Μεταξά» είναι υποστελεχωμένο, δεν έχει προσωπικό. Αντιστοιχεί μία νοσηλεύτρια σε πενήντα ασθενείς. Έχει πρόβλημα ο αξονικός τομογράφος. Είναι χαλασμένος από το 2013. Πηγαίνουν εξωτερικά να κάνουν αξονική τομογραφία. Ο μαγνητικός τομογράφος δεν υπάρχει από την εποχή του όταν ήταν Υπουργός ο κ. Βορίδης. Τα σεντόνια πλένονται στο «Τζάνειο» Νοσοκομείο. Ακόμη δεν μου έχετε απαντήσει. Το αποφεύγετε. Έχετε αναβάλει εφτά φορές να μου απαντήσετε. Ως προς το μαιευτήριο «Αλεξάνδρα» το επισκέφτηκα ξανά. Είχαμε κάνει και μία σχετική ερώτηση. Όμως, τα παιδιά εξακολουθούν να βρίσκονται εκεί. Αναφέρομαι στα «εγκαταλελειμμένα», αυτά που είναι από μητέρες ναρκομανείς κ.λπ. τα οποία χρειάζονται μεθαδόνη. Εξακολουθούν να βρίσκονται εκεί. Φροντίστε να γίνει κάτι για αυτό. Νομίζω ότι το σύστημα υγείας θέλει πάρα πολλή δουλειά. Πρέπει να κάνετε μεγάλη προσπάθεια. Δεν είναι αυτό που περίμενε από εσάς, την Κυβέρνηση της αριστεράς, ο λαός. Ήταν τελείως διαφορετικό αυτό που είχατε υποσχεθεί με αυτό που δίνετε στον ελληνικό λαό. Είναι πάρα πολύ μακριά από αυτό που υποσχεθήκατε, αυτό που δίνετε. Σας ευχαριστώ.
Ευχαριστούμε την κ. Θεοδώρα Μεγαλοοικονόμου, την Κοινοβουλευτική Εκπρόσωπο από την Ένωση Κεντρώων. Τον λόγο έχει ο Αναπληρωτής Υπουργός, κ. Πολάκης, για να δευτερολογήσει εκ μέρους της Κυβέρνησης.
Ευχαριστώ, κύριε Πρόεδρε. Παρά το γεγονός ότι έφυγε ο κ. Βρούτσης, ο οποίος με τις ψευτιές που είπε υπερέβη τα εσκαμμένα, θα κρατήσω την ψυχραιμία μου και θα κάνω την ομιλία που ήθελα να κάνω ακούγοντάς σας πολύ προσεκτικά σε αυτά που είπατε, γιατί θέλω να απαντήσω σε αυτό το ζήτημα το οποίο είναι το κεντρικό ζήτημα, αν τελικά μπορείς σε αυτές τις σημερινές συνθήκες και σε αυτή την κατάσταση να κάνεις πράγματα τα οποία να ενισχύσουν τη δημόσια περίθαλψη. Ακούστε, συνάδελφοι του ΚΚΕ, κάνετε ένα λάθος στην ανάλυσή σας και επειδή κάνετε ένας λάθος στην ανάλυσή σας, κάνετε και ένα λάθος στην πρότασή σας. Επαναλαμβάνω, με όλο το σεβασμό που έχω και στην ιστορία του κόμματός σας, του οποίου υπήρξα μέλος για κάμποσα χρόνια: Στον σύγχρονο καπιταλισμό, στον αιμοβόρο χρηματοπιστωτικό καπιταλισμό υπάρχουν δύο αντικρουόμενες τάσεις στο χώρο της υγείας. Η μία είναι ότι στο πλαίσιο του ανταγωνισμού των διάφορων κέντρων, Αμερικής, Ευρώπης, Νοτιοανατολικής Ασίας κ.λπ., σε σχέση με το ποιος θα είναι πιο ανταγωνιστικός στις αγορές, το κεντρικό σημείο είναι η υποτίμηση της αξίας της εργατικής δύναμης. Είναι η μεγάλη υποβάθμιση αυτής της αξίας, άρα η υποβάθμιση και των χρημάτων και της στήριξης που δίνετε στην αναπαραγωγή της εργατικής δύναμης, δηλαδή και στο σύστημα υγείας. Για να μπορέσουν να πουλάνε ανταγωνιστικά προϊόντα πρέπει πέρα από τη μισθολογική μείωση να μειώσουν και το μη μισθολογικό κόστος εργασίας που είναι οι ασφαλιστικές εισφορές των εργοδοτών, που είναι τελικά και η χρηματοδότηση μέσα από τον κρατικό προϋπολογισμό και τις ασφαλιστικές εισφορές των αναγκών αναπαραγωγής της εργατικής δύναμης. Σωστά μέχρι εδώ. Υπάρχει, όμως και μία άλλη μεριά η οποία είναι η εξής: Λόγω των εξελίξεων στην επιστήμη και στην τεχνική έχει υπάρξει τις τελευταίες δεκαετίες μία τεράστιας έκτασης αντικειμενικοποίηση των υπηρεσιών υγείας. Τι θα πει «αντικειμενικοποίηση»; Θα πει ότι αντικαθιστούμε τη διανοητική εργασία ή την τεχνική δεξιότητα ενός υγειονομικού επιστήμονα από ένα μηχάνημα, μία τεχνική, ένα τεστ, δηλαδή από ένα προϊόν υγείας, από ένα εμπόρευμα υγείας. Αυτά τα προϊόντα υγείας, επειδή καλύπτουν υγειονομικές ανάγκες, πρέπει να πουληθούν και μπορούν να έχουν πολύ μεγάλα ποσοστά κέρδους. Άρα υπάρχει μία μεγάλη αντιτιθέμενη τάση μέσα στον καπιταλισμό από εταιρείες που τα παράγουν ότι αυτά πρέπει να πουληθούν. Ποιος είναι ο μεγαλύτερος καταναλωτής αυτών των προϊόντων; Τα δημόσια συστήματα υγείας. Αυτός είναι ο μεγαλύτερος καταναλωτής των προϊόντων. Από τη μία μεριά, λοιπόν, έχεις τη γενική τάση για τη μείωση της αξίας της εργατικής δύναμης και της αναπαραγωγής της, από την άλλη μεριά, όμως, έχεις την τάση από πολύ μεγάλους πολυεθνικούς ομίλους να θέλουν αυτά να τα πουλήσουν. Εδώ μπαίνει ένα τρίτο ζήτημα, που αφορά πάρα πολύ τη χώρα μας, γιατί έχουμε εδώ βαλκανικό καπιταλισμό και ερχόμαστε από αλλού. Όμως, αφορά και άλλες χώρες, όχι μόνο εμάς. Γιατί; Αυτά τα προϊόντα υγείας έχουν μία διαφορά. Δεν μπορεί να πάει η κάθε κυρία ή κύριος να τα αγοράσει από ένα κατάστημα. Πρέπει κάποιος να διαμεσολαβήσει τη χρήση τους, κάποιος να τα βάλει, να τα χρησιμοποιήσει, προκειμένου να πραγματώσουν οι πολυεθνικές το κέρδος τους. Αυτός ο «κάποιος» είναι ο υγειονομικός επιστήμονας. Αυτή είναι η αντικειμενική βάση της διαφθοράς στον χώρο της υγείας, αυτό που έχουμε ζήσει τα προηγούμενα χρόνια. Προσέξτε τώρα, για να μιλάμε με πραγματικά και ανοιχτά χαρτιά. Αν δεν συνεκτιμήσεις και τα τρία αυτά πράγματα, δεν έχεις γραμμή για την υγεία. Και δυστυχώς, η Αριστερά - όπου και εγώ υπηρέτησα για χρόνια - δεν την είχε αυτή τη γραμμή. Μιλάγαμε μόνο για αύξηση των δαπανών για την υγεία. Έδιναν λεφτά και έφτασε η δημόσια δαπάνη στη χώρα μας να είναι 18 δισεκατομμύρια ευρώ, να είναι μία ολυμπιάδα το χρόνο. Η δημόσια δαπάνη για περίπου δεκατρία χρόνια ήταν 15 με 18 δισεκατομμύρια ευρώ. Από αυτό το ποσό, τα 4 με 6 δισεκατομμύρια ήταν μαύρο χρήμα υπερτιμολόγησης. Τα περισσότερα από αυτά που λέω τα κατανάλωνε το δημόσιο σύστημα υγείας και ήταν ένας καθοριστικός παράγοντας της χρεοκοπίας του προηγούμενου μοντέλου της χώρας. Κάντε έναν λογαριασμό «6 δισεκατομμύρια επί δεκατρία χρόνια» τι βγαίνει για να δείτε τι ποσοστό του δημόσιου χρέους της χώρας - γιατί όλα αυτά αγοράζονταν με δανεισμό - αποτελεί η δαπάνη της παραοικονομίας στην υγεία στα 300 δισεκατομμύρια χρέους που έχουμε. Αυτό είναι. Μαζί με την άμυνα είναι τα μεγαλύτερα ποσά. Γελάει ο κ. Μπαργιώτας. Τα ξέρει, αλλά τότε που ήταν στο ΠΑΣΟΚ δεν τα θυμόταν αυτά, δεν τα έλεγε ποτέ στην ανάλυσή του.
Δεν ήμουν στο ΠΑΣΟΚ!
Αυτή είναι η πραγματική ανάλυση της κατάστασης, συναγωνιστές από το Κομμουνιστικό Κόμμα. Άρα ναι, έχεις περιθώριο και σε αυτό το σύστημα. Γιατί αυτή τη στιγμή έφτασε τη δαπάνη ο κ. Λοβέρδος με τον κ. Βορίδη και τον κ. Γεωργιάδη, με μία οριζόντια περικοπή, από τα 18 στα 10 δισεκατομμύρια. Εμείς φέτος το κάναμε 10,8 δισεκατομμύρια. Δεν έχουμε στήσει τον μηχανισμό ακόμα, τον στήνουμε. Είναι πολύ δύσκολο να τσακίσουμε ένα πράγμα που στήθηκε πριν τριάντα χρόνια, αλλά θα το τσακίσουμε! Φτάσαμε, λοιπόν, το ποσό στα 10,8 δισεκατομμύρια. Ξέρουμε ότι μέσα σε αυτό είναι 2 με 2,5 δισεκατομμύρια παραοικονομία και στο δημόσιο σύστημα και στον ΕΟΠΥΥ και στον ιδιωτικό τομέα. Δεν μιλάω τώρα για τις ιδιωτικές αμοιβές. Μιλάω για τις δημόσιες δαπάνες, είτε ασφαλιστικά ταμεία είτε κρατικό προϋπολογισμό. Μπορούμε να εξοικονομήσουμε χρήματα από την πραγματική χρήση των πόρων. Να το πω λίγο ιδεολογικά: Εμείς θέλουμε να αμείψουμε αξιοπρεπώς και όσο της αξίζει τη ζωντανή εργασία και όχι τη νεκρή εργασία, δηλαδή αυτή που είναι συμπυκνωμένη σε ένα μηχάνημα, μια τεχνική, ένα αντιδραστήριο ή ένα υλικό. Γιατί το προηγούμενο κοινωνικό συμβόλαιο τι ήταν; Δεν σε πληρώνω αυτό που αξίζει η δουλειά σου, είτε γιατρός είτε νοσηλεύτρια είσαι, είτε διοικητικός είτε οτιδήποτε στο δημόσιο σύστημα υγείας, αλλά σου επιτρέπω να παίρνεις ένα κομμάτι μίζα από αυτό που είναι συμπυκνωμένο στην τιμή αγοράς αυτών των προϊόντων υγείας που είπαμε προηγουμένως και είναι νεκρή εργασία συμπυκνωμένη εκεί τελικά. Δεν σε πληρώνω για την εφημερία σου, αλλά πάρε «μαύρα» 1.000 ευρώ για το σετ της λαπαροσκοπικής χολοκυστεκτομής. Πάρε «μαύρα» 35.000 ευρώ από το μόσχευμα, που ενώ παράγεται με 1.000 ευρώ, αξίζει 4.000 και 5.000 ευρώ με την πώλησή του και ασφαλιστικά ταμεία το πλήρωναν 60.000 ευρώ. Όλο αυτό το πράγμα είχε βγει από την ανάλυση της Αριστεράς και ο πρώτος χώρος που το έκανε ήμασταν εμείς. Αυτό αποτελεί σήμερα έναν οδηγό, γιατί ναι, μπορείς να εξοικονομήσεις πόρους - και μιλάω για εκατοντάδες εκατομμύρια - τα οποία θα στραφούν σε τρεις κατευθύνσεις: Πρώτον, σε αύξηση προσωπικού, που πάσχει το σύστημα, το οποίο το διώξατε με όλη την ιστορία που κάνατε τα προηγούμενα χρόνια. Δεύτερον, σε αποκατάσταση μισθολογικών απωλειών. Μπορούμε να αυξήσουμε πάρα πολύ μισθολογικές απώλειες των προηγούμενων χρόνων και να πάρουμε και παραπάνω προσωπικό με την εξοικονόμηση αυτή. Τρίτον, να ολοκληρώσουμε υποδομές, που λείπουν αυτή τη στιγμή από όπου λείπουν. Δεν είμαστε στη χειρότερη κατάσταση από πλευράς υποδομών. Το άλλο πάρτι που είχε στηθεί ήταν και με τους εργολάβους. Ξέρετε ότι έχτισαν πάρα πολλά κτήρια, πήραν τις μίζες οι εργολάβοι και όλοι οι παρατρεχάμενοι και οι διοικητικοί του προηγουμένου κρατικού μηχανισμού και έμειναν έτσι. Σε όλη την Ελλάδα υπάρχουν δεκατρία ΚΑΦΚΑ και λειτουργούν τα δύο με τρία, τα οποία πρέπει να τα βάλουμε μπροστά. Αυτό είναι μία απάντηση, πιστεύω σοβαρή, στο κυρίαρχο ερώτημα, το οποίο βάζετε και που αποτελεί για εμάς και τον πυρήνα της αντίληψής μας και το πώς κινούμαστε σε σχέση με το σύστημα υγείας. Ετοιμάσαμε το νομοσχέδιο για τις προμήθειες, που είναι η μεγάλη τομή και το οποίο σύντομα βγαίνει σε διαβούλευση για να δεχθούμε όλες τις παρατηρήσεις. Αυτό το νομοσχέδιο πραγματικά θα κόψει αυτόν τον ομφάλιο λώρο της αμοιβής της νεκρής εργασίας, αντί για τη ζωντανή εργασία. Θα αφιερώσω τώρα ελάχιστο χρόνο, γιατί δεν μπορώ να κρατηθώ. Ο κ. Βρούτσης έφυγε βέβαια σαν την νυφίτσα. Έρχεται, κλέβει το αυγό και φεύγει. Πρώτον, δεν υπάρχει ένα ασθενοφόρο στην Πάρο, αλλά τρία. Τα δύο είναι μονάδες και το άλλο εφεδρικό. Το τρίτο πήγε τώρα με αυτόν τον διαγωνισμό, που δεν πήρε χαμπάρι ο κ. Λοβέρδος, δεν το ξέρει! Είναι ο διαγωνισμός που επαναπροκήρυξε, που είχε ξεκινήσει από το 2007. Θα έβαζε τον παίχτη του - σιγά! - να πιάσουμε τα κάστρα για να ολοκληρώσει τον διαγωνισμό! Εάν δεν κάναμε τον Οκτώβριο αυτό που κάναμε εμείς, θα χάναμε και τα ενενήντα, με την ολοκλήρωση από το Ελεγκτικό Συνέδριο. Και αυτή τη στιγμή, εάν δεν το ξέρει, παραδίδονται και έχουν παραδοθεί η πλειοψηφία των ενενήντα στις περιφέρειες. Ένα από αυτά που παραδόθηκε, λοιπόν, καινούργιο, πήγε στην Πάρο και είπαμε να πάρουμε το άλλο καλό που έχουν - μα δεν τους χρειάζεται σαν μέγεθος νησιού - να πάει στη Μυτιλήνη που έχουμε πρόβλημα με τους πρόσφυγες και χρειάζεται μονάδα. Έβαλε κάποιους ντόπιους ο κ. Βρούτσης να δημιουργήσουν φασαρία γι' αυτό το λόγο. Γιατί αυτό έχει κάνει. Με τις διακομιδές του ΕΚΑΒ τολμάνε και μιλάνε και δεν κοκκινίζουν, δεν βρίσκουν μια τρύπα να κρυφτούν και αυτοί και το ΠΑΣΟΚ. Τα ελικόπτερα του ΕΚΑΒ τα πληρώσαμε «ο κούκος αηδόνι». Έπεσαν τρία. Προσέξτε! Δεν ξέρουμε ως Υπουργείο Υγείας - για να δείτε τι έχουν φτιάξει, αλλά δεν είναι εδώ τώρα - πού πήγαν οι αποζημιώσεις και αν αποζημιώθηκαν αυτά που έπεσαν. Τα δυο που είχαν μείνει είναι «καθισμένα» εδώ και τέσσερα πέντε χρόνια. Φέτος «έκατσε και το τελευταίο» από βλάβη, γιατί δεν επιδιορθωνόταν. Υπάρχει και εκεί ένα απίστευτο κύκλωμα από το Υπουργείο Υγείας, το ΕΚΑΒ, το Υπουργείο Εθνικής Άμυνας, τους αντιπροσώπους εταιρειών κινητήρων, εταιρειών αεροπλάνων που θέλουν και αυτοί να υπερτιμολογήσουν. Δώσαμε τη λύση με τα πυροσβεστικά ελικόπτερα και ενισχυτικά τα ελικόπτερα του στρατού. Και μάλιστα άλλο ένα ελικόπτερο πάει τώρα στη Θεσσαλονίκη - θα το ανακοινώσει ο κ. Τόσκας σήμερα - το οποίο θα αναλάβει τις διακομιδές τα Σαββατοκύριακα από τα πόδια της Χαλκιδικής που υπάρχει τρομερή κίνηση και έχουν χαθεί ζωές, λόγω του ότι υπάρξει φράξιμο στον Μαρμαρά και αυξάνεται πολύ ο χρόνος για να μεταφερθούν στο Νοσοκομείο Θεσσαλονίκης τροχαία και άλλα ατυχήματα που συμβαίνουν. Για πρώτη φορά θα πάει και ένα ακόμα ελικόπτερο εκεί για να καλύψει τους καλοκαιρινούς μήνες. Είναι πολλά αυτά που πρέπει να απαντήσω, αλλά δεν προλαβαίνω. Θα διαλέξω μόνο ένα. Είπε ο κ. Λοβέρδος ότι ελέγχεται ο προηγούμενος Υπουργός για το δελτίο τιμών φαρμάκων. Και ο κ. Λοβέρδος ελέγχεται για μία του απόφαση για την οποία έχει κινηθεί εισαγγελέας. Ήταν μία από τις είκοσι τέσσερις υποθέσεις που παρέδωσα στον Αντιεισαγγελέα του Αρείου Πάγου, μετά τις δηλώσεις που έκανα περί των παραδικαστικών κυκλωμάτων, το οποίο δεν ήξερε κανείς σε αυτή τη χώρα και έπεσαν όλοι από τα σύννεφα! Ήταν, λοιπόν, μία από τις είκοσι τέσσερις υποθέσεις που είπα «πείτε μου τι γίνεται». Υπάρχει εκεί ένα ανοικτό ζήτημα που έχει να κάνει με τη χρηματοδότηση με 10 εκατομμύρια ευρώ του ΟΚΑΝΑ, με μια απόφαση του κ. Λοβέρδου που ποτέ δεν μετατράπηκε σε πράξη υπουργικού συμβουλίου για πρόσληψη προσωπικού, που υπογράφει το ΚΕΕΛΠΝΟ, το αμαρτωλό ΚΕΕΛΠΝΟ που όσο το σκάβεις βρίσκεις φίδια, όχεντρες και σκορπιούς! Υπογράφει προγραμματική σύμβαση το ΚΕΕΛΠΝΟ με τον ΟΚΑΝΑ, ότι του δίνει 10 εκατομμύρια ευρώ για να προσλάβει κόσμο σε είκοσι τέσσερις δομές, ώστε να αναπτυχθεί το σύστημα του ΟΚΑΝΑ για την κάλυψη των χρηστών ναρκωτικών ουσιών. Στέλνει αυτό το χαρτί, χρηματοδοτείται ο ΟΚΑΝΑ με 10 εκατομμύρια ευρώ και μετά ο ΟΚΑΝΑ κάνει μονομερή αλλαγή της σύμβασης. Δεν τα χρησιμοποιεί για προσλήψεις, γιατί ποτέ δεν βγαίνει πράξη υπουργικού συμβουλίου και χωρίς να το λέει η σύμβαση, τα κάνει επισκευές υποδομών. Ψάχνουμε να βρούμε τιμολόγια για τα 5 εκατομμύρια από τα 10 εκατομμύρια ευρώ που δόθηκαν εκεί. Για τα 5 εκατομμύρια που βρήκαμε τιμολόγια είναι «άρτζι, μπούρτζι και λουλάς». Έχουν γίνει δύο έλεγχοι και είναι στην εισαγγελία από άλλη διαδρομή. Ολοκληρώνεται και δεύτερο πόρισμα του ΣΕΥΥΠ. Εμείς, ο Αντρέας και εγώ, αναλαμβάνουμε την ευθύνη για οτιδήποτε κινείται οπουδήποτε στη χώρα, στο πιο μικρό κέντρο υγείας. Εδώ έφυγαν 10 εκατομμύρια και πήγαν εκεί και τα έκαναν «χουμά» - ο «χουμάς» είναι αυτό που μένει στο τέλος, το άχρηστο, όταν βγαίνει το τυρί - και λένε «δεν έχουμε ευθύνη εμείς, δεν ξέρουμε, εμείς προεδρεύαμε». Όλοι ελέγχονται και όλοι θα ελεγχθούν. Ξέρουμε πάρα πολύ καλά ότι η επίθεση που δεχόμαστε όχι από εσάς, κύριοι συνάδελφοι του ΚΚΕ, αλλά από τις άλλες πάντες της Βουλής είναι γιατί έχουμε κόψει, έχει σταματήσει να στάζει η βρύση. Ξέρεις τι είναι να έχεις διαχειριστή και να έχεις δώσει σε μία εφταετία, οκταετία πάνω από 80-90 εκατομμύρια ευρώ διαφημιστική δαπάνη; Ξέρεις τι λεφτά είναι αυτά; Ξέρεις τι είναι το 2014, μεγάλη χρονιά της κρίσης, από το ΚΕΕΛΠΝΟ να δώσεις 6 εκατομμύρια και το 2015 να γίνει μηδέν; Καλώς τον κ. Κέλλα, τώρα που τα 'πα! Ξέρεις τι είναι αυτό το πράγμα, να κόψεις κάθε χρόνο 6, 7, 8 εκατομμύρια διαφημιστική δαπάνη; Δείτε τους πίνακες που αναρτήθηκαν ανά την Ελλάδα. Τάιζαν ΜΜΕ το ΚΕΕΛΠΝΟ, όχι μόνο τα μεγάλα εδώ, τα αθηναϊκά, αλλά έκανε και προσωπικές εξυπηρετήσεις σε Βουλευτές της περιφέρειας με δικά τους τοπικά μέσα. Αυτό το πράγμα γινόταν. Λοιπόν, κόπηκε αυτό, παιδιά. Κλάψτε όσο θέλετε. Αυτή είναι η κατάσταση από εδώ και πέρα. Θρήνος και οδυρμός να γίνει, αυτό δεν αλλάζει ξανά. Υπάρχει και σε εξέλιξη και ο διαγωνισμός για τα κανάλια. Έχασε, από ό,τι είδα, και το «MEGA» την προσφυγή που έκανε. Καμμιά εξηνταριά προσφυγές έχει μαζέψει ο Παππάς για αυτό το πράγμα και νομίζω…
Καλώς. Ολοκληρώστε με αυτό, κύριε Υπουργέ.
Πάντως, το ουσιαστικό που ήθελα να μείνει είναι το πρώτο κομμάτι, αυτό που απάντησα σε εσάς, γιατί έτσι υπάρχουν τα περιθώρια και μόνο μέσα από έναν τέτοιο δρόμο. Ένα άλλο πράγμα, το οποίο δεν είχαμε καταλάβει - και ως Αριστερά δεν το είχαμε καταλάβει - είναι ότι, για να πάρεις την εξουσία, πρέπει να πάρεις την κυβέρνηση. Αν δεν πάρεις την κυβέρνηση, δεν παίρνεις την εξουσία. Εγώ αυτό το κατάλαβα ως δήμαρχος, διότι είναι φύσει και θέσει αδύνατον, εκτός αν μιλήσουμε για ένοπλη εξέγερση. Είναι φύσει και θέσει αδύνατο να διαμορφώσεις όρους μετώπου που να συσπειρώσεις κοινωνικές δυνάμεις, όταν δεν μπορείς να αλλάξεις έναν μηχανισμό ο οποίος είναι σαπισμένος, διεφθαρμένος και έχει πιάσει όλους τους κόμβους του συστήματος εδώ και είκοσι χρόνια και δεν αφήνει να προχωρήσει. Ξέρετε ότι για τον διορισμό των νέων διοικητών υπάρχει μηχανισμός που μας καθυστερεί κάποιες μέρες στο να διοριστούν; Υπάρχει μηχανισμός που μας καθυστερεί κάποιες μέρες στο να διοριστούν. Για τους εννιακόσιους ογδόντα πέντε τους οποίους παίρνουμε ξέρετε ότι έχουμε βάλει ανθρώπους να το κοιτούν κάθε μέρα, γιατί από τα δεκαπέντε σκαλοπατάκια του συστήματος του προηγούμενου μηχανισμού το καθυστερούν για να μη φανεί; Αυτό το πράγμα γίνεται.
Γιατί δεν το αλλάζετε;
Αυτό κάνουμε, γι' αυτό σας πονάει και γι' αυτό φωνάζετε.
Γιατί μας πονάει; Δεν το κατάλαβα.
Να ολοκληρώσουμε με αυτό, κύριε Υπουργέ.
Διότι με αυτόν τον τρόπο θα χάσετε την εξουσία που νομίζετε ότι ακόμα έχετε.
Μην κάνουμε διάλογο, κύριε Υπουργέ.
Εσείς έχετε την εξουσία.
Κύριε Υπουργέ, σας ευχαριστώ πολύ.
Ό,τι είναι παράνομο στο ΚΕΕΛΠΝΟ στείλτε το εκεί που πρέπει.
Κύριε Κέλλα, μην κάνετε διάλογο. Να προχωρήσουμε με τους επερωτώντες Βουλευτές και στο τέλος ο Υπουργός Υγείας μπορεί, αν θέλει, να τριτολογήσει. Το αφήνω στη διακριτική του ευχέρεια. Κύριε Λαμπρούλη, έχετε τον λόγο και έχετε διαθέσιμο χρόνο, από ό,τι βλέπω εδώ, πέντε λεπτά.
Ευχαριστώ, κύριε Πρόεδρε. Οδεύουμε προς το τέλος της συζήτησης. Εμείς, ως Κομμουνιστικό Κόμμα και η Κοινοβουλευτική του Ομάδα, προκαλώντας αυτή τη συζήτηση, ξέρουμε ότι, βεβαίως, αντιπαράθεση θα υπάρχει, αλλά απευθυνόμαστε στο λαό. Δεν απευθυνόμαστε για να πείσουμε κανέναν Κοινοβουλευτικό Εκπρόσωπο ή Βουλευτή άλλου κόμματος. Εξ άλλου, είναι δεδομένη, γνωστή η ιδεολογική προσέγγιση των ζητημάτων και για την υγεία, αλλά και των γενικότερων θεμάτων του κάθε κόμματος, πολύ δε περισσότερο στην Κυβέρνηση που απευθύνουμε τη συγκεκριμένη επερώτηση. Ειπώθηκε ότι στο Κομμουνιστικό Κόμμα αγνοούμε τις κρίσιμες παραμέτρους του καπιταλισμού και όσα άλλα ακούστηκαν προηγουμένως από τον κ. Πολάκη. Επειδή εσείς, βέβαια, τις μάθατε καλά, περνώντας, όπως είπατε και από τον χώρο, γι' αυτό παίρνετε τα εύσημα και από το κεφάλαιο και από τους επιχειρηματίες, από τους επιχειρηματικούς ομίλους, από τον ΣΕΒ κ.λπ.. Φαίνεται ότι σας πείραξε η εκτίμησή μας για την υγεία στον καπιταλισμό. Κάντε και εσείς τουλάχιστον κάτι λιγότερο. Εδώ είναι τα υπαρκτά προβλήματα. Κάντε, λοιπόν, κάτι λιγότερο, πάρτε μέτρα ανακούφισης τώρα που δυσκολεύεστε, όπως είπατε, λόγω μνημονίων. Το ζήτημα δεν είναι συνειδητής ή ασυνείδητης παραίτησης του συστήματος υγείας. Ως προς τη ριζική αναδιοργάνωση με επίφαση, όπως είπατε, τις στρεβλώσεις, τη διαφθορά, τα έλεγαν και οι προηγούμενοι, οι προηγούμενες κυβερνήσεις. Είχαμε, όμως, συνέχεια περικοπή κάτω από αυτές τις επικλήσεις των στρεβλώσεων και των διαφθορών κ.λπ., που ήταν υπαρκτά και είναι ενδεχομένως. Όμως, ήταν υπαρκτά σχήματα, αλλά κάτω από αυτή την επίκληση αυτών των φαινομένων, των ζητημάτων, των προβλημάτων συνέχεια τι είχαμε για τον λαό; Περικοπή των παροχών και αύξηση των πληρωμών. Εμείς, λοιπόν, λέμε ότι ο λαός πρέπει να πει ένα βροντερό «φτάνει πια», ότι «μη μας σώζετε άλλο, εσείς η δεύτερη φορά» - όπως θέλετε, πείτε το - Κυβέρνηση της Αριστεράς από τη διαφθορά, λοιπόν και από τις στρεβλώσεις, αφού δεν μπορείτε να κάνετε έστω μία κίνηση», εμείς λέμε φιλολαϊκή. Και λέτε ότι δεν μπορείτε να χορηγήσετε δωρεάν το φάρμακο για όλους, όπως θα έπρεπε. Γιατί τότε δεν προχωράτε - όχι σήμερα, εμείς λέμε για εχθές - σε «πάγωμα» της πληρωμής των φαρμάκων στο επίπεδο προ κρίσης και σε κατάργηση του ΦΠΑ; Αντ' αυτού αυξήσατε τις πληρωμές από τους ασθενείς, όπως σας είπαμε στην αρχή της συζήτησης. Προβοκατόρικα τώρα μας λέτε ότι αυτό που προτείνουμε είναι ουτοπία και ότι λέμε ότι θα γίνει στη λαϊκή εξουσία. Εμείς, όμως, δεν τα παραπέμπουμε ως τότε, αλλά να είστε σίγουροι ότι από τη στιγμή που το εντοπίζετε και το λέτε - άρα, συμφωνείτε μαζί μας - θα υλοποιηθεί. Όμως, όλα αυτά θα υλοποιηθούν, ενώ τώρα δεν πρόκειται να υπάρξει λύση στον αιώνα τον άπαντα προς μία φιλολαϊκή κατεύθυνση στα ζητήματα της υγείας ή, αν θέλετε, πλήρης κάλυψη σε όλα τα επίπεδα των αναγκών του λαού μας στην υγεία, στο φάρμακο, κ.λπ.. Δεν λύνονται, λοιπόν, τα ζητήματα της υγείας με οράματα, αλλά με πράξεις και συγκεκριμένα μέτρα. Εξάλλου και από τις πράξεις κρινόμαστε. Τα μέτρα και η πολιτική της παρούσας Κυβέρνησης είναι σε πλήρη αντίθεση με τα λαϊκά συμφέροντα. Παράλληλα, καλείτε τον λαό να παραιτηθεί από τις ανάγκες που έχει στην υγεία και σε άλλα πεδία ή επίπεδα στο όνομα του ρεαλισμού. Ποιου ρεαλισμού, όμως; Των αναγκών του ή του κεφαλαίου; Του κεφαλαίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου .]] Δείτε τώρα συγκεκριμένα, όπως είπα προηγουμένως, για τα φάρμακα. Δεν μπορείτε να χορηγήσετε, λέει, καθολικά φάρμακα στον κόσμο, όπως ειπώθηκε, ούτε στους ανασφάλιστους ούτε στους καρκινοπαθείς για τις συνοδούς νόσους ούτε στους χρόνια πάσχοντες, όπως για παράδειγμα στους διαβητικούς. Καταργήστε, όπως είπαμε, και τον ΦΠΑ. Κάντε τις προληπτικές εξετάσεις δωρεάν, για να γεννιούνται γερά παιδιά. Αυτές είναι συγκεκριμένες προτάσεις που γίνονται τώρα, ρεαλιστικές, γιατί μας λένε για ουτοπίες, κ.λπ.. Ειπώθηκε στις πρωτολογίες μας ότι δεν υπάρχουν προσλήψεις. Βεβαίως, τα ξέρετε αυτά. Πρέπει να γίνουν προσλήψεις παιδιάτρων σε όλους τους νομούς. Υπάρχουν νομοί που δεν έχουν παιδιάτρους στα ΠΕΔΥ, όπως σας είπαμε. Οι ασθενείς δεν έχουν γιατρούς στο ΠΕΔΥ. Αυτό ισχύει σε μεγάλο βαθμό, σε μεγάλη έκταση. Είναι μεγάλος ο αριθμός των ελλείψεων σε συμβεβλημένους γιατρούς με τον ΕΟΠΥΥ. Ούτε αυτά μπορείτε να κάνετε και τα θεωρείτε μη ρεαλιστικά. Συνεπώς, δεν θέλετε να τα κάνετε. Δεν είναι ότι δεν μπορείτε, αλλά έχετε άλλες προτεραιότητες. Μη μας πείτε ότι δεν υπάρχουν κονδύλια και χρήματα και ότι τα ψάχνετε, δηλαδή, όλα αυτά που ακούσαμε ως τώρα και τα ακούμε εδώ και καιρό. Πρόσφατα, ως Κυβέρνηση, ψηφίσατε έναν αναπτυξιακό νόμο, μέσω του οποίου δίνετε προνόμια στο κεφάλαιο, ζεστό χρήμα, εργαλεία για να μπορέσει να επενδύσει, να κερδοφορήσει και την ίδια ώρα στερείτε από τον λαό την υγεία, το φάρμακο. Αυτές είναι σημαντικές, βασικές ανάγκες που έχουν να κάνουν με την επιβίωσή του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου .]] Είπατε - και κλείνω μ' αυτό, κύριε Πρόεδρε και συγγνώμη για την καθυστέρηση - ότι πήρατε μέτρα, τα διατυμπανίζετε, τα προπαγανδίζετε, κ.λπ.. Στις 15 Ιουλίου, τώρα σε λίγες ημέρες, οι τριακόσιες χιλιάδες προνοιακοί - δηλαδή, οι άνθρωποι που έχουν βιβλιάριο πρόνοιας - θα παίρνουν τα φάρμακά τους όχι από τα φαρμακεία των νοσοκομείων, αλλά από τα εξωτερικά ιδιωτικά φαρμακεία. Βάζουμε ένα ερώτημα, λοιπόν, το οποίο το επισημαίνουμε, γιατί θέλουμε να το αναδείξουμε και να πάρουμε και μία απάντηση από τον Υπουργό. Τι εγκυμονείται; Εγκυμονείται, πρώτον, ο κίνδυνος να πληρώνουν τη διαφορά της ασφαλιστικής τιμής από την τιμή πώλησης του φαρμάκου στα φαρμακεία, όπως πληρώνουν, δηλαδή, και οι υπόλοιποι, ενώ δεν πλήρωναν ως τώρα οι προνοιακοί, γιατί τα έπαιρναν δωρεάν. Κατά δεύτερον, θα πληρώνουν το ένα ευρώ στη συνταγή. Άρα, λοιπόν, τριακόσιες χιλιάδες άνθρωποι που είχαν βιβλιάριο πρόνοιας θα επωμιστούν το βάρος, αν ενδεχομένως καταλήξουν να παίρνουν τα φάρμακα από τα φαρμακεία και όχι από τα φαρμακεία των νοσοκομείων, όπως τα παίρνουν τώρα. Προφανώς, αυτό ισχύει. Θα θέλαμε μία απάντηση στο κλείσιμο, κύριε Υπουργέ. Ευχαριστώ, κύριε Πρόεδρε.
Ευχαριστούμε τον κ. Λαμπρούλη, Βουλευτή Λαρίσης του Κομμουνιστικού Κόμματος Ελλάδας και Ζ΄ Αντιπρόεδρο της Βουλής. Τον λόγο έχει ο κ. Ιωάννης Δελής, Βουλευτής Α΄ Θεσσαλονίκης του Κομμουνιστικού Κόμματος Ελλάδας για τρία λεπτά.
Ευχαριστώ, κύριε Πρόεδρε. Ακούσαμε τους αρμόδιους Υπουργούς να τοποθετούνται, να αναγνωρίζουν την άσχημη πραγματικότητα, τα συσσωρευμένα προβλήματα, υπονοώντας φυσικά ότι δεν ευθύνονται αυτοί. Εμείς δεν λέμε ότι ευθύνονται για όλα, αλλά έχουν βάλει και αυτοί - η πολιτική τους εννοώ - το δικό τους λιθαράκι. Αφού έγινε μια προσπάθεια για τη σχέση της υγείας με την εμπορευματική της διάσταση, την οποία επιχείρησαν οι Υπουργοί να αποποιηθούν, έρχεται η ίδια η ζωή να απαντήσει - και μάλιστα ο χώρος στον οποίο ανήκουν δεν είναι αντίθετος, από όσο γνωρίζουμε - με την παράλληλη ύπαρξη και την παράλληλη λειτουργία της επιχειρηματικής δράσης και στην υγεία. Φυσικά η επιχειρηματική αυτή δράση στην υγεία, όχι μόνο στον ιδιωτικό τομέα, αλλά και στον δημόσιο, αποτυπώθηκε με τον πιο χαρακτηριστικό τρόπο και στο περίφημο παράλληλο πρόγραμμα με τη λειτουργία του Νοσοκομείου της Σαντορίνης και φυσικά με την τοποθέτηση του Υπουργού στο συνέδριο των «Economist» - και Νοσοκομείο της Σαντορίνης που θα λειτουργεί κυριολεκτικά ως επιχείρηση, ως ιδιωτική επιχείρηση, τοποθετημένη στο νομοσχέδιο που υποτίθεται καταπολεμά την ανθρωπιστική κρίση. Ακούσαμε τον αρμόδιο Υπουργό να λέει ότι με δεδομένη τη συμφωνία, το τρίτο μνημόνιο δηλαδή, κάνουμε ό,τι μπορούμε. Κατ' αρχάς, από πού και έως πού δεδομένη; Δεδομένη είναι η συμφωνία, από τη στιγμή που την ψηφίσατε. Δεν είναι ένα φυσικό φαινόμενο αυτή η συμφωνία. Την αποδεχθήκατε, την ψηφίσατε, τη στηρίζετε, την υλοποιείτε. Όμως, όλη αυτή η φιλολογία και η επιχειρηματολογία από τους αρμόδιους Υπουργούς δεν είναι τίποτα άλλο παρά ένα φροντιστήριο στον λαό να μειώσει τις απαιτήσεις του, να σκύψει το κεφάλι, να μη διεκδικεί, να ζήσει με αυτά που του δίνουμε τώρα, και στο μέλλον, αν και όποτε το επιτρέψουν οι συνθήκες και η περιβόητη δίκαιη ανάπτυξη, να πάρει και αυτός ένα ψίχουλο αργότερα. Ακούσαμε έκπληκτοι τον Αναπληρωτή Υπουργό να λέει ότι εμείς προσπαθούμε να αμείψουμε τη ζωντανή εργασία. Πώς γίνεται αυτό, κύριε Υπουργέ; Με το κόψιμο των μισθών; Με τις απλήρωτες εφημερίες; Είναι δυνατόν να σηκώνεστε και να λέτε αυτά τα πράγματα εδώ μέσα;
Θες να σου απαντήσω τώρα; Είναι η πρώτη φορά μετά από έξι χρόνια που πληρώθηκαν οι υπερωρίες. Δεν το είδες;
Μη διακόπτετε, κύριε Πολάκη, σας παρακαλώ.
Ακούσαμε, επίσης, τον Αναπληρωτή Υπουργό να μας λέει, μετά από μια περισπούδαστη ανάλυση του συστήματος, ότι υπάρχουν περιθώρια και σε αυτό το σύστημα, λοιπόν, για να δοθούν κάποια πράγματα. Ωραία! Θα φροντίσετε να έχουν παιδίατρο όλοι οι νομοί της χώρας; Θα δώσετε δωρεάν φάρμακο στους χρόνια πάσχοντες, στους καρκινοπαθείς, στους διαβητικούς; Θα καταργήσετε το ένα ευρώ στη συνταγή; Μη μου πείτε ότι είναι μέτρα σοσιαλιστικά αυτά! Αφού υπάρχουν, λοιπόν, αυτά τα περιθώρια, ιδού πεδίο δόξης λαμπρόν, κάντε τα!
Αυτό θα κάνουμε.
Ευχαριστούμε τον κ. Δελή, Βουλευτή Α΄ Θεσσαλονίκης του Κομμουνιστικού Κόμματος Ελλάδας. Τον λόγο έχει για τη δευτερολογία του ο κ. Χρήστος Κατσώτης, Βουλευτής Β΄ Αθηνών, για τρία λεπτά.
Ευχαριστώ, κύριε Πρόεδρε. Υπάρχουν όλα αυτά που είπε ο κ. Πολάκης στην τοποθέτησή του; Υπάρχουν! Υπάρχουν οι υπερτιμολογήσεις, η διαφθορά, ένα ολόκληρο κύκλωμα που νέμεται, αν θέλετε, το δημόσιο σύστημα υγείας. Αυτό, όμως, όσο και αν αντιμετωπιστεί, δεν οδηγεί στο συμπέρασμα ότι στον καπιταλισμό υπάρχουν τα περιθώρια καθολικής πρόσβασης σε ένα σύστημα υγείας που θα παρέχει αναβαθμισμένες παροχές υγείας στον λαό, δωρεάν, αποκλειστικά και τα λοιπά, γιατί ο καπιταλισμός έχει τον σιδερένιο νόμο του κέρδους και αυτό δεν επιτρέπει την παροχή τέτοιας υγείας στον λαό, χωρίς αυτό να υπεισέρχεται, αν θέλετε, σε αυτές τις παροχές υγείας. Υπάρχουν, λοιπόν, δύο πλευρές. Η μία πλευρά είναι η αντιμετώπιση των οξυμμένων προβλημάτων τώρα στην υγεία, που και εσείς αναγνωρίζετε ότι είναι οξυμμένα τα προβλήματα, και η άλλη πλευρά είναι η προοπτική της οριστικής αντιμετώπισης αυτού που λέμε της υγείας για όλον τον λαό. Σχετικά με το τώρα, πάλι υπάρχουν δύο πλευρές. Η μία είναι η ανταπόκριση του συστήματος στις ανάγκες για την πρόσβαση του λαού μας και η άλλη είναι η πρόσβαση του λαού στις παροχές υγείας. Και εδώ, λοιπόν, αναφερθήκαμε στο θέμα της ανάγκης όλος ο λαός να έχει το δικαίωμα της πρόσβασης στις παροχές υγείας και στην υγειονομική περίθαλψη. Σχετικά με τους ανασφάλιστους, επειδή είναι ένα ζήτημα που το αναδεικνύετε κι εσείς και του βάζετε αυτό το πρόσημο της ευαισθησίας, της αριστερής προοπτικής κ.λπ., πάνω σε αυτό να σας πω τα εξής: Εμείς θα θέλαμε να σας καλέσουμε και τώρα να δείτε τις πλευρές που έχει και οι ανασφάλιστοι μένουν, δυστυχώς, εκτός της υγειονομικής περίθαλψης, όταν απαιτείται από αυτούς να πληρώνουν τα φάρμακα, τις θεραπείες, τις εργαστηριακές εξετάσεις, όταν αυτοί αποκλείονται από τον συμβεβλημένο γιατρό του ΕΟΠΥΥ, να πάει δηλαδή στον συμβεβλημένο γιατρό του ΕΟΠΥΥ, όταν αποκλείονται από τις συμβεβλημένες κλινικές, που, για να έχετε συμβεβλημένες κλινικές, θα πει ότι δεν μπορεί το δημόσιο σύστημα υγείας να ανταποκριθεί συνολικά στις ανάγκες του πληθυσμού, γι' αυτό και συμβάλλεστε με κλινικές. Και εδώ, λοιπόν, είναι και αυτοί εκτός από αυτό. Επίσης, βάζετε κριτήρια. Βάζετε 200 ευρώ τον μήνα, για να παρέχετε δωρεάν φάρμακα και εξετάσεις. Μα, γιατί; Τι θα πει 200 ευρώ τον μήνα; Μιλάμε για πλήρη εξαθλίωση. Ή ένας που έχει ένα σπίτι και έχει αντικειμενικά κριτήρια διαβίωσης, αυτός μπορεί να τα πάρει τα φάρμακα; Μπορεί να κάνει εργαστηριακές εξετάσεις, θεραπείες; Αυτά τα ζητήματα, όπως είναι το αναγκαίο προσωπικό στα νοσοκομεία, η πρόσληψη γιατρών και νοσηλευτικού προσωπικού, τα υλικά που πρέπει να υπάρχουν, λέω ότι πρέπει να αντιμετωπιστούν άμεσα, γιατί είναι για το τώρα. Όταν λέει ο άλλος ότι δεν έχει γάζες, δεν το λέει έτσι. Υπάρχει κύκλωμα πάλι και για τις γάζες; Πρέπει το Υπουργείο να πει τι είναι αυτό που δεν αντιμετωπίζεται. Σήμερα προβάλλονται οι ελλείψεις στα νοσοκομεία. Γιατί; Τι είναι αυτό; Τα υλικά υπάρχουν; Αφού, λοιπόν, έχετε βρει χρήματα από όλη αυτήν την εξοικονόμηση πόρων από αυτό το κύκλωμα, θα πρέπει τουλάχιστον τα υλικά που είναι απαραίτητα στα νοσοκομεία, για να προσφέρουν τις αναγκαίες υπηρεσίες στους ασθενείς, να υπάρχουν. Δεν μπορεί να αντιμετωπίζονται έτσι. Αυτά είχα να πω.
Ευχαριστούμε τον κ. Κατσώτη, Βουλευτή Β΄ Αθήνας του Κομμουνιστικού Κόμματος Ελλάδας. Κύριε Υπουργέ, έχετε τον λόγο για την τριτολογία σας.
Ευχαριστώ, κύριε Πρόεδρε. Νομίζω ότι ήταν μια ενδιαφέρουσα συζήτηση. Εμείς ξεκαθαρίζω από την αρχή ότι την κριτική που ασκείται από τα αριστερά, από τους ανθρώπους των κοινωνικών αγώνων, από τους ανθρώπους που μάχονται για τη δημόσια περίθαλψη, την ακούμε και τη σεβόμαστε. Διαφωνούμε με τον ιδεολογικό πυρήνα της τοποθέτησή σας, ότι δηλαδή η απάντηση στα προβλήματα είναι η κατάλυση, η ανατροπή του καπιταλισμού και η κατάργηση κάθε μορφής εκμετάλλευσης. Θεωρούμε ότι είναι εκτός πραγματικότητας το αίτημα να καταργηθεί - δια νόμου φαντάζομαι - η επιχειρηματική δραστηριότητα στον χώρο της υγείας και του φαρμάκου και να μπορέσουμε να δώσουμε δωρεάν φάρμακα, εξετάσεις, νοσηλεία στους πάντες για τα πάντα, χωρίς καμμία συμμετοχή. Αυτό είναι έξω από την πραγματικότητα μιας χώρας χρεοκοπημένης, υπό δημοσιονομική επιτήρηση και με ένα ασφυκτικό πλαίσιο συμφωνημένο με τους δανειστές της. Από την άλλη πλευρά, επιτρέψτε μου να σας πω ότι υπάρχει λαϊκίστική καταστροφολογία στην οποία πρωτοστατεί η Νέα Δημοκρατία, ακολουθεί ασθμαίνον το ΠΑΣΟΚ, συνηγορεί το Ποτάμι και κυρίως συντονίζεται ένα μιντιακό σύστημα το οποίο - όπως πολύ σωστά είπε ο Παύλος Πολάκης προηγουμένως - επειδή ακριβώς είχε προνομιακές σχέσεις με το δημόσιο σύστημα υγείας, προσπαθεί να αποδομήσει κάθε θετική προσπάθεια που κάνουμε και προσπαθεί να δημιουργήσει μια εικόνα, η οποία οι πολίτες και κυρίως οι εργαζόμενοι στο σύστημα υγείας ξέρουν ότι δεν αντιστοιχεί ακριβώς στην όντως δύσκολη πραγματικότητα των νοσοκομείων. Γιατί εμείς πάμε στα νοσοκομεία, μιλούμε με τους ανθρώπους σε γεμάτα αμφιθέατρα, συζητάμε με το προσωπικό, συζητάμε με τους συναδέλφους, με τα επιστημονικά και τα συνδικαλιστικά όργανα. Η εικόνα που βγαίνει, αγαπητοί συνάδελφοι, είναι ότι, βεβαίως, «έχουμε ζοριστεί πάρα πολύ», υπάρχει πολύ έντονη η δυσφορία για την εργασιακή πίεση, το «δεν αντέχουμε άλλο». Όμως, οι συνάδελφοι στα νοσοκομεία - και είναι τιμητικό αυτό για τους ίδιους και είναι πραγματικά τιμητικό και για το δημόσιο σύστημα υγείας - μας λένε ταυτόχρονα ότι «κοιτάξτε, εμείς πάνω από το συμβόλαιό μας με την πολιτεία, βάζουμε το συμβόλαιό μας με τον άρρωστο». Και συνεχίζουν να κρατάνε όρθια τα δημόσια νοσοκομεία, παρά τις δυσκολίες, γιατί - να σας πω και κάτι; - έχουν πιστέψει ότι εμείς δεν πάμε να διαλύσουμε, δεν πάμε να επιδεινώσουμε. Πάμε σιγά - σιγά να καλύψουμε ανάγκες, να λύσουμε προβλήματα και το βλέπουν αυτό στην καθημερινότητά τους. Αυτή είναι, νομίζω, η διαφορά. Καταλαβαίνουν ότι σιγά - σιγά αρχίζει και βελτιώνεται αυτή η πολύ άσχημη πραγματικότητα, την οποία σωστά περιγράφετε. Αρχίζουν και γίνονται τομές ηθικοποίησης στο σύστημα υγείας. Αυτή η πολιτική κόντρα για το ΚΕΕΛΠΝΟ έχει πίσω της διαπλοκές, διασυνδέσεις, πελατειακά δίκτυα και εξαρτήσεις πολλών ετών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Βλέπουν ότι κάνουμε παρεμβάσεις, όπως είπα και πριν, ενίσχυσης της αξιοκρατίας και - επιτρέψτε μου να πω - της δημοκρατίας στο σύστημα υγείας. Γιατί δεν υπάρχουν αυτήν την περίοδο φαινόμενα αυταρχισμού στο σύστημα υγείας. Υπάρχει σεβασμός στον κόσμο που αγωνίζεται. Δεν υπάρχει καταστολή απέναντι στις κινητοποιήσεις, όπως υπήρχε τις προηγούμενες περιόδους. Και φυσικά, υπάρχουν και κρίσιμες μεταρρυθμιστικές παρεμβάσεις, οι οποίες προωθούνται. Η μία αφορά τις προμήθειες, η άλλη αφορά την πρωτοβάθμια φροντίδα και η τρίτη την ψυχική υγεία. Και έτσι απαντάω και στη βολή του Ποταμιού, ότι το μόνο που κάνουμε είναι να μπαλώνουμε τρύπες και δεν έχουμε σχέδιο και δεν έχουμε όραμα. Εκτός από αυτήν την απίστευτη και κοινότοπη κριτική, νομίζω ότι δεν έχουμε ακούσει καμμιά σοβαρή αντιπρόταση και από αυτήν την πλευρά. Αυτή η κεντρώα πολιτικότητα, που μας λέει ότι δεν μπορούμε να κάνουμε τίποτα στην περίοδο της κρίσης, είμαστε χρεοκοπημένοι, το μόνο που μπορούμε να κάνουμε είναι να διαχειριστούμε τη μιζέρια μας. Όχι, εμείς δεν το πιστεύουμε αυτό το πράγμα. Εμείς πιστεύουμε ότι σε αυτό το δύσκολο δημοσιονομικό περιβάλλον, πραγματικά, υπάρχουν περιθώρια. Έχουμε αποδείξει ότι μπορούμε να κάνουμε εξοικονόμηση και εξορθολογισμό δαπανών. Από έναν μόνο διαγωνισμό για τον ορολογικό έλεγχο του αίματος κέρδισε το σύστημα υγείας, από τη συγκεντροποίησή του, 20 εκατομμύρια και αυτό ήταν το ισοδύναμο για το πεντάευρω κι έτσι δεν επιτρέψαμε στους θεσμούς να επαναφέρουν τη συζήτηση για αυτό το θέμα. Και από τα φίλτρα τεχνητού νεφρού έχει εξοικονομήσει ο ΕΟΠΥΥ και μαζί και το δημόσιο σύστημα υγείας πάνω από 5 εκατομμύρια ευρώ. Και από μεταστεγάσεις δημόσιων δομών στην πρωτοβάθμια φροντίδα σε ιδιόκτητα κτήρια, έχουμε εξοικονομήσει πάνω από 4 εκατομμύρια ευρώ. Αυτά τα επενδύουμε στο σύστημα υγείας, δεν τα ρίχνουμε στη μαύρη τρύπα του χρέους ούτε εξυπηρετούμε τους δανειστές. Υπάρχει, λοιπόν, πολιτικό σχέδιο που λέει: καθολικότητα, ισότητα και ποιότητα υπηρεσιών για τον κόσμο, αναπροσανατολισμός δημόσιων πόρων στις δημόσιες δομές, στροφή στην πρωτοβάθμια φροντίδα υγείας και την πρόληψη, έμφαση στα δικαιώματα, δημοκρατία στο σύστημα. Αυτό είναι το πολιτικό σχέδιο και αυτό το πολιτικό σχέδιο πάμε και λέμε στον «Economist». Δεν πάμε στον «Economist» να πούμε για επενδύσεις του ιδιωτικού τομέα. Φυσικά αν υπάρξουν και επενδύσεις σε μια χώρα που χρειάζεται αναπτυξιακή ώθηση, αν υπάρξουν σοβαρές επενδύσεις, θα τις συζητήσουμε. Εμείς, όμως, κάνουμε επενδύσεις αυτήν την περίοδο στο δημόσιο σύστημα. Ανοίγουμε το Νοσοκομείο της Σαντορίνης σε δεκαπέντε μέρες, προσλαμβάνοντας γιατρούς και υπόλοιπο προσωπικό. Είναι αναπτυξιακή ώθηση αυτή σήμερα στο σύστημα υγείας. Δεν αντιστοιχεί με την εικόνα και με την καταστροφολογία της κατάρρευσης. Δεν επιτρέψαμε να καταρρεύσει το σύστημα υγείας πέρυσι που ήταν δύσκολη χρονιά, φυσικά και δεν θα επιτρέψουμε να συνεχιστεί αυτή η συζήτηση περί κατάρρευσης. Θα σταθεροποιηθεί το σύστημα, θα αναβαθμιστεί και θα μπορούν να προσβλέπουν και οι εργαζόμενοι και κυρίως, οι πολίτες σε καλύτερες υπηρεσίες. Το θέμα των ανασφάλιστων συζητήθηκε πάρα πολύ. Εμείς δεν είπαμε ότι μπορούμε να φέρουμε τα 2,5 εκατομμύρια των ανασφάλιστων πολιτών σε προνομιακότερη θέση από τους ασφαλισμένους. Γιατί αυτό μας ζητάτε. Μας λέτε να τους φέρουμε σε προνομιακότερη θέση από τους ασφαλισμένους.
Βεβαίως, αυτό λέμε.
Γιατί όχι;
Δεν γίνεται, πώς να το κάνουμε;
Δεν μπορούσαμε να το κάνουμε αυτό, αγαπητοί συνάδελφοι.
Αυτό δεν μπορείτε. Άλλα μπορείτε;
Δεν μπορούσαμε να το κάνουμε αυτό, φυσικά, γιατί έχουμε μια χώρα χρεοκοπημένη. Γιατί έχουμε οικονομική στενότητα, στενότητα πόρων. Γι' αυτό. Και μέχρι να υπάρξει ένα δίκαιο φορολογικό σύστημα, το οποίο…
Τις φοροαπαλλαγές που πήγατε και ψηφίσατε για το μεγάλο κεφάλαιο; Να τα βρείτε από εκεί.
Επιτρέψτε μου, αγαπητέ συνάδελφε, αυτό ακριβώς ήθελα να πω τώρα. Μέχρι να υπάρξει, λοιπόν, μια αποδοτική παρέμβαση στο φορολογικό σύστημα, που να αναδιανείμει τον πλούτο και να μπορεί να αυξήσει τα δημόσια έσοδα - και γίνεται συστηματική προσπάθεια γι' αυτό - διαχειριζόμαστε ένα πολύ συγκεκριμένο προϋπολογισμό και πραγματικά κάνουμε το καλύτερο δυνατό. Και στους ανασφάλιστους, λοιπόν, διασφαλίσαμε ότι θα κάνουν τις εξετάσεις τους, τις εγχειρίσεις τους, τις ακριβές θεραπείες, οτιδήποτε χρειάζονται δωρεάν στο δημόσιο σύστημα υγείας, όπως και οι υπόλοιποι ασφαλισμένοι. Αυτό είναι διασφαλισμένο και τελειωμένο. Αυτό, βέβαια που χρειάζεται είναι να είναι το σύστημα υγείας ικανό να καλύψει την ανάγκη και τη ζήτηση και γι' αυτό προσπαθούμε να επιταχύνουμε τα πράγματα. Για τα φάρμακά τους είπαμε ότι θα έχουν την ίδια μεταχείριση με τους ασφαλισμένους, εκτός από τους προνοιακούς ασθενείς, οι οποίοι έπαιρναν μέχρι τώρα δωρεάν τα φάρμακά τους από τα νοσοκομεία. Έχουμε σχεδιάσει να φύγουμε από αυτό το καθεστώς, να μπορούν να τα παίρνουν πάλι δωρεάν από τα ιδιωτικά φαρμακεία, μεταφέροντας τη δαπάνη στον ΕΟΠΥΥ. Είμαστε στη φάση της μετάβασης. Έχουμε κάποιες τεχνικές δυσκολίες με τα συστήματα.
Συγνώμη, επειδή ήταν το τελευταίο. Δεν θα πληρώνουν τίποτα στα φάρμακα. Απλώς θα αλλάξει ο χώρος.
Όχι, δεν έχουμε σκοπό…
Άλλο να πηγαίνουν τριακόσια άτομα στο νοσοκομείο της Νίκαιας και άλλο…
Ακούστε, είναι ζήτημα και αξιοπρέπειας και ισοτιμίας των ανθρώπων αυτών, να μπορούν να παίρνουν τα φάρμακά τους κανονικά από τα ιδιωτικά φαρμακεία, όπως ο υπόλοιπος κόσμος. Και στο κάτω - κάτω είναι ανορθολογικό μια φαρμακευτική δαπάνη που αφορά εξωνοσοκομειακή περίθαλψη, να ενσωματώνεται στη νοσοκομειακή δαπάνη. Είμαστε σε μια φάση…
Το ερώτημα είναι το εξής και μην μπερδεύεστε. Θα τα παίρνουν δωρεάν από το νοσοκομείο; Θα πληρώνουν 2 ευρώ; Δύο είναι τα ερωτήματα.
Επιτρέψτε μου να απαντήσω. Είπαμε, αυτός ο πληθυσμός που είναι σε καθεστώς προνοιακής προστασίας, ένας πληθυσμός απόρων ανθρώπων, δεν θα επιβαρυνθεί για το φάρμακο. Τελείωσε. Θα το διασφαλίσουμε αυτό με κάθε τρόπο αυτήν την περίοδο. Όπως συνήθιζαν να παίρνουν δωρεάν τα φάρμακά τους από τα νοσοκομεία, το ίδιο θα γίνει και στην επόμενη φάση. Τώρα, αυτό το οποίο επιπλέον κάναμε αφορά τους ανασφάλιστους ανθρώπους που είναι στο εισοδηματικό status του νομοσχεδίου για την ανθρωπιστική κρίση, αυτούς δηλαδή που δικαιούνται δωρεάν σίτιση, δωρεάν επιδότηση ηλεκτρικού ρεύματος, επίδομα ενοικίου και είναι εκατόν πενήντα χιλιάδες οικογένειες. Είπαμε, δηλαδή, σε αυτούς τους ανθρώπους για τους οποίους καλύπτει το Υπουργείο Εργασίας, το Υπουργείο Κοινωνικής Αλληλεγγύης αυτές τις παροχές, και σε αυτούς τους ανθρώπους, αν δεν είναι σε προνοιακό καθεστώς, να υπάρξει πρόβλεψη να παίρνουν και αυτοί δωρεάν τα φάρμακά τους. Αυτή ήταν η παρέμβαση που έχει γίνει, αυτή η χρεοκοπημένη ελληνική πολιτεία, εξαιτίας της Κυβέρνησης της Αριστεράς αντιμετώπισε την πιο ακραία φτώχεια με αυτόν τον τρόπο. Αυτό μπορούμε να κάνουμε τώρα. Εάν αύριο, μεθαύριο τα πράγματα βελτιωθούν, ομαλοποιηθεί λίγο και επανεκκινηθεί η οικονομία και έχουμε μια μεγαλύτερη δημοσιονομική δυνατότητα, προφανώς θα επεκτείνουμε τη λογική αυτών των μέτρων. Τελειώνω λέγοντας ότι θεωρώ πως αυτή η συζήτηση έχει πάντα την αξία της. Δεν πρόκειται να λυθούν τα προβλήματα της δημόσιας περίθαλψης με κάποιο μαγικό τρόπο, όσο συστηματική προσπάθεια και να καταβάλουμε. Και το έχουν καταλάβει οι περισσότεροι ότι το κάνουμε αυτό. Κάθε καλόπιστος άνθρωπος στο σύστημα υγείας έχει αντιληφθεί ότι αυτή η πολιτική ηγεσία έχει και την ευαισθησία, έχει και την πολιτική βούληση να στηρίξει κατά προτεραιότητα τη δημόσια περίθαλψη. Θα συνεχίσουμε, λοιπόν, αυτήν την προσπάθειά μας μιλώντας με ειλικρίνεια στον κόσμο - και νομίζω ότι αυτό εκτιμάται ιδιαίτερα - και προσπαθώντας με κάθε τρόπο να διατηρήσουμε την αξιοπιστία μας απέναντι στους ανθρώπους του δημόσιου συστήματος υγείας που κρατάνε πραγματικά όρθια σήμερα τη δημόσια περίθαλψη και προσπαθώντας να κάνουμε ανακουφιστικές παρεμβάσεις για τους πολλούς, για τους πολίτες, γιατί αυτό ακριβώς έχει ανάγκη ο κόσμος. Σας ευχαριστώ.
Ευχαριστούμε τον Υπουργό Υγείας κ. Ανδρέα Ξανθό. Τον λόγο έχει ο κ. Καραθανασόπουλος να προσθέσει κάτι ως Κοινοβουλευτικός Εκπρόσωπος του επερωτώντος κόμματος.
Το ίδιο αφήγημα έχετε, κύριε Υπουργέ, με τους προηγούμενους με κάποια παραλλαγή.
Το ίδιο αφήγημα;
Με κάποια παραλλαγή. Βεβαίως!
Με εκπλήσσετε, κύριε συνάδελφε.
Καθόλου. Γιατί τι είπατε; Χρεοκοπημένη χώρα έχουμε, άρα πρέπει να κάνουμε υπομονή. Το ίδιο έλεγαν και οι υπόλοιποι. Χρεοκοπημένη χώρα υπάρχει, κάντε υπομονή. Όταν θα έρθει η ανάκαμψη, θα λυθούν τα προβλήματα. Και όταν έρθει η ανάκαμψη θα γίνει η κατανομή. Κοιτάξτε να δείτε, το «θα έρθει η ανάκαμψη» ξέρετε πώς θα το αντιμετωπίσετε μετά; Θα το αντιμετωπίσετε με τη λογική να διατηρηθεί η ανάκαμψη, οπότε κάντε υπομονή, ας δώσουμε περισσότερα φορολογικά κίνητρα στο κεφάλαιο για να διατηρηθεί η ανάκαμψη και η ανταγωνιστικότητα και ας κρατάμε παγωμένους τους μισθούς και ας μειώνουμε το προσωπικό. Αυτό είναι το αφήγημά σας. Λέτε τώρα στον κόσμο ότι είμαστε χρεοκοπημένη χώρα. Βεβαίως είμαστε χρεοκοπημένη χώρα. Ποιος την χρεοκόπησε; Ο λαός; Οι κεφαλαιοκράτες δεν την χρεοκόπησαν; Εσείς ποιους στηρίζετε; Τον λαό για να τον σώσετε από την χρεοκοπία ή τους κεφαλαιοκράτες για να σωθούν και να μπορούν να φέρουν την ανάκαμψη αυτοί που χρεοκόπησαν την χώρα, όπως λέτε εσείς; Στηρίζετε τον φταίχτη, τον ένοχο. Και στο κάτω - κάτω της γραφής, εάν ήταν η κατάσταση έτσι όπως την περιγράφετε εσείς, γιατί τα μέτρα που παίρνετε και η φιλοσοφία είναι τα ίδια που παίρνουν και σε άλλες χώρες της Ευρωπαϊκής Ένωσης που δεν έχουν χρεοκοπήσει και δεν είναι σε μνημόνια; Η βιωσιμότητα, η ανταγωνιστικότητα των δημόσιων μονάδων είναι μέσα στην πολιτική του τρίτου πακέτου της Ευρωπαϊκής Ένωσης 2014-2020. Η εμπορευματοποίηση της υγείας, η ατομική συμμετοχή του καθενός είναι μέσα σε αυτήν τη φιλοσοφία και τη λογική και σε μη χρεοκοπημένες χώρες. Γιατί; Γιατί πρέπει να γίνει ανταγωνιστικό το κεφάλαιο. Πρέπει να συμπιεστούν ακόμη περισσότερο οι δημόσιες δαπάνες και πρέπει να αυξηθεί η ατομική ευθύνη του καθένα είτε για την παιδεία, είτε για την υγεία ή για το οτιδήποτε. Η υπόθεση με τις σπατάλες και με τα πάρτι που γίνονταν φοριέται πολύ. Βεβαίως, γινόντουσαν αυτά τα πράγματα, γίνονται και θα γίνονται. Αλλά κοιτάξτε να δείτε…
Για το «θα», κάντε λίγο υπομονή.
Θα σας πω για το τι θα γίνει. Κοιτάξτε να δείτε, λέτε ότι μειώθηκαν κατά 35% οι δαπάνες για την υγεία τουλάχιστον από το 2009.
Πάνω από 40%.
Πάνω από 40%; Πάνω από 40%! Αυτές τι αφορούσαν; Τη σπατάλη αφορούσαν αυτές οι δαπάνες που μειώθηκαν;
Ένα μεγάλο μέρος ναι.
Ένα μικρό μέρος αφορούσε τη σπατάλη, γιατί στο μεγαλύτερο μέρος έχουμε μείωση προσωπικού. Έχουμε μείωση προσωπικού στα δημόσια νοσοκομεία; Βεβαίως. Έχουν μειώσεις στους μισθούς; Βεβαίως. Έχουμε απλήρωτες εφημερίες;
Όχι.
Βεβαίως, υπάρχουν εφημερίες που γίνονται και δεν πληρώνονται, γιατί υπάρχει πλαφόν και όριο.
Δώσαμε για εφημερίες 37,5 εκατομμύρια παραπάνω.
Τρίτον, ο κόσμος, ο ασθενής, τα λαϊκά στρώματα συμμετέχουν περισσότερο; Άρα, λοιπόν, η μείωση των δαπανών για την υγεία με πρόσχημα την πάταξη της σπατάλης οδήγησε στη μείωση των παρεχόμενων υπηρεσιών της ιατροφαρμακευτικής περίθαλψης στο λαό και τη μεγαλύτερη εμπορευματοποίησή του. Και στο κάτω - κάτω της γραφής είπα ότι δεν πρόκειται να παταχθεί η σπατάλη, γιατί έχετε βάλει τον λύκο μέσα στο μαντρί. Και ο λύκος μέσα στο μαντρί είναι το ιδιωτικό κεφάλαιο, οι ιδιωτικοί επιχειρηματικοί όμιλοι που συνεχίζουν να αλωνίζουν και στον τομέα της υγείας είτε μέσω των παροχών υγείας είτε μέσα από τη διανομή αναλώσιμων, μηχανημάτων, φαρμάκων κλπ. Κι όσο ο λύκος μένει στο μαντρί τόσο δεν πρόκειται να δει υγειά το πρόβατο.
Ευχαριστούμε τον κ. Καραθανασόπουλο. Κηρύσσεται περαιωμένη η συζήτηση της υπ' αριθόν 27/21/26-5-2016 επίκαιρης επερώτησης σχετικά με τις οδυνηρές συνέπειες της κυβερνητικής πολιτικής στην υγεία. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.00' λύεται η συνεδρίαση για τη Δευτέρα 4 Ιουλίου 2016 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.